
Įžanga 


Heideggeris 1989 metais 


I 


1918 m. Vokietija patyrė didesnę dvasinę krizę negu 1945 m. 
Trečiojo reicho žlugimą lydėję medžiaginiai nuniokojimai ir ne- 
žmoniškumo atskleidimas atbukino vokiečių vaizduotę. Po karo 
intelektinių ir psichologinių galių likučius prarijo pastangos tie- 
siog išlikti. Raupsuotos, padalytos Vokietijos padėtis buvo perne- 
lyg neįprasta, o Hitlerio žiaurybės per daug nepaprastos, kad būtų 
įmanoma kokia nors nuosekli filosofinė kritika arba naujas įver- 
tinimas. 1918 m. Vokietijos situacija buvo katastrofiška, tačiau ji 
ne tik išlaikė fizinės ir istorinės terpės stabilumą (materialiai Vo- 
kietija beveik nenukentėjo), bet ir įspaudė į mąstyseną bei jauseną 
savęs naikinimo ir tęstinumo Europos kultūroje ženklus. Išliko na- 
cionalinė sankloda, akademinės ir literatūrinės konvencijos, taigi 
ir metafizinio poetinio diskurso apie chaosą galimybė (nieko pana- 
šaus nebuvo po 1945 m.). 

Iš šio diskurso radosi plejada knygų, nepanašių į jokias ki- 
tas, sukurtas Vakarų minties ir jausenos istorijoje. Tarp 1918 m. 
ir 1927 m., vos per devynerius metus, vokiškai išleista pustuzinis 
knygų, savo lygiu ir kraštutinumu pranokusių paprastą knygą. 
1918 m. pirmą kartą buvo išleista Ernsto Blocho Geist der Utopie 


ir Oswaldo Spenglerio Vakarų saulėlydžio pirmas tomas. 1919 m. 


pasirodė pirmas Karlo Bartho Laiško romiečiams komentaras - jo 
pateikta šv. Pauliaus traktuotė, o 1921 m. - Franzo Rosenzweigo' 
Stern der Erlösung [Atpirkimo žvaigždė]. Martino Heideggerio Sein 
und Zeit išleistas 1927 m. Ar šis šeštasis veikalas priklauso šiai 
konfigūracijai ir jei taip, tai kokiais atžvilgiais, - yra vienas sun- 
kiausių klausimų. Abu Mein Kampf tomai pasirodė tarp 1925 ir 
1927 m. 


Ką gi apskritai bendra turi šie veikalai? Jie yra didelės apim- 
ties. Tai ne atsitiktinumas. Tai liudija įsakmią paskatą siekti vi- 
sybės (pagal Hegelį), bandymą pateikti visų turimų įžvalgų sum- 
ma - netgi tada, kai yra konkretus istorinis arba filosofinis atspir- 
ties taškas. Primygtinis šių autorių daugiažodiškumas veržėsi tar- 
tum ręsti erdvų žodžių rūmą vietoj sugriuvusio Vokietijos kul- 
tūrinės ir imperinės hegemonijos statinio. Šie tekstai pranašiški, 
kartu ir utopiniai; pažado utopija Blocho veikale tokia pat raiš- 
ki, kaip ir saulėlydžio, nunc dimittis? nuo istorijos naštos utopija 
Spenglerio raštuose, - ir, kaip ir visos autentiškos pranašystės, ret- 
rospektyviai mini prarastą idealą. Pats 1918-ųjų klimatas vertė ir 
leido daugiau ar mažiau akcentuotai prisiminti iki 1914-ųjų eg- 
zistavusio pasaulio padorumą ir kultūrinį stabilumą. (1933-1945 
metų praraja nutraukė tokią atmintį.) 

Šie veikalai tam tikra prasme (taip pat ir stilistine) yra apo- 
kaliptiniai. Jie kalba apie “galutinius dalykus“. Tiesa, apokalipti- 
nis numatymas gali būti gydantis - pavyzdžiui, Rosenzweigo ar- 
tėjimas prie atpirkimo arba Ernsto Blocho pasaulietinės, nors 


! Rosenzweig (1886-1926) - judaizmo teologas ir filosofas (čia ir toliau, kur 
nenurodyta kitaip, vertėjo pastabos). 
2 Dabar atleidi. 


podraug ir mesianistines, emancipacijos metmenys arba - katas- 
trofos įpavidalinimas. Šiuo atžvilgiu Bartho mokymas apie visiš- 
ką Dievo ir Žmogaus, dieviškosios begalybės ir neįveikiamų žmo- 
gaus suvokimo varžtų nesuderinamumą yra niūriai dviprasmiš- 
kas. Čia kalbama apie vilčių būtinybę, nors tos viltys iš esmės 
iliuzinės. Mums žinoma šiurpi įžvalga, sandėris su apokalipse 
knygoje Mein Kampf. Šie iš Vokietijos griuvėsių iškilę darbai, kaip 
ir jų milžiniškas antrininkas Austrijoje - Karlo Krauso Paskutinės 
žmonijos dienos, - skirti arba nuosmukiui pasmerktiems žmonėms, 
pvz., Spenglerio veikalas, arba tiems, kuriems lemta patirti kokį 
nors esminį atsinaujinimą, kankinamai atgimti iš mirusios praei- 
ties pelenų. Tai Blocho, Rosenzweigo ir - amžinojo belaikiškumo 
perspektyvoje - Bartho idėja. Be to, tai Hitlerio pažadas Tautai 
(Volk). 

Didžiulis užmojis, pranašiškas tonas, apokaliptinio lygmens 
pasitelkimas skatina specifinę tūžmastį. Tai tūžmingos knygos. 
Teologinėje literatūroje nėra tūžmingesnio posakio už šį Karlo 
Bartho aforizmą: “Dievas byloja pasauliui Savo amžinąjį Ne“. 
Rosenzweigo sampratoje tūžmastis yra egzaltuota. Dievo artumo 
šviesa beveik nepakeliamai užlieja žmogaus sąmonę. Ernstas Blo- 
chas apdainuoja ir pranašauja revoliuciją, esamos sanklodos žmo- 
gaus psichikoje ir visuomenėje sugriovimą. Utopijos dvasia tiesio- 
giai susijusi su tuo, kad vėliau Blochas ugningai aukštino Thomą 
Mūnzerį ir XVI a. valstiečių šventųjų bei milenaristų sukilimus. Ne 
kartą buvo pastebėta barokinė tūžmastis, retorinis pasitenkini- 
mas katastrofa - pažodžiui “žvaigždžių kritimu”- Spenglerio di- 
džiajame veikale. Ir jau nėra reikalo aiškinti grubų Herr Hitlerio 
iškalbos nežmoniškumą. 

Ta tūžmastis, be abejo, yra stilistinė. Ekspresionizmo krite- 


rijai, nors ir itin tinkami, yra pernelyg bendri. Tie raštai tikrai es- 

mingai susije su ekspresionistines literatüros, meno ir muzikos 
estetika bei retorika. Tam tikrų nuojautų balsas - Jakobo Böhmes, 
Kierkegaard'o, Nietzsches - skamba ir ekspresionistinėje kūry- 
boje, ir šiose šešiose knygose. Viskas persmelkta apokaliptinio 
ekstremalumo atmosferos. Tačiau tai, ką aš bandau identifikuoti 
Bartho, Heideggerio arba Blocho knygose, yra ypatinga. Būtų pra- 
vartu išgvildenti, kaip mąstomas ir gramatiškai reiškiamas neigi- 
mas Laiško romiečiams komentare, Rosenzweigo pasaulietiskumo 
analizėje arba Mano kovos anuliavimo, egzorcizmo per sunaikini- 
mą strategijose. Tai anaiptol ne hegeliškas neigimas su jo dialek- 
tiniu pozityvumo derliumi. Heideggerio studijos esminiai termi- 
nai, kaip “niekas”, “niekybe” [Nichtigkeit] ir atitinkamas veiksma- 
žodis nichten, turi savo analogų visuose šiuose veikaluose. Bartho 
Dievas yra “Pasaulio nebūties (Nichtsein) teisėjas". Rosenzweigas 
savo suformuluotą išganymo programą kildina iš dievybės “ne- 
buvimo-čia“ [Nichtdasein] sampratos klasikinėje ir racionaliojoje 
ontologijoje. Ernstas Blochas - ne mažiau lyriškai kaip Jameso 
Joyce'o Molly Bloom - siekia įtvirtinti milžinišką, gyvastingąjį Taip, 
pakertantį “niekybe”, ir neigimą (Verneinen), kuriuos istorijai ir 
žmonių lūkesčiams paskelbė pasaulinio karo beprotybė. 

Ir niekybės zondavimas, turintis savo istoriją metafiziniuose 
bei mistiniuose apmąstymuose - mat Heideggerio minties ištakos 
glūdi garsiajame Leibnizo klausime: “Kodėl yra ne niekas?”, - ir 
raginimas atgimti turi esmingų lingvistinių padarinių. Pati kalba 
turinti būti iš esmės atnaujinta. Iš jos reikia iššluoti atkarias su- 
griautos praeities liekanas. Mes žinome, kokiu mastu šis katarsi- 
nis imperatyvas būdingas visam modernizmui po Mallarmė. Žino- 
me, kad vargu ar būta modernistinio estetinio manifesto arba 
mokyklos - tegu tai bus simbolizmas, futurizmas ar siurrealizmas, 


- kurie nebūtų skelbę, kad vienas svarbiausių jų tikslų - atnaujinti 

poetinį diskursą. Hofmannsthalis rafinuotai ir kartu raiškiai klau- 
sia, kaip galima po 1914-1918 m. įvykių vartoti senus, nuvalkiotus, 
melagingus žodžius (Wittgensteinas į tai atidžiai įsiklauso). Bet 
mano minėtuose veikaluose atnaujinti kalbą mėginama ypač ra- 
dikaliai. Tiesa, Spengleris (ko gero, parodijuojam) dar tebėra man- 
darinas, privatus mokslininkas, kurio balso erudicinis pakilumas 
sąmoningai kontrastuoja jo pašėlusiems pareiškimams - šis kon- 
trastas dažnai remiasi Goethės Fausto modeliu. Tačiau tokie auto- 
riai kaip Blochas ir Rosenzweigas yra neologistai, tradicinės gra- 
matikos griovėjai. Barthas vėlesniuose leidiniuose sušvelnino la- 
pidarinį savo kalbos keistumą, kurio griebėsi norėdamas tikroviš- 
kai pavaizduoti prarają tarp žmonių logikos ir tikrojo Dievo, kuris 
yra “viso konkretumo krizės šaltinis, neturintis jokio konkretumo" 
(“der aller Gegenstūndlichkeit entbehrende Ursprung der Krisis aller 
Gegenständlichkeit”). Dar reikia gerokai patyrinėti Hitlerio kalbą - 
tą Logoso antimateriją. Trumpai tariant, vokiečių kalba po Pirmojo 
pasaulinio karo siekė nutraukti saitus su savo praeitimi 
sąmoningiau, tūžmingiau negu bet kuri kita kalba; tai buvo daro- 
ma tokiais būdais, kuriems iš tiesų galėjo turėti įtakos dadaizmas 
ir jo desperatiškas raginimas kurti visiškai naują Žmonių kalbą, 
išreiškiančią savo epochos neviltį ir lūkesčius. Vokiečių kalbos 
sintaksė ypač paslanki ir joje įmanoma kone visaip skaidyti arba 
jungti žodžius ir žodžių šaknis, tad, ieškant paskatų jai atnaujinti, 
kreipiamasi į išrinktuosius praeities vienišius - mokytoją Ekhartą, 
Bohme, Holderliną - ir į tokias to meto naujoves kaip siurrealizmas 
bei kinas. Stern der Erlösung, Blocho mesianistiniai traktatai, Bartho 
egzegetika ir labiausiai Sein und Zeit yra itin revoliucingi kalbos 
veiksmai. 

Heideggerio metodas darosi suprantamas tik šiame lingvisti- 


niame ir emociniame kontekste. Sein und Zeit nepaprastai origina- 

lus kūrinys. Tačiau jis turi aiškių panašumų kaip tik į to meto apo- 
kaliptinę plejadą. Kaip ir minėtieji veikalai, jis siekia įveikti neto- 
limos vokiečių praeities kalbą ir suformuoti naują kalbėjimą - tiek 
radikaliais išradimais, tiek pasirinktinai grįžtant prie “užmirštų" 
šaltinių. Karlas Löwithas bene pirmas prabilo apie retorikos ir 
ontologinės vizijos panašumus, siejančius Stern der Erlösung su 
Būtimi ir laiku. Karlo Bartho kalba ir minties apraiškos, neretai pa- 
sižyminčios brutaliais oksimoronais, ypač dieviškos paslėpties ir 
apreiškimo dialektikoje, turi artimų atitikmenų Heideggerio tiesos 
traktuotėje. Abiejuose tekstuose tūžmingas Žmogaus mislingosios 
“jmesties” į gyvenimą egzistencializmas susietas su tokiu pat tūž- 
mingu nušvitimo, esamybės “anapus” duotybės [Vorhandenes] jaus- 
mu. Ernsto Blocho vartojamos parataksės, anaforinis kartojimas, 
taip pat abstrakcijų jasmeninimas, abstrakčių bei prielinksninių 
kategorijų gramatinis traktavimas, tarsi jos būtų nominalinės esa- 
mybės, gretintini su Heideggerio kalba. Esama daugiau negu atsi- 
tiktinio sutapimo tarp Heideggerio vaizduojamo psichinio nuos- 
mukio bei planetos nuniokojimo ir Spenglerio Menschendimmerunę, 
t.y. “žmogaus saulėlydžio“. Heideggerio kalbą, kuri jokiu būdu 
neatskiriama nuo jo filosofijos ir tos filosofijos keliamų problemų, 
reikia traktuoti kaip būdingą reiškinį, kilusį iš Vokietijos būklės 
tarp 1918-ųjų kataklizmo ir nacionalsocializmo atėjimo į valdžią. 
Daugelis sunkumų, kuriuos patiriame šiandien siekdami išgirsti 
ir interpretuoti tą kalbą, tiesiogiai kyla iš jos laiko neatitikimo, iš 
to, kad istorijos ir diskurso suvokimą, suformuotą pagal penkto 
ir šešto dešimtmečio raidą, mes neišvengiamai perkeliame į anks- 
tesnįjį kalbos pasaulį. 

Gadameris teisus, kalbėdamas apie Martino Heideggerio 
Wortgenie, jo “žodžių genijų“. Heideggeris gali aptikti ir atsekti 


etimologines "arterijas pirmapradėje kalbos uolienoje”. Sein und 

Zeit, paskaitų apie metafizikos prasmę, Laiško apie humanizmą, pas- 
tabų apie Nietzsche, Holderliną arba Schellingą autorius, kaip ir 
Platonas bei Nietzsche, yra nepaprastos galios stilistas. Jo “žodžių 
žaismas“ (tai per menkas apibūdinimas kalbant apie antgamtišką 
jautrumą skambesių ir sąskambių sferai, prislopintiems atbalsiams 
fonetiniuose ir semantiniuose segmentuose) paskatino plėtotis nū- 
dienį poststruktūralizmą ir dekonstruktyvizmą iki parodijos. Hei- 
deggeris įėjo ne tik į ontologijos, fenomenologines epistemologijos, 
estetikos, bet ir (gal net labiau) į kalbos bei literatūros istoriją. Jo 
raštų mastas stulbina visais atžvilgiais. Susidarys daugiau kaip 
šešiasdešimt tomų (iš jų kol kas turime tik dalį, ir ji nepakankamai 
profesionaliai pateikta). 

Tačiau pati ši gausa ir tekstų stiprybė yra paradoksali, nes 
lyg ir nustelbia iš esmės sakytinį Heideggerio mokymo ir rimto 
mąstymo sampratos pobūdį. 

Liudininkai - Löwithas, Gadameris, Hannah Arendt - vienu 
balsu teigia, kad tie, kurie negirdėjo Heideggerio paskaitų arba 
nebuvo jo seminaruose, gali tik netobulai, net iškreiptai suvokti 
jo tikslą. Kaip tik paskaitos ir seminarai Marburge trečio dešimt- 
mečio pradžioje, prieš pasirodant Sein und Zeit, jo kolegoms ir 
studentams buvo sukrečiantis praregėjimas. “Slaptasis mąstymo 
karalius“, kaip įsidėmėtinai savo mokytoją pavadino Arendt, veikė 
gyvu žodžiu. Heideggerio klausymo patirtį Gadameris apibūdina 
kaip “Einbruch und Umbruch” - "įsiveržimą ir (destruktyvią-grin- 
džiančią) transformaciją“. Iš negausių turimų įrašų, užfiksavusių 
senstančio Heideggerio balsą ir kalbos manierą, tebesklinda tie 
kerai. Kritikai yra kalbėję apie artistinę magiją, slypinčią po klau- 
siančiu paprastumu. Kaip Žinome, šis priekaištas turi senovinį 
atgarsį. Sokratiškasis motyvas čia labai svarbus. Heideggeris tei- 


gia, kad Sokratas yra “gryniausias" iš visų Vakarų mąstytojų; tas 

grynumas tiesiogiai susijęs su tuo, “kad jis nerašo“. Platono Faid- 
ras ir VII laiškas išreiškia pirmapradį prieštaravimą tarp rimto 
nusiteikimo siekti Logoso, filosofinės įžvalgos ir rašymo. Raidė 
akivaizdoje. Jis nepripažįsta vidinio tobulėjimo ir taisymų. Tekstai 
žlugdo be galo reikšmingą atminties (Erinnerung - esminis Heideg- 
gerio terminas) vaidmenį. Raštu savo sugebėjimus reiškia sofistas, 
retorius, pasigailėtinas oratorius. Tikrasis poetas yra Zodingas rap- 
sodas. Tikrasis mąstytojas, ypač autentiškas pedagogas, kliaujasi 
kalbėjimu akis į akį, ypatingai sutelkta tiesioginio kreipimosi di- 
namika; taip klausimas sumezgamas su atsakymu, o gyvas bal- 
sas - su gyva reakcija. Ši tema - susilaikymas rašyti visuose atsa- 
kinguose filosofiniuose mokymuose - Vakarų tradicijoje (taip pat 
ir Rytuose) neblėsta. Itin ryški ji Wittgensteino praktikoje: jis, kaip 
ir Heideggeris, buvo antiakademiškas akademikas ir niekino "fi- 
losofijos profesiją“ konvencionaliąja, publicistine jos prasme. (Ma- 
no manymu, šių dviejų ryškiausių epochos filosofų kalbininkų - 
Wittgensteino ir Heideggerio, iš pažiūros tokių priešingų, - gilu- 
minės sąsajos yra puikiausia dirva būsimiems tyrinėjimams ir su- 
pratimui.) 

Kaip žinome, didesnioji Heideggerio raštų dalis dar nepub- 
likuota. Būtis ir laikas liko nebaigtas ir buvo išleistas kaip masyvus 
fragmentiškas veikalas, neatsižvelgiant į pradinį Heideggerio ke- 
tinimą. Klausiamoji sandara, apibrėžimų kartojimai, tautologijos, 
kurių gausu Heideggerio tekstuose, dažnai būna paskaitų pasta- 
bos, seminaro arba dialogo intarpai. Toks pramanytas dialogas su 
japonų studentu inscenizuotas vienoje svarbiausių Heideggerio 
esė apie kalbos prigimtį. Patyriau, kad tie Heideggerio fragmentai, 
kurie atrodo migloti skaitančiai akiai ir negyvi ant popieriaus, pri- 


sikelia labiau suvokiamam gyvenimui, įgyja kone muzikinę logiką, 

perskaičius garsiai, išgirdus juos skaitomus arba sakomus, kaip 
girdėjo studentai ir ta auditorijų publika, kuriai jie buvo pirmą 
kartą paskelbti. Todėl skaityti Heideggerį gali būti tam tikra pras- 
me ne tik problemiškas, bet ir nenatūralus darbas. 

Bet dar giliau siekia klausimas, ar Martinas Heideggeris iš 
viso sako ką nors dalykiška ir diskutuotina, ar jo gausūs pasisaky- 
mai apie žmogų ir mundus nėra vien tautologiniai užkeikimai. 
Analitinė filosofija nuo Carnapo iki šių dienų Sein und Zeit ir 
vėlesnius Heideggerio tekstus vertino kaip “gryną mistifikaciją“, 
kaip itin obskurantiško ir melodramiško pobūdžio "beprasmybe”. 
Tai, kas Gadameriui yra vienas svarbiausių “nesuinteresuotos min- 
ties veiksmų“ filosofijos istorijoje, kai kam, ypač anglų ir ameri- 
kiečių diskurso atmosferoje, yra tipiškas bauginantis iracionaliz- 
mas, hipnotiškas loginio įrodinėjimo dekonstravimas, užtvindęs 
vokiečių ir iš dalies prancūzų jauseną po Hegelio ir Nietzsches. 
Vertinant šiuo požiūriu, Heideggerio politiniai įsitikinimai atitin- 
kajo raštų tamsią tuštumą ir valdingą primityvumą. Šioje knygelėje 
apie Heideggerį aš siekiau išryškinti tokios pamatinės kritikos 
potekstę bei mastą ir hipotetiškai nurodžiau tai, ką laikau esmine, 
genetine labai realios dilemos ištaka. Norėčiau grįžti prie šios 
hipotezės. 

“AS esu teologas“, - pareiškia Martinas Heideggeris tiems, 
kurie Marburge ir pirmus keletą metų Freiburge siekė suvokti re- 
voliucinę jo stiliaus ir mokymo prigimtį. Heideggeris turėjo teologi- 
nį išsilavinimą. Kaip tik nevykęs tomistinis Aristotelio mokymo 
apie “būtybę” perėmimas paskatino Heideggerį parašyti darbą 
apie Pseudo Dunsą Škotą ir rengti tuos pirmuosius seminarus apie 
Aristotelio Retoriką, kurie parodė, kad Europoje yra naujas mąsty- 
tojas. Laiške Karlui Löwithui lemiamais 1921 metais pasakyta aiš- 


kiai: “Nevertinkite manęs kūrybinio filosofo kriterijais [...]. Aš esu 

krikščionių teologas“. Nuo pat pradžių Heideggerio klausinėjimo 
ir apibrėžinėjimo būdas, citavimo ir hermeneutinio aiškinimo tak- 
tika raiškiai atspindi scholastinius ir neokantiškus teologinius me- 
todus, kurių jis buvo mokomas. Pirmieji pavyzdžiai, kuriuos jis 
studijavo ir kuriais iš pradžių sekė, buvo šv. Paulius, šv. Augus- 
tinas, Kierkegaard'as, religiniai illuminat? - Ekhartas ir vokiečių 
pietistai. Iš jų Heideggeris, kaip ir Hölderlinas, sėmėsi kai kurių 
drąsiausių sumanymų, susijusių su leksika bei gramatika. Ypač 
Heideggerio pasiryžimas kelti galutinius klausimus, nediskutuo- 
tas ir nediskutuotinas jo postulatas, kad kiekvienas rimtas mąsty- 
mas turi apsistoti prie “pirmųjų ir galutinių dalykų“ (kaip tik čia 
antinomijos Hume’o ir Freges filosofiniam pasauliui yra drastiš- 
kiausios), turi savo pradmę ir pateisinimą religinėje-teologinėje 
vertybių sferoje. Martinas Heideggeris nenuilsdamas klausinėja 
apie būties buvimą, apie on ir ousia dėl to, kad jį taip nuteikė teo- 
logija bei teologinės Aristotelio traktuotės. 

Tačiau rašant Sein und Zeit, regis, įvyko tai, ką pavadinčiau 
pradiniu ir radikaliu Heideggerio pažiūrų Kehre ("posūkiu") - nuo 
teologijos prie ontologijos. Mes žinome, kaip uoliai Heideggeris 
pabrėždavo šį atsiribojimą. Būtis ir laikas bei vėlesni darbai neigia 
visas teologines sąsajas. Juose nesutaikomai kritikuojama teologi- 
nė ir neoplatoniškoji transcendencijos samprata. Griežčiausiai 
Heideggeris atmeta tai, ką jis vadina “ontoteologiskumu”, t.y. 
bandymus būties filosofiją arba sąmonės epistemologiją ręsti ant 
kokio nors racionaliai arba intuityviai postuluoto teologinio pa- 
grindo. Orientuotis į tokį pagrindą, esmingai ryškų Kanto filosofi- 
joje arba mažiau akivaizdų Hegelio teleologinio istorizmo Geist 


("Dvasios") hipostazėje, Heideggeriui atrodo visiškai neleistina. 


3 Šviesuoliai. 

Tokia autentiška ontologija, kokią plėtoja jis pats, yra “apmasty- 
mas“ Žmogaus egzistencinės imanencijos, kurios grindimas būti- 
mi, pirmapradžiu, grynu esmės faktu ir tiesa neturi teologinio 
matmens. Heideggeris kaskart pabrėžia, kad šis skyrimas būtinas 
jo sumanytam darbui ir mūsų siekiui suvokti žmogaus būvį. Net 
drastiškiau negu “metafizikos įveika“ (jos teologiniai pagrindai 
Vakarų tradicijoje, žinoma, visada ryškūs) Heideggerio mąstymas 
yra "teologijos įveika" arba, sakant tiksliau ir esmingiau, jis išstūmia 
teologines šmėklas, kurios atkakliai tūnančias Vakarų filosofijoje, 
netgi akivaizdžiausiai agnostiškame arba ateistiniame jos pavida- 
le (Nietzsches). Heideggerio užuominos apie teologiją, apie tai, 
kaip Marburge ir kitur teologai naudojasi jo ontologija, darėsi vis 
ironiškesnės. Distanciją tarp jo ir teologų reikėjo padaryti nė kiek 
neabejotiną. Vėlesniais metais jis dažnai sakydavo, kad klausimas, 
dėl kurio jis pats nuomonės neturįs, yra ne tas, ar teologija gali būti 
Wissenschaft (mokslinė, pozityvi metodo ir žinių sankaupa), bet ar 
ji turi teisę tokia būti. 

Nėra pagrindo abejoti Heideggerio įsitikinimais šiuo esminiu 
klausimu. Pagrįstai įžvelgiama, kad jo troškimas atskirti kaip tik 
ir parodo jį suvokus, jog teologinė plotmė artima jo ontologiniam 
radikalizmui. Bet tai a priori nenuneigia Heideggerio angažavimosi 
egzistencinei imanencijai, “pasaulio čia” [da der Welt] ir duotybes 
fenomenalumui tarp kategorijų, kurios yra nei teologinės, nei an- 
titeologinės, o tiesiog visai svetimos teologiniam matmeniui (pana- 
šiai kaip ir būties modeliai moderniosiose mokslinėse kosmologi- 
jose). Klausimas yra toks: kokį vaidmenį Heideggerio mąstyme ir 
kalboje (šiedu dalykai neatskiriami) suvaidino teologinės plotmės 
atsižadėjimas ir atmetimas? Ar iš tikrųjų galima būti grynosios 
imanencijos ontologijos išsklaida, kurią įmanoma perteikti ir vadin- 


ti suvokiama? 

AS manau, kad tai svarbiausias klausimas apie Heideggerio 
mokymą, ir juo remiuosi šioje knygoje. Bet jį reikia dar labiau pa- 
ryškinti. 

Neologizmo, gramatinio glaustumo tūžmingumas Heideg- 
gerio diskurse medžiagiškai atspindi nuolatinės įtampos kupinas 
pastangas kurti ontologinės visybės kalbą, į kurią neprasiskverbtų 
teologinė esamybė. Matematikos ir formaliosios logikos kalbos 
turi galią užkoduoti tam tikrą sisteminę imanenciją. Joms nereikia 
remtis transcendentine plotme, tuo, kas neapibrėžiama. Jos yra 
tartum dinamiškos tautologijos. Paradoksalu, kad Heideggerio 
raiškoje esama analogijų su šiuo užsisklendimu. Jungtis “yra”, 
tapusi nuolatiniu epistemologinių ir ontologinių Heideggerio ap- 
mąstymų objektu, kartu įkūnija ir svarbiausią jo stiliaus instru- 
mentą. Veikale Sein und Zeit, paskaitose apie metafiziką, apie 
mąstymo veiksmą, Schellingo ir Nietzsches interpretacijose, vėles- 
niuose rašiniuose apie meną gausu atvirų ir pridengtų tautologijų. 
Heideggerio dialektikoje A apibrėžiama kaip A tautologiniu im- 
peratyvu, kuriuo - sąmoningai ar ne - sukuriama kontrtezė tauto- 
loginiam transcendentinės plotmės, kalbančios iš Liepsnojančio 
krūmo, savęs apibrėžimui. Mozės Dievybės “Aš esu, kuris esu“ 
arba “Aš esu tai, kas yra” priešingai ataidi, Heideggeriui apibrėžiant 
būtį gua būtį, atkakliai neleidžiant apibrėžiamai būčiai išsiskaidy- 
ti į būtybes. 

Visas keblumas čia tas, kad matematika bei simbolinė logika 
tikrai gali funkcionuoti sisteminėje tautologijoje ir būdamos užda- 
ros. O iš natūralios kalbos, kurią mes paveldėjome iš hebrajiškų 
bei heleniškų šaltinių ir kuri Vakaruose neišdildomai paženklinta 
platoniškojo nematerialumo bei judėjiškojo-krikščioniškojo tran- 
scendentalizmo, neįmanoma įtikinamai pašalinti jos metafizinio 


registro, konotacijų ir implicitinių išvadų. Kalbėti po Šv. Rašto ir 

Faidro, po šv. Augustino ir Dantės, po Kanto ir Dostojevskio reiškia 
kalbėti transcendentiškai. Tai reiškia vartoti, galbūt ir nenoromis, 
pamatines “kitamatiškumo" kategorijas - teologines, dvasines (taip 
pat ir psichologine prasme) arba mitologines, o “mitologija” čia 
atitinka platonizmą ir neoplatonizmą, kurie taip suaktyvino proto 
ir vaizduotės gyvenimą Vakaruose. 

Martino Heideggerio priešpriešinis veiksmas buvo grėsmin- 
gas. Šitaip jis ne tik performavo filosofinę vokiečių kalbą; tai įkvėpė 
jo ginčytinus ir metamorfozinius vertimus iš ikisokratikų, Aristo- 
telio, lotyniškai rašiusių scholastų veikalų. Tai, kaip Heideggeris 
traktavo ir perfrazavo Sofoklį, Hölderlina, Traklį, yra mėginimai 
ontologinės esamybės (Gegenwart) kalbai atkovoti aukštumas, ku- 
rias (Heideggerio nuomone) neteisėtai užėmė ontoteologija ir meta- 
fizika, įamžinančios mūsų “būties užmarštį“. ISgarsinto Heideg- 
gerio tropo žodžiais tariant, tai medkirčio triūsas - siekimas praskin- 
ti kelią į “proSvaiste”, į švytintį "og to, kas yra“. 

AS esu aiškinęs, kad Heideggerio stulbinantis apvalymas (ka- 
tharsis) yra vienas didžiausių darbų minties ir kalbos istorijoje. Tas 
sunku atsikratyti įspūdžio, jog galų gale tai buvo nesėkmė. Juk 
visiems žinoma, kad pats Heideggeris nesugebėjo pateikti tokio 
Sein - būties ir būties buvimo - apibrėžimo, kuris nebūtų gryna tau- 
tologija arba metaforiška ir be galo regresuojanti grandinė. Jis pats 
tai pripažino ir teigė, kad Būties akivaizdoje Žmonių kalba iš 
esmės yra nepakankama. Esama esminio nestabilumo ir net prieš- 
taravimo pačioje Heideggerio užmojo šerdyje. Paskaitos Was ist 
Metaphysik? (Kas yra metafizika?) pabaigos žodyje (1943) sakoma, 
kad “Būtis wohl west [tiksliai neišverčiamas Heideggerio vedinys, 
reiškiantis maždaug “dinamiškai yra, vaisingai kvėpuoja“ | be bū- 
tybes, bet kad niekada negali būti būtybės be būties“ (“das Sein 

wohl west ohne das Seiende, daß niemals aber ein seiendes ist ohne das 
Sein”). Penktame paskaitos leidime ši esminė doktrina tiesiog ap- 
versta. Dabar mums sakoma, kad “das Sein nie ist ohne das Seiende” 
(būtis niekada neegzistuoja be būtybės“). Per šešerius metus buvo 
apverstas visas ontologinis postulatas. Gadameris taikliai įvardija 
“eschatologini patosa”, tuo laikotarpiu persmelkusį Heideggeri ir 
Vokietiją. Bet painiava vis dėlto glūdi giliau. Kaip ir visur kitur 
Heideggerio tekstuose, mąstymo ir kalbos eksperimentas, reika- 
lingas norint “mąstyti būtį“ nepriklausomai nuo būtybės, nuo to, 
kas konkrečiai ir egzistenciškai yra, pasirodo esąs nepavykęs. Ar- 
ba - tai kur kas svarbiau - pačiu eksperimentu netyčia grįžtama 
prie teologinės plotmės. Sein pakeitus “Dievu” visose esminėse 
vietose, jų prasmė praskaidrėja. Sein ohne Seiendes ("Būtis be bū- 
tybės“), kurią Heideggeris turi postuluoti norėdamas likti ištiki- 
mas savo mokymo antimetafizikai ir antiteologijai, yra nejsivaiz- 
duojama ir neišsakoma, visai taip pat kaip ir Deus absconditus, ne- 
judantis Pirmasis Judintojas Aristotelio ir Augustino transcenden- 
talizme. 

Šio ekvivalentiškumo Heideggeris kone desperatiškai sten- 
giasi išvengti. Tačiau jo kalba ir siekis pateikti suprantamus api- 
brėžimus bei vertimus vis neišlaiko įtampos. Heideggeris rausia 
etimologijos klodus iki neregėtų ir dažnai subjektyvių gelmių. 
Tamsos šerdyje jis vėl suranda senuosius dievus. Tai lėmė ir tą po- 
sūkį, kuris pats savaime neišsemiamai Zavingas, į poeziją, į menus 
po to, kai Heideggeris, regis, pats prisipažino iš esmės pralaimė- 
jęs - ne tik politiškai, bet ir filosofiškai. Žengęs beveik tokį pat 
žingsnį kaip Schellingas ir filosofinis estetizmas (įkandin Nietz- 
sches), Hölderlino odėje arba Van Gogho paveiksle glūdinčiame 
mysterium tremendum Heideggeris aptinka tą absoliučios esamy- 


bės, ontologinio savęs įprasminimo “kitoniškumą”, kuriam jis negali 

pripažinti teologinio-metafizinio statuso. Tai lėmė ir itin mįslingą 
posūkį į “dievus”, į pagoniškų, chtoniškų jėgų Geviert (“ketvertą”) 
paskutiniuose Heideggerio rašiniuose. Vėlyvajam Heideggeriui 
būtis yra esamybiškumas poezijoje, mene, kuriuo mes tikime. Tačiau 
kaip galima tai, kas “švyti” Antigonės choro giesmėje, kas “slepiasi 
ir atsiskleidžia kaip tikrasis būties buvimas“ Van Gogho paveiks- 
le, mąstyti ir išsakyti kitaip negu transcendencijos sąvokomis? Žo- 
džiai nuvylė Heideggerį, ir lemtingame savo gyvenimo bei darbo 


tarpsnyje jis nuvylė žodžius. Imanencijos simetrijos būna žiaurios. 


II 


Mano parašytasis įvadas į Martino Heideggerio filosofiją pirmą 
kartą išleistas 1978 m. Tuo metu jau buvo visai įmanoma susikurti 
bendrą vaizdą, kiek Heideggeris buvo įsitraukęs į nacionalsocia- 
lizmą. Svarbiausi tekstai pasirodė 1962 m. išleistoje Guido Schnee- 
bergerio knygoje Nachlese zu Heidegger. Ten buvo galima rasti ult- 
ranacionalistinius ir pronacistinius Heideggerio viešus pasisaky- 
mus jam rektoriaujant Freiburgo universitete. Prieš devynerius 
metus skvarbi, kandi Karlo Löwitho knyga Heidegger: Denker in 
dürftiger Zeit buvo išskleidusi esminį paradoksą, kaip viename 
asmenyje sugyveno impozantiško statuso filosofas ir aktyvus bar- 
barizmo šalininkas. Šią temą vėliau išplėtė Karlo Jasperso Notizen 
zu Martin Heidegger (1978) ir metais anksčiau pasirodęs papildytas 
Jasperso Philosophische Autobiographie leidimas. Iš esmės pateisi- 
nantis požiūris buvo pateiktas 1972 m. Otto Pöggelerio studijoje 
Philosophie und Politik bei Heidegger. Tuo besidomintys skaitytojai 
pirmiausia gali susirasti esminį interviu su Heideggeriu - nepaken- 
čiamai gudrų ir aptakų interviu, paskelbtą po mirties žurnale Spie- 


gel 1976 m. Jau vien šis tekstas turėjo atkreipti dėmesį į tai, kad 

Heideggeris per visą savo dėstymo ir rašymo laiką po 1945 m. 
beveik netarė nė žodžio apie holokaustą. Būtent ši tyla irją nutrau- 
kęs vienas liūdnai pagarsėjęs sakinys, kuriuo Heideggeris paly- 
gino Auschwitzą [Osvencimą] su didele ferma ir branduoline grės- 
me, Mano nuomone, yra viso šios tragiškos bylos kaltinimo esmė. 
Kiek žinau, mano knygelė buvo viena pirmųjų, o gal net pati pir- 
moji, kur teigiama, kad Heideggerio tylėjimas po 1945-ųjų meta 
didesnį iššūkį mūsų supratimui negu jo miglota ir apgailėtina 
1933-1934 metų retorika. 

Nuo 1984 m. neįkainojamų nuodugnių tyrinėjimų apie Hei- 
deggerio veiklą būnant rektoriumi, apie jo požiūrį į kolegas bei 
studentus ir santykius su režimu Berlyne medžiaga buvo skelbia- 
ma Hugo Ott straipsniuose (dabar jie surinkti jo knygoje Martin 
Heidegger: Unterwegs zu seiner Biographie,1988). Ramus, bet negailes- 
tingas Lowitho kaltinimas Heideggeriui dėl jo elgesio ir pažiūrų 
ketvirto dešimtmečio viduryje pareikštas knygoje Mein Leben in 
Deutschland vor und nach 1933 (1986). Heideggerio politinis, prag- 
matinis vaidmuo ir reikšmė daugeliu aspektų gvildenami rinkti- 
nėje Heidegger und die praktische Philosophie (sudarė Pöggeleris ir 
Annemarie Gethmann-Siefert, 1988). Tačiau nėra abejonės, kad 
didžiausią audrą sukėlė 1987 m. spalio mėn. prancūziškai išleista 
Victoro Farias knyga Heidegger et le nazisme. Nuo tada poleminė 
literatūra įgijo kone groteskišką mastą. Pasipylė knygos, straipsniai, 
specialūs filosofinių-politinių žurnalų numeriai. Dabar jau esama 
šių diskusijų monografinių apžvalgų ir bibliografinių sąvadų. Rei- 
kalus sudrumstė ir paaštrino po Paulo de Mano“ paskelbti kai ku- 
rie jaunystėje parašyti antisemitiniai ir provokiški jo straipsniai. 

* De Man (1919-1983) - postmodernistų sluoksniuose madingas belgų kilmės 


amerikiečių literatūrologas dekonstruktyvistas. Po jo mirties paaiškėjo, kad karo 
metu jis publikavo straipsnius pronacistiniame belgų laikraštyje. 

Cia esama sąsajų, nors ir perdėm subtilių, su triukšmu dėl Heideg- 
gerio. Keletą pastarųjų metų beveik neįmanoma susekti šio šur- 
mulio balsų - kaltinančių arba teisinančių, humanistinių arba de- 
konstruktyvistinių. Heideggerio byla dabar pernelyg cėlėbre“. 
Tai truputį keista. Farias knyga - ten, kur kalbama apie fi- 
losofiją - yra be galo vulgari ir netiksli. Be to, joje knibždėte knibž- 
da klaidų - ne tik pateiktuose faktuose ir datose, bet ir Heideggerio 
vertimuose (kai kurios klaidos nurodytos Thomo Sheehano straips- 
nyje Heidegger and the Nazis leidinyje New York Review of Books, 
1988.V1.16, p. 38-39). Farias knygoje labai maZa naujo - daug kas 
jau buvo žinoma iš Otto tyrinėjimų arba, pvz., iš Wilhelmo Schoep- 
pes liudijimo apie Heideggerį ir Baumgarteną Frankfurter Allge- 
meine Zeitung (1983.V.28). Vis dėlto tiesa, kad Farias veikalas turėjo 
akumuliacinį poveikį. Įspūdinga vienjau dokumentų ir liudininkų 
pasakojimų, ypač apie 1933-1945 m. laikotarpį, sankaupa. Buvo 
atkasta niaurių grynuolių. Farias pateikė duomenų, kad Heideg- 
geris melavo siekdamas nuslėpti, jog Nacistų partijos nario bilietą 
saugojęs iki 1945 m. Jis išryškino, kaip smarkiai Heideggeris buvo 
sukrėstas po Reicho kapituliacijos, ir parodė, kokie akivaizdžiai 
nepatenkinami buvo jo atsakymai tiems, kurie denacifikacijos tri- 
bunolų laikotarpiu tyrė jo elgesį. Farias dėka - nors jo kasinėjimai 
daugiausia nemoksliški ir piktybiškai selektyvūs - nebegalima ig- 
noruoti, kad tam tikrais atvejais Heideggeris niekingai elgėsi su 
pavojuje atsidūrusiais kolegomis, žavėjosi Fiureriu ir gudraudamas 
bandė išlikti. Tačiau, kaip ir daugelis iki jo ir net dabar, Farias ne- 
pasako nieko tikra, kaip Sein und Zeit ontologija galėtų derėti su 
nacizmo iškilimu. Be to, jis nesuvokia Heideggerio pokarinės tylos 


reikšmingumo, būties filosofo, įžvalgaus Sofoklio ir Hölderlino 


` Išgarsinta. 


23 


aiškintojo nenoro nukreipti savo sąžinę, savo apmąstymus, dis- 
kursą į nežmonišką gyvenimo neigimą, prie kurio jis irgi prisidėjo 
(nors tik retoriškai, kaip mandarinas). 

Būtis ir laikas parašytas trečio dešimtmečio pradžioje. Jis kilo, 
kaip sakiau, iš 1918-ųjų apokalipsės bei ekspresionistinės atmos- 
feros ir yra akivaizdžiai ankstesnis už nacionalsocializma. Kiek 
žinau, joks nacių banditas jo neskaitė ir nebūtų sugebėjęs perskai- 
tyti. Visas keblumas, kurį dar labiau padidino dekonstruktyvizmo 
ir tokių postheidegerininkų kaip de Manas problema, yra šis: ar 
Heideggerio neužbaigtoje ontologinėje summa yra nežmoniškumo 
[inhumanism] gynimo, asmens naikinimo kategorių, kokiu nors 
būdu rengiančių dirvą būsimai nacizmo programai? Gal Heideg- 
gerio Žaidimas (itin artimas negatyviajai teologijai) niekybe ir su 
ja yra nihilizmas in extremis, o ne “nihilizmo įveika“, kaip skelbia- 
masi? Juk Sein und Zeit ir Heideggerio teorija, grindžianti kalbą, 
veikiau išsakančią žmogų, o ne jo išsakomą, yra visiškai vaisinga 
šiuolaikiniame antihumanistiniame judėjime. Dekonstruktyvizme 
arba Foucault “žmogaus panaikinime”, kurio ištakos glūdi dada- 
izme ir Artaud pažiūrose, nedaug tėra to, ko nebūtų išreiškęs Hei- 
deggerio ahumanizmas (priešdėlis privativum® čia man vis dėlto 
atrodo tikslesnis ir teisingesnis negu žodyje in-humanism). Be to, 
yra garsusis mirties, valios mirčiai ir judesio jos link primygtinu- 
mas Heideggerio pateiktoje juntamos būties, žmogaus individu- 
acijos analizėje. Perimtas iš Pascalio ir Kierkegaard 'o, šis mirties 
akcentavimas, siekdamas išsivaduoti iš teologinių kontekstų, turi 
didelį neigimo krūvį. Ar galima sakyti, kad šis svoris Heideggerio 
ir jo skaitytojų pažiūras lenkia prie makabriškų nacionalsocializ- 


mo manijų? 
" Privativum - afiksu reiškiamas ko nors neigimas arba nebuvimas. 

Aš nematau aiškių atsakymų į šiuos klausimus. Post hoc nėra 
propter hoc’. Tokios sunkios ir ypatingos knygos kaip Sein und Zeit 
nedaro tiesioginio arba programinio poveikio politikai ir visuome- 
nei. Tikrai gali būti, kad Heideggerio tonacija, jo charizminė re- 
gentystė tam tikrose intelekto ir jausenos sferose trečio dešimtme- 
čio pabaigos ir ketvirto pradžios Vokietijoje prisidėjo prie fatališ- 
kos ir dramatiškos atmosferos, kurioje suvešėjo nacizmas. Intui- 
tyviai tokia sąsaja atrodo įtikinama. Bet ją galima pademonstruoti 
tik tuo atveju, jei įrodoma, kad tam tikri Heideggerio opus magnum 
tekstai paskatino atitinkamus argumentavimo ir veiklos poslinkius, 
Hitleriui iškylant į valdžią. Nepaisant tokių Heideggerio kritikų 
kaip Adorno ir Habermas pastangų, to įtikinamai parodyti nepavy- 
ko. Visai galimas daiktas, kad esame per arti faktų. Tamsa kartais 
akina taip pat smarkiai kaip ir šviesa, ir joms išpainioti gali pri- 
reikti šimtmečių (prisiminkime nesiliaujančias diskusijas dėl Ma- 
chiavellio arba Rousseau politikos ir įtakos politikai). 

Bet man visiškai akivaizdu, kiek Heideggeris savo retorika 
ir administravimu dalyvavo nacizmui užvaldant Vokietijos uni- 
versitetinį pasaulį 1933-1934 m. Kaip ir gana daug kitų intelektua- 
lų, Heideggeris buvo aiškiai apimtas brutalaus, šventiško svaigulio, 
užliejusio Vokietiją po beveik penkiolika metų trukusio naciona- 
linio pažeminimo ir nevilties. Atvira jėga geba pakerėti akademiko 
ir mandarino temperamentą (Sigmundas Freudas vienu metu buvo 
susižavėjęs Mussoliniu; mąstytojų ir rašytojų, atnašavusių Stalino 
šventovėje, buvo legionas). Nėra abejonės, kad Martinas Heideg- 
geris vaizdavosi esąs išrinktasis praeceptor Germaniae, minties 
galiūnas, formuosiantis tautinį atgimimą. Parankus buvo Platono 


įvaizdis - ne tik dėl jo mokymo apie filosofų valdžią, bet ir dėl jo 


7? Po to [nėra] dėl to. 


kaip Sicilijos despotizmo patarėjo - vaidmens. Apie filosofų poli- 
tinį neišmanymą pasakoti ilgai galima. Voltaire'as pasiutusiai 
neapkentė žydų. Frege buvo juodžiausias rasistas. Sartre'as ne tik 
stengėsi apeiti Gulago tikrovę arba rasti jai pateisinimų; jis sąmo- 
ningai iškraipė tai, ką žinojo apie beprasmišką Kultūrinės revoliu- 
cijos maoistinėje Kinijoje barbariškumą. Menka paslaptis, kad at- 
sitvėrusius intelektualus ir žmones, kurie gyvena užsisklendę žo- 
džiuose ir tekstuose, kartais itin stipriai vilioja smurtingi politiniai 
planai, ypač kai tas smurtas neliečia jų pačių. Charizminio moky- 
tojo, filosofinio absoliutisto jausena ir pasaulėžiūra gali turėti ne- 
menką žiupsnį surogatinio sadizmo (Ionesco Pamoka - makabriška 
šios būsenos parabolė). 

Šie pavyzdžiai ir psichologiniai aspektai nėra pateisinimas. 
Martino Heideggerio Rektoratsrede, jo liūdnai pagarsėjęs kreipima- 
sis, palaikantis Hitlerio pasitraukimą iš Tautų Sąjungos, jo elegija 
apie nacionalistą smogiką, kurį Reino srityje prancūzų okupacinė 
valdžia nubaudė mirtimi, o naciai padarė kankiniu, yra pasibjau- 
rėjimą keliantys dokumentai. Jie atsiduoda nuožmybės ir slėpinin- 
gumo svaiguliu, apėmusiu mažą žmogų, staiga iškeltą (ar veikiau 
taip įsivaizduojantį) į didžiosios politikos ir istorijos areną. Kilus 
skandalui po Farias knygos, manęs niekas taip neskaudina ir ne- 
glumina, kaip kai kurių iškilių protų pasiryžimas gelbėti būtent 
tuos apgailėtinus tekstus. Derrida knygoje De l'esprit: Heidegger et 
la question, Lacoue-Labarthe'o L'imitation des modernes ir La fiction 
du politigue matome platų, nuodugniai argumentuotą aiškinimą, 
kad jie užima aukštą esminę vietą Heideggerio ir net visame mo- 
derniajame politiniame pedagoginiame mąstyme. Rektoratsrede nuo- 
lat lyginama su Platono VII laišku, su Hobbesu arba Rousseau. Iš- 
pešamos analogijos tarp miglotos, tragikomiškos Heideggerio 1933- 
1934 m. kalbų bei straipsnių retorikos ir jo iškiliausių veikalų apie 

ontologija, metafiziką ir meną žodyno. Jeigu tikėsime prancūzų 
dekonstruktyvizmo meistrais - o jie labai teisingai ir pamatuotai 
Heideggerį laiko visos dekonstruktyvistinės hermeneutikos įkvėpė- 
ju, - Rektoratsrede yra ne mažiau kaip pamatinis mąstymo bei švie- 
timo moderniojoje valstybėje vaidmens perkainojimas ir kartu ne- 
paprastai reikšminga tokioms sampratoms kaip “sąmonė” ir “lem- 
tis“. Kad tuo patikėtum, sakyčiau, turėtum būti visai kurčias išpūs- 
tam brutalumui, makabriškam kičui, kurie šiuo atveju būdingi 
Heideggerio kalbai ir sintaksei (prancūziškas vertimas, etimologi- 
zuojantis atsitraukimą prie Kanto ir net Aristotelio - kaip tai prak- 
tikuoja Derrida, Lacoue-Labarthe'as, Lyotard'as, - nuslepia tikrąjį 
originalo pobūdį). Ne mažiau kaip, pavyzdžiui, kai kurie Bertran- 
do Russello bylojimai apie Jungtines Valstijas, Heideggerio aka- 
deminiai-biurokratiniai pareiškimai, Hitleriui imant valdžią ir tuoj 
po to, yra neabejotinai reikšmingas ir neabejotinai problemiškas, 
bet kartu esmingai nenormalus reiškinys. Siam erratum meškos 
paslaugą daro jo egzegetai. 

Taigi pakartosime: diskvalifikuojantis faktas yra Heidegge- 
rio tylėjimas po 1945 m. Šio pasibaisėtino susilaikymo metu jis 
kaip tik parašė labai plataus masto veikalus apie planetos ekolo- 
gines krizes, kalbos ir menų prigimtį. Martinas Heideggeris dirba 
ir dėstytojauja pačiame savo galių žydėjime ir drauge vengia pasi- 
sakyti apie tikrąjį hitlerizmo pobūdį bei Auschwitzo padarinius. 
Maža to, 1953 m. jis be pakeitimų publikuoja paskaitos Kas yra 
metafizika? įvadą, kuriame pirmą kartą užsiminta apie “neįgyven- 
dintą“ arba paslėptą nacionalsocializmo tiesą. Parašo ir sakinį, 
kurį jau citavau. O šiaip - silentium’. Šeštame ir septintame dešimt- 


metyje Heideggeris nepraleidžia progos pasisakyti apie globalinę 

amerikiečių ir rusų hegemoniją, apie gamtos naikinimą (apie tai 
jis su nuostabia aiškiaregyste buvo užsiminęs jau trečiame dešimt- 
metyje). Kaip žinome iš Spiegel interviu, jis rengė ypatingai mela- 
gingą pomirtinę savo vaidmens ketvirtame ir penktame dešimt- 
metyje apologiją. Bet apie holokaustą ir mirties stovyklas Būties 
mąstytojas neturėjo ką pasakyti. 

Savo įvadinėje studijoje iškėliau prielaidą, kad šis vakuumas 
galėjo rastis iš Heideggerio ypatingo požiūrio į vokiečių likimą 
arba dalią (Schickung), iš jo įsitikinimo, kad Vokietija ir vokiečių 
kalba, kurią, jo nuomone, galima lyginti tik su senąja graikų, buvo 
“paSauktos” išreikšti bei patirti ir žmonijos laimėjimų viršūnę - 
vokiečių filosofijoje, vokiškai kalbančio pasaulio muzikoje, Höl- 
derlino poezijoje, - ir pačią bedugnę. Įvertinti Auschwitzo katas- 
trofą reikštų (laikantis neišvengiamos simetrinės argumentacijos) 
suabejoti “vokiškumo" lemties ontologiniu-istoriniu iSskirtinumu 
ir pranašumu. Aš ir dabar manau, kad šioje prielaidoje esama tie- 
sos ar bent jos dalelės. Bet tai anaiptol nebeatrodo pakankama. 
Farias, demaskavęs Heideggerį, ir po to kilusios diskusijos, be 
abejo, prisidėjo prie to, kad Heideggerio nebylumas po Trečiojo 
reicho galo ir jo paties mikliai surežisuotas autoriteto susigraZini- 
mas tapo akinamai aiškia problema. 

Pateikta daug atsakymų. Heideggerio priešininkai tiesiai pa- 
reiškė, kad tamsi ir galų gale neperprantama Sein und Zeit onto- 
logija demaskuota visiems laikams Heideggerio nesugebėjimo 
“mąstyti Auschwitzą“, pamatyti, kokiu būdu nacizmo žvėriškumas 
gali būti traktuojamas racionalioje socialinės ir politinės istorijos 
sampratoje. O Heideggerio tylėjimas po 1945 m. iš esmės žlugdo 
jo filosofojos pretenzijas kiek nors rimčiau įžvelgti Žmogaus būvį 
bei sąmonės ir veiksmo santykius. Konkretesnis požiūris remiasi 


Heideggerio Kehre, diskutuojamu "posūkiu" nuo Būties ir laiko on- 


28 


tologijos prie Žmogaus pašalinimo iš mąstymo, kalbos, meno, prie 
“žemės ir dievų” sąveikos jo vėlesniuose darbuose. Šitaip skais- 
čiai, šaltai traktuojant esmę, politinė istorija, netgi apokaliptinės 
linkmės, tiesą sakant, būtų nesvarbi, pašalinė griežto “būties mąsty- 
mo“ atžvilgiu. Heideggerio užtarėjai subtiliai kėlė mintį, kad na- 
cistinio naikinimo, sovietinio Gulago ir branduolinės ginkluotės 
technologija puikiai patvirtina Heideggerio pranašiškai gvildentą 
žmogaus nihilistinės, technokratinės esamybės-pasaulyje nuosmu- 
kį. Heideggeris buvęs pernelyg teisus. Taip sakyti jam pačiam pokario 
atmosferoje buvę tiesiog neįmanoma. Bet koks pateisinantis savęs 
citavimas būtų buvęs skandalingesnis už tylą. Lyotard'as knygoje 
Heidegger et les “juifs” (1988) daro šiurpią prielaidą, kad Auschwit- 
zas kuo ryškiausiai įkūnijo tą "būties uzmarstj”, glūdinčią Heideg- 
gerio Vakarų istorijos ir sąmonės analizės šerdyje. Vyraujant to- 
kiam fonui, “žydų užmarštis“ (sunaikinimas - galutinė neatsimini- 
mo tautologija) galėjo būti visiškai logiškas, numatomas padarinys. 
Heideggeriui nereikėję išreikšti tos baisios tiesos, kuri įžvalgiam 
skaitytojui visa glūdėjo jo egzistencializmo fenomenologijoje. 
Yra ir tokių, kurie ragina būti kantriems, kurie pabrėžia - iš 
dalies teisėtai, - kad turima medžiaga nėra išsami. Gana daug Hei- 
deggerio rašinių, paskaitų užrašų, laiškų iki šiol neprieinami. Vėliau 
atskleisti dokumentai galbūt lemtingai nušvies Heideggerio alter- 
natyvas ir sprendimus po karo. Dar gali atsirasti koks nors kardi- 
nalus ir žmogiškai priimtinas vertinimas iš gausaus Nachlass’. Ga- 
liausiai esama, nors ir nedaug, Martino Heideggerio apologetų, 
kuriems didysis Meistro tylėjimas reiškia didelį padorumą ir digni- 


tas. Jeigu teisingai jaučiu, įžymaus poeto ir Pasipriešinimo ko- 

votojo Renė Charo arba tokio gerbėjo kaip Brague'as požiūris 
krypsta kaip tik ta linkme. Ką Heideggeris galėjo pasakyti? Ką, be 
oportunistinių banalybių, galėjo pateikti Hölderlino, Kanto, paties 
Heideggerio kalba kraštutinio žvėriškumo ir savigriovos atžvilgiu? 
Koks filosofas - nesvarbu kur - apie penktame dešimtmetyje žmogų 
prislėgusią naktį pasakė ką nors kita negu daugiau ar mažiau tuš- 
čias banalybes? 

Jau vien tai, kad šie keli bandymai paaiškinti yra gana painūs 
ir vienur kitur sutampa, rodo, jog juose esama reikšmingų dalykų. 
Dar galima pridurti galimybę (tikrai nemanau, jog ji viską išsemtų), 
kad Heideggeris in propria persona buvo mažas, senstantis žmogelis, 
užvaldytas vyliaus, ambicijų, tam tikrų giliai įsirėžusių “kaimie- 
tiškų“ slėpimo ir eksploatavimo tradicijų. Galbūt jo sklypelyje bu- 
vo užaugęs pragaro derlius, bet tai jo žemė. 

Rašant apybraižą apie Heideggerį, svarbu prisiminti Paulio 
Celano asmenybę, o jųdviejų santykių tema tapo esminga mūsų 
sampratai apie Heideggerio įtaką ir ypač apie jo laikyseną po 1945 
metų. Tie nedaugelis mokslininkų (pirmiausia Bernhardas Böschen- 
steinas), kuriems buvo prieinama Celano biblioteka ir jo asmeni- 
niai užrašai, liudija, kad poetas visą laiką labai domėjosi Heideg- 
gerio veikalais. Atrodo, Celanas rašė itin detalias pastabas apie 
Sein und Zeit ir buvo nuodugniai susipažinęs su Heideggerio pa- 
teiktomis Hölderlino, Georges ir Traklio interpretacijomis. Ir jau 
visiškai aišku, kad Paulio Celano radikaliai novatoriškas žodynas 
ir kai kuriais atvejais sintaksė yra gerokai heidegeriški. Be abejo, 
dažnai tai lemia bendros ištakos: vokiškoji barokinė ir pietistinė 
raiška, Hölderlinas ir ypač Rilke, kurio kalbos įtaka ir Heidegge- 
riui, ir Celanui buvo didžiulė. Vis dėlto Paulis Celanas būtent iš 
Heideggerio pavardės nukala gyvybingą žymeklį. Poetas juda "het. 
degängerisch” (šis būdvardinis darinys, kuriame sužaista su “šilu” 

ir “ejimu” arba “vaikščiojimu", yra ne tik neišverčiamas, bet ir 
primena tai, kad pats Heideggeris nurodė savo pavardėje esant ir 
"šilą", ir “sklypa”''). Eilėraštyje Largo, kur itin daug aliuzijų (taip 
patir į save), Celanas krypsta į "heidegängerisch Nähe” ("Heideggerio 
vaikščiojimo šile artumą”). Savo ruožtu Heideggeris atidžiai dome- 
josi Celano poezija ir - tai retas jo viešas poelgis - lankydavosi Ce- 
lano skaitymuose. Netgi neturint pakankamai duomenų, dvasinio 
ryšio stiprumas ir gelmė yra akivaizdūs. 

Primo Levi” ir Paulis Celanas (abu jie nusižudė savo jėgų žy- 
dėjime) vieninteliai, išgyvenę holokaustą, parašė tai, kas iš tikrų- 
jų tam tikra prasme neišsakoma. Tik Levi ir Celano kūryboje kal- 
ba - tikroje nežmoniško ir vis dėlto pernelyg žmogiško siaubo ir 
baigtinumo akivaizdoje - išlaiko savo santūrią visybę. Auschwit- 
zas, vokiečių įvykdytos Europos žydų skerdynės yra persunkę vi- 
są Celano kūrybą ir gyvenimą. Taigi net grynai intelektualioje 
plotmėje Celano orientacija į Heideggerį būtų buvusi problemiš- 
ka. Bet ši orientacija, kaip žinome, buvo gana konkreti. Juodu abu 
darė itin stiprų poveikį vienas kitam. Šį abipusį esamybiškumą ap- 
vainikavo Celano apsilankymas pas Heideggerį garsiojoje Todt- 
naubergo troboje keletą metų prieš Celano savižudybę. Tas apsi- 
lankymas ir vienintelis jo liudytojas - eilėraštis Todtnauberg (rinkinyje 
Lichtzwang, 1970), tapo aistringų tyrinėjimų ir svarstymų objektu. 
Šis miglos branduolys apaugo hermeneutine mitologija. Ir Derri- 
da, ir Lacoue-Labarthe’as šioms eilėms bei jas paskatinusiems 
painiems reikšmių klodams skyrė po monografine studiją - skau- 
džią ir subtiliai išaustą. Apie susitikimą žinome tik tiek, kiek mums 


pasako, arba veikiau nutyli, mįslingas Celano prisiminimas. Ne- 

abejotina, kad buvo patirtas stingdantis, siela draskantis apsigavi- 
mas [Täuschung] - etimologiškai tai ir “nusivylimas”, ir “apgavystė”. 
Tarsi “pro veidrodį tamsiai“ ir tamsiau negu tamsiai, eilėraštyje 
Todtnauberge jaučiame šiurpią tylą. Celanas klausia, “suabejoja", 
kaip Heideggeris suvokia arba nesuvokia Shoah - "mirties vėjus“, 
pelenais pavertusius milijonus žmonių ir žydų palikimą, - kuris 
persmelkė Celano lemtį. Jeigu koks nors asmuo turėjo teisę, pa- 
reigą klausti apie nežmoniškumą ir laukti atsakymo, tegu ir ku- 
pino bejėgiškos nevilties, tai buvo Paulis Celanas. Užrašydamas 
savo pavardę Heideggerio lankytojų knygoje, Celanas rizikavo 
visiškai pasikliauti galimybe susitikti, Žodžio atgijimu iš drauge 
išgyventos nakties. Kiek mes žinome, kiek mums pasako Todtnau- 
bergas, šį pasitikėjimą išniekino arba trivialus išsisukinėjimas (kaip 
Spiegel interviu), arba visiška tyla, nedalyvavimas pokalbyje - to 
Heideggeris griebdavosi ir pedagoginėse situacijose. Galima nu- 
jausti, kad abiem atvejais Celanas buvo sugniuždytas. Bet proble- 
ma čia anaiptol ne tik asmeninė. Visuose savo raštuose ir paskaito- 
se Martinas Heideggeris skelbė klausinėjimą esant esminiu daly- 
ku; klausimą jis apibrėžė kaip Žmogaus dvasios pamaldumą. Kad 
ir kas būtų atsitikę Todtnauberge, kai didžiausias po Hölderlino 
ir Rilkės vokiečių kalbos poetas kreipėsi į “slaptąjį mąstymo ka- 
ralių“, tai paniekino paties Heideggerio įsitikinimą, kad klausinėti 
yra šventas dalykas. Bent jau mūsų epochai tai galėjo įskelti ne- 
užtaisomą plyšį tarp Žmogaus poreikio ir spekuliatyviosios min- 
ties, tarp mąstymo muzikos, t.y. filosofijos, ir būties muzikos - 
poezijos. Daugelio dalykų, glūdinčių Vakarų sąmonėje, užuomaz- 
ga yra poetų išvarymas iš Platono miesto. Heideggerio neatsaky- 
mas Celanui ir iš to atsiradęs eilėraštis yra niūrus kontrapunktas; 
tai prilygsta išvarymui, savanoriškai filosofo tremčiai iš žmonių 


miesto. 


32 


Turbūt verta patikrinti dar vieną aiškinimą, kodėl Heideg- 
geris nenorėjo kalbėti apie 1933-1945 m. laikotarpį. Heideggerio 
mąstyme gausu epistemologinių, fenomenologinių, estetinių įžval- 
gų. Tas mąstymas ragina iš naujo įvertinti tam tikrus aristotelinės 
ir scholastinės logikos bei retorikos aspektus. Jis skelbiasi išsamiau- 
sia mūsų turima ontologijos, egzistencialumo faktiškumo argumen- 
tacija. Bet jis neturi ir neimplikuoja jokios etikos. Pats Heidegge- 
ris šiuo atžvilgiu buvo kategoriškas. Jis visiškai atmetė pirmiausia 
Marburgo teologų ir kai kurių humanistų-egzistencialistų Prancū- 
zijoje bandymus iš jo darbų išgauti kokius nors etinius principus 
ar metodologijas. Pačią etiką, pavyzdžiui tokią, kokią pateikė Kantas 
arba kokią galime teisėtai atskleisti iš Hegelio istorizmo, jis api- 
būdino kaip visiškai nesusijusią su jo griežtai ontologiniu siekiu. 
“Būties mąstymas" yra visiškai kita sfera negu nurodantis, norma- 
tyvinis arba euristinis “elgesio mąstymas". Gausiuose, pasikartoji- 
mų kupinuose Heideggerio raštuose akivaizdžiai stinga būtent 
blogio sampratos (nebent imtume aiškinti, kad gamtos niokojimas 
yra didžiausia blogybė). Heideggeris gerokai labiau negu Nietzsche 
mąsto ir jaučia kategorijomis, esančiomis anapus gėrio ir blogio. 
Heideggerio priesakas ir įvaizdis - mirtis yra “šventovė”, kurioje 
būtis nuogiausiai, labiausiai epifaniškai esama - pašalina (dialekti- 
nis Aufhebung) gėrio ir blogio problemą kaip kategoriją, kuri tradi- 
cinėse mąstymo sistemose susijusi su metafizika. Jeigu Heidegge- 
ris būtų siekęs suprasti nacizmo blogį ir savo vaidmenį, jeigu būtų 
stengęsis “mąstyti Auschwitza” bent priartėdamas prie reikiamos 
gelmės (o koks gi filosofas tai padarė?), be etikos srities būtų ne- 
išsivertęs. Manyčiau, kad tai būtent ta sritis, kurią Heideggeris at- 
metė atsižadėdamas teologijos, ir tas atmetimas pažeidė jo Zmo- 
niškumą. 


Stokojanti etinio matmens, susiluošinusi nežmoniškumo aki- 

vaizdoje, Heideggerio ontologija tera milžiniškas fragmentas (kaip 
gana aišku, ir Sein uiid Zeit). Nepaisant viso konkretaus masto - 
retas filosofas rašė arba dėstė daugiau, - Heideggerio darbai pri- 
mena fragmentišką, neretai ezoterišką jo pamėgtųjų ikisokratikų 
metodą. Net detaliausi, kruopščiausi, labiausiai diskursyvüs Hei- 
deggerio poslinkiai pasižymi hėrakleitiška ypatybe - staigiu nuš- 
vitimu, “susitelkusiu Zaibu” (ginčytinai Heideggerio išverstas He- 
rakleito palyginimas). Geriausiose Heideggerio įžvalgose Zeruoja 
lėtas žaibas. Heideggeris būtų pirmas pabrėžęs fragmentišką, ne- 
galutinį savo triūso pobūdį. Jam tai atrodė ne daugiau kaip didak- 
tinis, apvalomasis pasirrengimas būsimai mąstymo ir jausenos re- 
voliucijai, kuri dar prieš akis. Mūsų ir Heideggerio nesugebėjimas 
išsakyti būtį kokiu nors sistemiškai suvokiamu būdu liudija ne- 
tvarų, tragiškai suskaidytą modernybės būdą. Kaip Hölderlina, 
kaip Nietzsche, kuriais Heideggeris nuolat remiasi, jį tiesiog per- 
sekioja revoliucinio grįžimo prie ištakų, ėjimo ratu namo pajautos 
(panašias matome Yeatso poezijoje ir jo apokaliptinėje teosofijoje). 
Būsią “nauji dievai”, ir tik jų atėjimas mūsų vidurnaktyje galįs mus 
išganyti. Ši “išganymo” (Rettung) sąvoka nuolat pulsuoja Heideg- 
gerio raštuose po lemiamo susidomėjimo Hölderlinu ir Nietzsche 
penktame dešimtmetyje. Ji raiškiai mitologizuojama vėlesniuosiuo- 
se tekstuose apie meną. Tartum Feldweg, miško takas, kurį Heideg- 
geris naudojo kaip talismaninį mąstytojo kelionės įvaizdį, būtų 
sugrąžinęs į kokias nors svarbiausias Lichtungen ("proSvaistes”) 
soteriologijoje, teologiniuose išganymo pasiūlymuose, kuriuos jau- 
nasis Heideggeris siekė atmesti. Galų gale Heideggerio garsintasis 
Logos, Žodis, per kurį būtis yra, - tai tartum atsisveikinantis dvynys 
to Logos, kuris skelbia aušrą Jono evangelijoje. Atsitiko taip, kad 
Heideggerio, kaip ir daugelio mūsų “baigiamojo žodžio“ amžiaus 


vadovaujančių sielų ir kūrėjų, kryžkelėje laukė ne nauji dievai, o 

senasis Dievas su visu savo nepriimtinu tvarumu. Heideggeris 
grūmėsi, norėdamas išvengti šio susitikimo. Šios kovos smarku- 
mas yra jo didybės matas. Taip pat ir jo - kaip mąstytojo ir kaip 
žmogaus - pralaimėjimo matas. 

Bet juk tai ir yra svarbiausia. Vienintelis laikiškumas, vienin- 
telė kalba, atitinkanti Heideggerio tikslą, būtų kaip tik ta, kurią 
apibūdino Celanas: “im Norden der Zukunft” (“ateities šiaurėje”). 
Tik ten gali vėl susitikti Juodojo Miško [Schwarzwald] klajūnas ir 
migdolo medžio (Mandelbaumir Mandelstamm), sužydėjusio vienin- 


tele Celano viltimi, dainius. 

omnia praeclara tam difficilia guam rara sunt 
visi puikūs dalykai yra ir sunkūs, ir reti 
Spinoza. Etika, V, 42 


Vietoj pratarmės 


Esama priežasčių, ko gero, lemiamų, skatinančių nesiimti trumpo 
įvado į Martino Heideggerio (1889-1976) filosofiją. 

Pirmoji priežastis - medžiaginė. Knygos, straipsniai ir paskai- 
tos, Heideggerio publikuotos tarp 1912 ir 1970 m., sudaro itin 
gausų palikimą. Rengiama visų jo raštų rinktinė apims šešiolika 
tomų. Tačiau tai tik maža kur kas didesnės visumos dalis. Visi jo 
tekstai, Gesamtausgabe, matyt, sudarys 57 tomus. Iš jų kol kas pa- 
sirodė tik du: Logik (Aristoteles) - Heideggerio paskaitos apie Aris- 
totelio logiką, skaitytos Marburgo universitete 1925-1926 m. žiemos 
semestrą, ir Die Grundprobleme der Phänomenologie - 1927 m. vasa- 
ros semestro paskaitos apie pamatines fenomenologijos proble- 
mas. Išsamioje rinktinėje tai bus atitinkamai 21 ir 24 tomas. 

Kitaip tariant, daugmaž visiškai parengtų šiuo metu turime 
kiek mažiau negu trečdalį jo darbų. Tiesa, pateiktas svarbiausias 
jo veikalas, monumentalusis Sein und Zeit (1927; į anglų k. vertė 
John Macguarrie ir Edward Robinson: Being and Time, 1962). Yra 
ir šie pagrindiniai jo pasisakymai: Kant und das Problem der Meta- 
physik (vertė James Churchill, 1962) Vom Wesen der Wahrheit’ (1933- 
34; R. F. C. Hull ir Alan Crick vertimas išspausdintas rinktinėje 


Existence and Being, 1949), esminis veikalas Einfürung in die Meta- 


" Apie tiesos esmę. 

physik, parengtas pagal 1935 m. vasaros semestro paskaitų ciklą 
(vertė Ralph Manheim, 1959), taip pat nemažai straipsnių apie 
kalbą, poeziją ir mąstymo prigimtį, parašytų tarp 1930 ir 1970 m. 
(dalis jų išleista rinktinėje Poetry, Language, Thought, 1971; vertė 
Albert Hofstadter). Vis dėlto kai kurie veikalai, galbūt taip pat itin 
svarbūs ir, be abejo, esminiai siekiant suprasti Heideggerio min- 
ties raidą, iki šiol tebėra neskelbti. Tarp jų - mokymai apie Fichte 
bei Schellingą ir apie Hegelio neigimo koncepciją, 1924 m. trak- 
tatas apie laiko sampratą, tekstas apie “pradžios” ir pirmapradiš- 
kumo prasmę (Uber den Anfang), datuojamas 1941 m., 1942-1943 m. 
paskaitos apie Parmenidą, istorinė metafizikos nuo Tomo Akvi- 
niečio iki Kanto apžvalga, kurią Heideggeris dėstė savo studen- 
tams 1926-1927 m., metais vėliau pateikta Leibnizo ir logikos trak- 
tuotė, 1946-1948 m. nihilizmo esmės analizė, svarstymai apie "būties 
istoriją“ (Aus der Geschichte des Seyns, 1939) ir dar daug kitų. 
Tai tiesiog reiškia, kad dėstyti arba vertinti Heideggerio mintį 
šiuo metu galima tik negalutinai, nes, pasirodžius neskelbtiems 
darbams, visus aiškinimus gali tekti tikslinti arba atmesti net svar- 
biausiais aspektais. Be to, tai reiškia, kad nieko labai tikra negali- 
ma pasakyti bent apie dvi labiausiai ginčytinas Heideggerio darbų 
tyrinėjimo temas: apie diskusijas, ar yra pamatinis Heideggerio 
mąstymo pokytis arba “posūkis” (Kehre) nuo Būties ir laiko prie vė- 
lesniųjų darbų - daugelis interpretuotojų šį posūkį įžvelgia Įvade 
į metafiziką, - ir apie dar aitresnius nesutarimus dėl Heideggerio 
įsipainiojimo į nacizmą. Kadangi neturime daugelio tekstų, ku- 
riuos Heideggeris dėstė ketvirto dešimtmečio viduryje ir penk- 
tame dešimtmetyje, šiuos esminius klausimus galime svarstyti tik 
hipotetiškai. Taigi klausimas, ką būtent profesorius Heideggeris 
dėstė apie ikisokratikus ir Nietzsche Freiburgo universitete per 


1940-1944 m. semestrus, yra ir esminis, ir kol kas tik iš dalies at- 

sakomas. Žodžiu, viltis tarti kokią nors galutinę ar bent tikrai pa- 
matuotą išvadą apie Heideggerio gyvenimo ir darbo visumą yra 
pirmalaikė. Gesamtausgabe bus baigta turbūt tik paskutiniame šio 
amžiaus dešimtmetyje. 

Antroji priežastis - tai statuso problema. Minties istorija kupina 
nesutarimų ir paneigimų. Kadangi visas filosofinis mąstymas savo 
precedentą permąsto ir kuria, norėdamas pasitelkti jį kaip auto- 
ritetą arba nuneigti, konkrečių filosofų arba filosofinių mokyklų 
statusas kinta ir lieka amžinai ginčytinas. Yra tiek pat “Platony”, 
kiek ir metafizinių, epistemologinių sistemų bei politinių pozicijų. 
(Ar seras Karlas Popperis kalba apie tą patį Platoną kaip ir Rous- 
seau arba Gilbertas Ryle'as?) Kiek gyva arba kiek mirusi (tai ne 
tas pats klausimas) yra tomistinė scholastika XX a. logikoje? O ką 
sakyti apie vieną po kitos skelbtas radikaliai prieštaringas Nietz- 
sches interpretacijas nuo trečio dešimtmečio iki dabar? Bet visais 
šiais atvejais dauguma sutaria dėl statuso. Ir Popperis, ir Ryle'as 
sutinka, kad Platonas nepaprastai reikšmingas; galima abejoti To- 
mo Akviniečio aktualumu, bet ne jo sistemiško diskurso subtilu- 
mu ir energija; pripažįstamas net Nietzsches (dėl jo dažnai polemi- 
zuojama be kompromisų) darbų genialumas - gėrio arba blogio la- 
bui. Antraip kam gi reikėtų vargintis su persvarstymais ir nesu- 
tarimais? 

Martino Heideggerio padėtis visiškai kitokia ir, kiek man 
žinoma, unikali. Nemaža filosofų pasakytų, kad jis iš viso nėra 
rimtas filosofas (Bertrando Russelo Vakarų filosofijos istorijoje, vul- 
garioje, bet reprezentatyvioje knygoje, jis nė neminimas). Kai ku- 
rie filosofai, ko gero, sutiktų, kad Heideggeris yra visiškai kitoks 
padaras - “kalbos mistikas“, “metateologas”, gresmingas morali- 
nio ir intelektinio mūsų epochos pakrikimo simptomas. Dar kiti 
tvirtintų, kad net polemizuoti dėl Heideggerio yra bergždžias dar- 

bas. Jo raštai esą neįžengiami žodžių bruzgynai, jo kelti klausi- 
mai - dirbtiniai, o iškeltos doktrinos, kiek jas įmanoma perpras- 
ti, - arba klaidingos, arba banalios. Bandyti analizuoti Heideggerio 
“ontologija”, būties arba egzistencijos prigimties studijas ir teoriją 
reiškia kalbėti nesąmones arba kalbėti apie jas - ne-sąmones dras- 
tiškiausia šio žodžio prasme. Heideggerio įtaka tiems, kurie žvelgia 
į padūmavusį jo retorikos sūkurį, esanti tikrai katastrofiška - ir 
filosofiniu, ir politiniu požiūriu. 

Pasak priešingo požiūrio, Heideggeris yra ne tik iškiliausias 
filosofas arba metafizikos kritikas po Immanuelio Kanto, bet ir 
vienas iš negausaus reikšmingiausių Vakarų mąstytojų būrio, ku- 
riam priskiriami Platonas, Aristotelis, Descartes'as, Leibnizas ir 
Hegelis. Literatūros apie Heideggerį sąrašą dabar sudaro daugiau 
kaip keturi tūkstančiai pavadinimų. Aptariamos ir svarbiausios 
Heideggerio darbų temos - egzistencijos filosofija ir laiko prasmė, 
radikali platoniškųjų, aristoteliškųjų ir kantiškųjų tiesos bei iogi- 
kos modelių revizija, jo meno teorija, apmąstymai apie techniką, 
jo kalbos sistema, - ir Heideggerio minties poveikis kuo įvairiau- 
sioms disciplinoms bei dabarties nuostatoms. Yra poheidegerinė 
teologija - Rudolfas Bultmannas tik pirmas iš nenutrūkstančios jos 
atstovų eilės. Jeano-Paulio Sartre’o egzistencializmas aiškiai yra 
Sein und Zeit kalbos bei tezių traktuotė ir variantas. Heideggerio 
pateikti Hėrakleito, Anaksimandro, Parmenido, Platono ir Aristo- 
telio aiškinimai, nors ir smarkiai ginčijami, jau pateko į dabartinį 
bendrąjį graikų minties ir civilizacijos vaizdinį. Radosi ir heidege- 
riškoji lingvistika arba “metafizinis etimologizavimas ir nomina- 
lizmas” - beje, ir labai kontroversiškas, ir įtakingas. “Struktüralis- 
tines” ir “hermeneutinės“ teksto interpretavimo mokyklos (ber. 
meneutika“ čia reiškia “supratimo supratimą“, bandymą forma- 


lizuoti ir aprašyti iš vidaus būdus, kuriais mes interpretuojame 

reikšmių reikšmes) gerokai remiasi Heideggeriu - Vokietijoje per 
Hansa-Georga Gadamerį, o Prancūzijoje per Jacgues'ą Derrida. 
Dar įspūdingiau tai, kad Heideggerio kalbos ir poezijos prigimties 
sampratos padarė įtaką literatūros teorijai Vokietijoje, Prancūzi- 
joje, JAV, kur dabartinės diskusijos apie “literatūrinio teksto pri- 
gimtį“, apie dialektines poeto, skaitytojo ir kalbos sąveikas yra 
grynai heidegeriškos. Iš tiesų jos turėjo poveikį tokių poetų kaip 
Renė Charo ir Paulio Celano kūrybai. Dabar ima atrodyti, kad 
Mallarmė ir Heideggeris yra dvi perspektyviausios figūros dabar- 
tinėje literatūros ir kritikos savimonėje arba “refleksyvume”. 

Heideggeriui mirus 1976 m. gegužės 26 d., keli prancūzų fi- 
losofai pareiškė, kad dvasios srityje mūsų šimtmetis bus Heideg- 
gerio amžius, kaip kad septynioliktas laikomas Descartes’o ir New- 
tono amžiumi. Arba, kaip pasakė Hannah Arendt, pati įžymi po- 
litikos ir idėjų istorijos mąstytoja, per visą XX a. filosofinę jauseną 
Heideggeris buvo “slaptasis mąstymo karalius“ (aš dar grįšiu prie 
šios "slaptumo" sampratos). 

Kaip gali kilti tokie kraštutiniai nesutarimai? Kaip čia yra, 
kad maždaug vienodai nuovokūs ir sąžiningi liudytojai prieina 
prie antitezinių išvadų: Heideggeris - daugiažodis šarlatanas ir 
sveiko proto nuodytojas arba, priešingai, įžvalgos meistras, filoso- 
fas mokytojas, kurio veikalai gali atnaujinti žmogaus sąmonės bū- 
seną? Ir ar nėra čia ypatingų spąstų - siekiant išsisukti arba pato- 
gumo dėlei tokioje diskusijoje ieškoti vidurio pozicijos? Pakarto- 
siu: visoje Vakarų minties istorijoje nuo Sokrato nematau kito to- 
kio prieštaringo vertinimo pavyzdžio. 

Manau, kad paaiškinimas - tai ir trečioji priežastis, kodėl ne- 
reikėtų rašyti šios knygelės - yra Heideggerio pasirinktoji priemo- 
nė [medium]. Kiekvienas ryškus rašytojas ar mąstytojas nukala 


daugiau ar mažiau asmenišką stilių. Filosofijoje stiliaus vaidmuo 

yra esminis, bet ir dviprasmis. Labai supaprastinant galima išskirti 
tris pagrindinius požiūrius. Filosofas savo argumentus, pavyzdžiui, 
apie tikrovės pobūdį arba sąmonės statusą, arba dorovinių impe- 
ratyvų egzistavimą, gali dėstyti kiek įmanoma tiesiogiai, įprastine 
savo bendruomenės kalba. Taip darė Descartes'as, Hume as ir - 
specifiškai sąmoningai - vėlyvasis Wittgensteinas. Arba jis gali 
reikšti savo pažiūras naujais žodžiais, terminų ir gramatinių for- 
mų sudarymą ar naują jų apibrėžtį paversdamas ypatingu savo 
doktrinos instrumentu. Galėtume sakyti, kad yra savita Aristotelio 
terminija, pati savaip interpretuota ir pertvarkyta tomistų kalboje. 
Hegelio logika ir epistemologija - filosofijos šaka, gvildenanti mūsų 
pažinimo būdus - kai kuriais svarbiais aspektais sukūrė savo Zo- 
dyną. Aptariant šiuos laikus, tas pat pasakytina apie fenomenolo- 
giją, sumanytą Heideggerio mokytojo ir pirmtako Freiburge Ed- 
mundo Husserlio. Yra ir trečias požiūris. Filosofas gali pačią kalbą 
paversti vieninteliu arba svarbiausiu savo tyrinėjimų objektu. Jis 
gali gvildenti, ką reiškia tai, kas sakoma, tirti modelius, kuriais 
sintaksė arba skatina, arba varžo pažinimo galimybes. Jis gali ban- 
dyti paaiškinti ir susisteminti santykius - darnius arba savarankiš- 
kai kūrybiškus - tarp mūsų sakomų žodžių bei sakinių ir mūsų 
turimo vidinių bei išorinių patirties faktų vaizdinio. Jis gali nutar- 
ti, jog jam reikia sukurti specialią “metakalba”, kad turėtų atspirties 
tašką savo tyrimams. Šis trečiasis požiūris nuo XIX ir XX amžiaus 
sandūros dominavo anglų ir amerikiečių filosofijoje. 
Heideggeris, pirmuose savo rašiniuose gvildenęs Dunso Ško- 
to ir Viduramžių scholastų žodyną bei atitinkamas logines ir on- 
tologines kategorijas (šie tekstai išleisti rinkinyje Frühe Schriften, 
1972), turbūt giliau už visus kitus filosofus buvo paniręs į viso 
žmonių mąstymo ir egzistencijos “kalbinę būklę". Veikale Sein und 


Zeit sąmoningai įtvirtinta paprasta, netechninė kalba; šis nusiteiki- 

mas Heideggerio kalbai būdingą įtampą ir netgi jausmo tūžmastį 
skvarbiai priartina prie Žmogaus ir jo būties-pasaulyje šaknų, pa- 
prastus žodžius sutelkdamas ir sutankindamas į pirminius tiesos 
mazgus. Jau šiame veikale Heideggeris etimologizuoja. Paprastas 
žodis, senovinis prasčiokiškas posakis tinkamas būtent dėl to, kad 
jame glūdi (pasak Heideggerio) didžiausias pradinio ir svaraus 
žmogaus suvokimo krūvis. Taigi seni ir paprasti žodžiai yra pras- 
mingiausi. Jų pamatinį skvarbumą ir egzistencinį liudijimą esame 
patys užmiršę. Intensyviai apgalvodamas ir tartum nirtulingai 
smelkdamasis į žodžio etimologiją bei ankstyvąją istoriją, mąsty- 
tojas gali priversti jį išskleisti didžiulį apšvietos ir energijos kiekį. 
Todėl jau Sein und Zeit ir vėlesnėse knygose Heideggerio išorinis 
lakoniškas paprastumas, trumpų sakinių pamėgimas (tai labai ne- 
panašu į vokiečių idealistinės filosofijos - nuo Kanto iki Schopen- 
hauerio - stilių) iš tikrųjų slepia perdėm asmenišką ir sąmoningai 
“delsiančią" ar net “blokuojančią“ raišką. Skaitytoją reikia pristab- 
dyti, sugluminti, sukliudyti jam, kad būtų galima jį įtraukti į gelmę. 

Bet netrukus šis vokiškų ir graikiškų žodžių (matysime, kad 
šioms dviems kalboms Heideggeris teikia išskirtinį statusą) etimo- 
logizavimas arba jų šaknų atskleidimas tampa ne tik priemone. 
Tai jau lemtingas Heideggerio filosofijos postūmis. Imamas įpras- 
tas Hėrakleito, Kanto ar Nietzsches posakis arba fragmentas. Iš pa- 
skirų skiemenų, žodžių arba frazių atkasami pradiniai, seniai pa- 
laidoti arba sudūlėję jų reikšmių klodai. Aiškinama, kad, išstūmus 
tam tikrą reikšmę, pasikeitė arba buvo pažeistas Vakarų minties 
likimas, o ją atkūrus, tiesiogiai atgaivinus jos aktyvų švytėjimą, 
gali rastis intelektinio ir moralinio atgimimo galimybė. Ši kalbos 
apskritai ir ankstesniųjų filosofų kalbos konkrečiai kasyba neiš- 
vengiamai turėjo grįžtamąjį poveikį paties Heideggerio kalbėsenai. 


Nuo ketvirto dešimtmečio vidurio Heideggerio vokiečių kalba 

tapo samoninga, tik jam büdinga ypatybe. Regis, visai savavalis- 
kai vartodamas žodžius, brūkšneliais sukabindamas juos į gremėz- 
diškas grandines, Heideggeris teigia iš tiesų šitaip grįžtąs prie 
kalbos ištakų, igyvendinas autentiškus žmonių kalbėjimo ketini- 
mus. Prie klausimo, ar šis teigimas pateisinamas, aš dar grįšiu. Ta- 
čiau poveikis neabejotinas: Heideggerio tekstas savo keistumu ir 
nesuvokiamumu dažnai pranoksta net sunkiausius ankstesniųjų 
metafizikų ir mistikų rašinius. Vėlyvojo Heideggerio raštuose, pa- 
veiktuose Friedricho Hölderlino poezijos, kalbos ypatingumas dar 
labiau kraštutinis. Ten žodžiai vartojami iš dalies jų savita, taria- 
mai pirmaprade ir radikalia prasme, iš dalies tik Heideggeriui 
priklausančiame konotacijų ir metaforų lauke. Patys žodžiai be- 
veik visada “paprasti”. Tačiau reikšmės, kurias Heideggeris teikia 
“dievams”, “mirtingiesiems”, “dangui” ir "žemei" (garsiajame Ge- 
viert arba "ketverte” iš esė apie mąstymą ir poeziją - apie Denken 
und Dichten, - parašytų tarp 1941 ir 1947 m.), yra beveik visiškai 
idiosinkratinės. Heideggerio filosofinė kalba tampa lingvistų va- 
dinamuoju "idiolektu" - individo kalba. Bet šiuo atveju individas 
siekia savo asmeniniam bendravimo stiliui suteikti universalią 
prasmę. Heideggeris puikiai suvokia, koks įžūlus ir paradoksalus 
šis sumanymas. Mes pamatysime, kaip jis tai pateisina. Ar pri- 
pažinsime šį pateisinimą, ar ne, rezultatas tas pats: jokio Heideg- 
gerio minties aspekto negalima atskirti nuo jo kalbos stiliaus fe- 
nomeno. 

Heideggerio niekintojains šis stilius pasibaisėtinas. Jis tesąs 
išpūstas, neiššifruojamas žargonas. Be to, jis ne tik skatinęs Heideg- 
gerį asmeniškai prisidėti prie nacizmo, bet ir esąs simptomiškas 
bendram tariamos gelmės ir archajiškumo verpetui, į kurį buvo 
įtraukta vokiečių kalbą nuo Herderio iki Hitlerio. Kaip tik šis 
nuosprendis paskatino Th. W. Adorno nagrinėti Heideggerio kalbą 

knygoje Jargon der Eigentlichkeit (Specifiškumo žargonas, 1964) ir 
Gūnterį Grassą piktai parodijuoti Heideggerio stilių tais pačiais 
metais išleistame romane Hundejahre (Šuns metai). 

Heidegerininkams, priešingai, mokytojo kalba skleidžia hip- 
notinę galią. Ji tiesiog užburia, šalia jos kitų filosofų proza ir net 
šiuolaikinių poetų kūryba atrodo lėkšta. Heideggerio žaidimas su 
paslėptu žodžių gyvenimu, jo pulsuojantis ritmas, metonimijų 
vartosena - konkretūs požymiai atstovauja abstraktiems esiniams, 
o abstraktūs segmentai atitinka konkrečią visumą arba atlieka jos 
vaidmenį - atrodo kartu ir skaidrūs, ir hipnotiški tartum gelmė, 
regima pro šviesos arba nutvieksto vandens ūką. Šį susižavėjimą 
atspindi Sartre'o svarbiausias filosofinis veikalas L'ėtre et le nėant 
(Būtis ir niekas). Jame siekiama miglotą Heideggerio vokiečių kalbos 
galią perteikti arba veikiau moduliuoti prancūziškai. Pastaruoju 
metu prancūzų psichoanalizės mokykla, vadovaujama Jacgues'o 
Lacano, ir prancūzų semiotikos mokykla, vadovaujama Jacgues'o 
Derrida, Heideggerio etimologinį įsiskverbimą bando įgyvendinti 
savo kalba. Celano poezijoje prismaigstyta Heideggerio neologiz- 
mų ir žodžių sankabų. 

Palaikyti kurią nors pusę, pasisakyti pro arba contra nėra ma- 
no pirmutinis uždavinys. Problema keblesnė ir grasesnė. Dalykas 
tas, kad daug žmonių, kurių gimtoji kalba yra vokiečių, net filosofiš- 
kai prasilavinę, Heideggerio raštuose daug ko nesuvokia. Jie tie- 
siog nesusigaudo, ką Heideggeris sako ir ar tikrai jis ką nors sako. 
Bandymas, kurio man tenka imtis, - perteikti angliškai nemažai 
Heideggerio svarbiausių sąvokų ir formuluočių - yra visiškai nei- 
tikėtinas. Reikia manyti, kad pats Heideggeris tai būtų laikęs ir 
donkichotišku, ir nepageidaujamu dalyku. Jis pagyrė Būties ir laiko 
vertėjus, bet manė, kad versti į kokią nors kalbą kitus jo veikalus, 


ypač vėlesniuosius, - bergždžias darbas. Tai, ką jis norėjo pasakyti, 

buvo neatskiriama nuo vokiečių kalbos ir jos lingvistinės praeities. 
Bet net ir tai - ne didžiausias sunkumas. 

Aš nesu įsitikinęs, kad Martinas Heideggeris norėjo būti “su- 
prastas“ įprasta šio žodžio prasme, kad jam reikėjo tokio supra- 
timo, kuris leistų persakyti jo pažiūras kitais žodžiais. Senovinė 
epigrama, skirta Hėrakleitui, kuris daugeliu atžvilgių buvo Heideg- 
gerio pirmavaizdis, perspėja skaitytoją: “Per daug neskubėk pasiek- 
ti Hėrakleito Efeziečio knygos pabaigą; šis kelias nelengvas. Čia 
laukia gūduma ir visiška tamsa. Bet jei tavo vedlys bus įvesdinta- 
sis, kelias spindės skaisčiau už saulę“. Įvesdinimas [initiation] nėra 
paprastas supratimas. Heideggeris savo ontologiją, savo minties 
poetiką įsivaizduoja tokias, kad jos galiausiai nesutaikomos su 
loginio protavimo ir nuoseklaus argumentavimo būdu, viešpata- 
vusiu Vakarų oficialiojoje sąmonėje po Platono. "Suprasti” Heideg- 
gerį reiškia ryžtis žengti į alternatyvią reikšmių ir būties plotmę 
arba erdvę. Jeigu mes tuoj pat suvoksime jį arba persakysime jo 
ketinimą ne jo žodžiais, būsime atsispyrę nuo Vakarų metafizikos 
pagrindo (vėliau bandysiu paaiškinti, ką Heideggeris nusako šiuo 
apibūdinimu). Galima sakyti, kad tada mums Heideggerio nė ne- 
bereikėtų. Ne “supratimo” pirmiausia prašo Heideggerio diskur- 
sas, o “patyrimo” - priimti pajustą keistumą. Mes prašomi prislo- 
pinti savyje įprastinės logikos ir neištyrinėtos gramatikos konven- 
cijas, kad galėtume “girdėti”, “stovėti šviesoje“. Tai radikalios 
Heideggerio sąvokos, reiškiančios priartėjimą prie pirminių tiesų 
ir galimybių, prie suvokimo, kuris ilgai glūdėjo pakastas po užša- 
lusia įprastinio, analitiškai patikimo sakymo pluta. 

Net šitaip nesklandžiai išreikštas Heideggerio reikalavimas 
atrodo kaip koks mistiškas bauginimas. Vis dėlto galiu paliudyti, 
kad daugelis Heideggerio minčių "prasimuša", nors ir ne tokiais 


būdais, kuriuos lengva susieti su įprastinėmis supratimo ir "Der: 

sakomumo” formomis (štai jau ir ieškau naujų žodžių - tai vienas 
šios dilemos aspektų). Panašiais būdais mes palengva suvokiame 
arba “iškenčiame" didžąją poeziją; perfrazavimas ir analitinė di- 
agnozė ten taip pat dažniausiai yra tuščias dalykas. Ir turbūt es- 
mingai panašiai mes permanome ir susikuriame muzikos pras- 
mes. Bet net jeigu ir neapgaudinėjame savęs dėl tokių suvokimo 
ir internalizavimo būdų, jie neišverčiami į kitus tos pačios arba a 
fortiori kokios kitos kalbos terminus. Rašyti vokiškai apie Heideg- 
gerio vokiečių kalbą pakankamai sunku. Rašyti anglų kalba, kuri 
iš prigimties priešiška kai kurioms komplikacijų ir metaforinio 
abstrahavimo raiškoms, beveik neįmanoma. Lingvistinė filosofija 
ir filosofijos kalba geriausiu atveju atsiduria paradoksalioje padė- 
tyje, bandydamos iššokti “iš” ir už kalbėtojo šešėlio. Šis šuolis yra 
vienas svarbiausių Heideggerio metodų ir tikslų (jis tai vadina 
“metafizikos įveika“). Bet, kaip ir Plotinas, kuris turbūt irgi nebu- 
vo filosofas įprastine to žodžio prasme, Heideggeris veikia šešėli- 
nėje plotmėje tarp racionalios kalbos ir “kažko kito“. Būtų kone 
prieštaravimas tikėtis aiškumo kaip dieną. 

Gausūs priešininkai - ne tik Theodoras Adorno ir Gūnteris 
Grassas - "katastrofišką" Heideggerio stilių sieja su tokia patjo po- 
litika. Tai mūsų ketvirtasis keblumas. Heideggerio 1933-1934 m. 
pareiškimų ir veiklos dosjė yra stora. Bet, nepaisant (o gal dėl) tik- 
ros kritikų kaltinimų ir rėmėjų apologijų krušos, tebėra itin sunku 
išlukštenti faktus. Pavyzdžiui, kaip Heideggeris elgėsi su savo 
buvusiu mokytoju ir globėju, “neariju” Husserliu? Be to, man net 
neaišku, ar iškelti svarbiausi klausimai. Kas sieja (jeigu tokia sąsa- 
ja yra) Būties ir laiko doktrinas bei raišką su nacionalsocializmu? 
Ir kaip galima paaiškinti, kad po 1945-yjy Heideggeris negalėjo pa- 
sakyti nieko atvirai ar bent aiškiai nei apie savo asmeninę veiklą 


valdant nacistams, nei apie holokaustą apskritai? Tačiau galbūt 

dabar ne metas šiuos du klausimus griežtai formuluoti ir primyg- 
tinai teikti. Mes esam podraug per arti ir per toli. Nacių barbariz- 
mas ir jo padariniai dar tebeveikia mūsų sąmonę bei sąsajų lauką. 
Šis palikimas yra arba turėtų būti toks gyvas, kad nešališkumas 
atrodo nepadorus. O daugeliui, kurie patys tai patyrė, nacionalso- 
cialistinės eros atmosfera, detalės, jos egzistencijos ir jausenos “ju- 
timas” atrodo jau tolimi arba išstumti iš aiškios atminties. Taigi 
vargu ar įmanoma įtikinamai atkurti vieno ar kito Heideggerio po- 
elgio Freiburge per keletą mėnesių po Hitlerio atėjimo į valdžią 
ir karo metais psichologinius ketinimus bei materialias aplinkybes. 
Vis dėlto toks mėginimas neišvengiamas net eskiziniame šio Zmo- 
gaus ir jo darbų paveiksle. 

Šios objektyvios kliūtys - jau nemažas rūpestis. Bet aš turiu 
pridurti dar ir asmeninę pastabą. Nesu profesionalus filosofas. Ne 
visai aišku, ką ši etiketė reiškia, o ir pats Heideggeris tokią for- 
muluotę atmestų. Bet galime įsivaizduoti, kad tai žmogus, kurio 
veiklos arba mokymo discipliną tos srities kolegos ir studentai, 
atitinkamų filosofinių žurnalų redaktoriai ir išsilavinusi visuome- 
nė - jei ji apskritai atkreipia į tai dėmesį - pripažįsta esant profe- 
sionalią. Taigi mes bent jau apytikriai žinome, ką reiškia teiginys, 
kad J. L. Austinas buvo “profesionalus filosofas“, o Albert'as Ca- 
mus, nors daugeliui jo raštų, regis, aiškiai būdingas filosofinis tu- 
rinys ir interesai, - ne. Mano paties sritis yra kalbos studijos, jos 
sąsajos su literatūra, taip pat su idėjų ir visuomenės istorija. Tai 
apytiksliai nusakoma dviem vokiškais terminais, kurių atitikmenų 
anglų kalba neturi: Sprachphilosoph ir Kulturkritiker. Tai reiškia, kad 
Heideggerio filosofijoje esama esminių sričių - pavyzdžiui, Aris- 
totelio logikos ir Kanto epistemologijos interpretacijos, jo anksty- 
vieji konfliktai su vokiečių neokantininkais (Cassireriu) arba veikalo 
Vom Wesen des Grundes (1929; Apie pagrindų esmę; angl. The Essence 

of Reasons, 1969) specialieji aspektai, - kurias tyrinėti tikrai nesu 
kompetentingas. Vis dėlto turiu užgriebti ir jas, kad sukurčiau 
bendrą vaizdą. Ir kadangi nesu profesionalus filosofas, viskas, ką 
galiu pasakyti apie Heideggerio statusą ir jo vietą filosofijoje, kaip 
ji dabar suprantama ir dėstoma, bus netvirta. 

Turint galvoje šiuos spąstus ir asmeninius trūkumus, verta 
paklausti, kam aš apskritai ėmiausi šio darbo. Atsakyti vėlgi turiu 
asmeniškai. Daugelį metų darbavausi iš esmės trijose srityse. Pirma, 
mane domino tragiška Žmogaus ir jo santykių su valstybe traktuo- 
tė, kurios ištakos glūdi graikų tragedijoje ir simboliškame Sokrato 
mirties epizode. Antra, egzistuoja daugialypė kalbos prigimties ir 
raidos problema, ypač vertimo galimybių ir ribų tiek vienoje kalboje, 
tiek vienų kalbų į kitas (netobulo arba lengvo supratimo paslap- 
tis). Trečia, aš siekiau suformuluoti tam tikrus meno, filosofijos bei 
mokslo laimėjimų ir XX amžiaus totalitarinio barbarizmo sąveikos 
klausimus ir interpretacijas. Kelti tokius klausimus reiškia nuolat 
tiesiog aistringai grįžinėti prie vokiečių kultūros ir nacizmo santy- 
kių; šiame susipynime vienas svarbiausių vaidmenų tenka vokie- 
čių kalbai, kurios meistrai buvo Goethe ir Kantas, bet taip pat Hit- 
leris. 

Pastebėjau, kad visose trijose srityse Heideggeris itin aktua- 
lus ir skatina toliau mąstyti. Jo domėjimasis graikų mąstymo šak- 
nimis ir Sofoklio tragiškąja pasaulėjauta yra kardinalus. Apie kalbą 
jis yra pasakęs tokių radikalių ir visuotinai provokuojančių savo 
implikacijomis dalykų, kokių retas kas yra taręs nuo pat Platono. 
Jo gestai ir nutylėjimai nacizmo atžvilgiu, tiesiog jo įsigyvenimas 
į vokiečių kalbos lemtį prieš ir per didžiausio nežmoniškumo me- 
tus bei po jų paverčia Heideggerį “žodžio politikos“ matu. Taigi 
jaučiausi priverstas įžengti į Heideggerio diskurso pasaulį, paban- 


dyti eiti Holzwege - "girios takais”, kurie, pasak jo nuolatinio paly- 

ginimo, gali nuvesti mus į Lichtung, “proSvaiste” mūsų pačių eg- 
zistencijoje. Bandžiau, dažnai nepritardamas, Heideggerio komen- 
tarų šviesoje ir šešėlyje skaityti Platoną, Sofoklį, Holderliną - “poe- 
tų poetą“, kaip sakė Heideggeris. Ėmiau tikėti, kad Heideggerio 
vartotas ir tyrinėtas XVII a. pietistų posakis Denken ist Danken - 
“mąstyti reiškia dėkoti“ - yra, ko gero, būtinas, jei norime tebegy- 
vuoti kaip gebančios kalbėti ir moralios būtybės. Paties Martino 
Heideggerio figūra šį įsitikinimą daro kartu ir įsakmesnį, ir para- 
doksalų. 

Šie interesai nubrėžia mano dėstymo ribas. Biografinių de- 
talių čia nereikia, išskyrus vieną painų mazgą. Heideggeris gimė 
1889 m. rugsėjo 26 d. Meßkirche - Badeno-Viurtembergo Schwarz- 
waldo regione. Meßkirche jis ir mirė, išgyvenęs 86 metus. Jo tėvas: 
buvo katalikų bažnyčios zakristijonas, ir Heideggerio gyvenimo 
pradžia buvo persmelkta katalikybės. Dešimtmetis berniukas iš 
dvasininko gavo daug prisidėjusią prie jo intelektinės biografijos 
užuomazgos ir formavimo knygą Von der mannigfachen Bedeutung 
des’ Seiendes nach Aristoteles (Apie daugialypę būtybės reikšmę pagal 
Aristotelį), kurią 1862 m. išleido katalikų mąstytojas Franzas Bren- 
tano. Heideggeris studijavo Freiburge pas neokantininką Hein- 
richą Rickertą ir moderniosios fenomenologijos pradininką Hus- 
serlį. Doktoratą jis gavo 1914 m., buvo atleistas nuo karinės tarny- 
bos dėl sveikatos, o Habilitation (laipsnis, leidžiantis dėstyti Vokie- 
tijos universitetuose) gavo už disertaciją apie Dunso Škoto kate- 
gorijų doktriną (1916). Pats dėstyti jau buvo pradėjęs Freiburgo 
universitete per 1915-1916 m. žiemos semestrą. Nuo 1920 m. iki 
1923 m. Heideggeris buvo Husserlio asistentas Freiburge; toks 
santykis vokiečių akademiniuose sluoksniuose reiškia ir asmeninį 
bei ideologinį artumą, ir įpėdinystės perspektyvą. Po darbo Mar- 


burgo universitete (1923-1928) Heideggeris užėmė Husserlio vie- 

ta kaip filosofijos katedros vedejas Freiburge. Jo inauguracine pas- 
kaita buvo garsioji Was ist Metaphysik?, pirmą kartą išleista 1929 
m. Freiburge Heideggeris dėstė iki 1944 m. lapkričio. 1945-1951 m. 
sąjungininkų valdžia jam buvo uždraudusi dėstyti. 1959 m. pro- 
fesorius Heideggeris išėjo į pensiją. Vėlesniais savo akademinės 
veiklos metais jis vis daugiau laiko praleisdavo Schwarzwaldo 
[Juodojo miško] prieglobstyje - Todtnauberge, kurio asociatyvus 
pavadinimas ir vienišumas tapo Heideggerio uždaro asmeninio 
gyvenimo bei jo raštuose akcentuojamų miško įvaizdžių sinonimu. 

Keliaudavo Heideggeris labai retai: 1929 m. buvo nuvykęs į 
Davosą ir dalyvavo vėliau pagarsėjusioje poleminėje diskusijoje su 
Ernstu Cassireriu apie Kantą ir idealizmą, du tris kartus pabuvojo 
Provanse, kur 1955 ir 1968 m. mokiniai bei draugai, kaip antai poe- 
tas Renė Charas ir tapytojas George'as Brague'as, surengė nefor- 
malius seminarus, senatvėje lankėsi Graikijoje. Kaip ir Kanto gyve- 
nimas, kuriuo jis kai kuriais atžvilgiais, regis, sekė, Heideggerio 
karjera - įsišaknijimas vienoje vietoje, beveik visiškas atsisakymas, 
bent jau po 1934 m. vasario, susidurti su išorinėmis galimybėmis 
ir netikėtumais - teigia ir demonstruoja labai retą, netgi nerimą ke- 
liantį atvejį, kai Žmogus visa savo egzistencija atsiduoda abstrak- 
čiai minčiai. Ką reiškia gyventi nuolat įnikus į ezoterinius apmąs- 
tymus? Šį klausimą reikia turėti galvoje, norint išmatuoti konkre- 
tumą ir egzistencinį sodrumą, Heideggerio siejamus su das Denken 
ir vediniais das Andenken, das Durchdenken, das Bedenken ("masty- 


mas apie“, “pramastymas”, “apmastymas”), kuriuos jis apsčiai 
vartojo. Vienas dalykas aiškus: Heideggerio biografijoje svarbiau- 


sios yra jo paskaitų ir seminarų Freiburge bei Marburge datos“. 


? Jos pateiktos chronologiškai kun. Williamo J. Richardsono itin vertingos 
knygos Heidegger: Through Phenomenology to Thought (1963) priede (aut. past.). 

Mažai kieno gyvenimas buvo toks bekompromisiškas mokymo 
lukštas. 

Iš šio mokymo aš ketinu parinkti keletą kertinių temų ir 
momentų. Daug ką teks praleisti, taip pat tokius itin reikšmingus 
darbus kaip straipsnius, surinktus knygoje Identitūt und Differenz 
(1957)°, arba dvitomį Nietzsche (1961) - keistokai prozišką komen- 
tarą, kurio originalesni argumentai įžvalgiau dėstomi kituose 
tekstuose. Be to, aš tik probėgšmais paliesiu keblų klausimą apie 
Heideggerio filosofijos kilmę iš ortodoksinės Husserlio fenome- 
nologijos ir nukrypimą nuo jos. Pats Husserlis šiuo klausimu tvir- 
tai nepasisakė. Ir net kai kokį nors straipsnį ar paskaitą arba Sein 
und Zeit fragmentą panagrinėsiu detaliai, daug aspektų liks neap- 
tarta. 

Bet tai nėra toks didelis trūkumas, koks būtų kalbant apie 
kitus mąstytojus ir filosofinius darinius. Iš esmės milžiniškas Mar- 
tino Heideggerio argumentacijos totalumas gvildena vienintelę 
temą - tai, ką jis vadina “būtybės būtimi”. Mąstymo procesas yra 
į vidų nukreiptas spiralinis judėjimas, visada vedantis į šį vieną 
centrą. Kaip matysime, visose Heideggerio tezių samplaikose ga- 
lima pamatyti - del jy ypatingos terminijos, o dažnai ir akivaizdžiai 
-jo egzistencijos doktrinos visumą. Todėl gali būti įmanoma paliesti 
dalyko esmę net įvadinėje studijoje, kuri viso labo tik klausia: kaip 
reikia skaityti Heideggerio puslapį, kokius reikšmių sluoksnius gali- 
ma jame rasti? Pats Heideggeris tvirtino, kad svarbiausia teisingai 
klausti. Jis sakė - ir tai jau tapo litanija, - kad visada esminis da- 
lykas yra ne tikslas, o kelionė, netgi pirmas jos žingsnelis. Daug 


jo pavadinimų susiję su keliavimu: Holzwege, Wegmarken, Unter- 


` Angliškai pavadinta Essays in Metaphysics: Identity and Difference (1960) (aut. 
past.). 

wegs zur Sprache, Der Feldweg ("girios takai“, “kelio žymekliai“, 
"pakeliui į kalbą“, “laukų keliukas“). Jis nenuilsdamas klajodavo 
neapšviestose vietose. Pažiūrėkime, ar toli mes paskui jį galėsime 


- ir norėsime - sekti. 

I Kai kurie pagrindiniai terminai 


“Was ist das - die Philosophie?" , - klausė Heideggeris kolokviu- 
me Prancūzijoje 1955 m. rugpjūtį'. Filosofinį svarstymą pradėti 
klausimu yra sena filosofinė tradicija, užsimezgusi dar Sokrato 
dialektikoje. Bet Heideggerio pavadinimas klausia ne “kas yra filo- 
sofija?" , kaip išversta (What Is Philosophy?). Jo konkretus formula- 
vimas - sąmoningai bejėgiškas ir stringantis. Implikuojamas dviejų 
dalių klausimas. Lygiai akcentuojami ir žodis ist, ir das, ir Philo- 
sophie. Prieš įvardydamas tyrimo objektą (“filosofija”), Heidegge- 
ris išryškina ir suproblemina predikavimo ir objektyvizavimo pro- 
cesus. Jis leidžia suprasti - ir ši užuomina yra viso jo mąstymo 
šaltinis ir kartu šerdis, - kad ist, egzistencijos postulatas, kyla 
pirmiau už kiekvieną prasmingą klausimą ir jame yra esminis; be 
to, jis įteigia mintį, kad das, t.y. quid est, “quidditas”, kaip sakydavo 
scholastai, ta “kasybė" [Washeit], į kurią kreipiasi šis ir apskritai 
visi rimti klausimai, yra itin sudėtingas postulatas. Toks vientisos 
esamybės postulatas gali būti neišvengiamas, bet negalima jo pasi- 
telkti neištirto. Be to, atskirdamas die Philosophie, įsprausdamas 
tarpą ir pauzę tarp bendriausios formos ontologinio klausimo (bū- 


tent “kas yra šis arba tas, arba kas nors?”) ir konkretaus objekto, 


! Angliškai jo paskaita, versta W. Klubacko ir J. T. Wilde'o, pasirodė 1958 m. 
dvikalbiame leidinyje. Taip turėtų būti daroma su visais Heideggerio veikalais, 
nes tiesiog būtina remtis specifine originalo terminija ir gramatine struktūra. 
(Aut. past.) 

Heideggeris pasiekia subtilų dvigubą efektą. “Filosofijos” samp- 
ratą - rodos, mums kasdieniškai, patikimai pažįstamą - jis paverčia 
tartum svetima ir atitolusia; daro ją pavaldžią ir pajungtą dides- 
niam “esos” [Istheit] ir "kasybes” klausimui bei sampratai. Taigi 
išsamesnis šio pavadinimo variantas galėtų būti toks: “Ką reiškia 
klausti - kas šis dalykas, filosofija, yra?” 

Mūsų užduotis, - pradeda Heideggeris, - suteikti pokalbiui 
kryptį, išvesti jį “į tam tikrą kelią“. Nezymimuoju artikeliu [einen 
- tam tikrą] siekiama pabrėžti teiginį, kad šis kelias yra tik vienas 
iš daugelio ir kad nėra apriorinės garantijos, jog jis atves mus į 
tikslą. Heideggerio nuolatinė strategija yra rodyti, kad sprendimo 
procesas, judėjimas kelyje, ne tik pirmesnis už mūsų siekiamą 
tikslą, bet, kaip pamatysime, tam tikra prasme ne mažiau kilnus 
ir prasmingas už patį tikslą. Tačiau nors pasirinktas kelias tebus 
vienas iš daugelio, jis turi būti pačiame miške. Jis turi duoti mums 
garantiją, “kad mes judame filosofijos viduje, o ne už jos ir aplink 
ją“. Ši išlyga svarbi: ji numato garsiąją “hermeneutinio rato“ di- 
lemą - mes bandome apibrėžti dalyką pasitelkdami atributus, kurie 
leidžia manyti, kad apibrėžimas jau yra. Ji numato, kad esama kitų 
kelių, kurie veda iš miško, - klystkelių (pvz., filosofijos istorija, fi- 
losofinių argumentų kaip socialinių-ekonominių jėgų ideologinės 
apraiškos analizė, požiūris į filosofiją kaip į alegorinę tiksliųjų 
mokslų pratarmę ir t.t.). Tam tikras kelias, - sako Heideggeris, - ne 
bet koks. 

Įprastiniai keliai yra tokie, kurie prasideda nuo apibrėžimo, 
net jeigu - ir ypač tada, kai - tą apibrėžimą vėliau reikia atmesti 
arba iš esmės patobulinti (kaip Sokrato metode). Heideggeris 
aiškina: filosofija yra ne tik racionalus dalykas, bet “tikra Ratio 
valdovė“. Turėdamas galvoje protą, jis pavartoja ne žodį Vernunft, 


o ratio - lotynišką terminą su jo aristoteliniais priegarsiais. “Val- 

yra Verwalterin - žodis, turintis Heideggeriui esminių atgarsių: 
"globos", aktyvaus paveldėtosios esmės “sergėjimo". Tačiau net 
paviršutiniškai pasvarsčius aišku, kad šis kelias niekur nenuves. 
Pavartodami ratio arba “racionalumo” sąvoką, mes vieną nežino- 
mąjį tepakeičiame kitu. Heideggerio Weg, girios takas [Holzweg] 
yra visai kas kita. “Ir kaip tik dėl to, kad jis yra arčiausiai, mes 
jį sunkiai surandame.“ (Heideggeris brangina šį artumo paradok- 
są, vis godžiai grįžta prie jo - podraug sokratiško ir fenomenologinio 
suvokimo, kad tankiausias reikšmių klodas yra artumoje, akivaiz- 
dZiausiai “po ranka”.) Mes klausiame: “kas yra ta kasybė - kurią 
vadiname filosofija?“ Mes prašome žodį atsiverti. Kaip galima 
atsiverti, jeigu mes atidžiai neįsiklausome, jeigu savo tyrimų ob- 
jektui primetame kokią nors išankstinę arba gatavą analitinę for- 
muluotę? Jeigu mes girdime “žodžio “filosofija” pirminį skambesį, 
tai jis yra toks: philosophia. Dabar “žodis “filosofija” kalba graikiš- 
kai. Graikiškas žodis kaip graikiškas žodis yra tam tikras kelias.“ 

Čia matome būdingiausią ir labiausiai ginčijamą Heidegge- 
rio metodo bruožą: argumentuojama remiantis etimologija ir per 
ją. Visokeriopas šios argumentacijos naudojimas ir tai, kaip Heideg- 
geris ją pateisina, mums rūpės visoje šioje knygoje. Šiame pradinia- 
me taške reikia pabrėžti ryškiai generatyvų ir parodomąjį [eviden- 
tial] Heideggerio manevro tikslą. "Das Wort “Philosophie” spricht 
jetzt griechisch.” Pažodžiui tai reiškia, kad pats žodis, jeigu jį teisin- 
gai girdime, kalba graikiškai. Tai nėra vartojimas Žodžio, kuris, 
pasirodo, paimtas iš senosios graikų kalbos leksikono. Teiginio 
galia ir veikmė glūdi pačiame žodyje philosophia (jo Heideggeris 
netranskribuoja, o užrašo graikiškais rašmenimis). Kalba pati kalba, 
o ne žmogus, bentjau pradžių pradžioje. Tai vėlgi esminis Heideg- 
gerio postulatas, prie kurio dar turėsiu sugrįžti. Ir ką gi tas Žodis 


mums sako? “Žodis philosophia mums sako, kad filosofija yra kai 

kas, kas pirmiausia nulemia graikiškąją egzistenciją. Ir ne tik tai, 
- be to, philosophia nulemia mūsų vakarietiškos europietiškos is- 
torijos savybingąjį pamatinį bruožą.“ (“Pamatinis bruožas" - Grund- 
zug. Vokiškai, ypač Heideggerio vartosenoje, Grund nusako itin 
konkrečius, bet kartu ir numinotinius įsišaknijimo, žemiškosios 
senovės ir kilmės bruožus.) Taigi philosophia yra Vakarų istorijos 
pagrindas ir formuojantis impulsas. O kadangi ji yra graikiškos 
prigimties bei graikiškai artikuliuojama ir tik tokia būdama gali 
turėti autentišką prasmę bei tęstinę egzistenciją, iš tų, kurie nori 
ją suvokti, kurių “klausinėjimo kelias“ tikrai eina į vidų ir yra ne- 
savanaudiškas, filosofija reikalauja permąstyti visą jos implikaci- 
jų mastą, kaip jas patyrė ir išsakė graikai. (Kol kas palieku nuo- 
šalyje akivaizdų klausimą, ar taip permąstyti iš viso įmanoma, ar 
etimologinė meditacija, nors ir labai gili, gali prasiskverbti prieš 
laiko srovę ir aptikti pirmapradžius šaltinius. Pirmiausia mums 
reikia pasiaiškinti, kaip Heideggeris dėsto savo argumentaciją.) 

Graikiška yra ne tik “filosofija”, bet “ir tai, kaip mes klausia- 
me; tai, kaip mes klausiame ir šiandien, yra graikiškos kilmės”. Juk 
klausti “kas tai yra?“ reiškia klausti ti estin? - toks klausimo kėli- 
mas yra graikų (taigi ir viso vėlesnio Vakarų) mąstymo daigas ir 
dinamiška raiška. Žodžiui “kas” teikiamos reikšmės gali skirtis: 
vienaip jį traktavo Platonas, kitaip Aristotelis, vienaip Kantas, ki- 
taip Hegelis. Platono Idėja yra ne tas pat, kas Aristotelio “subs- 
tancija“ arba Kanto “daiktas pats savaime“. Bet pamatinis klausi- 
mas ir jo žodinė išraiška (Heideggeriui šiuodu dalykai neatsie- 
jami) yra graikiški. Klausdami apie “esą” ir “kasybę", siedami šį 
klausinėjimą su “filosofija”, “mes būname savotiškai paSaukiami” 


prie graikiškojo šaltinio. Mes būname “jai ir per ją reklamuojami?, 


? Cia: atgaunami. 


ne tik ištarę klausimą “kas tai yra - filosofija?, bet ir apmaste jo 
prasmę“. Vokiškai “kilmė”, "šaltinis" gali būti Herkunft, pažodžiui 
- vieta, iš kurios atėjome, “mūsų atėjimo kilmė“. Heideggerio žo- 
džiai zurūckgerufen ir re-klamiert turi kone fizinį impulsą. Tai yra 
“re-vokacija”, "atšaukimas" į mūsų pradmės ir steigties [instaura- 
tion] vietą. Tai graikų kalbos ir minties arba, tiksliau sakant, "kal 
bos-minties“ vieta. Tai ne koks nors klausimas, kurį mes klausia- 
me, kurio esame "paSaukiami”: tai “mūsų vakarietiškos europie- 
tiškos būties pagrindinis klausimas“, mūsų Dasein klausimas, o 
Dasein, kaip matysime, yra svarbiausias Heideggerio terminas. 


Tad jei 


mes atsiveriame pilnutinei ir pirmapradei klausimo: kas tai 
yra - filosofija? - prasmei, mūsų klausinėjimas dėl savo isto- 
rinės kilmės nukreipiamas į tam tikrą istorinę ateitį. Mes su- 
radome tam tikrą kelią. Pats klausimas yra kelias. Nuo graikų 
būties [von dem Dasein des Griechentums] jis veda prie mūsų, 
o gal ir toliau už mus. Jeigu laikomės šio klausimo, mes esa- 


me aiškios krypties kelyje. 


Kur jis veda? 

Iš pradžių gali atrodyti, kad jis veda tik ratu. Klausti verta 
tik apie tai (irgi Heideggerio postulatas), kas verta klausinėjimo, 
“kas klausiama ne dėl to, kad implikuojama atsakymo garantija, 
o kad [tikimasi] bent jau turiningos reakcijos“. Tačiau norėdami 
žinoti, ar filosofija “tapo verta klausinejimo”, turime pirmiau bent 
apytikriai žinoti, kas yra filosofija (žinomi sokratiški spąstai). Hei- 
deggeris nebijo šio hermeneutinio rato. Jeigu mes juo eisime nenu- 
krypdami, jis gali tapti į vidų sukančia spirale. Čia lemia kalba: 


Jeigu dabar ir vėliau įsiklausome į graikų kalbos žodžius, 

patenkame į ypatingą sritį. Pamažu pradedame suprasti, kad 
graikų kalba nėra kokia eilinė kalba, kaip kad mums pa- 
žįstamos europietiškos kalbos. Graikų kalba, ir tik ji, yra 
logos. [...] Pradžioje pakanka pažymėti, kad graikų kalboje tai, 
kas pasakyta tam tikru išskirtiniu būdu, kartu yra tai, apie 
ką pasakyta. Jeigu graikišką žodį mes girdime graikiškai, tai 
orientuojamės į jo legein, į jo tiesioginę atsklaidą. Tai, ką jis 
atskleidžia, yra tiesiog prieš mus. Graikiškai išgirsto žodžio 
dėka mes esame tiesiog prie paties prieš mus esančio dalyko, 


o ne tik prie žodžio reikšmės. 


Kuo šis teiginys skiriasi nuo alegorinių aiškinimų apie pirmapradę 
Adomo ir hebrajų kalbą kabalistinėse ir pietistinėse doktrinose ir 
kokiais įsivaizduojamais-būdais galima būtų patikrinti Heideg- 
gerio teiginius, - yra teisėti ir tikrai aktualūs klausimai. Tačiau da- 
bar mums svarbiausia išsiaiškinti, kur mus veda šis “etimologi- 
zuojantis realizmas“. 

Atsakymas toks: į dar kitas etimologijas, kurias Heideggerio 
kritikai laiko grynai prasimanytomis. (Net jeigu galiausiai būtų 
įrodyta, kad jos tokios ir yra, verta pabrėžti, jog jos kyla iš visumi- 
nio Heideggerio ankstesniųjų raštų užmojo ir kad Heideggerio 
leksikonas, išskyrus vieną kitą atvejį, yra vidujai nuoseklus.) ”Spe- 
jama, kad žodis philosophos buvo sukurtas Herakleito”, kuriam dar 
neegzistavo toks dalykas kaip “filosofija”. Tai reiškė: “tas, kuris 
myli sophon”. Tačiau Heideggeris patikslina, kad šiame kontekste 
philein, “mylėti”, turi tą ypatingą hėrakleitišką prasmę, kurią ran- 
dame ir žodyje homologein: “so sprechen wie der Logos spricht, d. h. 
dem Logos entsprechen”. Turime pabandyti išversti šį “vertimą”: 
“kalbėti kaip kalba logosas, kuris pats yra gyvoji šerdis, kalbos 


“yra”, atitikti logosą atliepiant jam, būnant jo aidu ir tikrąja kontr- 

teze” - visos šios abipusiškumo figūros išreiškiamos žodžio entspre- 
chen priešdėliu ent. “Tai, kad kokia nors esybė dera su kita, kad 
abi esybės pirmapradiškai dera viena prie kitos, kadangi jos viena 
kita disponuoja [zueinander verfügt sind], - tokia harmonia yra herak- 
leitiškai apmąstyto philein, mylėjimo išskirtinumas.“ O kaip dėl 
sophon? Heideggeris sako, jog, pasak paties Hėrakleito interpreta- 
cijos, sophon krypsta į įžvalgą, kurią ir išskleidžia, kad “Viena (yra) 
visa“ (Panta ta onta). Ši įžvalga paremta tuo ir savarankiškai [so- 
vereignly] išsako tai, kad “visos būtybės yra būtyje. Apibrėžčiau 
tariant, būtis yra būtybė“. Išversta čia tiesiogiai, bet ši tezė tokia 
esminga, kad ją reikia pateikti originalo kalba: “Alles Seiende ist im 
Sein; das Sein ist das Seiende”. 

Net tas, kas apie Heideggeri nutuokia tik bendriausius daly- 
kus ar tera skaites tik straipsnelj bendrojoje enciklopedijoje, Zino, 
kad šiedu teiginiai, iš tiesų tapatūs ir nedalūs, sudaro Heideggerio 
mokymo esmę. Das Seiende, “būtybė”, ir das Sein, “būtis”, yra 
Martino Heideggerio viso gyvenimo apmąstymų ir svarstymo ypa- 
tingas, nekintamas objektas. Ka šie žodžiai “reiškia” (kol kas pa- 
liekame nuošalyje esminį klausimą, ar “reikšmės” kategorija tinka- 
miausia jų dvasiai ir funkcijai), ar galima juos pakeisti kokia nors 
kita sąvoka arba terminų junginiu? Šie klausimai - tai vienas klau- 
simas, kurį turi. sau iškelti kiekvienas Heideggerio skaitytojas. 
Tikiuosi padaryti tai žingsnis po žingsnio. Dabar Žinome tik tai, 
kad tiriantis klausimas Was ist das - die philosophie? ir Heideggerio 
tvirtinimas, jog ši problema mūsų supratime neatsiejama nuo tam 
tikrų graikiškų žodžių ir mąstysenos ypatybių, atvedė mus į pačią 
Heideggerio pasaulio širdį. 

Kol kelias dar nepradėjo deramai mums ryškėti, jau esame 
nublokšti į centrą. Mes stovime Lichtung - giliausio miško prošvais- 


tėje. Ar taip yra dėl to, kad žvelgiame į apibendrinančią Heideg- 

gerio vėlyvojo laikotarpio paskaitą? Tai gal ir paaiškina griežtą 
argumentacijos ir apibrėžties tiesumą, bet ne argumentacijos es- 
me. "Būtis" ir “būtybė” yra “apšviestos tamsos” ašis, šerdis, ten 
veda visi keliai, kad ir kokiame plačios Heideggerio veikalų srities 
apskritimo taške jie būtų prasidėję. 

Toliau Heideggeris sako: “Visos būtybės yra būtyje. Girdėti 
mūsų ausiai tokį dalyką trivialu, jei ne įžeidžiama. Juk tuo, kad 
būtybė priklauso būčiai, niekam nereikia rūpintis. Visiems Zino- 
ma: būtybė yra tai, kas yra. Kas gi kita leistina būtybei, jei ne tai: 
būti? Ir vis dėlto kaip tik tai, kad būtybė lieka sutelkta būtyje, kad 
būties apraiškoje iškyla būtybė, graikams - pirmiausia jiems ir tik 
jiems - kėlė nuostabą“. Šiuose sakiniuose sutelkta Heideggerio 
egzistencijos doktrina ir jo metodologinė pozicija - radikali nuosta- 
ba. Egzistencijos, būtybės būtyje faktas Heideggerį be galo stebina. 
Šie sakiniai taip pat kreipia prie to, ką daro filosofija: “Filosofija 
ieško to, kas yra būtybė, kiek ji yra. Filosofija yra pakeliui į būtybės 
būtį, t.y. į būtybę jos būties požiūriu“. 

Bandysiu apytikriai, preliminariai performuluoti, pateikti 
metmenis. Unikalus ir specifinis filosofijos darbas - dabar ir visais 
laikais, atsižvelgiant į jos graikiškąją užuomazgą - yra be paliovos 
stebėtis tuo ir susitelkti į tai, kad visi daiktai yra, kad daiktai turi 
universalų ir totaliai determinuojantį požymį, egzistencijos požy- 
mį. Ši nuostaba ir jos skatinama meditacija - tai, ką Heideggeris 
vadina “būties mąstymu“, “pastanga mąstyti būtį '- nukreipia filo- 
sofiją prie klausimo: kas yra tai, kas yra; kas yra tai, kas gyvuoja 
visuose duotuose [vorhandenen] daiktuose; kas yra tai, kas sudaro 
būtybiškumą (kaip priešpriešą - pirmiausia ir akivaizdžiausia - 
“nebūčiai” arba tokioms egzistencinėms ypatybėms kaip “raudo- 
numas”, “dydis”, “funkcija” ir t.t.). 


Pirmi “į filosofiją žengė” Sokratas ir Platonas. Tai reiškia, kad 

jie pirmi egzistencijos klausimą iškėlė analitiniu-racionaliu pa- 
vidalu. Jie pasiekė daug, - sako Heideggeris, - bet (ir čia jis atkar- 
toja Nietzsches paradoksą) tai kartu ir nuosmukio požymis. Iki jų 
Anaksimandrui, Hėrakleitui ir Parmenidui nereikėjo būti “filo- 
sofams”. Jie buvo “mąstytojai” (Denker), žmonės, persmelkti būties 
nuostabos (thaumazein). Jie priklausė pradmeninei, taigi “tikres- 
nei“ mąstymo dimensijai arba patirčiai, kurioje būtybiškumas bu- 
vo tiesiogiai esamas kalbai, logosui. Ką būtent reiškia patirti ir 
kalbėti būtį šiuo pirminiu bei "mastanciu” būdu, Heideggeris 
stengiasi paaiškinti, iliustruoti ir ypač “atlikti” savo vėlesniuose 
veikaluose. 

Platonui būtybių būtis glūdi amžinose, nekintamose tobulų 
formų arba “Idėjų” matricose, Aristoteliui - tame, ką jis vadina 
energeia, besiskleidžiančia aktualybe, kuri realizuojasi substancijo- 
je. Platoniškoji samprata sąlygoja visą Vakarų metafiziką iki pat 
Nietzsches. Aristoteliškoji koncepcija su jai būdingu “pirmųjų prie- 
žasčių“ ir “dinaminių principų“ tyrinėjimu yra mūsų mokslo ir 
technikos pagrindas. 

Pasak Heideggerio, nė vienas šių palikimų - nei idealistinis- 
metafizinis, nei mokslinis-techninis - nevykdo pradinės, autentiš- 
kos mąstymo sąlygos ir užduoties: patirti, kiaurai permąstyti “bū- 
tybės būtybiškumą“. Nuo pat Sein und Zeit Heideggeriui esminis 
uždavinys yra “nuversti” (dar nusakytina prasme) metafizines ir 
mokslines tradicijas, kurios, pradedant Platonu ir Aristoteliu, vieš- 
patavo Vakarų argumentavime ir istorijoje. Heideggeris nepaliau- 
damas įtikinėjo, kad šiedvi didžiosios idealizavimo ir analizės 
srovės kilo ne iš tikro būties suvokimo, o iš būties užmaršties, iš to, 
kad kardinali egzistencijos paslaptis laikoma savaime suprantamu 
dalyku. Maža to: Heideggeris siekia įrodyti, kad nuolatinis meta- 


fizines-mokslines pasaulėžiūros, kone apibrėžiančios pačius Va- 

karus, autoritetas sukėlė ir net padarė neišvengiamą susvetime- 
jusią, benamę, periodiškai barbarišką šių laikų technologizuoto ir 
masinio vartojimo Žmogaus būklę. “Praėjus pustrečio tūkstančio 
metų, pats laikas pažvelgti į būtybę klausiant, kas ji yra kaip būtybė 
(im Hinblick darauf, was es ist, insofern es Seiendes ist).” Būtent šis 
regėjimas buvo priblėsęs arba visiškai užmirštas nuo tada, kai 
užsimezgė filosofija sokratiškąja prasme. 

Tai pasakęs, Heideggeris daro būdingą ėjimą. Jis pradeda iš 
pradžių. Klausti “filosofiniais”, t.y. platoniškais, aristoteliškais ar- 
ba kantiškais, terminais “Kas yra šis dalykas - filosofija?“ - reiškia 
garantuoti "filosofinį" atsakymą. Tai reiškia likti įspraustam vy- 
raujančios Vakarų tradicijos rate, ir šis ratas, priešingai negu Hei- 
deggerio vadinamieji vidun ratu sukantys keliai, esąs bergždžias. 
Todėl mes turime bandyti imtis kitokio diskurso, kitaip klausti. 
Esminis judesys priklauso nuo žodžio ent-sprechen reikšmės. Ent- 
sprechen yra ne “atsakymas į” (une réponse a), o "reagavimas", "ati- 
tikimas“, dinamiškas abipusiškumas ir dermė, kaip susikabinant 
greitaeigiams krumpliaračiams. Taigi mūsų klausimui apie filosofi- 
jos prigimtį reikia ne atsakymo kaip vadovėlinio apibrėžimo ar 
formuluotės - pavyzdžiui, Platono, Descartes'o arba Locke'o dva- 
sia, - o Ent-sprechung, reagavimo, gyvybiško aido, atliepimo [“re- 
sponsion“ | liturgine dalyvavimo prasme. Ir šis reagavimas arba 
atitikimas atsakytų už būtybės būtį. (Pažymėtina, kad angliška 
frazė “to answer to” [atsakyti (už)] turi būtent Heideggeriui aktua- 
lų krūvį, reikšdama ir “atsakymą”, ir “atsakomybę”. “Mąstyto- 
jas“, kitaip negu posokratinis arba akademinis filosofas, yra "at 
sakingas už“ būties klausimą.) 

Ši “atsakomybė” vyksta per dialogą “su tuo, kas mums įteik- 
ta kaip būtybės būtis“. Tačiau toks dialogas negali rastis iš filoso- 


fijos istorijos, kokia paprastai praktikuojama, arba vykti joje. Tai 

yra vienas iš būdingų Heideggerio priesakų. Atitikti būtybiškumą 
pradedame ne sudarydami ir perduodami Aristotelio, Hume'o 
arba Fichtes teiginių apibendrinimus. Iš esmės filosofijos istorija 
yra “bemintė”, “nemastanti”. Ją reikia sugriauti, ir veikalu Sein 
und Zeit užmezgamas šis revoliucinis procesas, kurį skelbė, bet jo 
neįvykdė Nietzsche. Tai nereiškia, kad Heideggeris neapmąsto ir 
necituoja savo pirmtakų, filosofavusių po Platono. Jis tai daro 
nuolat. Bet jis tai daro “i$versdamas” jų tezes, dažnai fragmentiš- 
kai ir, pasak jo priešininkų, be tinkamo konteksto. Jis nori “išva- 
duoti“ iš metafizikų tas vietas, kur liečiamas ar nužymimas užuo- 
minomis arba - dažnai nesąmoningai - numatomas egzistencijos, 
“būtybės būties“ klausimas. Nekritiškus, istorinius persakymus, 
sudarančius filosofijos istoriją, turime išardyti ir atidėti į šalį (ab- 
bauen, abtragen und auf die Seite stellen). Mes turime "įsiklausyti į 
tai, atsiverti tam, kas į mus prabyla tradicijoje ir iš tradicijos kaip 
būtybės būtis“. Klausydamiesi, tapdami atsakingi būties proble- 
mos kvietimui, galime pasiekti tikrą reagavimą (Entsprechung) ir 
iš nuostabos kylančią šviesą ar bent priartėti prie jų. 

Taigi kas yra philosophia? Tai "autentiškai realizuotas atitiki- 
mas, bylojantis tik tiek, kiek jis atitinka būtybės būties bylojimą“. 
Čia Heideggeris griebiasi muzikinės analogijos (labai išskirtinės jo 
praktikoje - kaip matysime, šis retumas, ko gero, yra svarbus tak- 
tinis neapsižiūrėjimas). Kur yra tikra dermė ir atitikimas, kur klau- 
simas ir reagavimas turi harmonišką santykį, ten yra sąskambio, 
teisingo suderinimo fenomenas. Heideggerio formuluotė tikrąja to 
žodžio prasme yra orfiška, bet, manau, pateisinama: “Būtybė pati 
savaime taip apibrėžia šneką, kad sakymas būna suderintas su 
būtybės būtimi“ (saccorde avec, - parafrazuojant prancūziškai). 
Implicitinis žmogaus ir kalbos sulyginimas yra lemiamas ir visiš- 


kai heidegeriškas. Tačiau harmonijos argumentas, “sielos suderini- 


63 


mo” palyginimas, siekiant sugauti ir atkartoti tiesos virpesius, yra 
bent jau toks senas kaip Pitagoras, o Platonui tai esminis dalykas. 

Apibūdinti filosofiją kaip “atitikimą”, kaip “sąskambį arba 
suderinimą“ su iškeltais klausimais nereiškia pulti į romantišką 
jausmingumą arba mistiką. Priešingai, - sako Heideggeris, - tai 
reiškia padaryti filosofines tezes tikslias, bet savitai tikslias. Negali 
būti gyvybiško tikslumo, atsakomybės ten, kur klausimas ir atsa- 
kymas nesusiję, kur jie nekyla iš bendro ontologinio centro (egzis- 
tencijos fakto). Bendrasis saitas yra nuostaba. “Būdami nuostaboje, 
mes laikomės prie savęs“ (être en arret). Mes tartum atsitraukiame 
nuo būtybės, nuo to, kad ji yra būtent tokia, o ne kitokia. Ir šiuo 
atsitraukimu nuo būtybės būties nuostaba neišsisemia - ji drauge 
artinama prie to, nuo ko traukiasi, ir yra to sugriebiama. Taigi 
nuostaba yra nusiteikimas (vokiškas žodis Stimmung, taip pat 
reiškiantis “muzikinį suderinima”), kuriame ir kuriam atsiskleidžia 
būtybės būtis. 

Nors pasakyta neapibrėžtai - o galbūt tam tikrame lygmenyje 
kaip tik dėl to, - man šis teiginys atrodo įtikinamas. Jis visiškai 
atskiria Heideggerį nuo jo analitinių ir pozityvistinių kritikų. Tarsi 
jausdamas šį atskyrimą, Heideggeris toliau puola Descartes'ą ir 
dekartiškus visų vėlesnių racionalaus, mokslinio pažinimo mode- 
lių pagrindus. Descartes'ui tiesą lemia ir grindžia tikrumas, glū- 
dintis ego. "AS tampa tikrovės ašimi ir su išoriniu pasauliu siejasi 
tiriamuoju, neišvengiamai išnaudotojišku būdu. Kaip žinovas ir 
naudotojas, ego yra grobuonis. Heideggeriui, priešingai, žmogaus 
asmuo ir savimonė nėra centras, egzistencijos vertintojai. Žmogus 
yra tik privilegijuotas egzistencijos klausytojas ir atsakovas. Gyvy- 
biškas santykis su kitoniškumu nėra, kaip dekartiškam ir pozi- 
tyvistiniam racionalizmui, “suvokimas” ir pragmatiškas naudoji- 


mas. Tai klausymosi santykis. Mes bandome "įsiklausyti į būties 

balsą“. Tai yra arba turėtų būti kraštutinio atsakingumo, sergė- 
jimo, atsakomybės santykis. Šią atsakomybę įkūnija bei saugo 
mąstytojas ir poetas, der Denker und der Dichter. Taip yra dėl to, 
kad būtent jų vienovėje su kalba (su logos), jų gebėjime būti kal- 
bamiems, o ne kalbėti - šis skirtumas bus suprantamesnis toli- 
mesniame mūsų dėstyme - tiesa (arba, sakytume kartu su Words- 
worthu ir Hölderlinu, “būties muzika") primygtiniausiai šaukiasi 
atsako, iškviečia jį. 

Iš čia ir kyla galutinis (jau penktas) bandymas pateikti api- 
brėžimą šioje 1955 m. paskaitoje. Filosofija yra “ypatingas sakmės 
būdas“ - būdas, siejantis mąstymą su poezija, “nes abu, tarnau- 
dami kalbai, eikvojasi kalbos labui ir jai atsiduoda (verwenden und 
verschwenden)”. Tad jeigu filosofija iš tikrųjų yra atitikimas, iš- 
skleidžiantis, padarantis girdimą būtybės būties bylojimą (der 
Zuspruch) ir jam atsakingas, mes turime kreiptis į “mąstytojus”, o 
ne į metafizikus ir pragmatiškus žinovus. Philosophia galime rasti 
užmaskuotoje graikiškų žodžių pirminių reikšmių jėgoje, tam tik- 
ruose rytietiškos meditacijos elementuose (vėlyvuoju laikotarpiu 
Heideggeris domėjosi japonų asketine spekuliacija) ir ypač išrink- 
tųjų poetų kūryboje: Hölderlino, Rilkes, Georges, Traklio. Cole- 
ridge'as būtų aiškiai supratęs, ko Heideggeris siekia, nes jis rašė: 
“Nuostaboje prasidėjo visa filosofija“. (Ir, prisimindami, jog pats 
šis posakis paimtas iš Platono, mes tik pripažįstame Heideggerio 
savitumą ir suraizgytas požiūrio šaknis.) 


Jau aišku, kad, bandydami išmokti skaityti Heideggerio teks- 
tą ir patirti, ar rezultatas vertas pastangų, nieko nepešime, neiš- 
siaiškinę dviejų kardinalių terminų - "būties" (das Sein) ir "büty- 
bės“ (das Seiende). Su šiais dviem terminais susidursime kone kiek- 
viename Heideggerio raštų puslapyje. Antra vertus, galime pa- 


65 


stebėti, kad jie sudaro keleto susijusių tekstų ypatingą šerdį. Čia 
paminėtini: Was ist Metaphysik? (1929) kartu su ketvirto leidimo 
pabaigos žodžiu (1943) ir penkto leidimo įvadu (1949), Brief ūber 
den Humanismus (Laiškas apie humanizmą), kurį Heideggeris 1946 
m. rudenį nusiuntė savo mokiniui prancūzui Jeanui Beaufret ir 
kitais metais išspausdino, Einführung in die Metaphysik, parašytas 
1935 m., bet paskelbtas tik 1953 m., Zur Seinsfrage (Apie būties 
klausimą), 1955 metų Heideggerio indėlis į jo draugo bei politinio 
antrininko, romanisto ir publicisto Ernsto Jūngerio šešiasdešimt- 
mečio paminėjimą?, keturių seminarų (Heideggerio rengtų Pran- 
cūzijoje tarp 1966 m. rugsėjo ir 1973 m. rugsėjo), apibendrinančių 
jo mokymą, tekstas. 

Visi šie tekstai suponuoja Sein und Zeit, kaip Žinoma, pasi- 
rodžiusį 1927 m. Taigi aš tartum iriuosi prieš srovę. Bet tai, kaip 
jau pastebėjome, būtent paties Heideggerio taktika. Paminėdamas 
kai ką iš sudėtingo “būtybiškumo" gyvenimo šiose vėlesnėse trak- 
tuotėse, aš viliuosi ir praskaidrinti, ir parodyti kaip svarbesnę jų 
ištakų prigimtį Heideggerio pirmojoje summa. Bet čia iškyla dar 
vienas sunkumas. Tuose veikaluose, kuriais dabar remsiuosi, Hei- 
deggerio specialistai įžvelgia Kehre, galimą kalbos ir reikšmių po- 
sūkį nuo ankstyvojo prie vėlyvojo mokymo. Pats Heideggeris tvir- 
tino, kad visuose jo raštuose yra organiškas ontologinės koncepci- 
jos tęstinumas (net ten, kur Sein tampa archajišku, ekscentrišku 
Seyn). Vėlesni 1929 m. inauguracinės paskaitos papildymai liudija 
ir tęstinumą, ir slinktį. Jie demonstruoja minties tapsmą. Be to, dar 
yra pastovi ėjimo ratu [circularity| paradigma: miško keliukai spin- 


duliuoja iš nejudančio centro ir kartu lyg strėlės sminga į jį. Kiek- 


* Į anglų k. vertė Klubackas ir Wilde'as (The Question of Being, 1959) (aut. 
past.). 

vienas mano cituojamų tekstų, kiek jis “mąsto” būtį ir “mąsto 
apie“ būtį, įpintas į tą tinklą, kurio ir gyvybingasis šaltinis, ir 
centras yra Sein und Zeit. 

Heideggeriui pasiseke. Jo klausimas - vienintelis ir totalus 
klausimas, uždegęs jo gyvenimą mąstyti, - regis, užvaldė jį anksti, 
tikriausiai dar mokykloje. Aš minėjau, kokį įspūdį Heideggeriui 
padarė Brentano studija apie daugialypes būtybės prasmes pagal 
Aristotelį; jis perskaitė ją 1907 m. vasarą. Galėjo būti ir kitų paska- 
tų: griežtos katalikybės sušvelninimas iki pasaulietinio, bet vis 
dėlto akivaizdžiai nuoseklaus absoliuto jutimo ir leksikos, beveik 
nežmogiškas asmeninis jautrumas fizinės egzistencijos tekstūrai ir 
substancijai, daiktų “daiktiškumui" ir jų atkakliam quidditas - ar 
tai būtų akmuo, medis ar žmogaus esamybė. Kaip ir Gerardas 
Manley Hopkinsas, taip pat pasinėręs į scholastinius bandymus 
nustatyti pačią substancijos paslaptį ir užvaldytas spinduliuojan- 
čios organinių bei neorganinių objektų autonomijos, Heideggeris 
jautė pasaulį itin konkrečiai. 

Tačiau, kad ir kokios būtų didaktinės ar psichologinės išta- 
kos, ta viena nuostaba, kuriai buvo lemta viešpatauti Heideggerio 
gyvenime, pasiskelbė anksti ir neišvengiamai: Kodel yra būtybės, 
egzistencialai, daiktai, kurie yra, o ne niekas? Leibnizas buvo pasakęs 
taip: Pourguoi il y a plutöt guelgue chose que rien? Heideggeris per- 
frazavo šį klausimą įvairiais pavidalais, pirmiausia taip: “Kas yra 
būtis, kuri daro galimas visas būtybes (das alles Seiende)?” Bet tai 
vis tas pats klausimas: kodėl yra kai kas arba kas nors, arba viskas, 
kai galėtų nieko nebūti (kaip matysime, ši pastaroji egzistencinio 
niekio alternatyva Heideggeriui nėra tik tuštuma arba gramatinė 
fikcija)? Žodžiu, Heideggeris yra žmogus, tiesiog apniktas sąvo- 
kos “yra” (gr. on), be galo nustebintas egzistencijos fakto ir perse- 


kiojamas kitos galimybės - nieko (Sartre'o néant) - realumo. 

Daugumai žmonių šis būties klausimas iškyla “didelėje ne- 
viltyje, kai daiktai ima netekti svorio ir visa prasmė aptemsta”. 
Arbajį galima patirti gyvybingo spindesio blyksniuose, kai jutimų 
skirtybė [sensory discrimination] perskrodžia daiktų oda. Bet dau- 
guma atvejų šis klausimas suskardės tik vieną kartą, “kaip slopus 
varpo dūžis, suskambantis į mūsų štai-būtį ir palengva nuščiū- 
vantis”. Tačiau Heideggeriui tai yra vienintelis kvotimas, nepa- 
liaujamas klausinėjimas, be kurio negali būti nei deramo ZmoniS- 
kumo, nei darnaus individualios ir visuomeninės egzistencijos 
būdo, nei kokios nors savo vardo vertos filosofijos. Čia turime 
įsitikinti, kad gerai suprantame, ko gi būtent klausiama. 

Šis klausimas nesusijęs su kokia nors konkrečia būtybe: “Koks 
nors dramblys kokiose nors Indijos džiunglėse yra taip pat esantis, 
kaip ir koks nors cheminis degimo procesas Marso planetoje ir bet 
kas kita“. Kreida yra, taip pat ir sūris. Heideggerio klausimas 
laikosi atokiai nuo kiekvieno konkretaus objekto, reiškinio, esamy- 
bės, nuo kiekvieno šio ir ano. Klausti, kodel yra būtis, o ne niekas, 
reiškia klausti apie patį visų daiktų pagrindą (Ursprung, Urgrund). 
Bet taip pat tai reiškia atvirai klausti apie paties klausiančiojo 
prigimtį (tai nulems Heideggerio Dasein sampratą, to, kas žmoguje 
"yra čia”) ir nuolat kvestionuoti kalbą, būtent leidžiančią arba 
trukdančią mums apskritai iškelti šį klausimą. Taigi pasaulis, žmo- 
gus klausėjas ir klausinėjimo kalba yra triguba konstanta, kai Hei- 
deggeris nepaliaudamas, sukdamas ratu, skverbdamasis į vidų, 
teiraujasi: “Kodėl yra? Kodėl yra ne niekas?“ 

Heideggeris tvirtina, kad šis klausimas nėra teologinis. Visai 
nesvarbu, ar pasakojimas apie sukūrimą, pateiktas Biblijoje arba 
kitoje religinėje sistemoje, yra teisingas. Jis negali pateikti atsaky- 
mo į būties klausimą, kaip į suvokia Heideggeris. “Filosofuoti 


reiškia klausti: “Kodėl apskritai yra būtybė, o ne, priešingai, nie- 


68 


dx: 


kas?“ Tikybos požiūriu toks klausimas yra kvailybė, bet “šioje 
kvailybėje ir yra filosofija“. (Pažymėtina, kaip Heideggeris pakrei- 
pia Kierkegaard'o “kvailybės" sampratą, sietą su Kristaus keltais 
klausimais.) Klausti, kaip klausia Heideggeris, reiškia "ryZtis iš- 
semti, kas [...] neišsemiama, klausti iki galo. Kur taip vyksta, yra 
filosofija“. Kaip matėme, Heideggeris turi galvoje visai ką kita 
negu Platono, Descartes'o arba Kanto metafizinius tyrinėjimus. 
Išreikštas milžiniškas ir nerimastingas užmojis. Filosofija, anot 
Heideggerio, yra “mąstymas, atveriantis kelius ir perspektyvas 
žinijai, nustatančiai normas bei vertybes, kurioje ir iš kurios tauta 
suvokia bei išreiškia savo štai-būtį istoriniame-dvasiniame pasau- 
lyje, Žinijai, kuri įplieskia visą klausinėjimą ir vertinimus, kelia 
jiems grėsmę ir daro juos būtinus”. Pastaroji frazė, žinoma, prime- 
na Nietzsche; taip pat reikia turėti galvoje tautinius, kolektyvinius 
priegarsius. Be to, “būties klausimo“, konstituojančio philosophia, 
pati prigimtis ir uždavinys - “niekada nelengvinti dalykų, o tik 
sunkinti juos“. Iš čia ir kalbos problema. 

Heideggeris gerai suvokia, kad jo keliamas klausimas ir iš to 
atsirandantis diskursas vartos kalbą, kuri “kasdieniam supratimui 
pasirodys keista, o gal net nenormali. Kaip kitaip, jei ne tokia kal- 
ba, galima klausti apie būtybės būtį ir reikalauti, kad abi sampra- 
tos būtų atskirtos? Taip pat niekada negalima kalbos nė per plauką 
atsieti - tai jos keistumas ir jėga - nuo klausėjo ir jo klausinėjimo. 
Žodžiai ir kalba nėra kevalai, į kuriuos supakuojami daiktai šne- 
kančiųjų ir rašančiųjų patogumui. Daiktai pirmiausia atsiranda 
žodyje, kalboje ir yra ten“. Teigti [to predicate] egzistenciją, saky- 
ti, kad daiktas yra, reiškia išsakyti daikto būtį, kaip gali ir turi ją 
išsakyti tik kalba. (Kas liktų kalbai, jei ji negalėtų artikuliuoti 
egzistencijos?) Tačiau ši situacija yra fundamentaliai paradok- 


sali. 

Kiekvienu ištariamu sakiniu postuluojame būtį. Bet nesiliau- 
jame klausti savęs, kas tai yra, ką mes sakome arba veikiau kas 
leidžia, net verčia sakyti, kas yra. Mes nesiteiraujame nei apie savo 
pačių buvimo ar nebuvimo (šiedu dalykai formaliai ir realiai ne- 
atskiriami) egzistencinius pagrindus, nei apie būtybiškumo, kurį 
priskiriame (suteikiame?) pasauliui viskuo ir bet kuo, ką sakome, 
statusą. Būtent del to, kad mes to nesiteiraujame, Heideggerio 
klausimas ir jo sukeltas diskursas mums atrodys arba “beprotiš- 
kas“ (jo paties žodis), arba tuščias. Šis kreidos gabaliukas yra 
baltas; jis turi tam tikrą cheminę sudėtį ir molekulinę sąrangą; jo 
dalelės turi tam tikrą atominį svorį; juo galima padaryti matomas 
žymes ant tam tikrų, bet ne kitokių, medžiagų; tirpdant, kaitinant 
arba šaldant galima jį paversti štai tokiomis medžiagomis ir t.t. Ką 
gi čia bepridurti? 

Viską, - teigia Heideggeris. Kodėl yra šis kreidos gabaliukas? 
Kodėl yra, jeigu galėtų nebūti? Ir čia mes jau sutrinkame dėl for- 
muluotės keistumo ir tariamo tuštumo. O ir kaip gi atsakyti į tokį 
klausimą, jei ne tautologija? Kreidos gabaliukas yra dėl to, kad jis 
yra ( aš esu, kuris esu“, - byloja Dievas, tautologiškai apibrėžda- 
mas save). Bet jei tikrai taip, tai žodis “yra” ir jo postuluojama 
būtis būtų ne daugiau kaip tuščias žodis. “Jis nereiškia nieko, kas 
tikra, apčiuopiama, materialu. Jo reikšmė yra nereali migla [...]. 
Kas gi norės vaikytis tokią migla?” Reikia tik paversti “yra” hiposta- 
zuota paslaptimi, aptemdyti jos kasdienę gramatinės jungties funk- 
ciją, ir tikrai beliks vaikytis miglas. Toks yra sveiko proto, pozi- 
tyvizmo, logiko ir filosofo lingvisto atkirtis. Heideggeris puikiau- 
siai numano šį atkirtį, net provokuoja jį. 

Nė kiek dėl to neatgailaudamas, šį numanymą jis paverčia 
trijų tolesnių klausimų atrama. Pirmiausia jis klausia: kaip atsitiko, 


kad svarbiausia, fundamentaliausia, visa lemianti būties samprata 

taip drastiškai ištrinta? Kokia “būties užmarštis“ mūsų “yra” su- 
vokimą pavertė inertišku sintaksės elementu arba migla? Heideg- 
gerio visas “metafizikos nuvertimas”, Platono, Aristotelio, Leib- 
nizo, Kanto, Hegelio ir Nietzschės kritika yra bandymas atsakyti 
į šį klausimą. Heideggeriui Vakarų civilizacijos istorija, regima iš 
dviejų lemiamų matymo taškų - metafizikos po Platono ir mokslo 
bei technikos po Aristotelio ir Descartes’o, - yra nei daugiau, nei 
mažiau kaip būties užmiršimo istorija. Dvidešimtas amžius kul- 
minacinis, bet visiškai logiškas šios amnezijos padarinys. 

Į šią padėtį Heideggeris taiko antruoju klausimu: kokiais gi 
psichologiniais ir materialiais būdais moderniojo Vakarų Zmo- 
gaus, ypač miesto žmogaus, būklė liudija arba vykdo būties už- 
marštį? Kokį gyvenimą mes gyvename realybės kraštovaizdyje, iš 
kurio beveik išnyko esmingiausias egzistencialumo, esinių esamy- 
biškumo mįslės suvokimas ir apmąstymas? Mėginimas pateikti 
išsamų atsakymą įkvėps Heideggerį daug svarstyti apie techniką, 
apie dabartines susvetimėjimo ir dehumanizacijos krizes, apie tą 
visuotinį reiškinį, kurį jis vadina “nihilizmu”. Sakydamas, kad 
Vakarų istorija, ko gero, susitelkia į veiksmažodžio “būti” viena- 
me ikisokratikų fragmente vertimą (teisingą suvokimą), jis nė kiek 
nejuokauja. Kaip tik šis rimtumas yra fundamentalistinės ir apo- 
kaliptinės jo politikos pamatas. 

Tada natūraliai kyla trečiasis jo klausimas: ar būtybiškumas 
visai dingo iš žmogaus akiračio, o gal dar esama patirties procesų 
ir įsikūnijimų, kuriuose pirmapradė esmės prasmė išlieka gyvy- 
binga, tad ir sugrąžinama? Ar dar liko kas nors, kuo XX amžiaus 
pabaigos žmogus gali pasikliauti, siekdamas grįžti į “būties na- 
mus“? Iš šio trečiojo klausimo kyla Heideggerio rašiniai apie iki- 
sokratikus (nuo kurių visas "grįžimas" turįs prasidėti), apie poezi- 


ją, dailiuosius menus ir architektūrą. Būtent šis klausimas sufor- 

muoja vėlesniųjų tekstų “poetizuojančios (kuriančios) minties“ 
(das dichtende Denken) sampratą ir keturlypį darinį: “dievai”, “dan- 
gus“, “žemė”, “mirtingieji”. Kaip būtis buvo užmiršta, kokie šios 
užmaršties padariniai, kur ir kokiais būdais žmogus gali atgauti 
atmintį? Šie trys klausimai - iš esmės tai vienas klausimas - buvo 
užvaldę ir organizavo Heideggerio mokymą bei filosofines-politines 
pažiūras nuo trečio dešimtmečio pabaigos iki mirties. 

Bet dabar mums rūpi ne šie trys tarpusavyje susiję didžiulio 
masto klausimai. Mus domina kvotimas, iš kurio jie kyla, pats 
“būties klausimas“, die Seinsfrage. Kaip sakėme, šis klausimas Hei- 
deggerio raštuose nuolat kartojamas, neretai hipnotiškai. Bet kar- 
tais, pavyzdžiui, Įvade į metafiziką, Heideggeris klausia tartum su 
bičiulišku, gudriu familiarumu: Wie steht es mit dem Sein? (“Kaip 
sekasi būčiai? Kaip būtis laikosi šiuo sunkiu metu?”). Tai visai tas 
pats klausimas, kaip ir “Kodėl apskritai yra būtybė, o ne, priešin- 
gai, niekas?" , tik pateiktas pirminiu, mažiau “filosofisku” pavidalu. 
Heideggeris žino, kad “mes dabar klausiame apie tai, ką vos su- 
vokiame, kas mums yra ne ką daugiau negu žodžio garsas ir kas 
kelia pavojų, kad toliau klausinėdami tarnausime tik žodžio sta- 
bui“ (citata, verta apmąstymų; puikios savikritikos atvejis - reikia 
pripažinti, nedažnas, - kai Heideggeris su kaupu numato savo nie- 
kintojų priekaištus). Norėdamas padėti mums suvokti, kas “vos 
suvokiama“, jis griebiasi pavyzdžių. Ši priemonė, labai būdinga 
filosofinei argumentacijai, Heideggerio dėstyme reta. Jis norėtų, 
kad mes “mąstytume būtį“ nei pagal analogiją, nei su perkeltiniais 
pakaitalais, o nenukrypstama dvasinio ir net fizinio skverbimosi 
pastanga. 

Štai kaip jis tai pateikia. Mes žiūrime į pastatą anapus gatvės. 
Apmetame jo matmenis, struktūrines ypatybes, turinį. Visur mes 
randame būtybių, bet kur, - klausia Heideggeris, - jo būtis? “Juk jis 

yra. Pastatas yra. Jeigu kas nors Siai bütybei ir priklauso, tai jos 
būtis, tačiau būtybėje jos mes nerandame.” Empiristai ir pozity- 
vistai sakytų, kad Heideggeris kelia visiškai tuščią klausimą ir kad 
jis žodžiu postulavo “būtį”, neįrodinėdamas, jog toks postulatas 
gali turėti kokį nors patikrinamą turinį. Heideggeris atkerta: “Kas- 
kart, kai jūs pavartojate žodį yra, t.y. kaskart, kai sakote normalų 
sakinį, darote visiškai tą pat. Skirtumas tas, kad aš tikiu šitaip 
sakąs kai ką tikra ir mėginu sužinoti, kas tai yra“. Idealistai argu- 
mentuotų, kad pastato egzistavimą aiškiausiai įrodo tai, jog mes 
žiūrime į jį, t.y. pats mūsų suvokimo procesas - nesvarbu, ar jis 
formuojantis, ar atspindintis, ar jis yra kokia nors dinaminė ir 
sudėtinė abiejų visuma. Heideggeris su tuo sutikti negali ir čia 
gudriai pasitelkia grubų sveiką protą: “Pastatas stovi, net jeigu 
mes į jį neZiürime. Mes galime jį aptikti tik dėl to, kad jis jau yra”. 
Jis pritaria idealistiniam pokantiniam konstruktyvizmui ir psi- 
chologiniam reliatyvizmui, teigiantiems, kad pastatas “kinta” pa- 
gal individualią Žiūrą, socialinius požiūrio taškus, interesų as- 
pektus ir istorines tradicijas. Tokie fenomenologinio įvertinimo 
pokyčiai nuodugniai nagrinėjami knygoje Sein und Zeit. Bet jis 
tvirtina, kad pastato “čia”, pradmeninis jo egzistavimo faktas, yra 
visokeriopai pirmesnis už bet kokį konkretų ar bendrą pažinimo 
veiksmą (”at-paZinti” dėl to ir įmanoma, kad būtybė ten jau yra). 
Jis priduria sugestyvią pastabą: "Tokio pastato būtį galima tartum 
užuosti, ir tas kvapas dažnai net po dešimtmečių išlieka šnervėse. 
Jis perteikia būtybę kur kas labiau tiesiogiai ir tikriau už visokį 
aprašymą ar apžiūrėjimą“. 

Iš tiesų juslės - kertinis dalykas šiai “būties esamybei”, mūsų 
gebėjimui suvokti daiktuose yra, kurio negali išskirti joks analitinis 
išskaidymas ar žodinis apibūdinimas. Heideggerio pavyzdžiai 
kartu banalūs ir sugestyvüs. Mes “girdime” paukštį skrendant, 

nors, tiksliai tariant, skrydis nėra “girdimas”, mūsų lyti bemat 
atskiria aksomą nuo šilko, bet “kur jų būties skirtumas?" Artėjanti 
audra yra; prieš valandą buvo audra. Ką turime omenyje, sakydami 
apie jos būtį, kur ją įkurdiname? Tolima kalnų virtinė po plačiu 
dangumi yra. Ar ji atskleidžia savo būtį keleiviui, besigrožinčiam 
gamtovaizdžiu, toli esančiam meteorologui, rengiančiam prane- 
šimą apie orus, ar valstiečiui, triūsiančiam jos papėdėje? “ Visiems 
ir niekam“, - atsako Heideggeris. Visai galimas daiktas, kad kiek- 
vienas šių stebėtojų regi tik vieną kalnų virtinės aspektą. Bet ne- 
galima teigti, kad tų aspektų suma sudaro objekto būtį. Susidaro 
įspūdis, kad ši būtis glūdi “už” aspektų visumos arba jų “viduje”. 
Tad kas gi tai yra? Arba, pasitelkus pavyzdį, kuris seniai kamuoja 
politikos filosofus ir tuos, kurie domisi teisės semantika: valstybė 
yra; bet kur jos būtis? Aišku, kad ne suskaičiuojamame jos gyven- 
tojų skaičiuje, ne jos heraldiniuose simboliuose ir ne atminties, va- 
dinamos “istorija”, fikcijoje (nebent tai būtų slidi metafora). Hei- 
deggeris klausia: ar apskritai ji yra kame nors? (Peršasi išvada, kad 
taip, bent jau dėl to, kad visi žinome, jog klausimas prasmingas.) 


Kitas klausimas yra svarbus Heideggerio kriterijus: 


Van Gogho paveikslas. Pora grubių valstietiškų batų, nieko 
daugiau. Iš esmės paveikslas nieko nevaizduoja. Tačiau su 
tuo, kas ten yra, bemat esi vienas, tarsi vėlų rudens vakarą, 
gęstant paskutiniams bulvienojų laužams, pats pavargęs ei- 
tum su kauptuku iš laukų namo. Kas ten yra? Drobė? Potė- 


piai? Spalvų dėmės? 


Visi šie dalykai, kuriuos taip drąsiai išvardijame, ten yra. Bet eg- 
zistencinio paveikslo esamybiškumo, to, kas iš jo egzistencijos 


pasiekia mūsų būtį, negalima deramai nusakyti kaip sėmenų alie- 

jaus, pigmentų ir ištemptos drobės medžiaginės sankaupos. Mes 
jaučiame, žinome, - įtikinėja Heideggeris, - kad ten yra kažkas dar, 
kažkas absoliučiai lemiama. Bet kai stengiamės tai ištarti, “visada 
atrodo, kad sugriebiame tuštumą“. 

Pasiekėme argumentacijos šerdį. Pabandysiu pateikti dar vie- 
ną iliustraciją, nors Heideggeris - manyčiau, be reikalo - ją nuolat 
apeina. 

Daugumai žmonių muzika suteikia nepranokstamų pilnatvės, 
persiskverbimo akimirkų. Tokiomis akimirkomis nuoširdumas, 
atsiminimas, laukimas paprastai neatskiriamai susilieja. Muzika į 
kūną ir sąmonę "įeina" vienu metu visokeriopais lygiais, kuriems 

lengvai dalijami tokie apibūdinimai kaip “nervinis”, “cerebrali- 
nis“, “"somatinis". Muzika gali skambėti sapnuose. Pats jos skam- 
besys atmintyje gali išblėsti, bet palikti painų plevenimą, įtampą 
ir juntamas judesio apybraižas, daugiau ar mažiau tiksliai atitin- 
kančias nuščiuvusį akordą, harmoniją arba intervalus. Muzika ne 
silpniau už narkotikus gali paveikti mūsų psichinę ir fizinę būklę, 
subtiliai susimezgusias nuotaikos ir kūno laikysenos skaidulas - 
tai, kas kiekvienu metu nusako tapatybę. Nuo muzikos galima pa- 
žvalėti arba apsnūsti, ji gali įaudrinti arba nuraminti. Ji gali sujau- 
dinti iki ašarų arba paslaptingu būdu prajuokinti, arba - dar pas- 
laptingiau - paskatinti mus šypsotis, regis, apimtus nepaprasto 
lengvumo, guvaus dvasinio džiugesio, taip giliai įsišaknijusio mu- 
myse kaip ir pats mąstymas. Nuo Pitagoro laikų mums žinoma, 
kad muzika turi gydomąją galią, o nuo Platono - kad muzikoje esa- 
ma jėgų, galinčių tiesiog varyti į pamišimą. Melodija, - rašo Lėvi- 
Straussas, - yra žmogiškumo mystere suprėme. Tačiau kas ji yra? 

Ar muzikos būtis yra melodija ar tono aukštis, ar tembras, 
ar dinaminiai santykiai tarp tono ir intervalo? Ar galime teigti, kad 


muzikos būtį sudaro stygos arba liežuvėlio virpesiai, perduodami 


75 


į ausies būgnelį? Ar galima rasti jos egzistenciją užrašytose gai- 
dose, net jeigu jos niekada nesuskamba (kokį įsivaizduojamą on- 
tologinį statusą turi Keatso “neišgirstosios melodijos“)? Šiuolaiki- 
nis akustikos mokslas ir elektroniniai sintezatoriai gali analitiškai 
išskaidyti ir visiškai tiksliai atkurti bet kurį toną arba tonų junginį. 
Ar tokia analizė ir atkūrimas prilygsta muzikos būčiai ir net išsemia 
ją? Kur “muzikos” fenomene mes randame energijas, transformuo- 
jančias žmogaus - klausytojo ir atlikėjo - sąmonės audinį? 

Atsakymas nepagaunamas. Paprastai ieškome metaforiško 
apibūdinimo. Kai tik įmanoma, klausimą nukreipiame arba į tech- 
nines detales, arba į akivaizdumo neapibrėžįį. Bet juk žinome, kas 
muzika yra. Žinome tai aidinčiame psichikos labirinte ir savo kau- 
lų smegenyse. Teikiame jai gausybę reikšmių. Tai absoliučiai es- 
minga. Muzika reiškia net tada ir ypač tada, kai niekaip neįmano- 
ma parafrazuoti tos reikšmės, performuluoti jos kokiu nors kitu 
būdu, pateikti leksiškai arba formaliai. “Tai kas gi yra muzika?”, 
- klausia fiktyvus kitos planetos gyventojas. Mes padainuojame 
arba pačirpiname kokią melodiją ir nedvejodami tariame: “Tai 
muzika”. Jeigu jis toliau klausia: “Ką ji reiSkia?”, - atsakymas, be 
abejonės, glūdi čia, mumyse, bet jį nepaprastai sunku išspausti iš 
savęs. Būtent taip paklaustas apie vieną savo kompoziciją, Schu- 
mannas sugrojo ją dar kartą. Muzikoje būtis ir prasmė neatsieja- 
mos. Jų negalima parafrazuoti. Bet jos yra, ir šį “esmingumą" mes 
patiriame taip tikrai, kaip ir visa kita, kas yra Žmogaus patirties 
akiratyje. 

Nors ir netvirta, ši analogija turbūt gali būti pirmas žingsnis 
artėjant prie Heideggerio būties sampratos. Čia irgi esama tiesmu- 
ko akivaizdumo ir neapčiuopiamumo, apgaubiančio artumo ir 
begalinio nutolimo. Heideggerio prasme būtis, kaipir muzika, turi 


istoriją ir prasmę, priklausomybę nuo Žmogaus ir žmogiškumą 

transcenduojančius matmenis. Muzikoje intervalai kupini reikš- 
mių. Tai, kaip matysime, gali padėti mums suprasti Heideggerio 
iškeltąjį aktyvaus “niekio” (das nichtende Nichts, Sartre’o le néant) 
santykį su būtimi. Muzikos, kaip ir būties, būtį mes laikome sa- 


vaime suprantamu dalyku. Užmirštame stebėtis. 


Ši užmarštis, pasak Heideggerio, dabar įsišaknijusi kalboje. 
Jeigu “būties klausimas", die Seinsfrage, mums atrodo tuščias arba 
mistiškas žodžių žaismas arba tiesiog gryna nesąmonė - o Hei- 
deggeris žino, kad viena šių reakcijų arba jų junginys liudija “sveiką 
protą“,- priežastis iš tikrųjų yra lingvistinė. “Šitaip esti su daugybe 
žodžių, ir būtent esminių: kalba apskritai yra nuvalkiota ir nu- 
naudota - nepamainoma, bet beglobė bendravimo priemonė, nau- 
dojama kaip pakliūva, taip pat abejingai kaip viešasis transpor- 
tas.“ Tačiau dabartinė žodžio “būtis” tuštuma, jo pirminės pašauki- 
mo ir esamumo jėgos išnykimas - anaiptol ne tik bendro kalbos 
išsekimo požymis. Mat pats išsekimas liudija, kad mūsų santykiai 
su egzistencija - žmonių kalbos šerdis ir esminis principas - nu- 
grimzdo į gramatinę banalybę (žodis “yra” sumenko iki gramati- 
nės jungties) arba į užmarštį. Todėl Heideggeris mano, kad visi 
rimti būties tyrinėjimai, be kurių negali būti autentiško asmeninio 
ar visuomeninio likimo, turi prasidėti nuo lingvistinių svarstymų. 
Radikali įžvalga skverbiasi prie žodžių šaknų. 

Vargu ar perdėtume, sakydami, kad Heideggerio mintis, on- 
tologija arba “būties mąstymas”, jo plėtotas kokius šešiasdešimt 
penkerius metus, kyla iš gramatinės ypatybės, būdingos vokiečių 
ir daugeliui Vakarų kalbų, betgi anglų kalbai - ne. Vokiečių kalboje 
daiktavardis “būtis” yra Sein, veiksmažodis “būti” - sein. Kaip ir 
prancūzų kalboje (être ir être), daiktavardis tapatus veiksmažodžio 


bendračiai. Anglų kalboje jis tapatus dalyvinei formai. Kitaip ta- 

riant, Sein, veiksmažodinis daiktavardis, reiškiantis “būtį”, savo 
sintaksiniu pagrindu yra procesas, veikla, "buvimas". Daiktavar- 
dis yra tartum akimirkos pauzė ar veiksmo fikcija, jis turi tą pačią 
kalbinę formą kaip ir veiksmas, nes pastarasis visiškai veiksnus 
jame. Šis dinaminis vardiškumas [nominalism] yra pamatinė Hei- 
deggerio egzistencinės fenomenologijos ir kalbos teorijos savybė. 
Bet mes turime pradėti ne nuo vokiškų šaknų, o nuo graikų kalbos 
etimologijos, nes graikų kalba “(mąstymo galimybių požiūriu), 
kaip ir vokiečių, yra ir galingiausia, ir dvasingiausia”. 

Pakankamai įsigilinę į svarbiausių graikiškų terminų kilmę, 
galėtume šiek tiek įsivaizduoti, kokia buvo gramatika ir suvoki- 
mas, kai “būtis” žmogui dar buvo atvira, ir, žinoma, pradėtume 
suprasti, kaip šis atvirumas buvo išeikvotas. Graikai “būtį” vadino 
ousia arba talpesniu žodžiu - parousia. Mūsų žodynai šį žodį verčia 
“substancija”. Neteisingai, - sako Heideggeris. Tikras vertimas 
būtų prasmių kompleksas arba samplaika: "tėviškė, buvimas na- 
muose, laikysena savyje ir sau, užsklęstis savyje, integralus buvi- 
mas arba čia-ybė“ [Heimstatt, Zu-Hause-Sein, ein In- und An-sich- 
Stehen, eine In-sich-Verschlossenheit, eine integrale Anwesenheit oder 
Daheit]. Vokiškas žodis Anwesen gerai atitinka šios reikšmės mastą 
ir jėgą. Parousia sako mums, kad kažkas mums būva. “Tai laikosi 
savyje ir taip pasireiškia. Tai yra. Graikams “būtis” iš esmės reiškia 
šį buvimą.“ Posokratinė graikų mintis - nei Platono idealizmas, nei 
Aristotelio substancialumas - niekada nebegrįžo prie šio gryno ir 
pirmapradžio “būties pagrindo“, prie šio apšvietimo, gauto iš 
esančiųjų esamybiškumo ir per jį. Tačiau mes turime siekti grįžti 
namo būtent prie šito pagrindo ("grįžimas namo", kaip matysime, 
yra autentiškos būties vyksmas ir kartu tikslas). 

Ir jeigu mes rimtai leidžiamės į šią kelionę, išnyra antras 


beveik neįkainojamai reikšmingas kalbinis žymeklis (Heidegge- 

riui figura etymologica, reikšmės atkasimas iš žodžių šaknų ir Zo- 
džių istorija, tikriausia šio žodžio prasme yra “išnirimas”, žengimas 
į šviesą). Mes matėme, kad ousia reiškia stabilią, tvarią būtį. Savo 
dinaminiais aspektais būtis yra physis (iš čia mūsų fizika"). Ne 
vieno iš šių dviejų žodžių, - teigia Heideggeris, - negalima pakeisti 
“egzistencijos” terminu. Pastaroji, tinkamai suprasta, yra kaip tik 
būties priešingybė. Egzistencija kyla iš graikiško šaltinio, kuris 
reiškia “stovėti už“, “būti būties išorėje“. Graikams, kol jie dar 
buvo Dasein, tiesioginio esamybiškumo šviesoje, egzistencija reiš- 
kusi “nebūtį”. “Įprotis nesusimąstant vartoti žodžius “egzistenci- 
ja“ ir “egzistuoti” kaip būties ženklus dar kartą patvirtina mūsų 
susvetimėjimą būties bei jos pirmapradžio, gero ir konkretaus 
aiškinimo atžvilgiu.“ Daugeliu aspektų Sein und Zeit yra bandy- 
mas atskirti “būties” autentiškumą nuo “egzistencijos” dirbtinu- 
mo. Heideggeris tvirtina, kad ši perskyra taip pat labai atskiria 
tikrąją (jo paties) ontologiją nuo Sartre'o egzistencializmo. 

Nors šis pradinis etimologinis ekskursas nušviečia esmines 
nuorodas, jis taip pat kelia sumaištį. Tarp bendraties “būti” dina- 
miškos abstrakcijos ir regimai statiško veiksmažodinio daik- 
tavardžio “būtis” (sein ir das Sein) neišvengiama kontaminacija. Be 
to, įsižiūrėję į veiksmažodį, iš karto pastebime, kad “esu” skiriasi 
nuo “yra”. Daugumos veiksmažodžių bendratis ir esamasis laikas 
turi tą pačią šaknį: “sakyti” ir “sakau”, “bėgti” ir “bėgu”, “mylėti” 
ir “myliu”. O štai čia susiduriame su visu būriu: “būti”, “esu”, 
“yra” ir “buvo"*. Kodėl atsiranda šio asmenavimo, kuris tikrai 
turėtų būti svarbiausias, fundamentaliausias iš visų, įvairovė? 
Turime kastis giliau. 

Ir vėl reikia tirti etimologiškai. Kokios yra lingvistinės sein 


* Angl. was, vok. war. 

Saknys? Heideggeris nustato tris skirtingus kamienus. Pirmieji du 
- indoeuropietiski. Jie aptinkami graikiškuose ir lotyniškuose "bon" 
reiškiančiuose žodžiuose. Seniausias yra es, sanskrito asus, kurį 
Heideggeris verčia kaip das Leben, das Lebende, das Eigenstūndige, 
“pats gyvenimas“ (“vientisas”, “savarankiškas“). Šiam gyvenimo 
kamienui priklauso graikiškas esti, lotyniškas est ir vokiškas ist. 
Žinoma, taip pat angliškas is‘. Antroji indoeuropietiška šaknis yra 
bhu arba bheu. Iš jos - graikiškų phyo, "iškilti, viešpatauti, savaime 
laikytis“, ir physis bei phyein, reiškiantys atitinkamai “gamta” ir 
"augti". Heideggeris spėja, kad šaknis phy- siejasi ir su pha- , pvz., 
graikiškame žodyje phainesthai. Šį galima perteikti kaip “iškilti į 
šviesą“, “pasireikšti kaip fenomenui”. Pamatysime, kokia svarbi 
ši prielaida Heideggerio požiūriui į mokslą ir techniką, kokia ji 
esminga jo mėginimams suteikti fenomenologijai tikrą ontologinį 
pagrindą. Šiaip ar taip, kaip tik iš phyein kilo lotyniškas perfektas 
fui, angliškas be, taip pat vokiški bin ir bist. Trečiasis kamienas 
pasirodo tiktai kaitant vokišką veiksmažodį sein. Sanskrito vasami 
generavo vokišką wesen, itin daugiaprasmį žodį, kuris Heidegge- 
riui reiškia “gyventi [büste]”, “buvoti”, “priklausyti kam ir kame”. 
Iš čia ir gewesen ("būti buvus“), war (“buvo”) ir žodis, tapęs Hei- 
deggeriui, ypač vėlyvajam, esminiu terminu, - Wesen (“esantis 
aktyvioje bütyje”, “tai, kieno būtis pasireiškia gyvenimu-kame“ ). 
“Iš šių trijų kamienų gauname tris pradines, vaizdžiai konkrečias 
reikšmes: gyventi, iškilti, buvoti [verweilen].” 

Tačiau mūsų etimologinių ir gramatinių tyrinėjimų rezul- 
tatas paradoksalus. Žodžio “būtis” bendraties ir esamojo laiko 
statusas sumenko. Dabar šis žodis tėra būtino, bet beveik visiškai 


neapibrėžto dalyko vardas. Etimologija rodo, kad žodyje sein vei- 


5 T.p. liet. esti. 

kia trys labai skirtingos Saknys. Ne viena jy nepasieke müsy su 
visa savo numinotine energija. Prieš mus ne kas kita, kaip miglose 
skendintis kompromisas. “Kur maišymas, ten ir išnykimas.“ Bene 
grįžome prie, regis, tuščiavidurio arba paralyžiuojančio savo pra- 
dinio taško? 

Ne visai. Čia Heideggeris nuo semantinių subtilybių krypsta 
prie grubaus kasdienės patirties suverenumo. Visai galimas daik- 
tas, kad “būties” sąvoka tapo tuščia arba neperregima. Tačiau 
daiktai yra, būtybes sutinkame kiekviename žingsnyje. Skiriame, 
ar jos büva vienokios ar kitokios. Bemat nusprendžiame, ar kas 
nors yra, ar nėra (šis gebėjimas natūraliai ir nuolatos minėti "nebūtį" 
pasirodys esąs lemiamas). Paprašyti sau ir kitiems pateikti "medžio" 
sampratą, apibrėžti jį, mes negalėtume ir nė nesvajotume tiesiog 
išvardyti ir apibūdinti begalinę konkrečių medžių seką. Iš tikrųjų 


"onyx: 


net negalėtume priskirti konkretaus medžio “medžių” rūšiai, jeigu 
nenutuoktume apie konkrečios būties esmę ir būtinas jos implikaci- 
jas. “Galime apžiūrėti tūkstančių tūkstančius medžių, bet jeigu 
mums nešvytės atsiskleidZiantis mediskumo pažinimas ir bemat 
netaps apibrėžtas savimi pačiu bei savo esminiu pagrindu, - tai 
bus bergždžias žygis, nes per medžius nematysime Medžio.” Tai- 
gi, nors žodis “būtis” yra neapibrėžtos reikšmės (arba toks tapo), 
mes suvokiame jį tiesiogiai ir konkrečiai. Mums tai tikras dalykas. 
O Heideggeris polemiškai pažymi, kad būtent tokiu fundamenta- 
liu atveju formali ir įprastinė logika yra nereikšminga konstruk- 
cija. 

daiktas, kad mes negalime pateikti sąvokos "būtis" adekvačios 
sintaksinės analizės ar parafrazės (nedviprasmio išsamaus apibrė- 
žimo). Tačiau būtis iš esmės gyva kalboje ir per ją. Jei nesuvoktu- 
me būties, jei žodis būtų “tik žodis“, kaip kad gali aiškinti Heideg- 

gerio kritikai, tai apskritai negalėtų būti prasmingų teiginių, nei 
gramatikos, nei predikacijos. Mes būtume nebylūs. Tačiau “būti 
žmogumi, vadinasi, kalbėti“. Žmogus sako “taip” ir “ne” tik dėl 
to, kad savo giliausia esme jis yra kalbėtojas, vienintelis kalbėtojas. 
Tai jo išskirtinumas ir kartu našta. Tai daro jį kitokį negu akmens, 
augalus, gyvūnus, bet ir kitokį negu dievus. Net jei turėtume 
tūkstantį akių ir tūkstantį ausų, tūkstantį rankų ir daug kitų juslių 
bei organų, o mūsų esmėje nebūtų kalbos galios, visos būtybės 
mums būtų uždaros, ir mūsų pačių esybė nemažiau uždara už tai, 
kas mes nesame. Heideggeriui būti reiškia “sakyti bon" arba, dar 
dažniau, klausinėti ją. Ir būtent per suvokimą, kad būtis drauge 
turi neapibrėžtą ir stulbinamai esamą reikšmę, reikia tyrinėti “patį 
daiktą“ (čia Heideggeris labai priartėja prie kantiškosios raiškos). 

Įvade į metafiziką šis tyrinėjimas, numatantis kartu ir miglo- 
tumą, ir akivaizdumą, sutelktas į žodžio “yra” vartosenos įvairovę. 
Heideggeris nesunkiai įrodo, kad tokiuose kasdieniuose posa- 
kiuose, kaip “Dievas yra“, “knyga yra mano“, “šuo yra sode", 
kiekvienas ”yra” vartojamas kita reikšme. Būties pobūdį visada 
lemia konkreti situacija, tikslas, nuotaika (Stimmung) ir "Stai-bü- 
tis” (Dasein). Kiekviename “yra” būtis atsiskleidžia įvairiausiais 
pavieniais arba mišriais būdais. Bet esaties [essence] gramatikoje 
“yra” su savo trilypėmis šaknimis ir sutapimo zonomis užima 
privilegijuotą padėtį. Greičiausiai ir tvirčiausiai būties prigimtį 
sučiumpame ne "aš esu” atžvilgiu (čia Heideggeris iš esmės ski- 
riasi nuo Descartes’o “egoizmo” ir Kanto bei Fichtes objekto ir 
subjekto suliejimo), taip pat ir ne "tu esi” atžvilgiu (kaip teigtų kai 
kurios šiuolaikinės dialektinės fenomenologijos mokyklos). Gra- 
matinė kategorija, dominuojanti mūsų būties supratime, yra esa- 
mojo laiko trečiojo asmens vienaskaita - “yra”. Būtent per “yra” 


mes įgyjame bendraties “būti” sampratą. Vokiškas žodžių jungi- 

nys tai nusako tiesiogiai: das Sein ist Sein. Štai ši gramatinė hierar- 
chija, ši raiški, nors paprastai nesąmoninga trečiojo asmens vie- 
naskaitos ontologija valdė Vakarų istorinę ir filosofinę sąmonę ir 
Vakarų būtį nuo pat Antikos laikų. 

Toliau Heideggeris analizuoja tai, ką jis laiko “yra” santykiu 
su keliomis lemiamomis “aplinkinėmis” sąvokomis. Šios yra “taps- 
mas”, “regimybe”, “mąstymas” ir pareigos samprata - “privalėji- 
mas“ [Sollen]. Analizuojama pasitelkiant esmingiausius Parme- 
nido skirsnius, Pindaro Devintąją olimpinę odę, Hėrakleito frag- 
mentus ir garsųjį Sofoklio Antigonės pirmąjį chorą (332-375). Šio- 
mis interpretacijomis siekiama parodyti, kad graikų ikisokratinio 
laikotarpio būties patyrimas ir įspūdingiausios “poetizuojančios 
minties“ (des dichtenden Denkens) akimirkos turi būti pagrindas ir 
pradinis taškas to būties klausimo, kuris nulems šių laikų Zmo- 
gaus vertę ir - tiesiogine prasme - išlikimą. Heideggerio grįžimas 
prie ištakų - ar kokio žodžio etimologijoje, ar mąstymo sraute, - 
kaip jau matėme, nėra įnoringas arba pedantiškas archaizmas 
(nors tokių elementų jo raštuose esama). Geriausiais atvejais tai 
išreiškia giliai apmąstytą įsitikinimą, kad žmonių mąstymo, kaip 
ir visų svarbių reiškinių, “pradžia yra keisčiausia ir galingiausia”. 

Be to, visi nagrinėtieji tekstai patvirtina neišdildomą būties 
ir kalbos ryšį. “Nuvykęs į būtį, žmogus bemat atsiduria žodyje, 
kalboje.“ Orientuodamasis į Hėrakleitą, Heideggeris žodžiams lo- 

gos ir legein linksta suteikti labai savitą prasmę: “surinkti”, “su- 
kaupti į vietą“, “greta sudėti“. (Tačiau visoje jo būties ir sakymo 
paradigmoje akivaizdi ir Jono Evangelisto formuluotė: “Pradžioje 
buvo Zodis”.) Taigi nelemtajai žmonių kalbos kilmės mislei su- 
teikiamas pagrindas - tai žmogaus įžengimo į būtį faktas ir laikiš- 
kumas. Pavartodamas posakį, itin primenantį moderniojo isto- 


rizmo pionierių Vico, Heideggeris rašo: “Kalba yra pirmapradė 

poezija, kuria tauta išsako būtį. Antra vertus, didi poezija, per 
kurią tauta įžengia į istoriją, ima formuoti jos kalbą. Graikai šią 
poeziją sukūrė ir patyrė per Homerą. Kalba jų štai-būčiai (Da-sein) 
atsiskleidė kaip vykimas į būtį, kaip atveriantis būtybės įpavida- 
linimas”. 

Graikų kalbos ankstyvųjų, pirmykščių stadijų nagrinėjimas, 
pradedant nuo etimologijos, bet siekiant “iš naujo“ tikrai patirti 
gyvenimą žodžiuose ir aplink juos, turi padėti mums aptikti, ”iš- 
gyventi“ ousia - tą lemiamą būtį nusakantį terminą, nuo kurio 
prasidėjo mūsų klausinėjimas. Kai kurias įžvalgas jau turime. Bū- 
ties pastovumas yra tapsmo srauto priešprieša. Tai, kas iš tikrųjų 
matomas kaip esantis, yra to, kas atrodo, kintančios regimybės 
priešingybė. Mintis, o ne akis skiria pastovumą nuo judėjimo, 
esmę nuo regimybės. Todėl tam tikra prasme mąstymas, dianoia, 
ir tik mąstymas aktualizuoja ir būtį, ir tai, kas yra priešpriešoje 
būčiai: “Mąstymas yra išlaikantis ir lemiamas būties pagrindas“ 
(panašiai teigė ir Fichte). Tačiau "pagrindas" numato judėjimą 
žemyn (iš tiesų Heideggeris panaudoja paprastą diagramą). Kai 
tik būtis įsikūnija kaip "idėja", kai tik esmė "idealizuojama”, strėlė 
krypsta į viršų. Ji neišvengiamai krypsta į “privalejima”, į pavyz- 
dinio, prototipiško, teleologinio ir pareiginio lygmens kategoriją. 
“Idėjų” srityje būtybėms suteikiamas tikslas, pirmyn nukreiptas 
racionalumas, “privalu”. Ši ateitiškumo [Zukünftigkeit] ir pareigos 
jungtis yra Platono ir Kanto idealizmo šerdis. 

Taigi šitaip mums užkraunama keturguba skirtybė: tarp 
“būties”, "tapsmo", “mąstymo” ir “aukštesniosios” srities - “idė- 
jos“ bei “privalejimo”. Šis ketvertas yra persmelkęs Vakarų filosofiją 
(metafiziką) ir istoriją. Tačiau, pasak Heideggerio, norint “būties 
klausimą“ kelti radikaliai, reikia nuodugniai permąstyti šias ka- 
tegorijas, pripažinti ir jų galią, ir paklydimus. Jas reikia perslinkti 

prie užmirštų jų ištakų. Tai padarę, mes pamatysime, kad šis 
ketvertas iš tikrųjų “valdo ir apkeri būtybę, jos atsivėrimą ir įpa- 
vidalinima”. Bet jis neapibrėžia jos. Būties jausmas, viešpatavęs 
filosofijoje ir įprastinėje kalboje nuo pat Platono, “nėra pakanka- 
mas įvardyti visa, kas “yra”. Nei idealizmas, netgi griežtas feno- 
menologinis, nei mokslinis pozityvizmas niekaip nepriartėja prie 
įtikinamo “esos” suvokimo. Sein und Zeit parodo, kad, norint tai 
suvokti, reikia suprasti skirtumą tarp “būties” ir “būtybių”. Tačiau 
toks supratimas negali rastis vien iš mąstymo. Arba, tiksliau ta- 
riant, Heideggerio prasme, norint “mąstyti būtį”, reikia “gyventi 
būtį”. Pagrindinės sąvokos yra ne "būtis ir mąstymas“, kaip Pla- 
tono, Descartes’o ir visos idealistinės tradicijos filosofijoje, o “Būtis 
ir Laikas“ - Sein und Zeit. Mokėti klausti būtį - tai mokėti laukti, 
net visą gyvenimą. Laikiškumas neatskiriamas nuo Seinsfrage. Štai 
toks - aišku, apibūdinant schemiškai, supaprastintai - buvo Hei- 
deggeris maždaug iki 1935 m. 

Ir vėliau jis pabrėžia klausinėjimą, kartu pridurdamas, kad 
kokia nors loginė būties analizė ir juo labiau formalus jos apibrė- 
žimas būtų arba neadekvatūs, arba per ankstyvi. Tai matome vi- 
suose Heideggerio raštuose nuo 1945 m. Problema, kaip ir anks- 
čiau, yra die Seinsfrage, bet dabar dar labiau pabrėžiamas klau- 
sinėjimo proceso pobūdis, tai, kaip šis plėtojamas kvotimas dera 
arba nedera su žmogaus asmenine ir visuomenine padėtimi. Laiške 
apie humanizmą kalbama apie laipsnišką “būties” ir klausinėjimo 
artėjimą prie žmogaus. Šis procesas yra “buvimas pakeliui“ - Es 
ist stets unterwegs zu ihr“. Ir vienintelė teisėta vaisingo susitikimo 
struktūra arba taktika yra klausinėjimas. Mums reikia mažiau 


“filosofijos”, - tvirtina Heideggeris, teikdamas šiai sąvokai įsigalė- 


“ [Būtis] yra nuolat pakeliui į [kalbą]. 

jusius profesinius atspalvius. Mums reikia daugiau atidumo mas- 
tymui. Mastymas turi nuolankiai nusileisti iki savo laikinosios 
bükles skurdo. Geriausiu atveju jis tegali aptikti savo beveik ne- 
apčiuopiamas vagas kalboje (kurgi kitur jis būtų palikęs Zyme?), 
vagas, kurias valstietis, der Landmann, lėtu žingsniu varo per lauką, 
kurio pats nesukūrė ir kuris išliks ilgai po jo. Autentiško mąstymo 
versmė yra nuostaba - stebėjimasis būtimi ir jos akivaizdoje. Jo 
išsiskleidimas yra rūpestingas nuostabos pavertimas veiksmu - 
klausinėjimu. Heideggeris mato fatališką ryšį tarp Vakarų metafi- 
zikos tvirtinančiosios, predikacinės, definicinės, klasifikacinės raiš- 
kos ir valios racionaliai techniškai valdyti gyvenimą - valios, kurią 
jis vadina nihilizmu. Descartes'o žodyje ergo glūdi ištisa savavališ- 
kos valdžios [sovereignty] programa. Metafizinė argumentavimo ir 
sisteminimo technika trukdo mums “mąstyti būties klausimą“, 
kreipti mintis į gyvybingąjį kvotimo registrą (vartoju žodį “regist- 
ras“, susiedamas jį su Stimmung - klausimo ir būties sanderme bei 
sąskambiu). 1953 m. paskaita Die Frage nach Technik apie technikos 
prasmę, apie “techniskumo” vaidmenį dehumanizuojant moder- 
niąją kultūrą baigiama garsia maksima: “Denn das Fragen ist die 
Frömmigkeit des Denkens” (“Juk tik klausimas yra mąstymo pamal- 
dumas”). 

Šis įsitikinimas grindžia Heideggerio “kontrlogiką“, ypatin- 
gą sumanymą agresyvų, inkvizicinį Aristotelio, Bacono ir pozi- 
tyvistinių tyrinėjimų diskursą pakeisti neužbaigta, net besisukan- 
čia ratu, bet vis dėlto dinamiška dialektika. Aristotelio analizėje 
gamta verčiama liudyti; Baconas kalba, jog gamtos reiškinius rei- 
kia ištempti ant kankinimų suolo, kad būtų galima išspausti iš jų 
objektyvią tiesą; prancūzų kalba la question reiškia teisminį kan- 
kinima. Heideggerio “būties klausinėjime“ (ši veikla tokia esmin- 


ga, kad ji nusako arba turėtų nusakyti humaniškąjį žmogaus būvį) 

nėra nei prievartos, nei programinio postūmio nuo tardymo prie 
atsakymo (toks postūmis neabejotinai užkoduotas silogistinėje ir 
formaliojoje logikoje). Tikrai klausti reiškia harmoningai suside- 
rinti su tuo, apie ką klausiama. Heideggerio klausėjas anaiptol 
nėra tokio susitikimo iniciatorius ir vienintelis vadovas, kaip visa- 
da būna Sokratas, Descartes'as ir šiuolaikinis mokslininkas-techni- 
kas; jis atsiveria tam, apie ką klausinėja, ir tampa jo atsiskleidimo 
pažeidžiamąja vieta, pralaidžiąja erdve. (Čia vėlgi neabejotina 
paralelė su religiniais modeliais, pvz., maldavimo ir atsako, su 
maldos dialektikoje glūdinčia apsinuoginimo rizika.) Autentiško 
klausinėjimo išgaunamas “atsakymas” yra atitikimas, Entsprechen. 
Jis dera su tuo, apie ką klausiama, yra atsiliepimas į jo esmę (dem 
Wesen dessen, nach dem gefragt wird). Šioje formuluotėje “apie”, 
nach, turi aiškių tarnavimo, susimenkinimo priegarsių. Heidegge- 
rio klausėjas yra visiška Bacono inkvizitoriaus priešingybė. 
Kalboje Wissenschaft und Besinnung (Mokslas ir apmąstymas), 
Heideggerio pasakytoje 1953 m. rugpjūčio mėn., toliau detalizuo- 
jama ši metodologinė bei moralinė klausimo ir atsakymo sąveika. 
Vaisingai atskiriama tai, kas tėra fraglich, “klausiama, abejotina“, 
ir tai, kas yra fragwürdig, “verta klausti, klaustina”. “ Abejotina" 
(angl. guestionable) siejasi su ontologiškai menkesne, kontingentiš- 
ka, pragmatine ar net trivialia pozityvaus tyrimo sfera. Šioje sfe- 
roje, kurią galėtume palyginti su pono Gradgrindo’ “faktų” pasau- 
liu, esama galutinių atsakymų, sprendžiamybių, kurios klausimą 
“sutvarko” ir šitaip padaro inertišką. Iš tikrųjų ne ką laimetume 
dar kartą paklausę, koks nuotolis iki mėnulio arba pagal kokią 
formulę gaunama druskos rūgštis. Mes žinome atsakymus, ir šio 


žinojimo baigtinumas, pasak Heideggerio, rodo pradinio klausi- 


7? Charleso Dickenso romano Sunkūs laikai personažas. 

mo neesminguma ar bent jau menkuma. O tai, kas "klaustina”, yra 
tiesiog neišsemiama. Į klausimą apie Žmogaus egzistencijos, Mo- 
zarto sonatos arba konflikto tarp asmens sąžinės ir socialinių varžtų 
prasmę nėra galutinių atsakymų, paskutinių ir formalių spren- 
džiamybių. Das Fragwürdige kilnina klausimą ir klausėją, kvotimo 
ir atsako procesą paversdamas nuolat atnaujinamu dialogu ir kon- 
trapunktu. Tačiau, nors tikras klausinėjimas yra begalinis, pats 
procesas nėra betikslis. “Keliavimas to, kas klaustina, link, - sako 
Heideggeris, - yra ne nuotykis, o grįžimas namo.“ Žmogus oriai 
grįžta namo, prie to, kas neatsakoma. O labiausiai fragwürdig, 
žinoma, yra “būtis”. 

Bet ar negalime prieiti arčiau prie šio visiškai lemiamo, visa 
persmelkiančio žodžio? Ar Heideggerio egzistencinė ontologija 
išreiškiama tik per efemerišką ėjimą ratu? 

Laišką apie humanizmą Heideggeris parašė 1945-1946 m. Jis 
jautė aiškų politinį ir asmeninį spaudimą. Stengėsi atriboti savo 
mokymą nuo to, ką laikė Sartre'o iškraipymu. Galbūt dėl to Laiškas 
labiau už kitus Heideggerio tekstus, išskyrus paskutinius keturis 
retrospektyvius kolokviumus, priartėja prie “būties” ir “būtybės” 
reikšmės ištarties, prie jų tikrųjų sąsajų lauko apribojimo: 


Doch das Sein - was ist das Sein? Es ist Es selbst. Dies zu erfahren 
und zu sagen, muß das künftige Denken lernen. Das “Sein” - das 
ist nicht Gott und nicht ein Weltgrund. Das Sein ist weiter denn 
alles Seiende und ist gleichwohl dem Menschen näher als jedes 
Seiende, sei dies ein Fels, ein Tier, ein Kunstwerk, eine Maschine, 
sei es ein Engel oder Gott. Das Sein ist das Nächste. Doch die Nähe 
bleibt dem Menschen am weitestem. 

Tačiau būtis - kas yra būtis? Ji yra ji pati. Tai patirti ir išsakyti 


privalo išmokti būsimasis mąstymas. “Būtis” - tai nei Dievas, 

nei pasaulio pagrindas. Bütis yra toliau negu visos bütybes 
ir kartu arčiau Žmogaus negu bet kokia būtybė, ar tai būtų 
uola, ar gyvulys, meno kūrinys ar mašina, angelas ar Dievas. 
Būtis yra tai, kas arčiausia. Tačiau artumas žmogui lieka 


labiausiai nutolęs. 


Čia mes tartum atsiduriame visų Martino Heideggerio raštų ir 
mąstymo stabiliame centre. “Būtis yra.“ Tai quidditas, esmė, esa 
kiekvienoje konkrečioje būtybėje ir kiekvienoje egzistencijos tezė- 
je, t.y. kiekviename kalbos akte. “Būtis yra“; il y a l’Etre. Heideg- 
geris cituoja abi frazes, ir abi jos teisingos. Tačiau nei angliška, nei 
prancūziška formuluotė negali visiškai prilygti vokiškai: es gibt 
Sein arba es gibt das Sein. Pažodžiui (išvertus skamba netaisyklin- 
gai) vokiškai sakoma: “tai duoda būtį“. Heideggeriui šis “tai”, 
kuris “duoda”, yra pati būtis, ir “būties” susiliejimas su “davimu” 
arba “duotumu” yra nepaprastai svarbus. Čia taip pat kalba pati 
kalba, o mes, atidžiai įsiklausydami (“siekdami” jos [nachgehen]), 
turime sužinoti, ką ji mums sako. Pirmiausia, ką ji sako, o ne ką 
mes atsakome ar siūlome. 

Jeigu ši Sein formuluotė atrodo nepakankama, beprasmiška, 
mistiška, - veikale Zur Seinsfrage Heideggeris noriai pripažįsta, 
kad vakarietiškas, metafiziškai ir pozityvistiškai išlavintas intelek- 
tas susidarys tokį įspūdį, - tai galbūt dėl to, kad mūsų kalbėjimas 
dar nėra “sakymas”. Jo santykiai su būtimi dar tebėra užmaršties 
ir agresyvaus determinizmo santykiai. Tik das künftige Denken, 
“būsimasis mąstymas“, sugebės patirti ir išsakyti būtį, tariamoje 
tautologijoje matys tiesos organoną. “Būties” “apibrėžimas”, pa- 
teiktas Laiške apie humanizmą, yra tik “kelio žymeklis“ girios take 
(Wegmarken am Holzweg). 


Bet ar to užtenka? Ar neturėtų žymeklis - kad ir bandomasis, 

kad ir labai tamsiame miške - rodyti ką nors už savęs, ką būtų 
galima tikėtis išoriškai verifikuoti? Kitaip tariant, ar Heideggeris 
iš tikrųjų pasakė mums ką nors apie “būtį” ir “būtybę”, ar jis per- 
teikė mums kokį nors turinį arba supratimo būdą, kurie leistųsi 
arba palaikomi, arba atmetami? O gal jo parengiamieji apibrėži- 
mai ["predefinitions" |, latentinės metaforos, įvijinių [inward-circling] 
klausimų ir atsakymų modeliai yra, griežtai vertinant, “bereikš- 
miai” ir iš esmės tas pat, kas mistiko ir save hipnotizuojančiojo 
mantros? Pradžioje matėme, kad daug filosofų, pradedant Car- 
napu ir loginiais pozityvistais, taip ir linkę sakyti. Heideggeris 
esąs tuštumos gražbylys, ypač šiame pagrindiniame savo onto- 
logijos, arba vadinamosios būties dialektikos, taške. Kartoju: tai ne 
išvada, kurią galima įsakmiai atmesti arba pavadinti tiesiog pro- 
fesine trumparegyste. Tai kritika ir kontrtezė, kurios nereikia išleisti 
iš akių, kad ir koks problemiškas dėl to tampa Heideggerio pa- 
vyzdžio ir raštų akivaizdusis matmuo, intensyvi esamybė dabar- 
ties apmąstymuose ir jausenoje. Galimas daiktas, kad Heideggerio 
“būties sakymas“, nors ir labai karštai skelbiamas jo mokinių bei 
šalininkų, nieko nereiškia arba yra neišverčiamas iš savo autistinės 
egzaltacijos. (Vis dėlto liktų esminis neaiškumas: ar Heideggerio 
klausimai klaustini, ar ne, ar jie yra svarbiausi žmogui keliami 
klausimai, ar ne?) 

Į tai galima pažiūrėti ir kitaip. Galima aiškinti (kai kas taip 
ir daro), kad Heideggerio esmės ir egzistencijos doktrina, nepai- 
sant aiškių patikinimų ir skelbiamo priešingo tikslo, yra ne kas 
kita, kaip Vakarų metafizikoje dominuojančių motyvų ir leksikono 
variacija. Anaiptol iš esmės neatitrūkęs nuo praeities, nepakirtęs 
visos ligtolines epistemologijos, Heideggerio mąstymas apie Sein 
ir das Seiende neva atkartoja aksiomas bei skirstymus, persmelku- 


sius Vakarų mintį nuo Platono iki Kanto ir Husserlio. Štai, tarkime, 

skirtumas tarp egzistencinių detalių ir to, kas yra jų bei visos 
egzistencijos esmė, būtų tik performuluota esminė Platono per- 
skyra tarp reiškinio ir idealo, tarp regimos kontingentiškos atskiry- 
bės srities ir nematomo, bet “realaus” Idėjų pasaulio. Heideggerio 
pabrėžimas, kad būtis yra veikla, išsakoma daiktavardžiu veiks- 
mažodžio “bendratyje” arba “per” ją, das Wesen welches west (vei- 
kianti esme), regis, labai artimas Aristotelio energeia sampratai ir 
jo mokymui apie formuojančią jėgą, kurios teleologinis impulsas 
teikia gyvastį visoms specifinėms būtybėms. Kaip tik šie aristote- 
liniai įvaizdžiai formavo Viduramžių scholastikos pasaulėvaizdį 
ir logiką, į kuriuos buvo įnikęs jaunasis Heideggeris. Šiuo atveju 
jo “būtybė” (das Seiende) atitiktų ens per accidente, akcidentinį daik- 
tų pobūdį, o “būtį” (das Sein arba das Sein des Seienden) galima bū- 
tų prilyginti scholastiniam ir tomistiniam ens tamguam verum - 
“tam, kas tikrai yra“. Descartes'o cogito ir Fichtes Ich užbėgtų už 
akių tam neredukuojamam "buvimui-pasaulyje”, kurį Heideggeris 
postuluoja kaip žmogaus patirties šaltinį ir vietą. Kanto skyrimas 
tarp to, kas prieinama analitiniam suvokimui, ir Ding an sich, 
“daikto paties savaime“, būtų akivaizdus Heideggerio dualizmo 
modelis. Hegelio Geist, arba “dvasia”, kaip ir Nietzsches hiposta- 
zuota Valia, išpranašautų Heideggerio “būtį”. O Edmundo Husser- 
lio fenomenologiniame redukcionizme, jo primygtinėje tezėje apie 
intencionalią viso mąstymo ir suvokimo struktūrą (mąstyti reiš- 
kia mąstyti apie ką nors) rastume Heideggerio faktiškumo, didžio- 
sios viso “parankiškumo" [Zuhandene] projekcijos (Bütyje ir laike) 
šerdį. 

Šiuo požiūriu nuolatinė Heideggerio kritika, skirta visiems 
šiems filosofams ir sistemingai Vakarų minties raidai, geriausiu 
atveju atrodo kaip taktinis manevras, o blogiausiu - kaip saviap- 


gaulė; perskyra tarp “būties” ir “būtybės” arba "būtybių" - faktiš- 

kai dar viena formuluotė, išreiškianti binarinę supratimo struk- 
tūrą bei koreliatyvų mėginimą pereiti nuo regimybės prie tikro- 
vės, nuo judėjimo prie stabilumo, nuo juslinės prie grynai proti- 
nės plotmės, o tai nuo pat Sokrato buvo visos Vakarų metafizikos 
ir pažinimo teorijų pakilioji programa. 

Matysime, kaip energingai Heideggeris atmeta šį atitikimą, 
kaip aštriai pabrėžia tai, ką laikąs atotrūkiu tarp savo ontologijos 
ir viso posokratinio filosofinio diskurso. Vis dėlto jis atidus prie- 
kaištui, kad nėra padaręs nieko daugiau, tik senas supozicijas įvil- 
kęs į naują raišką. Jeigu veikalas Sein und Zeit tebėra neužbaigtas 
(vėlyvoji paskaita Zeit und Sein tėra planuotos visumos fragmen- 
tas), tai dėl to, - sako Heideggeris, - kad jo idiomatika, nors ir mig- 
lota bei savita, tebėra kupina tradicinės metafizikos prielaidų ir 
tonacijų, kad jis nesugebėjęs rasti kalbos, kurios reikia norint įveik- 
ti Vakarų metafizinės argumentacijos leksikoną, gramatiką, se- 
mantines implikacijas ir varžančias normas. Kaip tik suvokęs šią 
nesėkmę, Heideggeris Antrojo pasaulinio karo ir pokario metų sa- 
vo raštuose ieškojo naujos reiškimo poetikos. Net pirmapradės 
sąvokos Sein ir das Seiende liko įpintos į platoniškąjį idealizmą ar- 
ba scholastinį kategorizavimą, arba dekartiškąjį subjektyvumą, 
arba Nietzsches voliuntarizmą - į tai, ką Heideggeris laikė klai- 
dingu, nors ir neišvengiamu Vakarų filosofijos nusigręžimu nuo 
autentiškų, numinotinių būties versmių. Heideggeris teigia sakąs 
esmingai naujus ir kitoniškus dalykus (nors tai, ką jis sako, dar gi- 
lesniame lygmenyje esąs atpažinimas, grįžimas namo); bet jis 
pirmas linkęs prasitarti, kad jo turima kalba neatitinka jo porei- 
kių. 

Įmanomas ir trečias užsipuolimas. Gal ir esanti Heideggerio 
būties doktrina arba vaizdinys. Bet tai anaiptol ne filosofija. Heideg- 


geris lavindamasis susiformavo kaip teologas, toks ir liko. Jo moky- 

mas yra tam tikra metateologija, kurios kalba neišvengiamai per- 
smelkta pietizmo, scholastikos ir liuteronybės religinių himnų sti- 
liumi. Štai kad ir ši viešpataujanti tautologija: Was ist das Sein? Es 
ist es selbst. Čia akivaizdžiai imituojamas pamatinis judėjų ir krikš- 
čionių Dievo apibrėžimo atitikmuo: “ Aš esu, kuris esu“. Heideg- 
gerio postulatas apie kalbą, kalbančią “žmoguje ir per žmogų”, yra 
tiesioginis skolinys iš šv. Jono Evangelisto Logos doktrinos ir jos 
ilgo gyvavimo Vakarų mistinėje-pietistinėje raiškoje. Apibūdin- 
damas Žmogų kaip “būties piemenj”, tiesą traktuodamas kaip nu- 
švitimą, epifaniją ir atsivėrimą egzistencijos "proSvaisteje”, Heideg- 
geris varijuoja seniai pripažintas teologines ir gnostines temas. Jo 
ne kartą reikštas įsitikinimas, kad filosofinė veikla yra piligrimystė 
tikslo link, kad pačioje kelionėje jau glūdi tai, ką mes galime gauti 
kelio pabaigoje, tiksliai atitinka religinį žmogaus kelionės įvaizdį 
ir religinį-meditacinį transcendencijos siekį. 

Todėl tai, ką mes iš tikrųjų randame Heideggerio raštuose, 
yra viena iš postdoktrininių, postsisteminių teologijų. Tinkamas 
palyginimo pagrindas būtų nei Aristotelio egzistencialumo kate- 
gorijos, nei Husserlio mokslinio tikrumo ieškojimas, o Kierkegaar- 
d'o ironiškoji eschatologija arba knygos Šitaip kalbėjo Zaratustra 
naujoji evangelija. Tai ir lėmė, kad pirmi veikalo Sein und Zeit 
ėmėsi teologai, ir būtent jiems bei tiems, kurie teologiškai metafori- 
zuoja (kai kurie psichiatrai, poetai), Heideggerio įtaka iki šiol buvo 
giliausia. 

Heideggeris smarkiai priešinasi tokiam skirstymui. Jis ne- 
pailsdamas aiškina, kad jo “būties” teiginiai visiškai nieko nesako 
apie Dievo buvimą ar nebuvimą. Jis tvirtina, kad būties epistemo- 
logija ir teorija, išdėstytos Sein und Zeit bei Laiške apie humanizmą, 
yra aiškus atkirtis tam, ka jis vadina “ontoteologiniu” Vakarų mąs- 


tymo nukrypimu. Pastaruoju atveju natūraliai prieinama išvada 

apie transcendencija, bandoma įkurdinti tiesą ir etines vertybes 
kokiame nors abstrakčiame /anapus“, o Heideggerio ontologija 
esanti tirštai imanentine. Būtis yra "buvimas-pasaulyje”. “Yra” tik 
čia, o ne kur nors kitur. Būtis ir autentiškumas gali būti įgyvendin- 
ti tik imanentinėje egzistencijoje ir laike. Heideggeriui neegzis- 
tuoja dieviškoji nesuterštos ideacijos sritis arba nejudantis judin- 
tojas. 

Visa tai, žinoma, tinka Būčiai ir laikui bei Heideggerio kritikai, 
nukreiptai prieš begalinę slinktį į transcendenciją Aristotelio, Kanto, 
taip pat Hegelio dialektikos tikrovės ir supratimo teorijose. Vis 
dėlto daugelyje Heideggerio tekstų svarbiausių vietų, be abejo, 
įmanoma vietoj Sein arba Sein des Seienden įrašyti “Vienis”, “Pir- 
masis Pradas”, “Absoliutas” arba tiesiog “Dievas”. Bendras argu- 
mentacijos pobūdis, polinkis į neapibrėžiamą pažinimo tiesiogiš- 
kumą, didelis panašumas į Šventojo Rašto, ypač Pauliaus, homilijų 
ir retorikos stilių turi teologinį krūvį. Kaip matysime, jis būdingas 
visai Heideggerio hermeneutikai, arba teksto egzegezės ir meta- 
frazės technikai. Čia Heideggerio vėlyvojo stiliaus keistumas ir 
įstabus apeliavimas į senuosius dievus irgi, matyt, yra bandymas 
išsivaduoti iš teologinio precedento, iš formuojančių teologinės 
kalbos ir jausmo ištakų, stipresnių net už metafizikos poveikį. Hei- 
deggeris teigia, kad “būtis nėra Dievas“. Tačiau jos pakankamu- 
mas savyje, jos visuotinumas "arčiausia prie“ ir "toliausia nuo“ 


žmogaus turi ženklią teologinę briauną. 


Vertinimas, ar Heideggerio “būties mąstymas" yra hipnoti- 
nis blefas, seniai pripažintų metafizinių ir epistemologiniy mo- 
tyvų ezoterinė variacija, paslėpta teologija ar visų trijų elementų 
mišinys, iš tikrųjų turi realių intelektinių ir politinių padarinių. Tai 
ir yra problemos žavesys. Bet nuspręsti gali tik konkretus skaity- 

tojas, įnikęs į atitinkamus tekstus, gerokai pranokstančius trumpo 
įvado mastą. O čia geriausia būtų pasiaiškinti, kaip paties Heideg- 
gerio sekėjai bei interpretuotojai apibendrina ir pritaiko svarbiau- 
sius Seinsfrage postulatus ir pasekmes. Tarp kvalifikuočiausių ir 
palankiausių Heideggerio interpretuotojų išskirtini prancūzų filoso- 
fas Emmanuelis Lévinas (kn. En découvrant l'existence avec Husserl 
et Heidegger) ir jau minėtas kunigas jėzuitas Williamas J. Richard- 
sonas, kurio knyga Heidegger: Through Phenomenology to Thought 
šioje srityje tebėra ypatinga. Negali būti atsitiktinumas, kad jie abu 
remiasi teologiniu išsilavinimu. Jų vedami, gauname maždaug to- 
kią santrauką. 

Nuo 1907 m., kai perskaitė Brentano veikalą apie Aristotelį, 
Heideggeris kėlė klausimą: “Kas yra “būtis”, daranti galimą visą 
egzistenciją, kas yra yra kiekvienoje būtybėje?” Beveik tuoj pat jis 
žengė kitą žingsnį. Jeigu visas konkrečias būtybes daro esamas, 
egzistuojančias pati ”būtis” (Sein), tai būti pamatinis ir būtinas fi- 
losofijos, viso rimto mąstymo, kiek jis apibūdina Zmoniskuma, 
uždavinys ar neturėtų tirti pačią “būtį”, klausti, kas ji yra? Heideg- 
geris greit pastebėjo, kad tam tikra prasme šį klausimą kėlė visa 
Vakarų metafizika. Jis savybingas žodžiui “metafizika”, reiškian- 
čiam “esanti už gamtos”; tai bandymas transcenduoti atskirus fe- 
nomeny vienetus, norint pasiekti universalius tikrovės ir egzisten- 
cijos principus, esančius jų “viduje” arba “už” jų. Šis bandymas 
esmingas garsiojoje Platono olos alegorijoje išsakytam skirtumui 
tarp šešėlinių juslines patirties esybių ir esminės, nekintamos Idėjų 
sferos. Jau minėjome, kad ši skirtybė, įvairiai formuluojama, nusi- 
driekia per visą Vakarų mąstymą. Bet štai revoliucinga Heideg- 
gerio prieštara ir naujybė. Labai anksti, studijuodamas Platono ir 
Kanto idealizmą, Aristotelio ir scholastikos substancijos doktrinas, 


Leibnizo determinizmą ir Hegelio dialektiką, Heideggeris įsitiki- 

no, kad visa metafizikos slinktis transcendencijos link buvo ėjimas 
ratu ir savęs apgaudinėjimas. “Būties” esamybę “būtybėse” vadin- 
dami “Idejomis”, “energija”, “Dvasia” arba “élan vital” (Bergsono 
terminas), metafizikai vieną okultinę esybę arba egzistencinį prie- 
žastingumą tiesiog pakeitė kitu. Ką mes laimėjome, nepasiekiamą 
grynųjų formų sferą iškėlę virš ir už medžiaginio pasaulio arba 
visiems jusliniams reiškiniams priskyrę paslėptą teleologinę galią 
(atitinkamai Platono ir Aristotelio paradigmos)? Heideggeris da- 
rysiąs visai kitaip. 

Užuot laikęs pavienes, fenomenalias, objektyvias esybes - 
mūsų pasaulio daiktus ir esamybes - Platono idealiosios sferos 
smukusiais fragmentais arba svyruojančia neapčiuopiamų Aristo- 
telio energijų matrica, Heideggeris susitelkia į visų šių konkrečių 
egzistencialų visybišką čia [Daheit]. Jie kelia jam nuostabą. Jis visa 
siela ir dvasia paniręs į imanenciją, į tai, kas yra, ir į savo paties 
“esos” tame absoliutų keistumą ir nuostabą. Bet kas gi tada yra 
tai, kas įgalina būtybes su visu jų sodriu ir nebyliu guidditas - uolą, 
medį, į mus žvelgianti gyvį - pateikti save tam pamatinės nuos- 
tabos aktui, kuris yra būtinas filosofinio klausinėjimo šaltinis? 
Heideggeris atsako: viso to, kas esama (esama mums), esamybę 
įgalina nušvitimas, “apSviestumas” (ar ši stenografinė formulė 
kyla iš Fichtes “šviesos” vartosenos?), kiekvieną neorganinį ir or- 
ganinį daiktą darantis “nepaslepta” (unverborgen - dar vienas es- 
minis terminas). Bet pati šviesa lieka paslėpta. Ji pati nėra būtybė 
- nei “Idėja”, nei “energija”, nei “Ding an sich”, nei “Dvasia”. Ji yra 
tai, kuo švyti visos būtybės, ir būtent žodyje fenomenas Heideggeris 
aptinka graikišką šaknį, reiškiančią “švytėjimą”, “atsivėrimą" Jis 
taip pat būtų galėjęs pacituoti Kabalą, kurioje Dievybė traktuoja- 
ma kaip pasislėpusi visuose daiktuose, bet atskleidžiama ir švy- 
tinti per juos. 

Tačiau kas gi yra ši “šviesa”, ši paslėpta visos nepaslepties 
versmė? Nuo pat Platono, - sako Heideggeris, - Vakarų metafizika 
nekėlė šio klausimo arba, jeigu ir judino jį, kaip, pvz., Kantas, ne- 
išskleidė iki galo. Heideggeris tik šį klausimą ir kelia. Matėme jo 
tautologinį atsakymą Laiške apie humanizmą. O štai Richardsono 


komentaras: 


Būtis nėra būtybė, nes ji yra tai, kas įgalina būtybes būti 
esamas Žmogui ir žmones - vienus kitiems. Ji artimiausia 
žmogui, nes daro jį tuo, kuo jis yra, ir įgalina jį turėti santykių 
su kitomis būtybėmis. Tačiau ji toliausia nuo jo, nes ji nėra 
būtybė, su kuria jis, suformuotas tiesiogiai bendrauti tik su 
būtybėmis, galėtų turėti santykius. 


Lėvinas savo reziumė grindžia ne taip antropomorfiškai. Heideg- 
geris pabrėžiąs skirtumą tarp visa, kas yra (das Seiende, l'étant), ir 
das Sein des Seienden arba l'être de l’etant. 


Tai, kas yra (l’etant), apima absoliučiai visus daiktus, visus 
žmones, tam tikra prasme ir patį Dievą. Būtybių būtis (l'être 
de Uėtant) - tai faktas, kad visi šie objektai ir žmonės yra. 
Būties negalima sutapatinti nė su viena šių būtybių, net su 
būties samprata apskritai. Tam tikra prasme būties nėra (il 
n'est pas). Mat jeigu būtis būtų, ji savo ruožtu būtų būtybė: 
il serait étant à son tour, - o juk būtis tam tikru būdu yra pats 
visų būtybių egzistencijos įvykis (l'événement même d'être de 


tous les ėtants). 


Būtybės(-ių) būtis - vienintelis deramas ontologinio mąstymo ob- 
jektas. Būtybių pasaulį tyrinėja Heideggerio vadinamieji ontiniai 

mokslai. Geologija tiria uolų savybes, medžiagų sudėtį ir raidą. 
Ontologija mėgina “mąstyti uolos būtį“, patirti tai, kas jai teikia 
egzistenciją arba, tiksliau sakant, kokiu būdu uoloje pasireiškia 
egzistencija. Bet tai nereiškia, kad nuvertinamas materialusis pa- 
saulis, kaip tai daro Platono idealizmas, Descartes'o subjektyvu- 
mas, Kanto transcendencija arba Nietzsches voliuntarizmas. Priešin- 
gai, pasineriama į visą daiktų “čia”, nes tik jų nepaslėptyje atsi- 
skleidžia būtis, nors pati ji yra pasislėpusi. Kiekviena negyva ir 
gyva esamybė, kuria ontologiškai stebimasi ir kuri permąstoma 
(“per-” čia reiškia juntamą prasiskverbimo galią), tampa “proš- 
vaiste”, Lichtung, kurioje apsireiškia būtis - kaip šviesa, kuri šmė- 
žuoja po daiktus girios tamsoje, nors mes negalime nustatyti jos 
šaltinio. Pati šviesa nėra nei subjektas, nei objektas: ji yra vyksmas, 
ein Wesen arba, kaip pavadino Richardsonas, “a to-be”. O mums 
grumiantis su tokia samprata arba tokia užuomazgine metafo- 
ra, Heideggeris primena, kad mūsų kalbos, definicinės logikos, 
priežastinių santykių ir verifikavimo įpročiai glūdi būtent tose 
metafizinėse prielaidose ir determinantuose, kuriuos jis mėgina 
nuneigti. Nenuostabu, kad mes negalime iki galo “suprasti”; jeigu 
galėtume, jau būtume sugrįžę į būtį. 

Būtis neatsiskleidžia (teigiama, kad ir negali atsiskleisti) ana- 
pus būtybės, kurioje glūdi ir kurią nušviečia. “Būtis, - sako Richard- 
sonas, - susitraukia į būtybes, kurias ji apreiškia ir paslepia būtent 
atskleisdama.” Pačios šios būties nėra - nei savyje, nei iš savęs. Tai 
pagrindinis Heideggerio paradoksas ir apmąstymų šaltinis. Nuo 
1929 m. jis vis labiau pabrėždavo, kad ši būties paslėptis turi 
suponuoti ir nebūties realumą, kad būtis galų gale yra išnirimas, 
epifanija iš Nieko (Nichts). Todėl šis nėra tuščia abstrakcija. Tai 
lemiamas ir miglotas klausimas - atidžiai sekime mintį. 


Neturėtume būties patirties, kokią dabar akivaizdžiai turime, 

jeigu būtybėse, Žmogų ir pasaulį sudarančiuose esiniuose, nebūtų 
pasislėpusios būties. Būtent šis negatyvus būties pobūdis, tai, kad 
pati būtis nėra esybė (Kanto Ding an sich), sužadina būtybių raiš- 
kos galias. Ši pasislėpusi būtis uolai suteikia jos sodrų “čia”, su- 
virpina širdį, nutupiant tulžiui, mūsų egzistenciją daro neatski- 
riamą nuo kitų. Kiekvienu atveju nuostaba ir refleksija byloja mums 
apie esamybiškumo intensyvumą, apie vientisą atsiskleidimą arba 
saviraišką, aiškiai pranokstančius juslių potyrius ir neutralų fiksavimą. 
Akivaizdu, kad suma tikrai didesnė, “labiau čia“ negu ją sudaran- 
čios dalys. Priešais mus yra daug daugiau, negu duota akiai arba 
rankai ar analitiriam protui. Norėdami tai suvokti, turime mąstyti 
dialektiškai, turime suprasti, kaip negatyvioji, pasislėpusioji, “ne 
čia“ plotmė gali sužadinti apsireiškiančiąją, pozityviąją plotmę. 
“Būtis kaip nepaslėpčių vyksmas, - aiškina Richardsonas, - yra tai, 
kas leidžia būtybėms tapti nepaslėptoms (pozityvumas), nors 
vyksmą yra taip persmelkes “ne”, kad pati būtis tebėra pasislėpusi 
(negatyvumas).” Šį paslėpties vyksmą, sukeliantį atvertį, kaip kad 
cheminė medžiaga, nematoma tamsiame kambarėlyje, atveria nuo- 
trauką, Heideggeris įvardija graikišku "tiesą" reiškiančiu žodžiu 
aletheia ("ne-pasleptis”). 

Tačiau kodėl gi Vakarų metafizika užmiršo būtį, kodėl ji 
stengėsi ištrinti arba sublimuoti absoliučiai fundamentaly skir- 
tumą tarp būties ir būtybių, tarp Sein ir Seienden? Heideggeris 
sako, kad spąstai buvo paspęsti iš pat pradžių. Graikiškas žodis 
on (Iliadoje - archajiškas eon), reiškiantis “būtį”, buvo dviprasmis. 
Juo buvo galima nusakyti arba "bon" bendraties “būti” prasme, 
arba “esybe” daiktavardine prasme, pirmiausia - "aukščiausiąją 
esybe”. Ši dviprasmybė neišvengiamai nukreipė nuo autentiško 
“būties mąstymo“ ir “mąstymo apie būtį” prie Heideggerio vadi- 


namosios “onto-teologijos” - bandymo pagrįsti egzistencijos pras- 

me ir realybę kokiu nors galutiniu principu ar dieviškuoju veikėju. 
Sokrato-Platono skirtybė tarp juslinės ir antjuslinės plotmės, Aris- 
totelio būties grandinė, einanti nuo grubios materijos iki nejudan- 
čio judintojo ir Pirmosios Priežasties, atvira tomistų teologija, Des- 
cartes'o dievas, esantis racionalumo garantu, - visa tai tiesioginiai 
pirminės sumaišties padariniai. 

Klausdamas, “kodėl apskritai yra būtis, o ne verčiau nebū- 
tis?”, Leibnizas kėlė autentišką klausimą, kaip kadaise Parmeni- 
das ir Hėrakleitas. Bet XVII a. viduryje tai buvo jau per vėlu. Pla- 
tono filosofijoje Idėjos yra ir šviesos šaltinis, ir vienintelis tikras 
matytinas dalykas. Ši tiesa ima reikšti tikslų suvokimą, ir būtis 
šitaip redukuojama iki būtybių. Racionalumas ir Platonui, ir Aris- 
toteliui yra pažinimo ir objekto atitikimas. Scholastai, šiuo požiū- 
riu tikri aristotelininkai, pridūrė tik tai, kad šį atitikimą laiduoja 
Dievas. Kitą žingsnį žengė Descartes’as, ratio ir objekto atitikimą 
stengęsis paversti verifikuojama moksline tikrybe, galiausiai lai- 
duojama Dievo, bet netarpiškiau garantuojama matematinės struk- 
tūros. Būtybės esančios tik tiek tikros, kiek jos dalyvauja polia- 
rizuotoje racionalaus subjekto ir verifikuojamo objekto sąsajoje. 
Heideggeris pabrėžia, kad Descartes'o filosofijoje transcendencija 
tampa ”rescendencija”. Viskas grąžinama stebinčiajam Žmogui. 
Cogito yra pirmesnis negu sum, mąstymas užbėga už akių būčiai, 
o tiesa yra žmogaus kaip subjekto tikrumo funkcija. 

Leibnizo monados, kiekviena su suvokimu ir apetitu, yra su- 
mani Descartes'oego tąsa. Kantas savo kritikose analizuoja ir aiški- 
na sąlygas, kuriomis subjektas gali tinkamai suvokti objektą. He- 
gelio filosofijoje subjektyvumas ir subjektyvusis idealizmas pasiekia 
kulminaciją tam tikroje absoliučioje tikrybėje, kuri, pasak Heideg- 
gerio, yra ne kas kita, kaip dinamiškas solipsizmas. Nietzsches ni- 


hilizmas buvo neišvengiamas metafizikos istorijos baigiamasis sky- 

rius. Senosios platoniškosios ir teologinės vertybės mirė, kaip ir 
Kanto etikos absoliutas bei autistinis pasitikėjimas Hegelio istori- 
cizmu. Bet Nietzsches Valia valdyti, nors ir kupina lyrinių kerų, 
tėra tik pašėlusiai išaukštintas subjektyvumas. Ir iš jo kyla impul- 
sas, nusakantis moderniąją situaciją: viešpatauti žemėje per mok- 
slinį klasifikavimą ir technikos panaudojimą. Jeigu Žmogus ne- 
išmoks įveikti šio imperialistinio subjektyvumo, jis pasmerktas. 
Bet, norint to mokytis, reikia grįžti prie savo žmogiškumo ištakų, 
reikia pradėti iš naujo mąstyti “būties prasmę“ (den Sinn des Seins 
zu denken). 

Norint šitaip mąstyti, reikia atmesti ne tik metafizinį pali- 
kimą ir “techniSkumo” pagundas, bet taip pat egocentrinį libera- 
liojo švietimo humanizmą ir galiausiai pačią logiką. Mat logika 
irgi yra pakliuvusi į senus metafizinius spąstus, ji yra jų sergėtoja, 
o šie tiesą traktuoja kaip subjektyvaus, racionalaus pažinimo ati- 
tikimą. Tikras ontologinis mąstymas, kaip jį suvokia Heideggeris, 
yra ikisubjektyvus, ikiloginis ir svarbiausia atviras būčiai. Jis leidžia 
būčiai būti. Šiame “leidime būti“ (Sein-lassen) žmogus tikrai turi 
svarbų vaidmenį, bet vis dėlto tai tik vaidmuo. 

Tik Žmogus “ek-sistuoja” ta visai konkrečia prasme, kad tik 
jis gali “mąstyti bon" Medis, uola, Dievas yra, - sako Heideggeris, 
- bet ne egzistuoja, jeigu egzistencija laikome Žmogaus galėjimą 
išeiti iš savęs (todėl ir brūkšnelis žodyje “ek-sistuoti”), ekstatiškai 
atsiverti būties švytėjimui; šią laikyseną atskleidžia “ek-sistenci- 
jos” ir “ekstazės” etimologinė sąsaja. “Būties supratimas, - rašo 
Lėvinas, - yra žmogaus egzistencijos lemiamas atributas ir pama- 
tinis faktas.“ Žmogus yra “būtybė, suprantanti būtį“ (un étant qui 
comprend l'être). Bet šis supratimas nėra pagalbinis ar kontingen- 
tiškas dalykas. Jis yra tai, kas Žmogaus būčiai teikia visą jos pras- 


me ir zmoniskuma: “Cette compréhension de l'être est elle-meme l'être; 

elle n'est pas un attribut, mais le mode d'existence de l'homme”. Taigi, 
kaip matysime prieje prie Heideggerio požiūrių į kalbą, poeziją ir 
meną, tam tikra kardinalia prasme būčiai reikia Žmogaus, nes 
būtent jame ji randa savo privilegijuotą “proSvaiste”. Iš čia kyla 
ir išvada, kad "mąstyti būtį ir apie būtį“, praktikuoti filosofiją tuo 
būdu, kurį Heideggeris kildina iš ikisokratikų, iš mokytojo Ek- 
harto, iš Hölderlino odžių, iš Van Gogho paveikslo, vaizduojančio 
valstiečio batų porą, nėra profesionalus, specializuotas, atsitiktinis 
užsiėmimas. Tai kiekvieno autentiško asmeninio gyvenimo būklė 
ir intymiausias įvykis. (“La philosophie, - apibendrina Lėvinas, - est 
la condition de la vie, elle en est Vėvėnement le plus intime.”) 

Tokia bendriausiais bruožais yra Martino Heideggerio on- 
tologija ir “kontrmetafizika“. Kaip ji taikytina kasdienės egzisten- 
cijos, moralinio pasirinkimo, asmeninės ir kolektyvinės psichologi- 
jos problemoms? Atsakymo turime ieškoti Būtyje ir laike, o vėliau 
ir politikoje, kuri prasidėjo praėjus šešeriems metams po šio veika- 


lo publikacijos. 


* Šis būties supratimas pats yra būtis; tai ne atributas, o žmogaus egzistavi- 


mo būdas. 

II Būtis ir laikas 


Heideggerio biografijoje 1916-1927 m. laikotarpis buvo kūry- 
binės tylos tarpsnis. Daugelis šio periodo aspektų tebėra neaiškūs, 
bet svarbiausias asmeninės patirties ir intelektualiųjų kontaktų 
linijas galima apčiuopti. Heideggeris dirba su Husserliu, kurio 
pareigas Freiburge perims 1928 m., įsisavina fenomenologijos - 
suvokimo ir pažinimo tvirto pagrindo paieškų grynosios sąmonės 
veiksmuose - protinę discipliną ir leksikoną. Karlo Bartho Laiško 
romiečiams komentaras pasirodo 1918 m. Jis daro įtaką visam 
Heideggerio teksto pateikimo, detalaus žodžių interpretavimo sti- 
liui ir nukreipia jo dėmesį į radikalią, psichologizuojančią Kier- 
kegaard'o teologiją. Šis teologinis interesas nuo 1923 m. skatina 
Heideggerį daug diskuoti su Bultmannu ir sukuria pagrindą Hei- 
deggerio ontologijos ir moderniosios “krizės teologijos“ bei demi- 
tologizavimo nuolatiniam abipusiam atidumui. Be to, tais metais 
Heideggeris nagrinėja ir dėsto šv. Augustino tekstus, visus apaš- 
talo Pauliaus raštus ir Liuterį. Kartu su Pascaliu, kurio portretas 
kabėjo jo kabinete ant sienos, šie mąstytojai ir yra svarbiausi Hei- 
deggerio Angst, sąmonės kaip tikrovės principo ir mirties indivi- 
duacijos sampratų šaltiniai. 

Tuo pat metu Heideggerį smarkiai paveikė Diltheyaus istori- 
jos teorija ir jo mėginimas nustatyti tikruosius santykius tarp 


žmogaus sąmonės ir istorinio fakto. Ko gero, kaip tik iš Diltheyaus 

Heideggeris pereme savo pamatine ir, be abejo, vertinamaja per- 
skyrą tarp techninių (ontinių) tiksliųjų bei taikomųjų mokslų tie- 
sy ir autentiškos įžvalgos klodų, orientuotų į istorinius bei “dva- 
sios“ mokslus - Geisteswissenschaften. Diltheyaus ir grafo Yorcko 
von Wartenburgo susirašinėjimas, kuriame diskutuojama apie in- 
tuicijos ir laikiškumo prigimtį, buvo išleistas 1923 m. ir yra svarbus 
Sein und Zeit. Be jų pateiktos argumentacijos apie istoriškumo pri- 
gimtį, Diltheyus ir Yorckas skatino Heideggerį pabrėžti žmogaus 
egzistencijos laikinę determinaciją ir ribotumą. Žinoma, žmogaus 
tapatybės įtvirtinimas istorijoje yra esminis hegelinio ir revoliuci- 
nio marksizmo bruožas. Tik neseniai smulkiau paaiškėjo (prie to 
dar grįšiu), kad trečiame dešimtmetyje Heideggeris buvo gerai 
susipažinęs su filosofinėmis ideologinėmis diskusijomis, plėtoto- 
mis Vokietijos ir Vidurio Europos marksistinių judėjimų. Pavyz- 
džiui, jis buvo skaitęs ankstyvuosius Georgo Lukacso veikalus. Su 
Lukäcsu, kaip Die Seele und die Formen (1911) autoriumi, jį sieja 
domėjimasis Kierkegaard'u ir Nietzsches sukurtais psichologi- 
niais bei literatūriniais Žmogaus sąmonės modeliais. O su Istoriją 
ir klasinę sąmonę (Vokietijoje pirmąkart išleistą 1923 m.) parašiusiu 
Lukäcsu - įsipareigojimas konkrečiam, istoriškai egzistenciniam 
žmogaus suvokimo ir pažinimo veiksmų pobūdžiui. 

Turbūt dar reikšmingesnis - nors, kol asmeniniai archyvai 
uždari, sunkiai pamatuojamas - Pirmojo pasaulinio karo bei Vei- 
maro Vokietijos moralinio ir ekonominio žlugimo poveikis Heideg- 
geriui. Nors vėliau jis išplėtojo labai savitą traktuotę - Vakarų 
istorija kaip Seinsvergessenheit, “būties užmarštis“, po Platono 
kreipusi Vakarų Žmogų nuo jo tikrosios misijos, - beveik neabe- 
jotina, kad Heideggerį paveikė Spenglerio pateiktas lemtingo Va- 
karų nuosmukio scenarijus (Spenglerio veikalo I tomas pasirodė 


1918 m.). Ši prietemų vizija tūžmingai nuaidėjo ekspresionistinėje 

dailėje ir poezijoje. 1921 m. buvo išleista Kurto Pinthuso sudarytoji 
ekspresionistinių eilėraščių antologija būdingu pavadinimu Men- 
schheitsdämmerung (Žmonijos saulėlydis). Mes žinome, kad ji iš esmės 
paveikė Heideggerio požiūrį į poeziją ir tikriausiai parengė jį vė- 
lesniam Rilkes ir Traklio kūrinių interpretavimui. Heideggeris, 
kaip ir jo amžininkai ekspresionistai, Dostojevskį ir Van Goghą 
laikė didžiausiais dvasinės tiesos, gilios (ir gelmių) įžvalgos meis- 
trais. Savo ruožtu šis vertinimas dera su krizės teologija, kurią jis 
rado Pascalio ir Kierkegaard' o mąstyme. Nors jo asmeninis vaid- 
muo nebuvo aktyvus, pats tas beprotiškai griaunantis, niokojan- 
tis Europos karas ir jo revoliucinės atrūgos pateisino, jeigu reikė- 
jo pateisinimo, žmogaus ir kultūros in extremis, galutinio netikrumo, 
nuopuolio į nihilizmą sampratą. Jis patvirtino dekartiškojo-kan- 
tiškojo racionalaus pasitikėjimo bejėgiškumą ir didžiųjų vienišų 
XIX a. menininkų, teologų, mąstytojų apokaliptines manijas. Taigi 
gana aišku, kad Sein und Zeit, nepaisant viso klaidaus jo savitumo, 
priklauso tai pačiai katastrofos atmosferai ir tiems patiems alter- 
natyvios pasaulėžiūros ieškojimams, kaip ir T. S. Elioto Bevaise 
žemė arba Hermanno Hesses Blick ins Chaos, parašyti beveik tuo 
pat metu. 

Bet, pabandę išryškinti aktualias filosofines, teologines, so- 
cialines, literatūrines ir asmenines Heideggerio mąstymo forma- 
vimosi aplinkybes, pateikę esminių nuorodų į Husserlį, Kierke- 
gaard'ą, Diltheyų, hegelininkus-marksistus ir ekspresionizmą, mes 
dar labai mažai pasakėme apie konkretų Sein und Zeit pavidalą. 
Sukrėtimas, kurį išgyveno ir paliudijo pirmieji skaitytojai, kai 
veikalas lyg tarp kitko pasirodė 1927 metų Husserlio fenomeno- 
logijos metraštyje, mus tebelydi iki šiol. Psichologas ir filosofas O. 
F. Bollnow išreiškė daugelio nuomonę, apibūdindamas Butt ir laiką 


garsiuoju Goethes posakiu po Valmy mūšio: “Nuo čia ir nuo šian- 

dien prasideda nauja pasaulio istorijos epocha, ir jüs galite pasaky- 
ti, kad esate to liudytojai“. Per pusmetį po publikacijos buvo už- 
tikrinta Heideggerio kontroversinė šlovė filosofiniuose ir teolo- 
giniuose sluoksniuose. 1930 m. jau buvo gausu literatūros apie šį 
veikalą. Nuolatinis Heideggerio tvirtinimas, kad rankraštis buvęs 
kone atimtas iš jo (dėl jo akademinio paaukštinimo) ir kad šitoks 
traktatas esąs tik fragmentas, dar labiau sustiprino bendrą nepa- 
prastumo ir atradimo jausmą. Tai darė ir jo atsisakymas aiškinti 
ar komentuoti veikalo “reikšmes”. Tačiau, net atmetus istorines 
bei asmenines aplinkybes, galima teigti, kad Vakarų minties istori- 
joje nėra kito tokio veikalo, kaip Sein und Zeit. 

Akivaizdu, kad tam tikru aspektu tai pasakytina apie visus 
reikšmingus filosofinius tekstus: Pascalio Pensėes, Hegelio Fenome- 
nologiją, Wittgensteino Tractatus. Jie visi suformulavo savas mąsty- 
mo kategorijas. Bet Sein und Zeit sąmoningas savitumas atrodo dar 
ryškesnis. Savitos visos stiliaus, argumentavimo struktūros ir iš- 
sakytos intencijos ypatybės. Visa prasmė glūdi dėstymo būde, o 
būdas visais techniniais ir toniniais aspektais susijęs su prasme. 
Toks vidinės būtinybės ir formos unikalumo lydinys būdingas 
didžiajai poezijai ir dailei. Diskursyvių, išoriškai “akademinių” 
filosofinių tekstų srityje jis nepaprastai retas, netgi įtartinas. Tokio 
lydinio sukūrimas stilistinemis priemonėmis tikrai sieja Sein und 
Zeit su Fenomenologija ir Tractatus, taip pat su Nietzsches Moralės 
genealogija. Kad susiformuotų tinkamas raiškos būdas ir vidinė 
architektonika, rašant visas šias knygas reikėjo atmesti pripažintus 
profesionalius filosofinio pateikimo, loginio įrodinėjimo, kritikos 
modelius. Todėl jose esama psichologinio dramatizavimo ir reto- 
rinių motyvų, labai dominančių ne tik filosofą arba logiką, bet ir 
kalbos bei poetikos tyrinėtoją. Hegelio Fenomenologijos ir Nietzsches 
vertybių kritikos esamybė Būtyje ir laike yra organiška. Dėl Trac- 

tatus galima abejoti, bet argumentų už šią sąsają yra iškelta. Hei- 
deggerio ir Wittgensteino veikalai griežtos užuomazgos postu- 
latai; tai bandymai pradėti viską iš naujo. Klausimas, kaip juos 
skaityti, ką reiškia autentiškas skaitymas ne tik analitinio suvoki- 
mo požiūriu, bet - tai svarbu abiems autoriams - ir pertvarkant 
skaitytojo vertybes bei elgseną, tebėra toks pat sudėtingas, kaip ir 
šiems tekstams pirmąkart pasirodžius (gana siauro profilio žur- 
naluose). 

Daugiausia, ko aš galiu tikėtis, tai, remdamasis bendrąja Hei- 
deggerio leksikono schema, mano pateikta I skyriuje, pabandyti 
išdėstyti kai kuriuos svarbiausius klausimus ir formuluotes tokia 
tvarka, kaip jie iškeliami Sein und Zeit. Net toks prozaiškas būdas 
turėtų įspūdingai priartinti prie tos helle Nacht' (taip Hölderlinas 
nusakė apšviestą ir apšviečiančią tamsą), kurią skaitytojai jaučia 
jau daugiau kaip pusę šimtmečio. 

Pavadinimas - manifestas. Tradiciškai Sein yra belaikė. Me- 
tafizikoje po Platono, tyrinėjant būtį ir esmę apraiškose arba už jų, 
ieškoma būtent to, kas pastovu, kas amžinai glūdi laiko ir per- 
mainų tėkmėje. Heideggerio pavadinimas skelbia kitaip: Sein und 
Zeit. Pati būtis yra laikinė (zeitlich) - ta pačia prasme kaip ir Įsikūniji- 
mas bei Kristaus sugrįžimas Pirmajame laiške tesalonikiečiams, kaip 
ir laikiškumas šv. Augustino Išpažinimų X knygoje ir kai kurių 
gnostikų idėjose, kurias Heideggeris dėstė 1921 m. vasaros semest- 
re, taip pat kaip jaunojo Liuterio akcentuotas atskiros sielos pasi- 
nėrimas į laiko suvaržytą faktinės-istorinės patirties terpę. Mes 
negyvename “laike”, tarsi jis būtų koks savarankiškas, abstraktus 
srautas, atskiras nuo mūsų būties. Mes “gyvename laiką“, ir abi 


šios sąvokos neatskiriamos. Sein und Zeit siekiama parodyti šią 


! Šviesios nakties. 

privalomą vienybę (tiesa, turima knyga to iki galo nepadaro). 
Tačiau itin svarbus yra pavadinimo jungtukas. 

Pripažintojo metafizinio mąstymo lemtinga klaida buvusi ta, 
kad Sein traktuojama kaip koks amžinas esamumas arba Vorhan- 
densein, "štai ten”. Jau Augustinas buvo įspėjęs dėl pernelyg didelės 
filosofų concupiscentia oculorum?, dėl jų platoniško užsispyrimo 
“matyti” daiktų esmę, užuot patyrus ją su visišku egzistenciniu 
angažuotumu ir kantrybe; toks įsipareigojimas būtų reiškęs būties 
laikinės prigimties suvokimą. Hegelio dialektika ir Nietzsches vo- 
liuntarizmas padidina paklydimą. Tad būtis neišvengiamai buvo 
“matoma”, vadinasi, įsivaizduojama, abstrahuojama, metaforizuo- 
jama; visas tas vizualinis nusavinimas vienodai neautentiškas. Bū- 
tis jiems tėra Gegenwart, tam tikra objektyvi esybė “štai ten”. Toks 
“objektyvus stebėjimas“ pakerta Žmogaus šaknis. Jis pasmerkia 
žmogų smalsuliui (Neugier - pažodžiui “naujovių godulys”) ir iš- 
sibarstymui. "Sudaiktejimas”, “susvetimėjimas”, “vienmatiškumas" 
- dabar madingos šios benamės, kaleidoskopinės būklės etiketės. 

Sein und Zeit atveju, priešingai, šį veikalą vientisą padaro 
augustiniškoji-kierkegoriškoji (iš esmės galiausiai pauliškoji) orien- 
tacija į žmogaus įsišaknijimą konkrečiame, laikiniame pasaulyje ir 
paskališkoji-liuteroniškoji orientacija į Angst, akcentuojant mirties 
artumą ir laiką valdantį jos esamybiškumą. Vietoj platoniškojo 
"išorinio apšvietimo“, kurio archetipinis įvaizdis yra akis, pasie- 
kianti objektą krintančiu šviesos spinduliu, turime Heideggerio 
vadinamąją Lichtung, “prošvaistę", kurioje tiesa ne suvokiama, o 
patiriama kaip Žmogaus egzistencijos "faktiskumo” (Tatsächlich- 
keit) ir istoriškumo (Geschichtlichkeit) neatskiriama dalis. Mes turime 
stengtis ne tik pasiekti šią prošvaistę, bet ir gyventi joje. 


? Akių geismas. 

Vakarietišką intelektą be paliovos slegia noras objektyviai 
apmąstyti, logiškai išanalizuoti, moksliškai suklasifikuoti; visa tai 
atkerta mus nuo būties. Tam pasiduoda net Augustinas, net vė- 
lyvasis Liuteris, net psichologijos meistras Kierkegaard'as. Šis kon- 
ceptualizavimo impulsas stumia juos nuo autentiškos ontologijos 
prie teorizavimo, nuo pasinėrimo būtyje prie egzistencijos sam- 
pratos techninės diagnozės. Taigi visoje metafizikoje, kokią pa- 
žįstame nuo Parmenido laikų, ir net labiausiai egzistenciškose 
filosofinės teologijos sistemose “mąstyti” iš esmės reiškia "maty- 
ti”, “stebėti”. Todėl Sein yra "bütis-prieS-akis” (Vor-Augen-Sein). 
Šitaip ji liko nemąstyta, ungedacht, ir neišreikšta kalboje. Štai kodėl 
Heideggeris turi pradėti viską iš naujo. 

Sein und Zeit bus bandoma "mąstyti ir sakyti būtybę ir būtį“. 
Bandoma. Tai tik bandymo imperatyvas. Heideggeris tai Žino ir 
nuolat kartoja. “Auf einer Stern zugehen, nur dieses” ("artėti prie 
žvaigždės, tik tiek“). “Alles ist Weg” ("viskas yra kelias“, arba “bu- 
vimas kelyje“, kaip žodyje tao): Sein und Zeit vyksmas yra "ein 
kaum vernehmbares Versprechen” ("vos girdimas pažadas"; vokiečių 
k. Versprechen reiškia ir “pažadą”, ir “apsirikima kalbant“). Argu- 
mentacija tai miglota ir paini, tai lyg Zaibu nutvieskiama (Herak- 
leito įvaizdis). Bet ar gali būti kitaip, kai Heideggeris kelia vieną 
vienintelį klausimą; pirmą kartą po ikisokratikų jis klausia ir mus 
ragina klausti: tá tonn - "Kas yra būtybė, kas yra būtybė savo bū- 
tyje?” Was ist das Seiende, das Seiende in seinem Sein? Ir kas yra die 
Zeit, tas “laikas”, kurį Vakarų metafizika užmiršo, abstrahuodama 
ir idealizuodama būtį? Pavadinimas Sein und Zeit sako mums, kad 
abu klausimai galų gale reiškia tą pat. 

“Maąstyti būtį“ yra Heideggerio Fundamentalontologie užduotis. 
Toji “pagrindų ontologija“ - visai kas kita, negu Platono idealiųjų 


Formų modelis, Aristotelio ir Akviniečio priežasties ir substancijos 

tinklas, Descartes’o mokslinis racionalumas ir Nietzsches nuosta- 
bus, bet nihilistinis būties ir valios sutapatinimas. “Fundamenta- 
lioji ontologija“ turinti pakeisti visas atskiras ontologijas, pvz., 
"istorijos", fizikos arba biologijos mokslų, sociologijos. (Kaip gali 
būti, - klausia Heideggeris, - atskira supratimo doktrina arba me- 
todas, jei pirmų pirmiausia nėra bendro būties suvokimo; kas gi 
yra konkrečių mokslų ir disciplinų metodologijos, jei ne pramanas 
arba pamatinio klausimo vengimas?) Kaip funkcionuoja pamatinė 
ontologija? Visiškai atskirdama ”ontine” ir “ontologine” plotmes, 
t.y. išorinių atskirybių, būtybių ir pačios būties sritis. Reikia iš 
karto pasakyti: “ontinė” ir “ontologinė" sritys skiriasi tiek, kiek 
dvi sąvokos ar jomis žymimos sritys apskritai gali skirtis. Bet viena 
be kitos jos neturi jokios prasmės. Tokios yra, pavyzdžiui, viena 
kitą nusakančios ir įgalinančios “dienos” ir “nakties” sampratos. 
Nėra “būtybės” be “būties”. Be “būtybių”, kurių “esa” ji ir yra, 
“bütis” būtų tokia pat tuščia sąvoka kaip ir Platono grynoji For- 
ma arba Aristotelio “nejudantis judintojas”. Tik aiškiai turėdami 
omenyje šį skyrimą, galime klausti: Was ist das Seiende in seinem 
Sein? ? Platonas Sofiste šį klausimą prilygina mirtingųjų bandymui 
galynėtis su Titanais. O mes Žinome, kad vien klausti to reiškia 
atsiriboti nuo logikos ir kalbos varžtų, daugiau kaip per du tūks- 
tančius metų sumenkinusių ist iki šmėkliškos gramatinės normos, 
ikijungties, esančios visuose teiginiuose, bet egzistenciškai tuščios. 
Taigi, kaip ir pats Heideggeris, mes bandome klausti. 

Mes bandome. Tai Heideggerio metodologinis pradžios taš- 
kas. Jo klausinėjimas krypsta ne į objektus, idėjas ar loginius-gra- 
matinius santykius. Kaip ir anksčiau Husserlis, jis kreipiasi tik į 
žmogų. Mat iš visų būtybių, iš visa, kas yra ir sudaro “ontinę” vi- 


3 Kas yra būtybė savo būtyje? 

sumą (das Seiende), viena būtybė, vienas Seiendes yra akivaizdžiai 
privilegijuotas. Tai žmogus. O jo privilegija būtent ta, kad tik jis 
patiria egzistenciją kaip problemišką, tik jis yra ontinė esamybė, 
siekianti supratimo santykio su ontologine plotme, su pačia “būti- 
mi“. Šį santykį Heideggeris vadina Seinsverstūndnis. Tik žmogus 
gali klausti būtį, gali stengtis “mąstyti būtį" ir išsakyti šį mąstymo 
procesą. Tačiau “gali” - per silpnas žodis. Jis turi tai daryti. Tai 
pirmas ir pamatinis Sein und Zeit teiginys. Konkrečią Žmogaus 
egzistenciją, jo “žmogiškąją būtį“ [Menschsein] tiesiogiai ir nuola- 
tos lemia būties klausinėjimas. Šis klausinėjimas suformuoja tai, 
ką Heideggeris vadina Existenz, ir tik jis daro ją realią bei reikš- 
mingą. Nėra tokio dalyko, kaip garantuota, apriorinė Žmogaus 
esmė (Sartre'as tai padarys lemiamu savo mokymo aspektu). Savo 
esmę, savo žmogiškumą Žmogus įgyja “egzistencijos” procese: 
klausinėdamas būtį, darydamas klausinėtiną savo paties ypatin- 
gą “duotybe”. Būtent šis klausinėjimas, ir tik jis, daro Žmogų frag- 
würdig, "vertą klausti“. 

Būtybė, klausinėjanti būtį, pirmiau klausinėdama savo Sein, 
yra Da-sein. Žmogus yra žmogus dėl to, kad jis yra “štai-būtis“, 
“yra-Cia” (vertimas nesulydo reikiamos amalgamos). Ontinė plot- 
me pasiekia Da-Sein, klausinėdama ontologine plotme. Ji tai daro 
- išskirtinai ir būtinai - kalba. Taigi tam tikru būdu, kurį išplėtoja 
tik vėlyvasis Heideggeris, Da-Sein ir kalba viena kitą determinuoja. 
Klausineti Sein - tai klausinėti jos Sinn, jos “prasmę”, “reikšmę”, 
"tikslą". Toks tyrinėjimas gali prasidėti “ikiontologiškai"- biolo- 
ginėmis, psichologinėmis, sociologinėmis, istorinėmis analizėmis. 
Rezultatai bus “ontiniai paaiškinimai“ arba “egzistencinė analiti- 
ka“. Bet jeigu klausinėjama tikrai, ko galų gale nedaro nei Kantas, 
nei Husserlis, nei Sartre'as, visada bus veržiamasi prie “pamatinės 


ontologijos“. Bus klausiama būties prasmės apskritai (der Sinn vom 

Sein Überhaupt). Sitaip įŽengiama į garsųjį hermeneutinj ratą. Da- 
Sein turi eiti šiuo ratu ir per jo vidinę spiralės kryptį skverbtis į 
“proSvaiste”, kur tiesa tampa "nepasleptimi”. 

Žmogaus būtis turi būti “Stai-bütis”. Dabar Heideggeris aiški- 
na “štai” (“čia”) prigimtį. Problemos esmė yra Alltäglichkeit - “kas- 
dienybė“. Visa Vakarų metafizika - sąmoningai ar ne - buvo pla- 
toniška tuo atžvilgiu, kad siekė iškelti žmogaus esmę iš jo kas- 
dienio gyvenimo. Ji postulavo gryną suvokėją, fiktyvų pažinimo, 
atsieto nuo įprastinės patirties, veikėją. Ji iškūnijo būtį prasimany- 
tu introspektyviu redukcionizmu, kurio dramatizuota išraiška yra 
Descartes’o abejonė ir Husserlio fenomenologija. Štai kodėl metafi- 
zika išdidžiai perleido suvokimo tyrinėjimą psichologijai, elgesio 
supratimą - etikai arba sociologijai, žmonijos būklės analizę - po- 
litiniams ir istoriniams mokslams. Heideggeris visiškai atmeta šį 
abstrahavimo procesą ir tai, ką jis laiko iš to kylančiu žmonių 
skirstymu į sektorius. 

Dasein yra "būti čia“ (da-sein), o “čia” yra pasaulis - konkre- 
tus, tiesioginis, realus, kasdienis pasaulis. Būti žmogumi - tai būti 
panardintam, su šaknimis įsodintam žemėje, kasdieniame pasaulio 
dalykiškume (žodyje “human” glūdi lotyniškas humus, reiškiantis 
"žemę" ). Filosofija, kuri abstrahuoja, kuri siekia iškilti virš kasdie- 
nybės kasdieniškumo, yra tuščia. Ji mums nieko negali pasakyti 
apie būties reikšmę, apie tai, kur ir kas yra Dasein. Pasaulis yra - 
tai, be abejo, kelia pirmapradę nuostabą ir yra viso ontologinio 
klausinėjimo šaltinis. Jis yra čia ir dabar ir visur aplink mus. Mes 
esame jame. Totaliai. (Kaipgi mes galėtume būti “kur nors” kitur?) 
Norėdamas išreikšti šią ypatingą imanenciją, šį įspraustumą, Hei- 
deggeris vartoja junginį In-der-Welt-sein (“buvimas pasaulyje“, "bü- 
ti pasaulyje“). Jau Husserlis, pabrėždamas žmogaus inkapsuliaci- 


jos tikrovėje konkretumą, kalbėjo apie Lebenswelt, “gyvenimo pa- 

Saul `. Bet Heideggerio "įžeminimas" - tariant žodžiu, kurį varto- 
jame kalbėdami apie elektros laidininką, - yra ryškiau absoliutus. 
In-Sein, "kame-bütis”, nėra atsitiktinė vandens vieta stiklinėje, stalo 
- kambaryje. Taikoma žmogaus Dasein, ji yra visybiškas jo "būties- 
apskritai“ [Uberhaupt-Sein] determinantas. Čia nėra nieko sudva- 


sinta ar metaforiška: 


Taigi kame-būties negalima ontologiškai paaiškinti kokiu nors 
ontiniu apibūdinimu, pavyzdžiui, sakant: kame-būtis tam 
tikrame pasaulyje yra dvasinė savybė, o žmogaus “erdvišku- 
mas“ yra jo fiziškumo ypatybė, kuri sykiu visada "grindZia- 
ma“ kūniškumu. Čia mes vėl turime štai tokio dvasinio dalyko 
ir kūniško dalyko duotybės-kartu-būtį [Zusammen-vorhanden- 
sein], ir pati šitokios sudėtinės būtybės būtis tebėra labai mig- 
lota. Įžvelgti egzistencinį Dasein erdviškumą galime tik su- 
pratę buvimą-pasaulyje kaip esminę Dasein struktūrą. Tokia 
įžvalga neleis mums pražiūrėti arba iš anksto nubraukti šią 
struktūrą, kaip pasitaiko ne dėl ontologinės, o veikiau dėl 
“metafizines” motyvacijos, naiviai manant, kad žmogus pir- 
miausia yra dvasinė esybė, kuri tik vėliau perkeliama į erd- 


vės "kame". 


Ši prielaida bei su ja susijęs sielos ir kūno dualizmas gal ir naivūs, 
bet iš tiesų priklauso Platono, Descartes’o ir Kanto epistemologijai. 
Heideggerio "pasaulietiikumas” (vartojant šį nuzulintą Zodi jo 
stipriausia etimologine prasme) nori nuversti visą metafizinį sie- 
los ir kūno tandemą bei esminės būties atskyrimą nuo čia-ir-dabar 
būties. Heideggeriui kame-būtis yra ne atributas, ne atsitiktinė 


tįsumo savybė, kaip tai būtų aristotelinėje raiškoje: 

Nebüna taip, kad žmogus "yra" ir, be to, dar turi būtišką 
santykį su "pasauliu", kuriuo kartais pasinaudoja. Dasein jo- 
kiu būdu nėra “pirmiausia” tartum laisva nuo kame-būties 
būtybė, kuriai užeina nuotaika "santykiauti" su pasauliu. 
Taip santykiauti su pasauliu tik dėl to ir įmanoma, kad Da- 
sein - toks, koks jis yra, yra kaip būtis-pasaulyje. Ši būties 
būklė kyla ne iš to, kad už Dasein pobūdžio būtybės yra duota 
kita būtybė, susitinkanti su ja. Ji gali “susitikti su“ Dasein tik 
tiek, kiek pati gali pasirodyti pasaulyje. 


Heideggeris sako, kad egzistencinės tapatybės ir pasaulio 
sampratos neatskiriamai susijusios. Būti apskritai reiškia būti pa- 
saulietiškai. Kasdienybė yra gaubiantis būties visetas. Dasein ir pa- 
saulio “susitikimas”, apibrėžiantis juos abu, apibūdinamas Tatsäch- 
lichkeit ir Faktizitūt kategorijomis. Žodis “faktifkumas” menkai ir 
negrabiai tenusako didžiulį šių vokiškų terminų konkretumą. Mes 
nepastebime savo buvimo-pasaulyje visa lemiančio esmingumo, 
kadangi šio buvojimo kasdienės realijos yra itin įvairios ir tartum 
banalios. Pasak Heideggerio, jų turinys toks: mes su kuo nors 
susiję, ką nors darome, kuo nors rūpinamės ir ką nors prižiūrime, 
kuo nors naudojamės, ką nors metame ir paliekame, ko nors ima- 
mės, ką nors įvykdome, rodome, klausinėjame, svarstome, apta- 
riame, nustatome ir pažįstame. Pastarasis buvimo-pasaulyje bū- 
das itin vertas dėmesio. 

Kaip teigia Heideggeris, čia prieidamas fenomenologijos ri- 
bas, žinojimas yra “Dasein kaip buvimo-pasaulyje būties modu- 
sas“. Žinojimas - tai tam tikra būties forma. Pažinimas nėra kažkoks 
paslaptingas šuolis nuo subjekto prie objekto ir atgal. “Pažinto da- 
lyko suvokimas nėra išėjimas ir sugrįžimas su nustvertu grobiu 


į sąmonės “kiautą”" (atkreipkite dėmesį, kaip Heideggeris pabrė- 

Zia agresyvų, išnaudotojišką klasikinio Žinių įgijimo modelio bruo- 
žą). Priešingai, tai su-būties forma, rūpestis (ši sąvoka bus deta- 
lizuota vėliau) su pasauliu ir pasaulyje. Ten, kur neketinama ga- 
minti, manipuliuoti arba pelnytis, toks rūpestis yra “pasilikimas" 
(ein Verweilen-bei). Taigi nesuinteresuotumas yra aukščiausia 
rūpesčio forma. Tačiau - suinteresuotai ar ne - ką nors žinoti yra 
konkretus buvimo-pasaulyje būdas. Tai atveda Heideggerį prie 
įtaigaus, keistai platoniško koreliato: “Netgi ko nors, kame, regis, 
ištrintas kiekvienas būties santykis su anksčiau Zinotu dalyku, 
užmarštis turi būti suvokiama kaip pirmapradės kame-būties mo- 
difikacija; tai tinka visoms apgaulems bei paklydimams”. Tačiau 
pažinimas nesukuria pasaulio ir užmarštis jo neištrina (šiomis 
tezėmis Heideggeris aiškiai palaiko sveiką protą), vadinasi, tik 
suvokdamas tikrovę Dasein atranda save. Kokios svarbiausios tokio 


11 DÉI 


suvokimo kategorijos? (Begriff - “suvokimas”, “sąvoka” - kyla iš 
Griff - "griebimas", “čiupimas".) Heideggeris šias kategorijas vadi- 
na Existenzialien. 

Taip prasideda Heideggerio “antropologija” - garsieji Sein 
und Zeit skirsniai, kuriuose dėstomi svarbiausi žmogaus priklau- 
somybės pasauliui modalumai. Daugelis dalykų, kuriuos skelbia 
Heideggeris, podraug akivaizdūs ir slėpiningi. Norėdamas išaiš- 
kinti ir kartu suprobleminti - vadinasi, ir paryškinti - egzistencinę 
kasdienės patirties tekstūrą, vientisą būties audinį, kurį metafizika 
idealizuodavo arba niekindavo, Heideggeris kurpia tūžmingo pa- 
prastumo kalbą. Žodyno ir gramatikos sausgysles jis susuka ir 
suspaudžia į atsparius, apčiuopiamus mazgus. Iš to kylanti “an- 
tiretorika“ yra itin speciali ir kartu šiurkščiai naivi, panašiai kaip 
ekspresionistų drobės arba gesto tapyba su storais dažų vingiais 
ir brėžiais. Ši analogija tikra. Heideggeris stengiasi įtraukti kalbą 


ir savo skaitytoją į konkretų pasaulį ir bando priversti švytėti bei 

atsiskleisti atkaklų medžiagos miglotumą. Būtent tai sugeba Van 
Goghas. Per kažkokią didžiausio konkretumo paslaptį jis atsklei- 
džia mums visišką buvimą-pasaulyje, visišką kėdės, batų poros 
buvimo-pasaulyje reikšmingumą. Totalus atvirumas vientisam šių 
daiktų tikrumui neretai “išeina iš“ - tiesą sakant, nežinome, kaip 
- tūžmingo potėpio arba mentelės brėžio. Taip yra ir Sein und Zeit. 
Heideggerio diskursas linksta krešėti, kaip ir tiršti dažai. Jį skaityti 
kiek nors giliau įsiskverbiant - tai veikiau jausti vyksmo dinamiką, 
šiurkštumą, o ne jo logiką ar užbaigtumą. Tačiau ten, kur “esybės 
kaip esybės pasaulyje [laikomos] ontologiniu atramos tašku“, svar- 
biausia gerai sugriebti. 

Mes esame “jmesti” (geworfen) į pasaulį, - skelbia Heidegge- 
ris. Mūsų buvimas-pasaulyje yra “jmestis”, Geworfenheit. Šiame 
teiginyje nėra nieko mistiška arba metafiziška. Tai pirmapradė 
banalybė, ilgai nepastebėta metafizinės spekuliacijos. Pasaulis, į 
kurį, neturėdami pasirinkimo, iš anksto nežinodami (tenepyksta 
Platonas), esame įmesti, buvo iki mūsų ir išliks po mūsų. Mūsų 
Dasein nuo jo neatskiriamas, ir, kaip matysime, tam tikra prasme 
pasaulis iš mūsų Dasein įgyja prasmę. Bet tai ne priežastinis san- 
tykis; nebūna taip, kaip kai kuriuose griežtuose idealistiniuose 
modeliuose, kad mūsų suvokimas konstruotų pasaulį. Heidegge- 
rio formuluotė tokia nesklandi, kad prašosi parodijuojama arba 


stačiai atmetama, bet ji esminga jo tikslui: 


Šį savajame “iš kur” ir “į kur” uždengtą, bet savaime juo 
neuždengčiau atsiskleidZiantj Dasein būties pobūdį, šį “kad 
jis yra“ mes vadiname šios būtybės įmestimi į jos "čia" būtent 


taip, kad ji yra “čia” kaip buvimas-pasaulyje. Žodis ”jmestis” 
turėtų nurodyti perdavimo faktiškumą. 

Pabandykime perfrazuoti Heideggerio apibrėžimą. Mes, aiš- 
ku, nežinome, iš kur atėjome į būtį; tai mums žinoma tik banaliau- 
siu fiziologiniu atžvilgiu. Jokia kilmės biologija į tikrąjį klausimą 
neatsako. Mes nežinome, kokiam tikslui buvome blokšti į egzis- 
tenciją - nebent mirčiai (jos prasmę ir ontologinį statusą Heideg- 
geris išryškins vėliau). Vis dėlto būtent šis dvigubas nežinojimas 
“imestą” Žmogaus egzistencijos būklę daro juo labiau emfatine ir 
juntama. Mes esame “perduoti” - tik taip varganai galime perteikti 
Heideggerio žodį Uberantwortung, kurio reikšmėje dar yra ir užuo- 
mina apie “atsakomybę tam, į ką esame perduoti“ - tikrovei, “čia”, 
visiškam, apgaubiančiam esamybiškumui. Dasein turi prisiimti šį 
esamybiškumą, įtraukti jį į savo egzistenciją. Be to jis nebegali būti. 
Terminu Faktizitūt siekiama nenuneigiamai pabrėžti pasaulio, kurin 
esame įmesti, įsakmią “čia-ybę" [Daheit|]. 

Vadinasi, Descartes’o cogito ergo sum - tai antropomorfinės 
racionalistinės hiperbolės pavyzdys. Iš tikrųjų yra atvirkščiai: "Esu, 
vadinasi, mąstau“. Egzistencija yra būtina minties prielaida ir 
įgalinanti sąlyga. Žinoma, būtent ta prasme, kuria šiuos du termi- 
nus siekė įtvirtinti Descartes'as, egzistencija yra iki mąstymo. Mąsty- 
mas - tik viena iš Dasein raiškų. Platoniškoji-dekartiškoji kogitacija 
ir dekartiškasis pasaulio tikrovės grindimas Žmogaus refleksijoje 
yra mėginimai “peršokti pasaulį" (ein Uberspringen), siekiant patekti 
į nekontingentišką amžinųjų Idėjų arba matematinių funkcijų bei 
tikrybių grynumą. Bet šis mėginamas šuolis iš abstrakcijos į ab- 
strakciją visiškai neatitinka mūsų gyvenamojo pasaulio faktišku- 
mo, su kuriuo susiduriame. Tad kaipgi pasaulis iš tikrųjų susitinka 
su mumis (čia ši frazė atgauna savo pirminę jėgą)? 

Heideggeris atsako: pasaulis skleidžiasi mums daiktų pavidalu 
ir būdu. Tačiau akivaizdžiai nesuskaičiuojami objektai-esybės, su 


kuriomis susiduria Dasein, kurios sudaro jobuvimą-pasaulyje, nėra 

bet kokie daiktai. Jie yra tai, ką graikai vadindavo pragmata, “t.y. 
tai, su kuo Žmogus susiduria rūpestingais santykiais“. Heideg- 
geris pragmata išreiškia žodžiu Zeug. Tai verčiama kaip “įranga”, 
“instrumentas”, [pranc.] outillage. Pagrindinis vokiškas vedinys 
yra Werkzeug - "įrankis". Skirtumas tarp "bet ko” ir Zeug yra 
esminis visai Heideggerio pasaulėžiūrai. Vorhandenheit, “duoty- 
bė“, "objektiskumas”, yra "štai ten“ esančio objekto pobūdis. Jis 
nusako teorinių svarstymų ir mokslinių studijų dalyką. Taigi 
“Gamta” yra vorhanden fizikui, o uolos - vorhanden geologui. Bet 
ne taip su uola susitinka mūrininkas arba skulptorius. Jo santykis 
su akmeniu, lemiamas jo Daseinui, yra Zuhandenheit, "parankišku- 
mas“ (atkreipkite dėmesį, koks didžiulis plyšys skiria vor ir zu 
[angl. at ir to] abiejuose pagalbiniuose terminuose). Tai, kas yra 
zuhanden, pažodžiui “po ranka“, atsiskleidžia Daseinui, yra jo ir į 
ji įimamas tokiais būdais, kurie absoliučiai konstituoja tą “čia” 
[Daheit], į kurį įmesta mūsų egzistencija ir kuriame ji turi vykdyti 
savo būtį. Heideggerio dėstymas apie žmogaus patirties “parankiš- 
kumą“ toks sodrus ir apčiuopiamas, kad iš trumpos citatos jį sun- 


ku pajusti: 


Kalimas ne tik turi pažinimą apie (um) plaktuko kaip reik- 
mens pobūdį, bet yra kuo tinkamiausiai pasisavinęs šį reik- 
menį. Tokiuose naudojimo reikaluose mūsų rūpestis paval- 
dus tuo metu įrankį konstituojančiam “tam-kad”; juo mažiau 
į plaktuką-daiktą tiesiog spoksoma, juo tvirčiau suėmus juo 
naudojamasi, juo pirmapradiškesnis santykis su juo, juo ne- 
uždengčiau jis sutinkamas kaip tai, kas jis yra, kaip reikmuo 
(Zeug) [...]. Kad ir kaip skvarbiai žiūrima į vienokią ar kito- 
kią daiktų “išvaizdą”, nieko parankiška (Zuhandene) neatran- 


dama. “Teoriškai” težiūrint į daiktus, neprireikia suprasti pa- 

rankiškumo. Tačiau naudojantis-darbuojantis veikiama ne 
aklai, o su savuoju matymu, kuris reguliuoja darbavimąsi ir 


suteikia jam savitą daiktiškumą. 


Tinkamas naudojimas, atlikimas, rankų darbas turi savąjį matymą. 
Heideggeris vadina jį “apdairumu” [Umsicht]. Kiekvienas meninin- 
kas, amatininkas arba sportininkas, valdantis savo aistros instru- 
mentą, gerai supras, ką Heideggeris turi omenyje, ir žinos, kaip 
dažnai išlavinta ranka “pamato” greičiau ir subtiliau negu akis ir 
smegenys. Antra vertus, teorinė rega Žiūri į daiktus neapdairiai: 
“Iš metodo ji susikuria kanoną”. Taip fizikas “žiūri” į atomo dale- 
les. Čia tiesioginis “parankiškumo" autoritetas pakeičiamas meto- 
dologine abstrakcija. Heideggerio diferenciacija ne tik savaime iš- 
kalbinga, bet ir puikiai apverčia platoniškąją vertybių tvarką, teo- 
rinį kontempliuotoją iškeliančią daug aukščiau už menininką, ama- 
tininką, darbininką. 

Kalbant apie darbo įrankius, neišvengiamai numanomas “ki- 
tų“ egzistavimas - tų, kuriems darbas skiriamas. Sein und Zeit 
pirmame skyriuje (IV, 5 26) randame apmatus to, ką Heideggeris 
apibūdins kaip ontologinį požiūrį į socialinę teoriją. Patirdamas 
Dasein, “aš” niekada nebūna vienas. Susitinkant su “kitais”, nebū- 
na taip, kad savo paties subjektas būtų “daiktiškai duotas šalia“. 
Su kitais susitinkame “iš pasaulio, kuriame esmingai laikosi rūpes- 
tingai apdairus Dasein“. Susitikimas su kitais nėra kontingentiš- 
kas, pagalbinis subjektyvumo atributas; tai esminis, integralus abi- 
pusio būties ir pasaulio suvokimo elementas. Be to, lemiamas mū- 
sy susidurimo su V'autre* būdas yra “darbas”. (Čia esama tikrų są- 
lyčio taškų tarp Heideggerio ir marksistinio modelio, akcentuojan- 


* Kitu. 

čio visuomeninį ir kolektyviai funkcinį Žmogaus individuacijos 
proceso pobūdį.) “Net tada, kai kitą mes matome “paprasčiausiai 
stoviniuojantį `, jis niekada nebūna suvokiamas kaip duotasis [vor- 
handenes| Zmogus-daiktas; stoviniavimas yra egzistencinis būties 
modusas - tai nesirüpinantis, neapdairus buvojimas [Verweilen] 
visur ir niekur. Kito su-čia-būtis [Mitdasein] sutinkama pasaulyje.“ 
Čia vėl svarbi ”jmesties” samprata. Pasaulyje, į kurį įmestas mūsų 
Dasein ir į kurį jis įžengia, yra ir kitų. “Pasaulio pasauliskumas” 
yra toks, kad kitų egzistavimas absoliučiai esmingas jo faktišku- 
mui, pačiam jo “buvimui-čia“. Šio pirmapradžio fakto negalime 
suvokti atsitiktinai pažindami ar teoriškai tyrinėdami. Kitų on- 
tologinio statuso ir jo santykio su mūsų pačių Da-sein supratimas 
jau yra būties forma. Suprasti kitų esamybiškumą reiškia egzistuo- 
ti. Buvimas-pasaulyje, pasak Heideggerio, yra su-būtis. Pabrėžda- 
mas šį principą, Heideggeris nori išspręsti arba atskleisti kaip 
"grynai metafizinį“ garsųjį klausimą: kaip mes suvokiame kitų 
protų egzistavimą? Deja, ši problema vis išsprūsdavo iš daug kuo 
solipsistinės Husserlio asmens pažinimo schemos. 

Tačiau su-būtis turi ir neigiamų ypatybių. Jų paaiškinimas - 
vienas įžvalgiausių visų Heideggerio raštų laimėjimų. Jeigu šis 
paaiškinimas ir nepaskatino to, kas tapo vyraujančiu modernio- 
sios jausenos motyvu - Durkheimas ir Engelsas buvo ankstesni už 
Sein und Zeit, - tai vis dėlto šiam motyvui suteikė nepranokstamą 
raiškumą ir mastą. 

Įmesti tarp kitų, vykdydami ir realizuodami savo Dasein kaip 
vieno-su-kitu-būtį (Heideggerio nerangus jungimas brūkšneliais 
vaizduoja suraizgytą faktų tirštumą), mes tampame nebe savimi. 
Imame egzistuoti ne savyje ir ne pagal save, o atsižvelgdami, 
orientuodamiesi į kitus, ir štai čia žodis "Kn" įgyja priverčiamąjį 


Sartre’ol’autre atspalvį. Visiškai tiesiogine, konkrečia prasme “mes 

nesame patys savimi”, o tai reiškia, kad mūsų būtis darosi dirbtinė. 
Esminis Heideggerio žodis yra trumputis ir sunkiai išverčiamas: 
"aš" pats sau susvetimėja ir tampa Man. Vokiškai man reiškia 
“kažkas” [nekonkrety asmenį] arba “jie”; tik kontekstas, ir tai ne 
visada, gali pašalinti šį lemiamą neapibrėžtumą. Šis Man, galimas 


“x „5 


versti ir kaip “kas nors“, ir kaip "Žmogus", inscenizuoja tikrojo 
Dasein pasitraukimą į susvetimėjimą, vidutiniškumą, nutolimą nuo 
autentiškos būties, “viešumą” ir neatsakinguma. “Kiekvienas yra 
Kitas, ir nė vienas nėra jis pats. Das Man, atsakantis į klausimą apie 
kasdienio Dasein “kas”, yra “niekas”, kuriam Dasein vieno-tarp- 
kitų-būtyje jau yra pasidavęs.“ Būtis, kuri yra mes, nusitrynė iki 
bendrybės; ji sumenkusi iki “kažko” kolektyviniame, viešame, 
kaimeniškame "ue". O tas “jie” - tai ne tikrųjų būtybių, o “kažko” 
visuma. Savo Dasein ontologinio vientisumo neatiduodame vienai 
ar kitai ypatingai globai, nepaklūstame prasmingam kvietimui 
(tokius atsidavimo būdus Heideggeris brangina). Savo egzisten- 
ciją atiduodame beformiam “jie”, arba altėritė. Kiti, kuriems save 
patikime, nėra konkrečios, savarankiškos esamybės: “Priešingai, 
jiems gali atstovauti kiekvienas Kitas. Lemtingas yra tik nekrin- 
tantis į akis Kitų viešpatavimas, kurį Dasein kaip su-būtis nejučio- 
mis pripažįsta. 

Susvetimėjimą sau Heideggeris vaizduoja nepaprastai įtiki- 
namai: “Žmogus priklausai Kitiems ir taip įtvirtini jų galią. “Kiti”, 
kuriuos taip įvardiji, norėdamas nuslėpti esminę priklausomybę 
nuo jų, yra tie, kurie kasdienėje vieno-su-kitu-bütyje pirmiausia ir 
dažniausiai “yra čia“ [da sind]. Tas "Kas" nėra nei šis, nei kitas, ne 


tu pats ir ne kai kurie, ir ne visų suma. Tas “Kas” yra neutrum, 


` Nuasmeninta prasme, pvz., sakinyje “Ką dabar žmogus gali žinoti, kur jis 


dingo“. 

das Man”. Heideggerio diagnoze, be abejo, siejasi su Engelso in- 
divido dehumanizacijos masinėje visuomenėje suvokimu ir su 
Durkheimo anomie * analize, o pastarieji turi sąsajų su Rousseau 
ir Hegelio susvetimėjimo sampratomis. Tačiau tame, ką sako Hei- 
deggeris, esama ypatingo moralinio psichologinio aštrumo ir prana- 
šiškos įžvalgos. Atitolimas nuo būties, vidutiniškumas, jausmų ir 
raiškos sulyginimas vartotojų visuomenėje “konstituoja tai, kas 


mn 


mums žinoma kaip “viešumas” ”. Visoks dvasinis pranašumas be 
triukšmo nuslopinamas. "Visa, kas originalu, kaip mat suniveliuo- 
jama, tarsi tai būtų seniai žinoma. [...] Kiekviena paslaptis praran- 
da savo jėgą.“ 

Randasi drastiškas neatsakingumas. Ir vėl Heideggeris skvar- 
biai analizuoja susidarantį dialektinį grįžtamąjį ryšį: “Kadangi das 
Man užbėga už akių visokiam sprendimui ir apsisprendimui, jis 
panaikina Dasein atsakomybę. Das Man tarsi gali sau leisti, kad 
“žmogus” bet kuriuo atveju apeliuotų į jį. Jis gali lengvai už viską 
atsakyti, nes nėra nė vieno, kuriam reikėtų už ką nors laiduoti. Das 
Man “buvo” visada, ir vis dėlto galima tarti, kad “nė vienas“ 
nebuvo das Man“. Šios pastabos, parašytos arba veikiau išleistos 
1927 m., tebėra vienos nuodugniausių ir rūsčiausių iš to, kas pa- 
sakyta apie das Man elgseną totalitarizmo sąlygomis. Tačiau pasy- 
vumas politinio barbarizmo akivaizdoje ar net aktyvus jo rėmimas 
tėra kasdienybės tąsa. Susvetimėjęs “pats”, das Man, yra fatališkai 
išvaduotas nuo moralinės autonomijos naštos, taigi ir nuo mora- 
linės atsakomybės. Jis negali jausti dorovinės kaltės. Trumpai ta- 

riant, kasdienio Dasein “pats” “yra das Man-selbst ("pats-Zmogus” - 


grėsmingai skambantis derinys). Tai visiška priešingybė Eigentlich- 


e Individų arba visuomenės būklė, pasižyminti socialinių normų ir vertybių 


pakrikimu arba nebuvimu, būdinga, pvz., žmonėms be šaknų. 

keit, konkretaus ypatingumo ir realumo, kurie büdingi Daseinui, 
autentiškai suvokusiam, jemusiam save (eigens ergriffenen Selbst). 
Ši perskyra - viena lemtingiausių Heideggerio minčių ir paskatų 
šiuolaikinei jausenai. Tai perskyra tarp autentiškos ir neautentiš- 
kos Žmogaus gyvenimo būklės. 

Toliau Heideggeris konkretina ir gilina šį kardinalinį dua- 
luma. Neautentiškas Dasein gyvena ne kaip pats, o kaip “yra gy- 
venama”. Tiksliau tariant, vargu ar jis iš viso gyvena. Jis “yra gy- 
venamas” primestų, anonimiškų vertybių pastoliuose be pastato. 
Neautentiškoje egzistencijoje mes nuolat bijome (kitų žmonių nuo- 
monių, to, ką “jie” nuspręs už mus, to, kad neatitiksime materia- 
lios ar psichologinės sėkmės normų, nors patys niekaip neprisidė- 
jome prie tų normų įsigalėjimo ar bent verifikavimo). Toks bijoji- 
mas - tai Furcht. Jis yra dalis banalios, dirbtinai formuojamos ko- 
lektyvinių jausmų tėkmės. Angst yra visai kas kita. Augustino, 
Pascalio ir pirmiausi Kierkegaard'o prasme Angst yra tai, kas mūsų 
buvimą pasaulyje daro problemišką, klaustiną. Angst - viena svar- 
biausių priemonių, kuriomis ontinis kasdienės egzistencijos pobū- 
dis ir kontekstas neišvengiamai atsiveria ontologinės plotmės (ku- 
rioje mirtis, kaip matysime, turi privilegijuotą statusą) spaudimui 
ir yra jo apnuoginamas. Angst yra autentiškumo, das Man atmeti- 
mo ženklas. 

Pateikiamas ir kitas skirstymas. Matėme, kad Dasein pagrin- 
das yra kalba, kad buvimo pasaulyje suprantamumas išreiškiamas 
ir gali reikštis tik diskurse. Mes gyvename, - sako Heideggeris, - 
išreikšdami žodžiais “suprantamumo prasmių visumą. Prasmės apau- 
ga žodžiais“. Autentiška kalba yra Rede; šis žodis, kaip apgailes- 
taudami sako Heideggerio vertėjai, ne toks formalus kaip “diskur- 
sas”, bet, aišku, ne toks familiarus kaip “šneka”. Kasdienybes ir 


das Man fenomenalume Dasein supranta ir interpretuoja save ne 

per Rede, bet per Gerede. Cia vertimas vel Slubuoja. “Snekalai”, 
"tauškalai" turi moralizuojančių vertinimų, kurių Heideggeris kaip 
tik nori išvengti, nes jie patys per daug konvencionalūs ir pa- 
guodžiantys, palyginti su tuo, ką jis turi pasakyti. Turbūt geriau- 
sia, sukantis iš bėdos, Rede vadinti "kalbejimu” [speech], pvz., “Da- 
sein kalbėjimas“ (čia po ranka sąsaja su logos), o Gerede - tiesog 
“šneka” [talk]. 

Snekai büdingas ardantis visuotinumas. Ji ne tik apima smulk- 
mes ir paskalų, naujovių ir klišių, Zargono ir tuščio pütimosi srau- 
tą, “bet ir prasismelkia į rašymą kaip "rašliava". Didžiuliu mastu 
“šneka prarado pirminį būtiškąjį ryšį su aptariama būtybe arba 
tokio ryšio išvis neturėjo“ (triuškinanti žurnalistikos ir masinių 
informacijos priemonių anatomija). Taigi ji negali būti girdima 
kaip “pirmapradis būtybės bylojimas”. Ji gali tik “antrinti”; tai 
smarkiai niekinamas žodis, kadangi vokiškai nachreden taip pat 
reiškia “Smeizti”, “apkalbėti”. Gerede, das Man, kalbantis “jiems” 
ar veikiau su “jais”, išreiškia ir kartu įgyvendina tą šaknų neturėjimą 
bei nerimastingumą, kurie viešpatauja neautentiškumo kultūroje. 
“Sneka” iškelia į viešumą tai, kas turėtų likti privatu. Ji kursto 
supratimo iliuziją, nesant tikro suvokimo, užtemdo arba stabdo 
kritinį tyrinėjimą. Dasein-su-kitais apsireiškia aidų kambaryje, kur 
be paliovos tuščiai plepama, "pseudokomunikuojama”, visai ne- 
pažįstant žodžių “bendrystė“ [communion] ir “bendrija” [commu- 
nity], kurie yra ar bent turėtų būti anam giminingi. Būtent tokį 
modelį Sartre'as išplėtoja pjesėje Užsklęstos durys. 

Gerede vaisius yra neatlyžtantis Neugier - smalsulys, naujumo 


godulys: 


Šnekalai atveria Daseinui suprantančiąją būtį savo pasauliui, 


kitam ir sau. tačiau atveria taip, kad ši “būtis kam [...] sklei- 

džiasi pagrindo neturinčio plevenimo moduse. Smalsulys 
atveria viską ir ką tik nori, tačiau taip, kad kame-būtis yra 
visur ir niekur. Dviprasmybė nenuslepia nieko nuo Dasein 
supratimo, tačiau tik tam, kad buvimą-pasaulyje užgniaužtų 


šiame šaknų neturinčiame visur-ir-niekur. 


Ši analizė apima ir priešpriešinį autentiško kalbėjimo idealą, kurį 
Heideggeris pateiks, savo vėlesniuosiuose darbuose aptardamas 
didžiuosius poetus. Bet manau, kad čia yra ir (labai galimas daiktas, 
nesąmoninga) apologija - žmogaus, rašančio Sein und Zeit, spau- 
džiančio, minkančio iš kalbos naują nepaklusnų pavidalą, idant 
išgramdytų iš jos metafizinio-akademinio ir akademinio-žurna- 
listinio tauškimo paveldą. Iš čia kyla ir vis kartojama pirmapradė, 
visą argumentaciją grindžianti perskyra. “Smalsulys neturi nieko 
bendra su besistebinčiu būtybės stebėjimu, thaumazein” - nuos- 
taba. Filosofija, kylanti iš Neugier, yra (apytikriai) įsitvirtinusi 
“Snekoje”. Mąstymas, kurio pavyzdį Heideggeris siekia pateikti, 
yra esmingai, kone tūžmingai įsišaknijęs “žodyje”, kurio paties 
šaltinis yra nuostaba. 

Ir štai čia įvyksta stulbinanti moduliacija. Autentišką ir neau- 
tentišką gyvenimą Heideggeris atskyrė terminais, turinčiais kone 
emfatinį teologinį skambesį. Euristine Angst priešpriešinama Ze- 
miškai baimei, logosą suponuojantis “kalbėjimas” kontrastuoja- 
mas su "šneka", tiesiog naujumo alkis priešinamas tikrai nuosta- 
bai. Kiekviena šių priešpriešų natūraliai kyla iš plačios antitezės: 
tikrojo Dasein, t.y. savęs turėjimo, ir kolektyvinio neskyrimo egzis- 
tencijos pagal das Man nuostatas. Tokią egzistenciją Heideggeris 
pavadina Verfall ('£nuosmukiu", "kryčiu"). Ir vėl tonacija išskirti- 
nai teologinė. Tartum Heideggerio visa neautentiškumo diagnozė 


būtų žmogaus nuopuolio doktrinos kvazisekuliarusis variantas. 

Tačiau Heideggeris tvirtina, kad taip jokiu būdu nėra. Neau- 
tentiškumas ir “Dasein nuopuolis” į neautentiškumą neturi būti 
suprasti kaip kuo nors analogiški pirmapradės nuodėmės scena- 
rijui. Verfall, - sako Heideggeris, - neteikia moralinio vertinimo. Ne- 
lengva perprasti, kaip Heideggeris aiškina šį paradoksą, bet jo 
aiškinimą pateiksime visą: 


Dasein pirmiausia ir visada yra jau atpuolęs nuo savęs kaip 
autentiškosios sau-būties-galimybės ir nupuolęs į "pasaulį". 
Nuopuolis į pasaulį reiškia ištirpimą vieno-su-kitu-bütyje 
tokiu mastu, kokiu pastarąją lemia šnekalai, smalsulys ir 
dviprasmybe.[...] “"Neautentiška" - tai visiškai nereiškia "tik- 
rai ne“, tarsi šiame būties moduse Dasein apskritai prarastų 
savo būtį. Neautentiškumas nėra kažkas, kas būtų nebe-bütis- 
pasaulyje; jis reiškia ypatingą būtį-pasaulyje, kuri visiškai 
pasisavinta “pasaulio” ir kitų su-Dasein das Man stichijoje. 
Ne-sau-būtis funkcionuoja kaip pozityvi galimybė būtybės, 
kuri, esmingai rūpindamasi, ištirpsta pasaulyje. Ši ne-būtis 
turi būti suvokta kaip pirminis Dasein būdas, kuriame jis daž- 


niausiai laikosi. 


Kitaip tariant, kadangi Dasein yra visada Dasein-su ir būtis-pa- 
saulyje, į kurią buvome įmesti, “neautentiskumas” ir “nuopuolis" 
nėra atsitiktinumai ar klaidingi pasirinkimai. Jie būtini egzisten- 
cijos, egzistencinio faktiškumo kasdienybėje komponentai. “Bū- 
tis-pasaulyje pati savaime yra gundantı.” Pasiduoti pasaulio pa- 
sauliškumui reiškia tiesiog egzistuoti. Todėl “/nuopuolis yra eg- 
zistencinė apibrėžtis“. Juk kaipgi būtų galima "iškristi iš pasau- 
lio“? Verfall pozityvus tuo, kad jis “atskleidžia paties Dasein es- 


mingąją ontologinę struktūrą, kuri ne tik nenulemia tamsiosios 

pusės, bet konstituoja visas kasdieniškąsias Dasein dienas“. 

Ši drąsi antinomija, šis požiūris į susvetimėjimo “pozityvuma” 
Martino Heideggerio mąstymą aiškiai atriboja nuo kitų dviejų 
didžiųjų Žmogaus nuopuolio modelių Vakarų kultūroje: marksis- 
tinio ir terapeutinio. Dasein “nuopuolis” nėra smukimas iš kokio 
nors ekonominės lygybės ir socialinio teisingumo aukso amžiaus, 
į kokį savo utopiškesniuose raštuose apeliuoja Marxas. Tai ne 
Verfall iš grynesnės ir aukštesnės “pirmapradės būklės”. Mes ne- 
turime ne tik ontinės patirties apie tai, bet ir jokių galimybių bei 
gairių ontologiškai ją interpretuoti”. Socialinės reformos arba revo- 
liucija nepašalins neautentiškumo, nepadarys to nė terapija nei 
psichologinės asmenybės korekcijos. Heideggeris nepalieka vietos 
kokiam nors froidistiniam pirmapradžio nusikaltimo ir komplek- 
so scenarijui. “Nupuolimas" - neišvengiama savybė, nusakanti in- 
divido sąsają su kitais ir su fenomenų pasauliu. Negali būti vaistų 
nuo būties. 

Bet “nupuolimas" pozityvus kita, gilesne prasme. Neauten- 
tiskumo ir das Man, “šnekos” ir smalsulio reikia tam, kad Dasein, 
šitaip suvokęs savasties praradimą, galėtų siekti sugrįžti į tikrąją 
būtį. Niekur kitur Heideggeris nėra labiau dialektiškas, labiau 
įnikęs į argumentacijos, kylančios iš vidinio prieštaravimo, dina- 
miką. Verfall tampa absoliučiai būtina prielaida veržtis prie tikrojo 
Dasein, prie savasties gavimo arba veikiau atgavimo, nusakančio 
žmogaus atvirumą ontologiniam iššūkiui. Ir nors Heideggeris tai 
neigia, šioje sandūroje teologinis modelis yra akivaizdus ir įsak- 
mus. “Nupuolimo pozityvumas“ Heideggerio analizėje tiksliai 
atitinka įžymųjį felix culpa paradoksą - doktriną, kuri Adomo “pa- 
laimingąjį nuopuolj” traktuoja kaip būtiną Kristaus tarnystės ir 
galutinio Žmogaus prisikėlimo sąlygą. Savo būties-pasaulyje neau- 
tentiškumo kelyje Dasein priverstas ieškoti to, kas autentiška. Hei- 

deggerio postulatas glaustas, bet kupinas padarinių: “autentiskoji 
egzistencija nėra tai, kas sklando virš nupuolusios kasdienybės;. 
bet egzistencialiai yra tik modifikuotas pastarosios pasisavinimas". 

O koks gi tinkamas šio “pasisavinimo” instrumentas? Koks 
organiškas ryšys tarp būtino būties-pasaulyje neautentiškumo ir 
tiek pat būtino autentiško Dasein siekimo? Atsakymas, duodamas 
Sein und Zeit pirmos dalies paskutiniame skirsnyje, yra Sorge. 

Šis itin kierkegoriškas terminas verčiamas kaip “rüpestis”, 
"susirūpinimas", “nerimas”. Heideggeris teikia jam didelę teigiamą 
vertę ir mastą. Būtinoje neautentiškumo būklėje “mes atkrentame 
nuo savęs“. Iš šios išvados kylanti kasdienybės fenomenologija 
liudija audringą inerciją (šiedvi sąvokos tik išoriškai prieštarin- 
gos). Šioje “nekenksmingoje bepasaulio vyksmo tuštumoje“ (Hei- 
deggerio formuluotė dygliuota, bet audringą veiklumą ir kartu 
tuštumą jis analizuoja aiškiai įspūdingai) mumyse užgimsta ne- 
jaukumo jausmas. Mes jaučiamės tiesiog unheimlich - "benamiai", 
“neapsigyvene”. Mums tuščiai blaškantis, kasdienybės intymu- 
mas sudūžta, tartum būtume staiga įkliuvę į veiklaus būties tinklo 
akeles ir atsidūrę akis į akį su ontologiškąja plotme, su Daseins- 
frage. Įstabu, kaip Heideggerio "nejaukumo” sklaida panaši į gar- 
siąją Freudo to paties termino vartoseną. 

Nejaukumas paskelbia tas lemiamas akimirkas, kai Angst iš- 
kelia priešais Dasein jo šiurpią laisvę būti ar nebūti, gyventi ne- 
autentiškume ar veržtis į savęs įgijimą [Selbstbesitz]. Šiomis aki- 
mirkomis žmogus žino esąs "disponuojamas”, "laisvas kam” (Sart- 
re'o pjesėje Musės, inscenizuojančioje tą potencialumo svaiguli, šie 
žodžiai pateikiami kaip disponibilitė ir libertė). Slegiamas nejauku- 
mo, Dasein ima suvokti, kad, pranokdamas Dasein-su ir Dasein- 
kame - tai neišvengiami kasdienybės modusai, - jis turi tapti Dasein- 


kam. Sio transcendavimo priemonė yra Sorge, reiškiantis “rūpestį- 

del ko”, rüpinimasi-kuo”. Jis gali ir privalo turėti begalę pavidalų: 
rūpestį dėl parankiškumo, mūsų praktinės veiklos įrankių ir me- 
džiagų, rūpinimąsi kitais - tai galima pavadinti ”susirüpinimu”. 
Bet svarbiausia ir dar detalizuotina prasme Sorge yra rūpinimasis, 
susirūpinimas būties, nutvieskiančios būtybes, esamybiškumu ir 
paslaptingumu. Ir būtent iš šios egzistencinės rüpestingumo eti- 
kos kyla Heideggerio Žmogaus kaip būties piemens ir sergėtojo 
apibrėžtis. 

Dabar mes galime suvokti vaisingus ryšius tarp neautentiš- 
kumo ir autentiškumo, tarp nupuolimo ir to susidūrimo su onto- 
logine plotme, kurį nupuolusiajam primeta nejaukumas. Būtis- 
pasaulyje inertiškai (bet absoliučiai neišvengiamai) pasimetė tame, 
ką ji pati turi, kas yra tiesiog “čia”. Bet šis pasimetimas kelia 
vaisingą nepasitenkinimą. Veiklų, tuščią Dasein jis atveria nejau- 
kumo svaiguliui. Tame svaigulyje Dasein alksta ir nori išeiti už 
savo ribų. Heideggeris teigia, kad ontologiškai nepasitenkinimas 
ir geismas numato rūpesčio galimybę: 


Rūpestis visada yra susirūpinimas ir rūpinimasis-kuo [Besor- 
gen und Fürsorge], net ir neigiama prasme. Norėjime būtybė, 
kuri yra suprantama, t.y. projektuojama į savo galimybę, 
sugriebiama arba kaip ta, kuria reikia rūpintis, arba kaip iš- 


keliama į savo būtį per rūpinimąsi-kuo. 


Troškimas ir viltis yra rūpesčio veržimasis. Taigi rūpestis grindžia 
ir daro būtiną "laisvos būties galimybę“. Nerūpestingas ir nesirū- 
pinantis žmogus nėra laisvas. Būtent Sorge Žmogaus egzistencijai 
ir žmogaus gyvenimui suteikia prasmę. Būti-pasaulyje kokiu nors 
realiu, egzistenciškai įgytu pavidalu reiškia rūpintis, būti besorgt 
(“susirüpinusiam”). Ir čia pamatinė lygtis yra antidekartiška: rū- 

pinuosi, vadinasi, esu. Terminija gal ir išklaipyta, o argumentavi- 
mo raišką sunku verifikuoti. Tačiau čia glūdinti vizija yra aistrin- 
gai humaniška, kupina rūškano įkarščio, būdingo Augustinui, Pas- 
caliui, Kierkegaard 'ui. 

Rūpestis, - apibendrina Heideggeris, - yra Dasein, siekiančio 
autentiškumo, “pirmapradė būties būklė“. O kaip su pačia būti- 
mi? Kokią prasmę turi Sein? Kas gi ta “būtis”, kuria būtybės turi 
didžiai rūpintis ir ją globoti? To klausti reiškia vėl pradėti iš naujo, 
kartojant spiralinę eigą, kuri, kaip minėjome, yra viso Heideggerio 


metodo pamatas. 


Grįžkime prie pavadinimo: Būtis ir laikas. Kaipgi jie susiję? 
Sein und Zeit antrame skyriuje imamasi ryškinti šių abiejų samp- 
ratų totalinę sąveiką, abipusį determinuotuma. Pamatinė ontologija 
yra ta, kuri parodo būtį, neatskiriamą nuo laikiškumo (Zeitlichkeit). 
“Anapus laiko" (beprasmė frazė) egzistencija negali turėti prasmės. 
Jos negalima nei patirti, nei prasmingai mąstyti. “Rūpestis” - jis, 
kaip matėme, yra egzistencijos būdas, ir per jį būtis pagauna savo 
būtiną padėtį bei įsitraukimą į pasaulį - “turi naudotis laiku, taigi 
ir pasikliauti juo”. Būtent "laike" pasaulyje-esančios-būtybės susi- 
tinka. Tik “laiko horizonte“ - šią frazę Heideggeris laikė esmine 
savo Ziürai, bet kartu ir nepaliaujamai problemiška - ontinems 
realijoms, kasdienybės audiniui bei turiniui ir tokioms ontologi- 
nėms baigtybėms kaip “būtis apskritai“ galima suteikti prasmę. Iš 
to kyla ir lapidarinis tvirtinimas, kad “laikiškumas sudaro pirma- 
pradę Dasein būties prasmę“. 

Čia taip pat pastebime antiplatonišką ir antidekartišką link- 
mę. Ir Platono, ir Descartes'o filosofijoje visą pažinimą lemia geo- 
metrinės erdvės ir idealizuoto laiko, arba amžinybės, koordinatės. 


Samoningai ar ne, Heideggerio laikiškumas susijęs su ta indivi- 

dualizuoto, eschatologiškai diferencijuoto laiko sandara, kuri grin- 
džiama Įsikūnijimo vyksmu laike. (Šį aspektą pabrėžė šv. Augus- 
tinas - daugeliu atžvilgių Heideggerio pirmtakas.) Sugretinę Pla- 
tono arba Descartes'o laiką su Sein und Zeit laiku, turime ne ką kita 
kaip dvi kardinaliai priešingas žmogaus egzistencijos ir jos pras- 
mės lokalizacijas. Labai garsiuose, bet dažnai neteisingai supran- 
tamuose antro skyriaus pirmuose skirsniuose Heideggerio escha- 
tologinė kryptis itin ryški. 

Dasein gali suvokti savo visybiškumą ir prasmingumą, neat- 
skiriamą nuo vientisumo, tik susidūręs su savo “nebebuvimu-čia" 
(sein Nicht-mehr-da-sein). Nepriėjęs savo paties pabaigos, Dasein 
lieka neužbaigtas. Jis nėra pasiekęs savo Gänze (“pilnatvės”). Dasein 
gali suvokti būties prasmę - tai nepaprastai svarbu - dėl to ir tik 
dėl to, kad ta būtis baigtinė. Dėl to autentiška būtis yra būtis- 
myriop, Sein-zum-Tode (tai vienas dažniausiai cituojamų ir rečiau- 
siai suprantamų šių laikų filosofijos posakių). 

Mūsų pirmasis, objektyvus požiūris į Dasein pabaigos, t.y. 
mirties, fenomeną ateina per kitų mirtį. Kadangi būtis visada yra 
bütis-su-kitais, mes tiesiog "įgyjame mirties patirtį” daugybėje 
savo egzistavimo akimirkų. Be to - ir čia Heideggeris itin keistai 
skvarbus, - kitų mirimas iškelia mums tą įstabų būties fenomeną, 
“kurį galima apibrėžti kaip būtybės perėjimą iš Dasein būties būdo 
(arba gyvenimo) į nebe-Dasein'. Būtybės qua Dasein pabaiga yra tos 
pačios būtybės qua tam tikro objektiškumo pradžia". Velionis apleido 
mūsų pasaulį, bet būties prasme “pasilikusieji dar gali būti su juo”. 
Viena vertus, Heideggeris dar kartą teigia egzistencinės kasdieny- 
bės, visos būties “buvimo kartu" nuolatinį dalyvavimą, bendrumą. 
Kita vertus, jis pateikia visiškai įprastą, bet gilią psichologinę tiesą, 


7? Arba “nebebuvimą-čia". 

kad mirusieji gali būti artimesni mums, aktyviau su mumis, tikresnė 
mūsų esybės dalis negu gyvieji. Mirusiojo minčių studijavimas, 
dėmesys jo menui, jo politinio siekio įgyvendinimas, intensyvus 
jo “&ia-ybes” atminimas - tai visiškai tipiškos Dasein “rūpesčio” 
apraiškos. Jos parodo, kad individo mirtis labai dažnai būna 
persikeitimas į prisikėlimą kitų žmonių poreikiuose ir atmintyje. 
Heideggerio terminas - “pagarbus rüpinimasis-kuo”. Šitaip nuro- 
doma pirmapradė svarba, kurią Heideggeris teiks Sofoklio Anti- 
gones temai ir visam klausimui, kaip gyva bendruomenė turi kurti 
"bütj-Salia” [Sein-bei] savo mirusiųjų. 

Vis dėlto, kad ir kaip “rūpestingai”, kad ir kaip gyvai suvokia- 
me kitų mirtį, mes negalime autentiškai patirti šio “priėjimo prie 
pabaigos“, negalime tikrai joje dalyvauti. Kiekvieno individo būtis- 
myriop lemiama pačiam Dasein ir neatimama. Heideggerio dėsty- 


mas (lyg ir ataidintis nuo garsios Rilkės maldos už “savąją mirtį") 
turėjo ypatingą poveikį: 


Kito žmogaus mirties niekas negali atimti. Žinoma, kai kas gali 
"eiti mirti už kitą“. Tačiau tuo visada pasakoma: aukoti save 
už kitą “kokiu nors konkrečiu reikalu”. Bet tokia mirtis už |[...] 
niekada negali reikšti, kad iš kito nors truputėlį paimama jo 
mirties. Mirimą kiekvienas Dasein, atėjus laikui, turi prisiimti 
sau. Mirtis, kiek ji “yra”, kada nors yra esmingai mano. Ir ji 
iš tiesų reiškia ypatingą būties galimybę, kurioje sprendžiama 
tiesiog savo Dasein būtis. Mirštant paaiškėja, kad mirtis on- 
tologiškai konstituojama per “man-ybę" [Jemeinigkeit] ir eg- 
zistenciją. Mirtis yra ne įvykis, o egzistenciškai traktuotinas 


fenomenas. 


Mirties neatimamumas - paprastas, bet pribloškiantis faktas, 

kad kiekvienas turi mirti pats, kad mirtis yra vienintele egzisten- 
cine galimybė, kurios iš kiekvieno asmens negali atimti joks paver- 
gimas, joks pažadas, jokia das Man galia - yra pamatinė būties 
prasmės tiesa. Dasein visada yra dar-ne, nebrandumas (tai būtent 
didžiojo ekspresionistinio vilties metafiziko Ernsto Blocho termi- 
nas). Būti reiškia būti neužbaigtam, nepilnatviškam. Bet kartu visa 
autentiška būtis yra būtis-savo-pabaigos-link. “Mirtis yra būties gali- 
mybė, kurią Dasein prisiima, kai tik jis yra.“ Heideggeris cituoja 
Viduramžių pamokslą, kuriame aiškinama: “Kai tik žmogus atei- 
na į gyvenimą, jis jau yra pakankamai senas mirti“. Gyvenimo 
esmė, judėjimas, prasmė yra visiškoje vienybėje su būtimi-myriop, 
su tuo, kad individas “prisiima” (išvestinis Sartre o esminis termi- 
nas) savo paties ypatingą mirtį. Taigi “mirtis yra gyvenimo feno- 
menas plačiausia prasme”; iš tiesų tai gal net svarbiausias identi- 
fikuojantis fenomenas, nors jis pats negali “būti išgyventas" (šiuo 
klausimu Heideggeris aiškiai sutaria su Wittgensteinu). Čia pa- 
brėžtinas drauge egzistencinis ir loginis aspektas: Dasein galimybė 
priklauso nuo “Dasein negalimumo”, t.y. mirties, ir tik jos atžvilgiu 
yra prasminga. Vieno negali būti be kito. 

Bet būtent dėl to, kad mirtis yra realybė-pasaulyje ir būties 
palydovė, ji irgi gali pasiduoti neautentiškumo pagundoms. Hei- 
deggerio neautentiškos mirties pavaizdavimas ekspresyviu įtaigu- 
mu varžosi su Tolstojaus apysaka Ivano Iljičiaus mirtis, kurios įtaką 
jis galbūt ir patyrė. “Mirtis, esanti esmingai neatimamai mano, 
paverčiama viešu įvykiu, kuris atsitinka "žmogui." “Mirštama” 
[man stirbt] - šis pasakymas fatališkai atskleidžia subanalintą, eg- 
zistenciškai netikrą ir susvetimėjusią patirtį. Šį susvetimėjimą pa- 
rengia ir sutvirtina medicinos optimizmo ir socialinio tabu reto- 
rika. Mąstyti mirtį laikoma Dasein liguisto nesaugumo ir patolo- 


ZE EE U 


ginio nepilnavertiškumo požymiu. Tauškiantys “jie” “neleidžia 

pasireikšti drąsiai mirties baimei” (čia vėl atskiriamas negatyvaus 
“bijojimo" pasaulietiškumas ir ontologiškai esmingas “rūpestis”, 
kylantis iš Angst). Taigi reikia siekti autentiškos mirties. Tikra 
būtis-pabaigos-link sąmoningai triüsia išsipildymo link ir atmeta 
inerciją, ji siekia ontologiškai suvokti savo baigtinumą, o ne ieškoti 
prieglobsčio banaliame bendro biologinio išnykimo įprastume. 

Turėdamas prieš akis nuolatinę ir totalią mirties galimybę, 
neatskiriamą nuo įmesties į pasaulį ir individualizacijos proceso, 
Dasein “yra baimėje". Angst - tai niekybės, savo būties potencialios 
nebūties prisiėmimas. “Būtis-=myriop iš esmės yra baimė“, ir tie, 
kurie norėtų pagrobti iš mūsų šią baimę - nesvarbu, ar tai būtų 
kunigai, gydytojai, mistikai ar šarlatanai racionalistai, - paversda- 
mi ją arba bijojimu, arba tauriu abejingumu, patį gyvenimą daro 
mums svetimą. Arba, tiksliau sakant, jie atkerta mus nuo pama- 
tinio laisvės šaltinio. Visa Camus bei Sartre'o mirties-ir-laisvės 
dialektika - tai tik retorinė išnaša po štai šiuo garsiu pasakymu: 
Angst atskleidžia Daseinui pilnatvės galimybę “aistringoje, išvaduo- 
toje iš das Man iliuzijų, faktiškoje, tikroje savimi ir baimingoje 
LAISVĖJE MIRTIES LINK [Freiheit zum Tode]”. Dabar matome, 
kad pati Dasein prasmė yra “laike”. Laikiškumą sukonkretina stul- 
binanti tiesa, kad visa būtis yra bütis-myriop. Šio egzistencinio 
baigtinumo prisiėmimas per Angst yra absoliuti žmogaus laisvės 
sąlyga. 

Ši garsioji analizė dažnai buvo laikoma pernelyg artima teu- 
toniškoms mirties manijoms ir grėsmingam fatališkumui. Be abejo, 
Heideggerio argumentacijoje glūdi dvilypė pesimizmo tradicija: 
tai Augustino-Pascalio-Kierkegaard'o pabrėžiama individo mirties 
esminė reikšmė bei visiškas vienišumas ir romantiškas mirties 
sutapatinimas su intensyviausiu ir didingiausiu gyvenimo iSsipil- 


dymu. Tokį sutapatinimą randame Keatso kūryboje, o vėliau Rilkes 

ir ypač Traklio ekspresionizme. Tačiau Heideggerio argumentaci- 
ja yra ir analitinė, ir pozityvi. Atsisakymas traktuoti mirtį kaip 
"įvykį", egzistencijos ir pabaigos dialektinės vienybės pabrėžimas 
tiesiogiai ir nuosekliai kyla iš viso “būties” ir “laiko”, Sein ir Zeit, 
konstrukto. Be to, Heideggerio pabrėžiamas asmeninės mirties 
neatimamumas ir produktyvi Angst funkcija nuodugniai laisvina. 
Laisvės mirties link samprata - tai ne koks guodžiantis priedas, o 
tiksliai išvesta lema arba koreliatas. Kaip teigia Michaelas Gelve- 
nas knygoje A Commentary on Heidegger's "Being and Time’, auten- 
tiškas požiūris į mirtį “yra teikiantis tvirtybės savo baigtinumo su- 
vokimas”. Be baigtinumo negali būti tiesos. Atsidüreme priešin- 


goje pusėje negu Platonas. 


Dasein sąsajos su mirtimi, taigi ir su laisve, išdėstymas yra 
Heideggerio ontologinės “antropologijos” - bandymo būties pri- 
gimtį pagrįsti žmogaus ir jo kasdienės egzistencijos šiame pasau- 
lyje prigimtimi aukščiausias taškas. Po to iš Sein und Zeit, regis, 
nyksta pulsuojantis intensyvumas, organiška darna. Ne tik dėl to, 
kad terminija darosi dar labiau miglota ir dirbtinė, bet kad para- 
grafų ir teiginių seka nebėra tokia įtaigi. 

8 54 ir toliau spirale grįžtama prie ankstesnių svarstymų apie 
autentiškumą ir das Man - to, kas su itin plačiu užmoju ir logiškai 
pateikta, įžvalgiai atskiriant autentišką ir susvetimėjusią mirtį. Da- 
bar Heideggeris grįžta tuo pačiu taku atgal, norėdamas parodyti, 
jog das Man ir susvetimėjimas nėra neišvengiama Dasein-pasaulyje 
lemtis, nors tai būtina jo “nuopuolio” ir susisaistymo su kitais 
sąlyga arba stadija. Potencialų Dasein autentiškumą išryškina ir 
tam tikra prasme garantuoja trilypė “sąžinės”, "Sauksmo” (Ruf) ir 
“ryžto” (Entschlossenheit) sąveika. “Sąžinės šauksmas“ tiesiog ir 


yra vidinis pokalbis: “Sąžinė kalba nuolat ir tik tylėjimo modusu”. 

Jos šauksmas aiškus ir tiesioginis. Tai, kad jis neiššaukiamas, 
neverbalizuojamas, “nenustumia šio reiškinio į paslaptingo balso 
neapibrėžtį, o tik parodo, kad “šaukimo” supratimas neturi kabin- 
tis į tam tikros žinios ar ko nors panašaus laukimą“. Gewissen, 
“sąžinė”, yra raginimas das Man-selbst sugrįžti prie “buvimo savi- 
mi” [Selbst-sein]. Tai tylus raginimas, nes juo norima priversti 
Dasein gręžtis “į savo paties tylumą [Verschwiegenheit]”. Saukejas 
yra Dasein “savo nejaukume, pirmapradė įmesta būtis-pasaulyje 
kaip Ne-namie”. Mes jaučiame pirmapradę “kalte” (Schuld) jau 
vien dėl to, kad mūsų būties šaltinis, mūsų įmesties priežastis yra 
niekybė, Nichtigkeit, arba, tiksliau tariant, dėl to, kad mūsų būtis 
būtinai implikuoja nebūties galimybę. Kaip ir Angst, “kaltė” mums 
kelia ontologinį klausimą, meta paradoksalų iššūkį: Dasein nieka- 
da nėra ir negali būti savo būties šaltinis, bet turi prisiimti tą būtį 
ir įgyvendinti ją iki galo. Ši prieštara numato pasirinkimą (čia vėl 
Heideggeris kiek modifikuotai antrina ankstesnį postulatą). Jokiu 
biologiniu požiūriu mes negalime nepasirinkti įmesties į būtį, tačiau 
egzistuoja ontologinis ir etinis požiūris: galima rinktis neautentiš- 
kumą ir “jie-ybe” iki pat mirties. Sąžinės šauksmas ir kaltes būse- 
na, jo sukelta Daseinui (beje, Heideggeris tvirtina, kad nė vienas 
šių terminų neturi jokios tradiciškai didaktinės, homiletinės vertės), 
siūlo mums galimybę autentiškai rinktis ir, nepaisant visos iner- 
cijos ir pasauliškumo, realizuoti “būties-sau” galimybę. Taigi "rü- 
pesčio“, “baimės” ir “kaltės” grandinė yra esmingai kūrybiška, 
nes neišvengiamai verčia rinktis. 

Bandymas siekti autentiškumo išreiškiamas “ryžtu”. Tai tas 
terminas, kurį Sartre'as verčia žodžiu engagement ir kuris į anglo- 
saksų kultūrą bei politinę leksiką pateko kaip commitment. Mat 
“ryžtas” autentiškumui nėra solipsistinis, jis neatriboja Dasein nuo 


kitų. Priešingai, “ryžtas veda savastį [Selbst] į jos esamą susirūpi- 

nusią būtį šalia parankiškumo ir kreipia ją į besirūpinančią su-bü- 
tį su kitais“. Heideggeris aiškina, kad savasties turėjimas ir das 
Man atmetimas (kitaip, negu atrodė Kierkegaard'ui ir Nietzschei) 
neatkerta individo nuo visuomeninės atsakomybės. Jie daro jį tinka- 
mesnį prisiimti tokią atsakomybę (šiuo terminu, kaip matėme, 
suponuojamas išsamus tapatybės ir autonomijos realizavimas). Ši 
idėja - kad Dasein asmeniniu autentiškumu gali transcenduoti 
susvetimėjimą, kad tikras autentiškumas apima aktyvų susisais- 
tymą su kitais - vėliau tapo vaisinga samprata Marcusei ir visam 
marksistiniam-socialistiniam pokario egzistencializmo sparnui. 
Rūpestis ir tikras “savastingumas" yra neatskiriami dalykai. Ryž- 
tingai projektuodamas save laisvai prisiimtos mirties, taigi ir lais- 
vės link, Dasein priima savo asmeninę ir visuomeninę lemtį. Bet 
toks projektavimas numato ontologinį laiko supratimą. Jo dabar ir 
imsimės. 

Net pagal Heideggerio kriterijus trijų pirminių laikiškumo 
modusų, arba Ekstasen, dėstymas yra hermetinis. Galbūt šiame 
esmingame tarpsnyje priežastis buvo ta, kad Heideggeris pats dar 
neturėjo patenkinamo “laik-umo” [Zeit-heit| ir jo lemiančios sąvei- 
kos su būtimi modelio. Pamatinė argumentacijos schema pakanka- 
mai aiški. Innerzeitigkeit (“vidinis laikiskumas”) yra vulgarus, ne- 
autentiškas kasdienybės laikiškumas, kurį iš esmės nustatė ir už- 
krovė mums das Man. Tačiau ir vėl tokio neautentiškumo negalima 
pasmerkti kaip galimos išvengti silpnybės ar moralinio trūkumo. 
Tai būtinas lygmuo, nuo kurio Dasein turi atsiplėšti, kad pasiektų 
laikišką autentiškumą bei tą ontologinę būties ir laiko giminystę, 
kurią Heideggeris nusako viena labiausiai aforistiškų formuluo- 
čių: Die Zeitigung der Zeit (“laiko laikinimas, subrandinimas”). No- 
rint prieiti prie tikro laikiškumo, reikia iš naujo įvertinti banalų 
praeities-dabarties-ateities konstruktą, pagal kurį mes, dažniausiai 

visai nesusimastydami, vaizduojames ir tvarkome savo kasdienį 
gyvenimą. Bet iš naujo įvertinti reikia taip, kad ši banali triada 
išliktų ir net įgytų tam tikrą neišvengiamą teisėtumą. Šioje vietoje 
Heideggeriui puikiai praverčia vokiečių kalba su jos paslaugiu 
neatsparumu etimologiniam gręžiojimui. 

Dasein projektavimasis išsipildymo link, tas judėjimas-link, 
glūdintis rūpinimesi-kuo, teigia ateitiškumą. “Pirminė egzistencia- 
lumo prasme yra ateitis.” Vokiškai “ateitis” - Zukunft, tai, kas "atei- 
na“. Siekdamas būti, Dasein yra nuolat priešakyje savęs, numatan- 
tis. Todėl ateitiškumas, iš dalies - tiesiogine prasme, yra netarpiš- 
kiausias, esamiausias laikiškumo matmuo. “Ryžto numatomumui 
priklauso dabartis, pagal kurią pasiryžimas atveria situaciją.“ Čia 
irgi pasitelkiama etimologija. Vokiečių kalba “dabartis” ("esamy- 
bė“) yra Gegenwart, kurią Heideggeris įterpdamas brūkšnelį rašo 
Gegen-wart ir interpretuoja kaip “laukimą-link" arba “laukimą- 
priešais“, kur “priešais” [angl. against] reiškia, kaip kadaise Sha- 
kespeare'o kūryboje ir Biblijos sankcionuotajame vertime“, "kaimy- 
nysteje”, “netoliese”. “"Dabartiskumas” - tai "buvimo-Salia būdas". 
Ryžtas atšaukia dabartį iš blaškymosi dėl kasdienybės objektų ir 
įgyvendintą akimirką paverčia “rūpestingo” numatymo “ekstaze”. 
Autentiškame laikiškume “buvimas-šalia“ kartu yra ir "ateitišk- 
mo (das Zukünftige) laukimas“. Heideggeris išskiria žodžio Gewe- 
senheit, "praeities buvimas", šaknį Wesen, “esybė”. Būties praeitis 
nėra inertiškas, išeikvotas, nusistovėjęs matmuo, kaip mus norėtų 
įtikinti vulgarioji žodžio vartosena. Gewesenheit - tai esminis ateitiš- 
kumo veiksnys projektuojant autentišką būtį, kuri yra egzistenci- 
nis Dasein tikslas. Heideggerio terminija pasiekia naujas neįžvel- 


giamumo ribas: “Kaip autentiškai ateitiškas, Dasein autentiškai yra 


8 Authorized Version, 1611. 

kaip “buvęs”. Didžiausios ir būdingiausios galimybės numatymas, 
suprantama, yra grįžimas prie būdingiausio “buvęs”. Tik tiek, 
kiek Dasein yra ateitiškas, jis gali būti autentiškai buvęs. “Buvimo 
praeityje pobūdis tam tikru būdu kyla iš ateities." “Tapk, kuo esi”, 
- ragino Nietzsche. 

Naivumo plotmėje Heideggeris plėtoja psichologinį truizmą, 
kad praeities įvykius koreguoja ir jiems teikia prasmę tai, kas 
vyksta dabar ir vyks rytoj, kad praeitis sureikšminama arba neten- 
ka reikšmės per tai, kas dar tik turi būti, kad tik subrendimas su- 
teikia logiškumą ir postūmį tam, kas dėjosi iki šiol. 1823 m. Co- 
leridge'as rašė Charlesui Adersui: “Be Atminties negali būti vil- 
ties; Dabartis yra šmėkla, pasireiškianti tik nykdama, jeigu nekvė- 
puoja gaiviu ateities oru; o kas gi yra Ateitis, jei ne Praeities Vaiz- 
dinys, blokštas į Nežinomybės rūką ir regimas su nimbu ant gal- 
vos“. Heideggeris primena mums apie produktyviai sąveikaujan- 
čias ir perinterpretuojamas slinktis praeities-dabarties-ateities rate. 
Latentinis paradoksas, simbolizuojamas savo uodegą ryjančios gy- 
vatės arba Möbiuso [Mėbijaus] lapo, jau buvo žinomas ikisokra- 
tikams ir yra pamėgtas mistikų meditacijos objektas. Poetas sako 
mums, kad mūsų pabaigoje glūdi mūsų pradžia. Heideggeris api- 
bendrina labai panašiai: “Dasein yra tik tiek, kiek jis gali būti buvęs". 


Sein ir Zeit yra neatskiriami. 


Paskutinės knygos dalies tėra fragmentas’. Įrodęs Dasein ne- 
išvengiamą ir pamatinį laikiškumą, Heideggeris aiškina, kad svar- 
biausias šio laikiškumo įkūnijimas yra istorija. Tačiau ką iš tikrųjų 

* Komentuojama buvo priešokiais arba polemiškai. Skvarbiausia tebėra 1932 
m. Marcuses disertacijos apie Hegelio ontologiją ir istorizmo teoriją pratarmė. 


Lukacsas ir Adorno šiuose paskutiniuose skirsniuose įžvelgė grėsmingą istori- 


nio Žmogaus ir visuomenės problematikos mistifikavimą. (Aut. past.) 

reiškia “istorija”? Kaip ji susijusi su individo egzistencija? Kaip ji 
yra struktūra, sudaryta iš trijų laikiškumo "ekstaziy”? 

Norėdamas išryškinti šiuos klausimus, Heideggeris įveda 
dar vieną esminių terminų trejetą: Erbe (“palikimas”, "paveldas", 
Schicksal (“dalia”) ir Geschick (“lemtis”). Aišku, ir čia darbuojasi 
etimologija. Žodžiuose Schicksal ir Geschick Heideggeris girdi schi- 
cken - veiksmažodį “siųsti”. Dalia [angl. fate] yra tai, kas nusiųsta 
Daseinui, Geschick [destiny arba mittence] yra “siuntimas”. Ateitis, 
pasak Heideggerio, gali tik tiek ateiti pas savastį, kiek ta savastis 
yra “buvusi praeityje“. Taigi ateitis prasminga tik tada, kai ji yra 
Erbe, paveldėjimas, ir tik tiek, kiek pats Dasein yra paveldėtojas. 
Savo paveldėjime Dasein vėl atranda savo potencijas, savo ateitį 
ir būtį-link. Čia svarbiausias yra pa-kartojimo, ontologinio per- 
klausimo procesas. 

Bet “dalia” yra individuali, o “lemtis” - kolektyvi. Ji yra Da- 
sein-bendruomenėje. Richardsonas parafrazuoja skrupulingai: pras- 
mingo laikiškumo, t.y. istorijos, būklėje Dasein “nėra tik izoliuotas 
vienetas, jo ontologinė struktūra apima ir su-būtį su kitais. Todėl 
pasiekiamas istoriškai suklostytas vyksmas su kitomis Štai-būti- 
mis, kurios visos sudaro bendruomenę arba tautą“. Iš čia kyla 
nepaprastai svarbi, neabejotinai politinė išvada: “Istorinė Štai-būtis 
negali pasiekti savo individualaus autentiškumo atskirai nuo bend- 
ruomenės. Taigi paveldas, kurį Štai-būtis prisiima autentiškume, 
nėra tiesiog jos individuali istorija; tai tam tikra prasme visos 
tautos, su kuria ji yra, paveldas“. Priimti savo visą Dasein reiškia 
įžengti į savo tikrąjį istorinį paveldą. Prisiimti savo dalią reiškia 
atsiliepti į lemties “siuntimą”. Tai reiškia aktyviai pripažinti savo 
individualų baigtinumą ir poreikį rinktis iš baigtinių variantų, bet 
tokių, kurie sieja su bendruomene ir su individo pomirtiniu gyveni- 


mu grupės lemtyje. Lemtis yra dalia, tapusi autentiška valstybinia- 


140 


me arba tautiniame lygmenyje. Istorija - tai ne faktų katalogas, ne 
“palaida "subjektų" išgyvenimų seka”. Tai ryžtas, nukreiptas į Da- 
sein paveldą, dinamiškas individualios dalios įspraudimas į ben- 
druomenės lemtį. Visi terminai su jų grėsmingais prieskambiais 
sukimba štai taip: “Tik autentiškas laikiskumas, kuris kartu yra baig- 
tinis, įgalina tokį dalyką kaip dalia, t.y. autentišką istoriškumą“. 

Sein und Zeit nutrūksta pusiaukelėje. Heideggeris užbaigia 
keliais neatsakytais klausimais. Būtis turėjo būti paaiškinta aus der 
Zeit ("iš laiko“). Trečiame skyriuje, kuris, kiek žinoma, taip ir ne- 
buvo parašytas, turėjo būti prasiskverbta iki galutinio deziderato 
- siekio suprasti būties prasmę, Sinn vom Sein, determinuojamą lai- 
ko horizonto. Bet ties netikėtu pabaigos tašku esminiai klausimai 
lieka atviri. Kaip apmąstyti peržengimą iš būtybių į būtį? Kaip 
kasdienis Dasein laikiškumas turi sietis su tuo autentišku laikišku- 
mu, kuris yra “transcendentinis būties klausimo horizontas“ (be- 
veik visai nesuprantama frazė)? Mes turime rankose išraitytą, save 
ardantį, daugeliu atžvilgių provizorinį statinį, nors ir monumentalų 
bei persmelktą įkvėpimo. Svarbiausi apibrėžimai ir įrodymai arba 
atidėti, arba sublimuoti per tautologiją. Pagrindinė strategija yra 
“linkme”, dar tik prasidėjusi kelionė. Neužbaigtumo priežastys 
glūdėjo Heideggerio sumanymo šerdyje. Kai kuriais lemiamais 


atžvilgiais jos reguliavo ir vėlesnius jo veikalus, ir nutylėjimus. 


Per keletą metų po 1927-ųjų Heideggeris daug ką uoliai per- 
mąstė. Joopus magnum skynė šlovės laurus ir darė įtaką. Bet autorius 
jautė, kad Sein und Zeit kai kuriais lemiamais aspektais pateko į 
aklavietę, kad neištrūko iš metafizikos kalėjimo. Dabar Heidegge- 
rio analizė susitelkė į dvi temas, kurios iš tikrųjų ir anksčiau buvo 
svarbios jo fundamentaliosios ontologijos koncepcijai. Šios dvi 


temos - “tiesa” ir “kalba”. 

Atmetęs aristoteliškąjį-tomiškąjį ir dekartiškąjį požiūrį į tie- 
są kaip suvokimo ir objekto atitikimą ar adekvatumą, Heideggeris 
jau Būtyje ir laike pasisakė už pirmapradiškesnį ir autentiškesnį 
apibrėžimą. Jis išvedė jį (specialistai sako, kad klaidingai) iš graikiš- 
ko žodžio aletheia (“tiesa”), išvertęs jį kaip "nepasleptj”. Tiesa yra 
ta nepaslėptis, kuri parodo, švyti pro tai, kas “yra tikra“ (kieno 
egzistencija yra būties tiesa). Ši tema intensyviai gvildenama ir 
plėtojama Vom Wesen der Wahrheit (Apie tiesos esmę), kuri 1930 m. 
pirmą kartą perskaityta kaip paskaita, pataisyta 1940 m. ir išleista 
1943 m. Būtyje ir laike pabrėžiama nepaslėptis ir tai, kad žmogus 
savo Daseine yra privilegijuotas mediumas, kuriame ir per kurį at- 
siskleidžia tiesa. Dabar Heideggeris krypsta prie ezoteriškesnio ir 
mažiau humanistinio požiūrio. 

Garsiojoje olos metaforoje Platonas tiesą vaizdavo pavaldžią 
“idėjoms”, aiškiai pozityvia-moksline prasme prilygindamas ja 
“teisumui”, “teisingumui”, “verifikuojamumui”. Šitaip žmogus 
iškeliamas į būties vadovo postą. Kaip jau matėme, pažinimo 
srityje tai veda prie pragmatinio ir techninio imperializmo, pro- 
gresavusio per Descartes'o racionalumą iki Nietzsches valios iš- 
aukštinimo ir moderniojo nihilizmo. Dabar Heideggeris paslėptį 
ima laikyti ontologiškai pranašesne už nepasleptj. Reikšmingos 
tiesos požymis ir prigimtis yra likti pasislėpusiai, nors ir švytinčiai 
šiame užakime ir per jį. Be to, žmogus yra ne tiesos išgavėjas ir 
atvėrėjas (kaip manė Aristotelis, Baconas arba Descartes'as), o “jos 
atvertis”, “proSvaiste” (Lichtung), kurioje ji apreikš savo paslėptį. 
1929 m. paskaitoje Kas yra metafizika? Heideggeris žengia į dar 
keistesnes argumentacijos sritis. Tiesa, - sako jis, - fundamentaliai 
susijusi su “niekybe”. Tačiau ši “niekybe” nesanti nihil ("niekas") 
arba Vernichtung (“sunaikinimas”). Tai esanti Nichtung - neišverčia- 


mas neologizmas, kuriame "neigimas" paverčiamas aktyvia, kūry- 

binga jėga. Šis neigimas atima iš Dasein jo savaiminį akivaizdumą, 
jo įprastinę inerciją. Jis sugrąžina Daseinui jo pirminę nuostabą 
būties akivaizdoje. Būti šitaip nustebusiam - tai stovėti priešais 
paskališkąją vaisingos “niekybės” bedugnę. Tai reiškia atsiverti 
paslėptam tiesos esamybiškumui. 

Bet, plėtodamas šias prielaidas, Heideggeris ima suvokti, kad 
Sein und Zeit neužbaigtumas ir miglotumas kyla ne dėl techninių, 
kompozicinių trūkumų. Siekdamas įveikti metafiziką, iš tikrųjų jis 
sugrįžo į metafizikos kalbą, nors ir perkreiptą į savitas formas. Ši 
kalba negali prieiti prie esminės tiesos Geheimnis ("paslapties”, 
“gyvenimo-kur”), prie kuriančios niekybės Verborgenheit ("paslep- 
ties“, “"nuoSalumo”) būties širdyje. Jei būtį norima mąstyti giliai, 
jei Vakarų mąstymas ir visuomenė turi būti išvaduoti iš jų antro- 
pomorfizmo, jų arogantiško humanizmo, reikia rasti naujovišką 
kalbą. Heideggeris jau linksta prie minties, kad ne žmogus kalba 
prasmingai, o pati kalbi kalba per žmogų ir visų pirma per kai 
kuriuos poetus. Artėjant 1933 m., jis vis labiau domisi Hölderlinu. 
Bet, Žinoma, įsiterpė tam tikri įvykiai. 


Nors ir gausiai rašyta apie Heideggerio įsipainiojimą į naciz- 
mą, regis, nepakankamai akcentuoti du keltini klausimai. Ar šis 
įsipainiojimas kaip nors susijęs su pamatine Sein und Zeit ontologi- 
ja? Ar galima kaip nors pateisinti tai, kad po 1945-ųjų Heideggeris 
viešai visiškai nepareiškė (išskyrus vieną varganą pomirtinę pastabą) 
savo požiūrio į Trečiojo Reicho politiką ir Zveriskumus? Patiksli- 
nimas "viešai" gal reikšmingas, o gal ir ne; privačių pasisakymų 
gali būti, bet gali ir nebūti, archyvuose, pavyzdžiui, susirašinėjime 
su Hannah Arendt. 

Kapstytis po su tuo susijusią medžiagą gana koktu. Kiek 


įmanoma atkurti, faktai yra tokie. 

1933 m. balandžio men. profesoriui von Möllendorfui, social- 
demokratui, sutrukdoma tapti Freiburgo universiteto rektoriumi. 
Kartu su savo vyresniais kolegomis jis prašo Heideggerį užimti šį 
postą. Tokiu gresmingu laiku jo šlovė galinti padėti universitetui. 
Heideggeris nepriklauso jokiai partijai ir politikoje nevaidina jokio 
vaidmens. Jis dvejoja, bet leidžiasi įkalbamas. Per rektoriaus rinki- 
mus gavęs tik vieną balsą prieš, balandžio 21 d. Heideggeris pra- 
deda eiti pareigas. Apskritai tai reiškė tapti naujojo režimo funk- 
cionieriumi, ir gegužės pradžioje jis įstoja į Nacionalsocialistų par- 
tiją. Pačioje savo rektoriavimo pradžioje Heideggeris uždraudžia 
studentams nacistams universiteto pastate platinti antisemitines 
brošiūras. Jis sukliudo suplanuotą “dekadentiniy”, “žydiškų" ir 
"bolševikinių" knygų deginimą priešais universitetą ir bando ne- 
leisti išimti iš universiteto bibliotekos “nepageidautinus" leidi- 
nius. Maždaug čia iškyla vienas labiausiai nelemtų šios bylos da- 
lykų: sakoma, kad Heideggeris patvirtinęs draudimą naudotis 
biblioteka savo mokytojui ir pirmtakui ”nearijui” Edmundui Hus- 
serliui. Kiek man žinoma, tokio patvirtinimo nebuvo. Jeigu tomis 
nykiomis dienomis juodu nebendravo, tai todėl, kad jau buvo 
atitolę dėl asmeninių ir filosofinių priežasčių (žinoma, kas kita, 
kad Heideggeris viešai neužstojo Husserlio). 

Atsisakęs pritarti dviejų antinacistinių universiteto dekanų 
Wolfo ir Möllendorfo pašalinimui, Heideggeris 1934 m. vasario 
pabaigoje atsistatydina iš rektoriaus pareigų. (Reikia turėti omenyje, 
kad visišką valdžią Hitleris įgijo tik 1934 m. rugpjūčio 19 d., mirus 
Hindenburgui). Atsistatydindamas ar netrukus po to Heideggeris 
išstoja iš partijos. Tada tokie nacių rašeivos, kaip profesorius Ernstas 
Krieckas, ima smerkti jį kaip obskurantą, kurio pasaulėžiūra, ne- 
paisant pavienių momentų, esanti priešinga Fiurerio idėjoms. Esa- 


ma nuorodų, kad Heideggerio kursai, ypač apie Nietzsche, nuo 

1934-1935 m. Ziemos semestro buvo kontroliuojami. 1942 m. pa- 
sirodo naujas Sein und Zeit leidimas. Dedikacija Husserliui praleis- 
ta. Kiek man žinoma, to reikalavo leidėjas, antraip knygos išleisti 
nebuvo galima. Visi giriamieji Husserlio paminėjimai kartu su 
garsia išnaša 38 puslapyje lieka nepaliesti. 1944 m. vasarą univer- 
siteto valdžia pareiškia, kad Heideggeris yra “profesorius, kurio 
paslaugų galima nesunkiai atsisakyti“. Dėl to Heideggeris išsiun- 
čiamas į priverstinius darbus statyti žemės pylimo Reino krantuo- 
se. Paskutinį užsiėmimą universitete jis turi 1944 m. lapkričio 8 d. 
Sąjungininkai uždraudžia Heideggeriui dėstyti. Šis draudimas 
galioja iki 1951 m. 

Svarbiausi šio laikotarpio tekstai yra Heideggerio kreipima- 
sis į kolegas ir studentus priimant ištikimybės priesaiką naujajam 
režimui 1933 m. kovo mėn., rektoriaus kalba apie Vokiečių univer- 
siteto apsisprendimą 1933 m. gegužės mėn., paramos pareiškimas 
1933 m. lapkričio 12-osios referendumui, kuriuo Hitleris ragino 
Vokietiją pritarti pasitraukimui iš Tautų Sąjungos, nacionalistų 
kankinio Alberto Leo Schlageterio, nuteisto prancūzų okupacinių 
pajėgų, mirties metinių minėjimo žodis 1933 m. birželio 1 d., kalba 
apie Darbo tarnybą ir universitetą 1933 m. birželio 20 d. ir panašus 
Kvietimas į darbo tarnybą (1934 m. sausio 23 d.). Dar vienas doku- 
mentas - nuotrauka, kurioje rektorius Heideggeris apsuptas unifor- 
muotų nacių pareigūnų ir smogikų švenčiant atsisakymą ir kerštą 
per Paliaubų dieną“? 1933 m. 

Peržvelgus šiuos tekstus ir trumpesnius Heideggerio pasi- 
sakymus rektoriavimo metu, nelieka jokios abejonės: tai piktybiš- 
kas, pompastiškas, brutalus šlamštas, kuriame oficialus to meto 


žargonas be siūlių susiaudžia su hipnotiškiausia Heideggerio 


0 Kompjeno paliaubos (1918.XI.11) reiškė Vokietijos pralaimėjimą kare. 

raiška. Volk neva atsikovojo savo “valios būti“ (Daseinswillen) 
"tiesą". Adolfo Hitlerio genijus išvedęs tautą iš “bešaknio ir bejė- 
gio mąstymo" stabmeldystės bei nuosmukio. Nacionalsocialistinė 
revoliucija leisianti filosofams, dabar susivienijusiems su visa Volk, 
grįžti prie Žmogaus egzistencijos prasmės klausimo su "aiškiu 
kietumu” (būdingas ontologinės-nacistinės kalbėsenos žiupsnis). 
Akademinės bendruomenės "aukščiausioji privilegija“ - tarnauti 
tautos valiai. Vienintelis “vadinamojo protinio darbo“ pateisini- 
mas - aukoti jį istorinėms, nacionalinėms reikmėms ir tikslams, iš 
kurių jis ir kilęs. Universiteto studento įstojimas į naujojo Reicho 
darbo tarnybą nereiškiąs, kad jis švaisto ar išduoda savo pašaukimą. 
Priešingai, tam pašaukimui suteikiamas dorovinis ir socialinis pa- 
grindas, be kurio, kaip parodyta Sein und Zeit, negalima autentiška 
lemtis. 

Atsiribodama nuo praeities, sudaužydama butaforinę Tautų 
Sąjungos broliją, atsiduodama Fiurerio ir jo įkūnijamo “pasaulio 
istorijos judėjimo globai“, Vokietija, kaip jokia tauta iki tol, teikia 
ateities projektavimo pavyzdį, kuris yra aukščiausias autentiško 
tapsmo veiksmas (šie žodžiai organiškai giminingi Sein und Zeit 
trečios dalies leksikonui). Plebiscitas už Hitlerį yra “balsavimas už 
ateitį” - ateitį, kuri yra juo "tikresne”, būdama ilgai lauktas vokie- 
čių tautos paveldas, buvimas praeityje (Erbe ir Gewesenheit). "Vien 
pats Fiureris yra šiandienė ir būsima Vokietijos tikrovė ir jos įstaty- 
mas”, - skelbia Heideggeris laikraštyje Freiburger Studentenzeitung 
1933 m. lapkričio 3 d. Priešintis jam reikštų išduoti būtį. 

Vis dėlto reikia konstatuoti, kad tarp šių brutalių įžūlumų ir 
padlaižiavimų esama užslėptų, bet kibių užuolankų. Kreipimesi 
duodant ištikimybės priesaiką kalbama apie sistemą, kuri vengs 
“jėgos vieSpatijos”. Nelemtojoje Rektoratsrede užsimenama apie tai, 


kad sveikinamosios revoliucijos esmė yra arba turi būti labiau 

dvasinė negu politinė įprastine prasme. Užsipuolant Tautų Są- 
jungą pabrėžiama, kad reikia turėti daug nuodugnesnę tarptautinės 
taikos sampratą ir suvokti, jog kiekviena nacija, ne tik Vokietija, 
turi rasti savo Bestimmung ( apibrėžties“, "pašaukimo" ) didybę ir 
tiesą. Atidžiau įsiskaičius, kai kurios esminės vietos ištirpsta keis- 
toje kvietizmo migloje kažkur anapus politikos. 

Heideggerio Įvadas į metafiziką sudarytas iš 1935 m. paskaitų. 
1953 m. jis vėl išleidžia šį tekstą, palikdamas jame tokį pasisakyma: 
“Tuo, kas šiandien kaišiojama kaip nacionalsocializmo filosofija, 
bet neturi nieko bendra su šio judėjimo vidine tiesa ir didybe (bū- 
tent - pasaulinio masto technikos ir šiuolaikinio žmogaus susidū- 
rimu), bandoma žvejoti drumstame “vertybių” ir “visybių" vande- 
nyje”. Taigi tebetvirtinama nacistinio judėjimo "vidinė tiesa ir 
didybė“. R. Minderis parodė, kad 1966 m. Heideggerio studijoje 
apie Hebbelį Dichter in der Gesellschaft (Poetas visuomenėje) pilna 
nacistinio stiliaus kalbėjimo apie Blut und Boden" ir šventą das Volk 
misiją. 1966 m. rugsėjo 23 d. Martinas Heideggeris davė ilgą inter- 
viu žurnalui Der Spiegel (keistai subanalinantis pasirinkimas) su 
sąlyga, kad jis bus išspausdintas po jo mirties. Jis paskelbtas 1976 
m. birželį. Tai meistriškas gudraus rafinuotumo ir išsisukinėjimo 
pavyzdys. Heideggeris prisipažįsta, kad 1933-ais išlikti norinčiai 
Vokietijai jis nematęs kitos alternatyvos kaip nacizmas. Bet, prieš 
įvertinant net grubiausius jo 1933-1934 metų pasisakymus, juos 
esą reikia įdėmiai “permąstyti”. Jo raginime vokiečių universite- 
tams atsinaujinti partijos globoje reikią akcentuoti ne partiją, o 
ontologines savasties konotacijas. Frazeologijos ir viešos laikysenos 
kompromisai buvę neišvengiami, norint išsaugoti aukštąjį mokslą. 


Nepaisant nelemtų asmeninių nesutarimų, Heideggeris ir toliau 


" Kraują ir žemę. 

remesis Husserlio mokymu aiškindamas fenomenologiją. 1934- 
1935 m. paskaitas apie Holderliną, 1936 m. Nietzschei skirtus 
seminarus, “Snipinejamus oficialių informatorių”, iš esmės reikėtų 
laikyti šifruotu prieštaravimu nacizmui ir polemika (Auseinander- 
setzung) su juo. Santūrūs žurnalistai nepaklausė: ar kur nors Heideg- 
gerio raštuose pasmerktas nacizmas, ar kur nors nuo 1945 m. iki 
jo mirties yra bent vienas skiemuo apie Auschwitzo pasaulio realijas 
ir filosofines implikacijas? Tai svarbiausi klausimai. Ir atsakymas 
turėjo būti: ne. 

Aš pats turimus faktus aiškinčiau šitaip: kaip ir milijonus kitų 
vokiečių bei nemaža iškilių protų už Vokietijos ribų, Heideggerį 
pakerėjo įelektrintas nacionalsocialistinio pažado transas. Tik ten 
jis matė viltį šaliai, gniuždomai ekonominės ir socialinės katastro- 
fos. Be to, nacizmas, kuriam Heideggeris pritarė, tuomet dar dangste 
savo barbarišką prigimtį. Akademiniams sluoksniams būdinga 
Heideggerio klaida ir tuščiagarbiškumas pasireiškė tuo, kad jis 
tikėjo galįs paveikti nacistinę ideologiją, galįs įdiegti savo egzis- 
tencinio ateitiškumo doktriną į hitlerinę programą, kartu išlaiky- 
damas mokslinio establishment prestižą ir dalinę autonomiją. Jis 
paikai klydo. Bet jeigu mano minėta nuotrauka ką nors sako, jau 
1933 m. lapkritį Heideggeriui buvo itin nejauku tarp kolegų nacių. 
Šiame judėjime jis oficialiai dalyvavo tik devynis mėnesius ir iš jo 
išėjo - verta pakartoti - Hitleriui dar nepaėmus absoliučios valdžios. 
Daug žymių intelektualų pasielgė kur kas prasčiau. 

Bet 1933-1934 m. straipsnių ir kalbų kruša bylote byloja prieš 
Heideggerį. Mat čia jis smarkiai prašoka oficialiąją prievolę ir juo 
labiau laikiną pritarimą. Manau, kad įrodymai nenuginčijami: Sein 
und Zeit kalba ir pažiūros, ypač paskutinių skirsnių, tikrai kai kuo 
iš esmės siejasi su nacizmu. Tie, kurie norėtų tai neigti, yra akli 


arba nenuoširdūs. Abiems pasaulėžiūroms, kaip ir apskritai vokie- 

čių mąstymui po Nietzsches ir Spenglerio, būdinga prielaida (kar- 
tu hipnotizuojanti ir verčianti paklusti), kad artėja apokalipsė, 
tokio masto žmonių santykių krizė, jog asmeninės ir institucinės 
moralės normos turi būti ir neišvengiamai bus pašalintos. Hitlerio 
pseudomesianizme pasitvirtina kai kurios tamsiausios, bet giliai 
įsirėžusios Heideggerio nuojautos. Ir nacizmas, ir Sein und Zeit 
ontologinė antropologija pabrėžia Žmogaus funkcijos pasaulyje 
konkretumą, pirmapradį rankos ir kūno šventumą. Abu aukština 
mistišką darbininko ir jo įrankių giminystę egzistencinėje nekal- 
tybėje, kurią reikia apsaugoti nuo abstraktaus intelekto pretenzijų 
bei iliuzijų. Su šiuo akcentu glaudžiai susijusi orientacija į šaknis, 
intymias kraujo ir atminties jungtis, kurias autentiškas Žmogus 
puoselėja savo gimtojoje žemėje. Heideggerio kalbėjimas apie "na: 
miškumą“ [Behaustheit], organišką kontinuumą, susiejantį gyvuo- 
sius su šalia palaidotais senoliais, lengvai dera prie nacistų “Žemės 
ir kraujo“ kulto. Greta to hitleriniai prakeiksmai “bešakniams kos- 
mopolitams”, miesto padugnems ir benamiams inteligentams, pa- 
razituojantiems madingame visuomenės paviršiuje, įgyja darnų 
sąskambį su Heideggerio kritika das Man, techninio modernumo, 
judraus neautentiško veiklumo atžvilgiu. 

Heideggerio “ryžtas” (Entschlossenheit) turi gana daug slėpi- 
ningo angažuotumo, pasiaukojamo ir save projektuojančio polėkio, 

kurį propagavo Fiureris ir jo “rūstūs-aiškūs” patarnautojai. Čia 
taip pat asmeninė dalia išaukštinama iki nacionalinio ir etninio 
pašaukimo, analizuojamo Sein und Zeit. Ir čia logiškai ir esmingai 
mirtis išaukštinama kaip tikslinga gyvenimo viršūnė ir išsipildy- 
mas. Čia vėlgi esama bendro, Hegelio ir Nietzsches kloto pamato. 
Jeigu, kaip aiškina Heideggeris, tradiciškai, kritiškai vertinama 
istorija yra bereikšmė, tai tą bereikšmiškumą reikia išryškinti ir 


parodyti, kad tai aklavietė. Hitleriniame istorinės praeities per- 

kūrime, apokaliptiniame imperatyve, skelbiančiame visiškai naują 
vokiečių lemties pradžią, Heideggeris galėjo rasti patvirtintą savo 
abstraktesnį, ezoteriškesnį antiistorizmą. 

Bet pirmiausia krenta į akis Sein und Zeit ir nacionalsocializ- 
mo kalbinė raiška. Akivaizdu, kad tai daroma skirtingais lygiais, 
bet abiem atvejais išnaudojamas vokiečių kalbos polinkis į suges- 
tyvų tamsumą, jos gebėjimas abstrakcijoms (dažnai tuščioms ar- 
ba pusžalėms) suteikti fizinę esamybę ir intensyvumą. Podraug 
metaforiškoje ir hipnotiškoje Heideggerio prielaidoje, kad ten, kur 
kalba veiksmingiausia, kalba ne žmogus, o “pati kalba per žmogų“, 
slypi grasi sąsaja su hitleriniu įkvėpimu, su tuo, kaip nacistai 
naudojosi žmogaus balsu tarsi trimitu, kurį pučia neaprėpiamos 
numinotinės jėgos, nepasiekiamos glebiai racionalaus Žmogaus 
valiai ar sprendimui. Šis dehumanizacijos motyvas yra lemia- 
mas. Nacizmas užklupo Heideggerį kaip tik tuo metu, kai jis, 
mąstydamas apie Žmogų, jo asmenį stūmė nuo prasmės ir būties 
centro. Grynosios ontologijos ir nežmoniškumo kalba susilie- 
ja. 

Tačiau Heideggerio 1933-1934 m. gestai bei pareiškimai, kad 
ir koktūs, yra paaiškinami. Tik vargu ar pateisinamas jo visiškas 
tylėjimas apie hitlerizmą ir holokaustą po 1945-ųjų. 

Visos XX a. vidurio rimtos mąstymo sistemos - libertarinės 
ir konservatyviosios, pasaulietinės ir teologinės, socialinės ir psi- 
chologinės - mėgino paaiškinti genocido ir koncentracijos stovyklų 
fenomeną: kaip į žmogaus kalendorių staiga įsiveržė pragaro metų 
laikai? Postulatas, kad Auschwitzas ir Belsenas žymi Žmogaus 
būklės ir apibrėžties tam tikrą nulinį tašką, tapo jau banalybe. Jei 
filosofas, vokietis liudytojas, mąstantis ir jaučiantis žmogus, bent 
šiek tiek susijęs su tais įvykiais, visiškai nieko nepasako, tai pri- 


lygsta bendrininkavimui. Juk visada esame bendrininkai to, kam 

esame abejingi. Tad ar galima kaip nors paaiškinti arba pateisinti 
visišką tylėjimą žmogaus, kurio vėlyvieji veikalai, pasak Martino 
Buberio, “turi priklausyti visiems amžiams“? 

Čia galima tik spėlioti. Priekaištai dėl antisemitizmo, turint 
omeny problemos dydį, yra trivialūs, be to, manau, neteisingi. 
Heideggerio rašiniuose, net visuomeninio ir politinio pobūdžio, 
negalėjau rasti antižydiškų nuostatų ar pasisakymų; tai iš karto 
išskiria jį iš pagrindinės nacizmo srovės. Akivaizdu, kad tam tikrais 
atžvilgiais Heideggeris buvo didis žmogus, mokytojas, kurio filo- 
sofiniai-lingvistiniai darbai tiesiog iškyla virš įvairių šiuolaikinio 
mąstymo aspektų, tačiau kartu jis buvo ir labai mažas žmogus. Jis 
gyveno apsuptas garbintojų ir, ypač vėlyvuoju laikotarpiu, izoliuo- 
tas meilikavimo siena. Jo išvykos į didįjį pasaulį būdavo retos ir 
rūpestingai režisuotos. Ko gero, jam trūko drąsos ar kilniadvasiš- 
kumo, kad galėtų tiesiai pažvelgti į savo politinę praeitį ir Vokietijos 
pritarimo barbarizmui klausimą. Nors ir siekęs sugriauti tradicinę 
metafiziką, nors ir įsipareigojęs radikaliai bei antiakademinei mąs- 
tymo koncepcijai, Heideggeris kartu buvo vokietis Ordinarius’, 
visam gyvenimui turėjęs prestižinę katedrą, negebėjęs nei emocio- 

naliai, nei intelektualiai “permastyti” (tariant jo žodžiu), kodėl 


deminės ir kultūrinės institucijos. 

Be to, stebint Heideggerio karjerą su jos nuostabiai taupia 
eiga ir gabumu generuoti legendas (čia esama aiškių sąlyčio taškų 
su Wittgensteino karjera), labai išryškėja gudrumo, “valstietiško 
apsukrumo” bruožas. Sučiauptos lūpos ir mažos akutės tartum 
stebeilija į klausinėtoją iš tūkstantmečio sumaningo santūrumo 


paveldo. Atsižvelgdamas į faktus ir savo paties santykį su jais, 


12? Ordinarinis profesorius. 

Heideggeris, ko gero, nutuoke atsisakydamas ka nors pratarti - net 
tada ir ypač tada, kai pamokslaudavo apie pasaulinę politiką ir 
amerikietišką-sovietišką materializmą - susikursiąs geriausią padėtį. 
Teisybės dėlei dar reikėtų pridurti, kad galėjo būti, jog nepapras- 
tas katastrofos mastas ir jos padariniai Vakarų dvasios tęstinumui 
Heideggeriui, kaip ir kitiems rašytojams bei mąstytojams, atrodė 
atsidūrę visiškai už racionalaus aiškinimo ribų. Bet jis galėjo nors 
tai pasakyti, o jo domėjimasis Celano poezija rodo jį gerai suvokus 
tokią alternatyvą. 

Regis, verta patikrinti dar vieną hipotezę. Heideggerio su- 
sisaistymas su Vokietija ir vokiečių kalba, kurias jis laikė išskirti- 
nai artimas Žmogaus būties ir kalbos aušrai senovės Graikijoje, yra 
visa lemiantis. Tai vyrauja jo gyvenime ir raštuose. Vokietijos pra- 
našumas būtent tose srityse, kurios galbūt aukščiausios žmogaus 
siekiamybėje - filosofijoje ir muzikoje, - yra nuolatinė vokiečių 
minties ir savivokos tema. Nuo Bacho iki Weberno, nuo Kanto iki 
Heideggerio ir Wittgensteino, ko gero, kaip tik vokiškojoje sferoje 
žmogaus genijus palietė viršukalnės ir skrodė giliausias gelmes. 
Esant tokiam Geschick, šiam “lemtingam išskirtinumui“, galima 
įsivaizduoti, kad būtent iš vokiškojo pasaulio kils ir didžiausias 
nežmoniškumas, galutinis žmogaus eksperimentavimas su savo 
griovimo potencija. Tam tikra prasme, nors ir nepriimtina, net 
įžeidžiama analitiniam ar pragmatiniam aiškinimui, galimybė at- 
sirasti Bachui ir Beethovenui, Kantui ir Goethei, juo labiau Wag- 
neriui ir Nietzschei, turėtų reikšti katastrofos perspektyvą. Įkūny- 
dama "Žmogų ir antZmogj”, arba Žmogaus tapatybės visą dialek- 
tinių kraštutinumų spektrą, Vokietija ir jos istorija būtų "siundia- 
mos“ į savigriovą ir neigimą (šioms abstrakcijoms Hegelis ir Hei- 
deggeris rado drastiškai raiškių sąvokų). Kritikuoti šį pašaukimą 


“iš apačios”, bandyti įsprausti jį į sveiko proto ir moralės ribas bū- 

tų beprasmiška. Taip būtų subanalintas tragiškas, bet pavyzdinis 
Dasein. 

Taigi esama prielaidų (iš dalies patvirtinamų) manyti, kad, 
apsispręsdamas tylėti, Heideggeris galvojo kaip nors panašiai. 
Turbūt gudravimas yra pamatinės ontologijos dalis. Nežinau. 
Mums lieka tik šalta tyla ir apgailėtini Heideggerio sekėjų (tarp 
jų neįtikėtinai daug reiškiasi žydų) išvedžiojimai. Taip pat lieka 
klausimas, kaip ši tyla, kurią Celanas, regis, paliečia mįslingame 
eilėraštyje Todtnauberg, dera su Heideggerio lyrišku humanišku- 
mu. 

III Heideggerio esamybė 


Laiškas apie humanizmą teikia raišką ir motyvus, vyravusius 
pokario metų Heideggerio mokyme ir publikacijose. Aišku, jis 
sukurtas nacionalinio bei profesinio žlugimo šešėlyje, ir juo siekia- 
ma nuneigti Sartre'o egzistencializmą, kuris, nors lemiamais as- 
pektais kildintinas iš Sein und Zeit, pasiskelbė politiškai angažuotu 
“humanizmu”. Dabar Heideggeris postuluoja absoliučią kalbos 
pirmenybę: “Kalba yra būties namai. Jos prieglobstyje gyvena 
žmogus. Mąstytojai (die Denkenden) ir poetai (die Dichtenden) yra 
šio prieglobsčio sargai“. Būtyje ir laike būtis bei tiesa, autentiška 
egzistencija buvo sergėjamos veiksmo, kylančio visiškai išlaisvi- 
nant ryžtą ir įsipareigojimą. Dabar jau globoja ne veiksmas įpras- 
tine prasme, o mąstymas ir poezija, ir tik jie gali realizuoti būties 
esamybiškumą ir vientisumą. Jie tartum yra ontologinio “leidimo 
būti“ reikmenys ir terpė. Mąstymas leidžia būčiai būti: das Denken 
läßt das Sein sein. Heideggeris sąmoningai pasitelkia prancūzų 
egzistencializmo leksikoną, norėdamas pabrėžti skirtumą tarp savo 
ir tariamų sekėjų pozicijos. Denken ist “l'engagement par V Être pour 
l’Etre” (“mąstymas yra “būties įsipareigojimas būčiai"). Visas žmo- 
gaus santykis su kalba, Dasein su Sprache, formuluojamas tokiu 
būdu, kuris neprieštarauja Sein und Zeit schemai, tačiau neabejo- 
tinai suteikia jai naują antihumanistinę arba, tiksliau, antiantropo- 
centrinę kryptį. Richardsonas rašo: 

Kalba ne Siaip büdinga Zmogui del to, kad, be kity sugebe- 
jimų, žmogus “turi” ir šnekos galią, o dėl to, kad jis turi pri- 
vilegijuotą priėjimą prie būties. Atsižvelgiant į tai, jo kalbos 
funkcija yra tiesiog leisti būčiai būti savimi. Ir atvirkščiai, 
kadangi kitos būtybės neturi šio ypatingo priėjimo prie būties, 
jos negali kalbėti. Jei šių laikų Žmogaus kalbos vartosena 
subanalėjo, priežasties reikia ieškoti ne moraliniuose ar este- 
tiniuose pagrinduose, o tame, kad tikroji Žmogaus prigimtis 


ir jo esminis santykis su būtimi lieka užmarštyje. 


Bet šis priėjimo unikalumas nėra esminis aspektas kokia nors 
Descartes'o, Kanto arba Sartre'o prasme. Ne Žmogus lemia būtį, 
o būtis per kalbą atsiveria žmogui ir žmoguje. Žmogus, “būties 
įmestas į būties tiesą“, yra šios tiesos sargas. Jis - sargybinis “proš- 
vaistėje“ arba, viena garsiausių Heideggerio frazių tariant, der Hirt 
des Seins ("būties piemuo”). Jo globa ir ontologiškai, ir konkrečiai 
yra vienintelis gyvenimo prieglobstis, vienintelis autentiškas gyve- 
nimas-kame, siektinas Žmogaus egzistencijoje. Iš čia kyla orfinis 
apibrėžimas: “Kalba yra švytinčiai-slepiantis pačios būties atėji- 
mas“ (Sprache ist lichtend-verbergende Ankunft des Seins selbst; čia 
lichtend siejasi su Lichtung, "proSvaiste”, overbergend, kaip matėme, 
apima ir “slėpti”, verbergen, ir “saugiai priglobti”,bergen). Žmogaus 
įmestis į būties prošvaistę, įpareigojimas jam būti sargu ir pieme- 
niu daro vienodai tuščią ir Descartes 0 ego esminį sureikšminimą, 
ir Sartre'o scenarijų, kuriame individo egzistencija yra laisvai pa- 
sirinktos esmės šaltinis. Žmogus yra tiek, kiek jis atviras būčiai 
tokiu būdu, kurį Wordsworthas būtų pavadinęs “iSmintingu pa- 
syvumu'. 

Heideggeris suvokia, kokia keista jo frazeologija ir argumen- 


tacija, kaip smarkiai jo diskursas nutolsta ne tik nuo tradicinės 

metafizikos bei egzistencialistines-humanistines retorikos, bet net 
ir nuo daugiausia diagnostinio Sein und Zeit metodo. Büdamas 
kantrus büties (dabar kone visada hipostazuojamos didZiaja raide) 
miško prošvaistėje, gyvendamas name, kurį retais geriausiais at- 
vejais sergsti, bet jokiu būdu nėra jo architektas ar savininkas, 
mąstytojas turi būti pasirengęs kalbėti retai, o prabilęs kalbėti 
fragmentiškai ir nuolat patirti nesupratimą bei prieštaravimus. 
Laiškas apie humanizmą atvirai nutraukia saitus su ta logika ir ar- 
gumentacija, kurios formavo Vakarų filosofinę ir mokslinę mintį 
nuo Aristotelio iki naujųjų laikų pozityvizmo. Heideggeris kves- 
tionuoja patį terminą. Jei “logika” kilusi iš logos, tai dar labiau ji 
kilusi iš legein. Pastarasis žodis, pasak Heideggerio, reiškia ne dis- 
kursyvų, nuoseklų sakymą, o sukaupimą, pjūtį, išbarstytų būties 
pėdsakų rinkimą ir atrinkimą (atsiminima). Fundamentaliai mąstyti 
reiškia ne analizuoti, o “atminti” (Denken ist Andenken), prisiminti 
būtį, patraukti ją į švytinčią atvertį. Toks atminimas - čia Heideg- 
geris vėl keistai artimas Platonui - yra ikiloginis. Taigi pirmasis 
mąstymo dėsnis yra “būties dėsnis“, o ne kokia logikos taisyklė, 
kuri vis tiek yra vėlesnis Aristotelio įkūnyto oportunistinio-mecha- 
nistinio impulso klasifikuoti būtybes, indeksuoti pasaulį žmogaus 
tikslams ir patogumui padarinys. Vokiečių kalba Heideggeriui 
teikia taiklų posakį: tikrasis mąstymas esąs Nachdenken; šiaip šis 
žodis nusako “apmąstymą”, bet jo priešdėlis Nach- taip pat reiškia 
“po”, “pavymui”. Žmogus, “mąstantis po“, seka savo mąstymo 
objektą, t.y. būtį, tarnauja jai. Jo pagrindinė laikysena yra lauki- 
mas. Tai dvasios, intelekto ir klausos “polinkis”, taip slėpiningai 
pavaizduotas Fra Angelico drobėje Apreiškimas (Šv. Morkaus mu- 
ziejuje). Teologiškai nusiteikęs Richardsonas nuostabiai parafra- 
zuoja: “Kad mąstymas būtų ištikimas sau, jis turi būti suvaržytas 
tik būties, nuolat einančios į mąstymą. Turi būti atkakliai nuolankus 

šiam nuolatiniam atėjimui. Šitaip mąstymas atsako į būties kreipi- 
masi, nusilenkia būties jam keliamiems reikalavimams". Bet, nors 
šioje laikysenoje esama kvietizmo ir net orientalizmo bruožų (ku- 
rie išplėtoti garsiajame Heideggerio ir pašnekovo japono dialoge, 
vėliau paskelbtame knygoje Unterwegs zur Sprache), čia taip pat 
juntamas tam tikras nusiteikimas veiksmui. Mąstymas srūva mūsų 
link iš būties atsiveriančios paslėpties. O kadangi, kaip taikliai 
persako Richardsonas, “mąstymas yra at-einantis [ad-ventive], jis 
yra nesibaigiantis nuotykis [adventure]”. 

Laiškas apie humanizmą baigiamas, apibūdinant tokį nuotykinį, 
fundamentaliai iškentėtą mąstymą kaip ateities programos idealą 
ir tikslą. Tai Dasein revoliucija, nepalyginti sunkesnė ir skvarbesnė 
už tą, į kurią kviečia egzistencialistų angažuotumo ar politinio 
maišto reikalavimai. Vėlesniuose tekstuose, ypač Bauen Wohnen 
Denken (Statymas gyvenimas mąstymas, 1951) ir paskaitoje Was heißt 
Denken (Ką reiškia mąstymas, 1951-1952), Heideggeris siekia pa- 
demonstruoti ir detalizuoti mąstymo revoliucijos programą. Wohnen 
-“gyventi-kame”, “būti apsigyvenus" - yra "pamatinė Dasein būties 
struktūra“. Šį veiksmažodį Heideggeris kildina iš senosios saksų 
kalbos wuon ir gotų wunian, kuriuose jis randa reikšmę "tausoti". 
Panašiai žodyje bauen ("statyti ) jis randa ne naujo statymo, o puo- 
selėjimo (vok. hegen) sampratą. Vokiškai žemdirbys baut (“stato”, 
"apdirba") savo sklypą, bet tas sklypas jam buvo duotas, ir jis, 
tiesą sakant, yra jo sergėtojas bei puoselėtojas. Mąstyti reiškia 
"tarnauti būčiai”, o toks tarnavimas yra “tausojimas", “priežiūra”. 
Mintis, esanti žmogaus gelmėje, apima ne tik “protą” ar "smege- 
nis“; šias sąvokas neišvengiamai susiaurino logikos ir mokslinio 
metodo prestižas. Ji implikuoja tai, ką mokytojas Ekhartas vadino 
das Seelenfūnklein, “sielos kibirkštėle“, o Heideggeris - “širdimi”. 
Mes ir vėl raginami sekti etimologijos kelią (kalba žino geriau už 

mus). Cor, cordis, t.y. “širdis”, yra esminis faktorius tame fiksavi- 
mo [angl. re-cording] procese arba veiksme, kuris įkvepia, įžiebia 
tikrąjį mąstymą. Tačiau lemiamas yra tolesnis žodžių žaismas, ir- 
gi kylantis iš mistinės bei pietistinės raiškos. Das Denken dankt: 
“mąstymas dėkoja“. Įžvalgiausias mąstymas - tai dėkingas klus- 
numas būčiai. Toks klusnumas būtinai yra džiugi padėka už tai, 
kas patikėta mūsų globai, už šviesą prošvaistėje. Tačiau tikrieji 
šventės dalyviai, net labiau negu mąstytojas, yra didis menininkas 
ir poetas. 

Savo svarstymuose Heideggeris beveik nemini muzikos. Jau 
pareiškiau nuomonę, kad tai trūkumas, nes būtent muzika būtų 
galėjusi geriausiai iliustruoti du svarbiausius Heideggerio teigi- 
nius: reikšmė gali būti paprasta ir įtaigi, bet neperteikiama jokiu 
kitokiu kodu; reiškinyje arba struktūroje, kurie neabejotinai yra 
tiesiai prieš mus, gali būti nepaprastai sunku surasti išraiškingos 
egzistencijos ištakas, egzistencinės energijos ir suvokiamo vyksmo 
branduolį. Tačiau, nors muzikos stinga, vaizduojamieji menai turi 
ryškią funkciją Heideggerio ontologijoje. 

Der Ursprung des Kunstwerkes (Meno kūrinio prigimtis [kilme]) 
parašyta 1935 m. Ši paskaita ženklina slinktj nuo abstraktaus, 
netgi sistemingo įnikimo į tradicinę metafiziką veikale Sein und 
Zeit prie vėlyvojo Heideggerio “poetikos”. Bütyje ir laike nuolat ke- 
liamas klausimas apie tiesos prigimtį, apie paslėpties ir nepaslėp- 
ties dinamiką, per kurią Dasein patiria arba, tiksliau sakant, “iS- 
kenčia“, “išgyvena” tiesą. Tačiau diskusinio žaidimo figūros dau- 
giau ar mažiau priklausė įprastinei filosofijai, ir pats klausimas 
liko neišspręstas. Tada Heideggeris ėmė suvokti didesnę dilemą: 
nuoseklus verbalinis diskursas nesugeba įveikti metafizinių su- 
varžymų ir prasiskverbti iki daiktų šerdies. Regis, būtent ši skvar- 


ba būdinga didžiajam, autentiškam menui. Iš tiesų pati tiesa, das 

Wesen der Wahrheit in sich selbst, švytinčio gyvenimo-kame dinami- 
ka “tampa”, "įvyksta" (ereignet sich) meno kūrinyje. Kaip tai gali 
būti? Koks šio vyksmo šaltinis? 

"Iš menininko atsiranda kūrinys. Iš kūrinio atsiranda me- 
nininkas. Nėra vieno be kito.“ Abu yra tartum “būties tiesos“ da- 
riniai, jie yra aktyvioji, generuojanti vieta, kurioje ir per kurią ši 
tiesa pasireiškia. Heideggeris rašo: “Meno kūrinyje veikia būtybės 
tiesa“, vokiškai - “Im Werk der Kunst hat sich die Wahrheit des 
Seienden ins Werk gesetzt” - kartu pasakoma ir “veikia”, ir “yra 
kūrinyje“. Šią veikiančią esamybę patiriame kontekste, imančiame 
smarkiai skirtis nuo Sein und Zeit pragmatiško solidumo. Pasta- 
rasis veikalas rėmėsi faktiškumu ir netarpiška medžiaga. Netar- 
piškumas medžiagos ir medžiagoje reiškėsi kaip žmogaus vartoji- 
mas: medis reiškė medieną, kalnas turėjo akmens skaldyklą. Be to, 
tai buvo pasaulis, kuriame esamybiškumą [dabartiškumą] nuolat 
absorbuodavo labiau ontologiškai privilegijuoti laikiškumai - Gewe- 
senheit ("buvimas praeityje“) ir gewesende Zukunft ("buvusioji atei- 
tis“). Tačiau nuodugnesnis svarstymas apie ontologinę Angst ir 
“niekybe” pademonstravo mums, kad pasaulis egzistuoja labiau 
absoliučia, nepragmatiška prasme. Paaiškėjo, kad esamybiškumas 
daiktuose turi savo integralų, "ek-statinj” autoritetą. Norėdamas 
įvardyti šią nepragmatinę, neutilitarinę esamybe ir ekstazę, Heideg- 
geris sumano veiksmažodį zu welten. Meno kūrinyje ir per jį, su 
jo nesuinteresuotai kūrybišku, bet kartu priklausomu santykiu su 
medžiu, akmeniu arba dažais, su jo visišku esamybiškumu istorinia- 
me laike ir kartu už jo, pasaulis weltet (“pasaulina"'). Ir būtent šis 
egzistencialumo modusas pasirodo esąs pamatinis. 

Heideggeris mąsto apie (denkt-nach) Van Gogho paveikslą, 
vaizduojantį porą senų, nuavėtų batų. Suvokti Van Gogho pavaiz- 
davimą, išgyventi jo tapsmą mus įgalina ne koks nors išankstinis, 

platoniškas Žinojimas apie tokio objekto prigimtį. Priešingai, būtent 
Van Gogho drobė leidžia mums patirti šių dviejų batų vientisą 
tikrovę, jų giliausią guiditas ir prasmę. Mokslinė analizė eitų skai- 
dymo keliu; kad ir kokius išsamius duomenis gautume apie jų 
odos cheminę sudėtį arba šių konkrečių ar batų apskritai istoriją, 
rezultatas būtų negyva abstrakcija. Pažinimas, kylantis iš praxis, 
turimas šių batų avėtojo, yra, kaip pabrėžta Sein und Zeit, neįkaino- 
jamas. Bet tai suinteresuotas pažinimas, jis naudoja savo įžvalgos 
objektą. Tik menas leidžia būti. Tik paveiksle ir tik per jį batų pora 
įgyja totalią, autonomišką būtį per se. Dar ilgai po to, kai objektas 
nebedomina moksliniu požiūriu ir nebenaudingas praktiškai ("Si- 
tuos batus reikia tik išmesti“), jo egzistencinė vidujybė ir gyva 
esamybė išlieka ir yra saugoma paveiksle. Van Gogho paveikslas 
daug labiau negu kokia nors batų pora “realiame gyvenime“ per- 
teikia mums esminį “batiškumą”, “būties tiesą“, glūdinčią šiuose 
dviejuose odiniuose pavidaluose - pavidaluose, kurie yra ir be ga- 
lo pažįstami, ir atsitraukus nuo faktiškumo bei “atsivėrus būčiai”, 
be galo nauji ir slėpiningi [uncanny, unheimlich]. 

Menas leidžia vėlyvajam Heideggeriui įforminti, padaryti 
kuo apčiuopiamesnę tiesos paslėpties ir savisklaidos vienu metu 
antinomiją. Menas sudramatina dialektinę užsklęstumo ir švytėji- 
mo sąveiką. Ta “čia-ybės" ir prasmės esmė, kurią atskleidžia, pa- 
rodo, daro juntamą didi tapyba ar skulptūra, akivaizdžiai yra 
“jame”. Ji įkūnyta daikto substancijoje. Mes negalime jos ekster- 
nalizuoti arba išskirti iš konkrečios kūrinio masės ir konfigūraci- 
jos. Šia prasme ji yra paslėptis. Bet drauge toks įkūnijimas yra 
raiška, sklaida, aiški ir švytinti projekcija. “In der Un-verborgenheit 
waltet die Verbergung” ( Nepaslėptyje viešpatauja pasleptis”). Hei- 
deggerio estetikoje kūrimas ir saugojimas, komponavimas ir tau- 


sojimas yra absoliučiai neatskiriami. Net revoliucingiausias meno 

kūrinys, jei jis autentiškas, tausos ir teiks būčiai būstą ir prieglobs- 
tį, kokio ji niekur kitur neras. 

Čia Heideggeris duoda graikų šventovės pavyzdį. Šventovė 
įsišaknijusi žemėje ir tiesiogine prasme iškilusi iš žemės. Dabar ji 
slepia žemę po savimi ir kartu sieja ją su dangumi. Šventovėje die- 
vybe podraug ir yra, ir jos nėra, ji pasireiškia epifanijoje ir paslėpta 
nuo akių. Šventovė - erdvė su kolonada - ir atvira išorei, ir atskirta. 
Graikų šventovėje susijungia dvi pirmapradės jėgos: atvirumo, die 
Lichtung, ir paslėpties arba saugomo įsiklostymo. Šioje naujoje 
Heideggerio kalbėsenoje dangus yra atvirumo vieta ir įgyvendi- 
nimas. Žemė - paslėpties ir pašventinto įsigyvenimo (der Verber- 
gung als Bergung) arena. Abi sferos būtinos autentiškam egzisten- 
cijos įsikūnijimui (Heideggeris taiko į Shakespeare'o bodying forth’). 

Tačiau toks vienalaikiškumas ir jungtis yra polemiški. Čia 
Heideggeris pasitelkia esmingo ginčo (polemos) sampratą, perimtą 
iš Herakleito. Didžiame meno kūrinyje paslėptis ir išstata - paties 
objekto nebuvimas ir jo intensyvi esamybė per dailininko pavaiz- 
davimą - amžinai konfliktuoja. Meno kūrinys parodo mums, kad 
“tiesa reiškiasi kaip pirmapradis ginčas tarp “prošvaistės" ir pas- 
lepties”. Ir vėl reikšmės šerdį, efektingai nuneigdamas Platono 
išreikštą meninio mimesis kaip melagingos. antrinės formos sumen- 
kinimą - Heideggeris išreiškia žodžių žaismu. Menas yra Stiftung 
- steigtis, įkūrimas (pvz., šventovės), suteikimas. Ši užuomazga 
kyla iš menininko Schöpfung, arba “kūrybos”. Bet, nors žodis schöp- 
fen reiškia “kurti”, jis taip pat reiškia (Heideggeriui net autentiš- 
kiau) “semti”. Taigi menininko kūrinys yra tiesiog sėmimas “iš bū- 
ties šulinio“, glūdinčio globėjoje Žemėje. 


Įkrauta niekybė, iš kurios veržiasi (“versme") būtis, glūdi 


` Įkūnijimas, įpavidalinimas (Vasarvidžio nakties sapne). 

paslėptose gelmėse. Kurti reiškia iškelti į šviesą, tačiau taip, kad 
tai būtų pašventinimas (Stiftung), nes tai, kas iškeliama į šviesą, 
turi būti ir saugoma, kaip Žmogus saugo, ar bent turėtų saugoti, 
žemę, iš kurios minta ir ant kurios stato. Tikrojo meno versmė 
ir prasmė yra “die shaffende Bewahrung der Wahrheit” ("kūrybinis 
tiesos saugojimas“). Menas nėra tikrovės imitacija, kaip Platono 
arba Descartes'o realizme. Jis yra didesnė tikrovė. Tai, kaip Heideg- 
geris skverbiasi į šį paradoksą, gerokai pranoksta tradicinę este- 
tiką. 


Kūrimas turetų būti globa; žmogaus statyba turetų būti didžiųjų 
būties versmių atskleidimas ir įkurdinimas. Bet mes žinome, kad 
tikrovė kitokia. Technika nuniokojo žemę ir nusmukdė gamtos 
apraiškas iki gryno naudos principo. Žmogus triūsė ir mąstė ne 
pagal daiktų prigimtį, o prieš ją. Jis nesuteikė būsto gamtos pa- 
saulio jėgoms ir kūriniams, o pavertė juos benamiais. Nūdienos 
atgailaujanti ekologija ir (tikriausiai bergždi) bandymai atitaisyti 
žalą yra stiprėjantis socialinės jausenos ir pasibjaurėjimo politikos 
elementas. Tačiau Heideggeris buvo daug anksčiau. Be to, jo kalbos 
apie gamtinės terpės šventumą ir mūsų pareigą globoti žemę bei 
gyvūnus kilo ne iš pseudoteologijos ir ne iš politinio radikalizmo 
(kurio ištakos siekia Rousseau). Kalbėdamas apie egzistencijos 
įsišaknijimą konkrečiuose žemės kontūruose, ragindamas atsimin- 
ti autonomišką organinės ir neorganinės materijos gyvenimą, jos 
aurą ir neredukuojamą imanenciją, tapatindamas tikrąją kūrybą ir 
auklėjimą su ankstesniųjų energijų bei tiesų iškėlimu į šviesą, Hei- 
deggeris stovi ant griežtai filosofinio pagrindo. Jo sumanytas nu- 
minotines ketveriopos sąveikos tarp “dievų”, žmonijos, dangaus 
ir žemės modelis plėtoja (be abejo, metaforiškai, bet vis dėlto nuo- 


sekliai) Dasein analizę ir pamatinės ontologijos programą. Ši plėtra 

neišvengiamai apima ir bendrąją technikos koncepcijos kritiką. 
Paskaita Die Frage nach der Technik (Technikos klausimas), nors pa- 
skelbta tik 1953 m., įkūnija argumentus ir apmąstymus, susijusius 
su Sein und Zeit. Naujas ir trukdantis dalykas yra klampus Heideg- 
gerio vėlyvosios raiškos savitumas. 

Kadaise, pasak Heideggerio, gamta buvo physis; tai archajiš- 
kas gamtinės tikrovės apibūdinimas, kuriame jis įžvelgia graikiš- 
ką “iškilimo į švytinčią būtį“ prasmę (dar šiek tiek juntamą mūsų 
žodyje fenomenas"). Physis skelbė tą patį kūrybinį procesą, kuris 
generuoja meno kūrinį. Tai buvo tobuliausia poiesis aukščiausiu 
mastu - gaminimas, išskleidimas. Iš pumpuro išsiveržiantis ir į sa- 
vo tikrąją būtį (en heauto) išsiskleidžiantis žiedas realizuoja kartu 
ir physis, ir poiesis, organišką veržiumą - Dylano Thomo "žaliąjį 
degiklį“ [green fuse] - bei kuriamąjį-konservuojamąjį formos dina- 
mizmą, mūsų patiriamą mene. Iš pradžių šiame reikšmių ir suvo- 
kinių komplekse technė buvo svarbiausia. Ji irgi kilo iš gamtinių 
formų pirmumo supratimo ir iš esminės graikų įžvalgos, kad visas 
“formavimas”, dirbinių konstravimas yra sutelktas pažinimas. Tam 
tikra “technika” yra žinojimo būdas, generuojantis vieną ar kitą 
objektą, tai yra at-pažinimas tiesos tikslų link. Technė, ne mažiau 
kaip menas, reiškė to, kas jau glūdi physis sampratoje, iškėlimą į 
tikrąją būtį, į apčiuopiamumą ir švytėjimą. Autentišką techniką 
Heideggeris nusako žodžiu Entbergen. Vokiečių kalba pagrindžia 
raiškią dvigubą ir net prieštaringą traktuotę: zu entbergen gali reikšti 
arba “atskleisti”, arba “saugoti paslėptyje“. Kaip matėme, abu 
veiksmai esmingi Žmogaus santykiams su būties tiesa. 

Bet per lemtingą vertybių perversmą, kurį Heideggeris sieja 
su Platono pateiktu gamtos objektų ir žmogaus dirbinių nuvertini- 
mu bei aristoteliškuoju-dekartiškuoju žinijos įvaldymu arba, tiks- 


liau tariant, Žinių panaudojimu siekiant valdyti, pradinė technė 

reikšmė buvo sumenkinta. Heideggerio pavyzdžiai tipiški. Kur 
kaimiškoji egzistencija dar tebėra darni su pasauliu, valstiečio 
“technika” nėra žemės provokavimas. Tai dovanojimas (sėja), priėmi- 
mas (pjūtis), nuolatinis globojimas ir steigtis. Ir priešingai, užtvanka 
gyvoje tėkmėje yra pavergimas ir dekonstrukcija. Upės energija ir 
natūralūs bruožai per dirbtines angas priverčiami sukti turbinas. 
Inertiškoje užtvankos vandens saugykloje žūsta augmenija ir gy- 
vūnija. Šį vyksmą Heideggeris vadina das Ungeheure. Tai drastiš- 
kos jėgos žodis, reiškiantis ”baisinguma”. Tai provokavimas (das 
Herausfordern), atskiriantis pradinę gyvastingą ir gyvybę teikiančią 
“technikos” reikšmę (čia beveik neišvengiamas D. H. Lawrence’o 
leksikonas) nuo moderniosios prasmės ir technologijos panaudoji- 
mo. Pastarieji, - teigia Heideggeris, - kyla iki beprotiškos kulmina- 
cijos Jungtinėse Valstijose ir Sovietų Sąjungoje - visuomenėse, kurių 
jis, žinoma, tiesiogiai nepažinojo. “Pasaulinė technika“, kurią pa- 
jungia ir platina šiedvi galybės (ši frazeologija perimta iš konser- 
vatyvaus nacionalistinio rašytojo ir mąstytojo Ernsto Jūngerio), 
gerokai pranoksta išorinius ideologinius skirtumus. Kapitalizmas 
ir valstybinis socializmas tėra viso labo techniškumo apskritai ir 
gamtos išnaudojimo variantai. Heideggeris kreipia prie to, kad 
Europos galutinis uždavinys yra išsaugoti autentiškos technė liku- 
čius. Europos sąlygiškas silpnumas ir tragiška istorija galėtų prisi- 
dėti prie šio išsaugojimo. 

Tikrasis menas, tikrasis pažinimas, tikroji technika yra “pa- 
šaukimas“, “raginimas”, primetantis Žmogui jo prigimtinį ”Sauki- 
mą“. Nuo Romos inžinerijos ir XVII a. racionalizmo Vakarų tech- 
nika buvo ne pašaukimas, o provokavimas [angl. vocation - provo- 
cation] ir imperializmas. Žmogus provokuoja gamtą, pajungia ją, 
primeta savo valią vėjui ir vandeniui, kalnui ir miškui. Rezultatai 


fantastiški. Heideggeris tai Žino, jis ne naivus luditas ar pastorali- 

nis atskalünas. Tačiau jis pabrėžia sumokėtą kainą. Daiktai su jų 
jaukiu, bendradarbiaujančiu giminingumu kūrimui buvo sumen- 
kinti iki objektų. Vokiškas žodis Gegenstūnde, nuostabiai tinkantis 
Heideggerio tikslui, reiškia tai, kas “stovi prieš“, “meta iššūkį“. 
Naudingumo ir abstrakcijos požiūriu gal ir tapome kūrinijos vieš- 
pačiais. Bet gamtos pasaulio elementai pavirto Gegenstūnde. Jie 
stoja prieš mus. Mūsų santykis su jais, sociologų fraze tariant, yra 
“priešiškas santykis“, konfrontacija. Esame susvetimėję to, ką su- 
skaidome ir išnaudojame, atžvilgiu, kaip tas Hegelio šeimininkas 
yra susvetimėjęs jam būtino vergo atžvilgiu. Iš dviejų gyvybinių 
Entbergung prasmių išlaikėme tik prievartinę, tiesiog išspaudžia- 
maja. Privertėme gamtą teikti pažinimą ir energiją, bet gamtos, to, 
kas joje gyva ir paslėpta, kantriai neišklausėme, nesuteikėme jai 
gyvenimo-kame. Taigi mūsų technika uždengia būtį, užuot iškėlu- 
si ją į šviesą. 

Heideggeris šį dangstymą nusako terminu Gestell. Jame jis 
sutelkia sterilias, melagingas konotacijas: “pastoliai”, "butaforija”, 
“armatūra”. Įsprausta į technikos Gestell, būtis neskatinama švytė- 
ti, neapgyvendinama, o priešingai, yra verwahrlost ("apleidZiama”, 
“iššvaistoma", “profanuojama”). Kad ir kokie būtų inžinerijos ste- 
buklai, net ir skrydis į mėnulį, pasekmės Žmogui yra destrukty- 
vios. Savo baudžiamąjį tinklą Heideggeris rezga aplink Gestell. 
Žmogus užsako (bestellt) gamtai vykdyti savo grobuonišką įsakymą. 
Bet gamta ir die Gegenstūnde atkerta neišvengiama dialektika. Jie 
paslepia savo tikrąją būtį ir falsifikuoja (verstellen) žmogui pasaulį. 
Taigi bestellen-gestellen-verstellen - "uZsakyti”-"konstruoti”-"falsifi- 
kuoti“ - sudaro vieną darnių Heideggerio asonansinių samplaikų, 
kuriomis išreiškiama pasaulėžiūra ir kritika. 

Atskyrę negatyvias technė reikšmes nuo pozityvių ir šiurkš- 


čiai nukrypę nuo “pašaukimo” prie “provokavimo", žemėje tapome 

benamiais. Dabar technika daugeliu aspekty yra koSmaras, gra- 
sinantis pavergti ar net sunaikinti savo küreja. Heideggeris kone 
su panieka teigia, kad diskusija apie atominę bombą - tai Zurna- 
listinis intarpas krizėje, kurios tikrasis šaltinis yra “būties užmarštis“ 
dviprasmiškoje Vakarų intelektinės istorijos užuomazgoje. Tai 
vėlyvas, vulgarus žmogaus ir pasaulio susvetimėjimo epizodas. 
Šis procesas prasidėjo tada, kai hėrakleitišką Einblitz pakeitė Ein- 
blick - neišverčiamas žodžių žaismas, sukurptas Heideggerio 1959 
m., siekiant atskirti racionalistine-moksline “jzvalga” nuo tikro- 
sios skvarbos žaibo blyksnio. 

Bet suprasti šį tragišką procesą ir suvokti, kad netikras tech- 
niškumas nustūmė Žmonių giminę prie ekologinio nuniokojimo ir 
politinės savižudybės bedugnės krašto, reiškia taip pat suvokti, 
kad išsigelbėti įmanoma, turi būti įmanoma. Būtent dėl to, kad 
eksploatacinė technika ir tariamai objektyvaus mokslo garbinimas 
yra natūrali Vakarų metafizikos po Platono kulminacija, Heideg- 
gerio raginimas “įveikti metafiziką“ yra kartu ir iš esmės ragini- 
mas “išgelbėti žemę“. Šiedu dalykai neatskiriami. Kaip tik šiuo- 
laikinės krizės kraštutinumas, nihilistinio mechanizmo metas ska- 
tina viltį. Heideggerio esė pabaigoje cituojamas Hölderlinas: 


Wo aber Gefahr ist, wūchst 
Das Rettende auch. 


("Bet kur pavojus, ten auga ir tai, kas gelbsti.) 


Techniškumo fatališkumas tas, kad mes nutraukėme saitus tarp 


technė ir poiesis. Metas atsigręžti į poetus. 


Matėme, kad literatūrinių įtakų būta ir ankstyvuosiuose Hei- 
deggerio raštuose. Bet tik ketvirto dešimtmečio viduryje, spau- 

džiamas visuomeninių permainų ir įsitikinimo, kad Sein und Zeit 
kalba pasirodė nepakankama jo atnaujinančiam, revoliucingam 
siekiui, Heideggeris visiškai atsigręžė į Holderliną. Keturios Höl- 
derlino traktuotės, jo pateiktos paskaitų ir straipsnių forma tarp 
1936 m. ir 1944 m., yra vienas labiausiai nerimastingų ir kerinčių 
dokumentų Vakarų literatūrinės ir kalbinės jausenos istorijoje. Iš- 
tarti augančio barbariškumo ir nacionalinės savigriovos fone, šie 
keleto reikšmingiausių Hölderlino himnų komentarai yra ne kas 
kita, kaip bandymas ypatinga teksto ir kritine egzegeze prasiskverb- 
ti į tobuliausią poetinio išradingumo, tautinės tapatybės ir pačios 
žmonių kalbos šventovę. Kaip puikiame Sofoklio Antigonės antra- 
jame chore, kuriam Heideggeris skyrė gana subjektyvią, bet nepa- 
prastai sugestyvią interpretaciją, taip ir Hölderlino kūryboje jis 
randa vieną labai retų, neapsakomai svarbių Žmogaus nuopuolio, 
jo trėmimo iš būties bei nuo dievų išraiškų ir kartu išsakytą būtent 
tą būseną, kurios tiesa bei lyrinė galia teikia tikėjimą atgimimu. 

Hölderlino himnuose Heimkunft [Parvykimas namo) ir Wie wenn 
am Feiertag... [Kaip kad Sventadien;...] paslėpta, atitverta būties tiesa 
eite įeina į Žmogaus namus. Piligrimystės ir šventinės procesijos 
tema abiejuose himnuose vykdo pamatinį, ontologinį grįžimą namo. 
Būdamas “aktyvi proga”, įsikūnijusi “prošvaistė“, kurioje Sein iš- 
skleidžia savo švytinčią užsklęstį, didžiausias poetas - Pindaras, 
Sofoklis, Hölderlinas - pirmiausia yra būties piemuo. Nihilizmo 
ir dvasios švaistymo terpėje, kurios įžvalgiausiu ir kartu pažei- 
džiamiausiu liudytoju jį daro jo jautrus socialinis ir psichologinis 
statusas, poetas, ir gal net jis vienintelis, esmingiausiai užtikrina 
žmogaus galutinį Heimkehr ("grįžimą namo“) prie natūralios tie- 
sos, prie pašventinto židinio būtybių pasaulyje. (Paskutinėse An- 
tigones choro eilutėse Heideggeris “girdi” neišsakytą, niekada ne- 


išsemiamą šio židinio įvaizdį.) Poeto pašaukimas - tiesioginis, api- 

mantis visą sielą, jsakmus iki pat asmeninės pražūties: priartinti 
kūrybą prie dieviškojo lygmens. Mat, nors dievai paliko žemę - 
Hėlderlinas apdainuoja jų išėjimą - ir užleido ją jos niokotojams, 
jie dar tebėra netoliese ir nusileidžia ant jos liepsningomis viešna- 
gėmis, kurių pirmasis tikslas būna poetas. Būtent jo ieško Žaibas. 
Jis turi priimti drioksinčią liepsną ir suteikti jai būstą. Bet tai jis 
gali padaryti tik trumpam ir be galo rizikuodamas. Iš čia randasi 
įkvėpta Hölderlino beprotybė, iš to ir egzistencinė katastrofa, taip 
dažnai ištinkanti kūrybingą genijų - ar tai būtų Hölderlinas, ar Van 
Goghas. Be to, paties Hölderlino pastabos apie Antigonę kaip bü- 
tybę, pasmerktą dievų artumo, į kurį ją nubloškė absoliučios tiesos 
ir gryno teisingumo troškulys, įkvėpė Heideggerį sukurti poeto 
įvaizdį - poeto, kurį panašiai pasmerkia jo glaudi sąsaja su dieviš- 
kumu. 

Tačiau poetas, kad ir atsisveikinęs su savo protu ir net savo 
gyvybe, kaip ganytojas yra globojęs Sein, ir šis sučiupimas arba 
veikiau priėmimas ir aukojantis priglobimas taip apšviečia, patvir- 
tina ir garantuoja žmogaus galimybes, kaip nepajėgia jokia teologija, 
metafizika, mokslinė teorija ar technikos stebuklas. Tikroji poezija, 
ypač retas dalykas, yra “žmogaus gyvenimo pamatinis turtas“ 
(“das Grundvermögen des menschlichen Wohnens”). Hölderlinas, ge- 
namasis keliauninkas, piligrimas kelyje į beprotybę, iš visų žmonių 
buvo labiausiai namie. 

Hölderlino tyrinėtojai, pirmiausia Bernhardas Böschenstei- 
nas, nesunkiai parodo, kad Heideggerio traktuotės labai dažnai 
nepagrįstos. Etimologizuodamas atskirus žodžius bei frazes, kaip 
ir savo filosofinėje argumentacijoje, pasitelkdamas nepatikimus 
arba fragmentiškus tekstus, Heideggeris priskiria Hölderlinui na- 
cionalistinės mistikos toną, kurį sunku pagrįsti konkrečiais eilėraš- 
čiais ir kuris ypač bjaurus, turint galvoje Heideggerio pastabų da- 

tas. Be to, Heideggeris ankstyvajai Hölderlino kürybai subjekty- 
viai priskiria ketinimų daugiaprasmiškumą ir leksinius-sintaksi- 
nius savitumus, pasireiškusius tik vėlyvosiose, iš dalies “aptemu- 
siose“ poeto eilutėse. Čia, kaip ir pagarsėjusiuose ikisokratikų 
“vertimuose”, Heideggeris visišku kraštutinumu paverčia herme- 
neutinį paradoksą, pasak kurio, interpretuotojas “geriau žino“ už 
patį autorių, tad įkvėpta ir pakankamai atkakli interpretacija galin- 
ti prasiskverbti “už” matomo teksto iki pat slaptųjų jo užuomazgos 
ir prasmės šaknų. Heideggeris, be abejo, taip ir elgiasi, ir norma- 
lios aiškinimo atsakomybės požiūriu daugelis jo traktuočių - oportu- 
nistiniai prasimanymai. 

Bet ne visada. Heideggerio komentaras Stefano Georges eilė- 
raščiui Das Wort [Žodis] (to paties pavadinimo 1958 m. paskaitoje) 
man atrodo neprilygstamo skvarbumo ir subtilumo. Nors Heideg- 
geris ir išplečia trūkčiojančią, kartotinę Georgo Traklio poezijos 
struktūrą, vis dėlto eilėraštį Ein Winterabend jis interpretuoja nuos- 
tabiai įsijautęs (esė Die Sprache, 1950). Jo pateiktoji Traklio netiesio- 
ginės laikų ir epitetų kaip predikatų vartosenos analizė turi išlie- 
kamaja vertę. Antigonės choro, kurio garsųjį “metamorfinj” vertimą 
pateikė Hölderlinas, lygiagreti interpretacija yra tokia solidi ir 
adekvati objektui, kad Antikos studijų bei kritikos istorijoje jai ma- 
žai kas prilygsta. Heideggeris čia elgiasi panašiai kaip Dante, ku- 
rio pasakotojas įveda ir podraug nutvieskia nauja šviesa Vergili- 
jaus arba provansalų pirmvaizdį. 

Heideggeris nesiekia būti ištikimas tekstui įprastine prasme. 
Jis mėgina sugriebti, prakalbinti būties esamybę tame slėpininga- 
me visuminio teisumo, laike įsišaknijusio belaikiškumo proveržyje, 
kurį mes išgyvename kaip genialią poeziją ir iš kurio ja atpažįstame 
(bet kaipgi mes atpažįstame?). Jis stengiasi išreikšti akivaizdų ge- 
riausių Traklio eilėraščių paradoksą: perdėm paprasti, nuogi Zo- 

džiai susilieja į minties ir gyvenimo prasmės įžvalgos muziką, kuri 
tiesiogine prasme ir įrodomai yra neišsemiama. Savybingas rimtu- 
mas, “amzinumas”, be galo pranokstanti savo sudedamąsias dalis 
prasmės visuma - visos šios mįslės glūdi poezijos, žmogaus litera- 
tūrinės kūrybos ir atsako į ją šerdyje. Didžiuma tekstų interpre- 
tacijų ir literatūros kritikos nepaliečia jų arba nustumia jas į didžiai 
pagarbių klišių kategoriją. Heideggeris imasi jų be užuolankų. Iš 
čia ir kyla kai kurių jo atradimų keistumas bei įtampos kupinas 
neatsakingumas. 

Už konkrečios egzegezės glūdi įpareigojanti vizija. Poeto kalba 


s m 


stiftet das Bleibende ("pagrindZia”, "įsteigia" arba “saugo 


UM 


tai, kas 
iSlieka”). Poetas pakartotinai atlieka pirmapradi dievy vykdyta 
Schöpfung [sukūrimą]. Tai numato artumą ir rungimasi. Tam tikra 
pavojinga prasme poetas yra perkūrėjas, metantis iššūkį pasitrauku- 
siems dievams, dirbantis už juos, tiesa, po jų išlaidžių ir pavydžių 
viešnagių griausmu. Gyvasis poezijos nervas yra įvardijimo veiks- 
mas. Tikroji poezija ne “imituoja”, kaip manė Platonas, ne “vaizduo- 
ja” ar “simbolizuoja”, kaip teigė poaristotelinė literatūros teorija. 
Ji įvardija ir taip suteikia tikroviškumo bei tvarumo. Čia glūdi 
pietistinei minčiai artimas motyvas: Adomas Rojuje įvardijo visus 
gyvus daiktus. Minedamas Reiną, Hölderlinas nei imituoja jo, nei 
vaizduoja: jis “kalba jj” įvardydamas, o tai suteikia upei būtent tą 
išsiskleidžiančią, tvarią tikrovę, kurią skaido ir griauna užtvankų 
statytojas bei hidrografas. Pasak Heideggerio, negali būti pagrįsto 
skirtumo tarp “eilėraščio” ir “to, kas yra tas eilėraštis“ (t.y. tarp 
upės ir Hölderlino himno). 

Per Sofoklio “atvirumą būties šauksmui“ pati jo Antigonė 
tampa "grizimu namo, apsigyveninimu benamiSkume”. Ir šis gri- 
žimas namo, kurį tik poeto įvardijimas gali atlikti ir teigti, leidžia 


žmogui įžvelgti - tartum išgyventi, metaforiškai numatant - savo 

paties žengimą į mirties būstą. “Poetiškai gyvena žmogus“ (“Dich- 
terisch wohnet der Mensch”), - rašė Hölderlinas viename vėlyvųjų 
eilėraščių. Šį pasakymą Heideggeris aiškina 1952 m. paskaitoje. 
Jame jis mato paskutinę, galbūt vienintelę viltį ištrūkti iš epochos 
nihilizmo. Poetas įvardija tai, kas šventa, arba veikiau jo įvardiji- 
mas nesmurtiškai pašaukia iš paslėpties tai, kas dar gyva suterš- 
toje žemėje. Poezija nėra kokia nors ezoteriška, dekoratyvi ar at- 
sitiktinė kalba. Tai kalbos esmė, kurioje kalba yra ir žmogus kalba- 
mas [besprochen] senovine, stipriąja šio žodžio prasme. 

Heideggerio apmąstymai apie kalbą ir logiką pirmą kartą 
skelbti straipsnyje Neue Forschungen Uber Logik 1912 m. Susidūri- 
mas su Hölderlinu, Sofokliu, Rilke paskatina jį labiausiai mąstyti 
apie visos autentiškos kalbos poetinę esmę. Paskendusi priemonės, 
instrumentinės funkcijos plotmėje, kalba prarado įvardijimo ir su- 
kaupimo dvasią, aiškią pirminėje logos reikšmėje. Denken ir dich- 
ten, "mąstyti" ir “kurti poeziją“ - tai du pagrindiniai logoso keliai. 
"Mastytojas kalba būtį. Poetas įvardija, kas šventa.“ Neskelbtame 
1941 metų straipsnyje Das Ereignis (Įvykis) Heideggeris ir dichten, 
ir denken susieja su danken. Mąstyti, rašyti eilėraštį reiškia dėkoti 
už tokį grįžimo namo į būtį matą, koks duotas mirtingajam. Tačiau 
nors Heideggeris nėra tikras, ar net geriausio mąstymo kalba gali 
išvengti savo racionalistinio-deterministinio įspaudo - šią abejonę 
jis skvarbiai tyrinėja veikale Identität und Differenz (Tapatumas ir 
skirtybe, 1957), - jis įsitikinęs, kad Sein rado sau būstą ir šlovę di- 
džiųjų poetų kūryboje. 

Man tikrai atrodo, kad kai kuriais atvejais Heideggeris yra 
mūsų laikais neprilygstamas poezijos vertintojas, eilėraščio gene- 
zes ir prasmės “peratlikejas” [re-enactor], aukštai iškylantis virš 
išsikvėpusių literatūros kritikos ir akademinio komentavimo pa- 
blizgų. Lingvistika ir literatūrologija kol kas dar dorai nepradėjo 

Pradžioje aš pabrėžiau, kad šios knygos apimtis neleidžia 
siekti tinkamai įvertinti Heideggerio statusą. Čia prisideda ir tie- 
siog tai, kad didelė dalis jo raštų dar nepaskelbta. Vis dėlto pre- 
liminarų vertinimą reikėtų pateikti. 

Pirmiausia reikia akcentuoti štai ką: nepaisant sąmoningo 
stiliaus savitumo, vienam keliančio pasidygėjimą, kitam susižavė- 
jimą, trečią išmušančio iš vėžių abiejų šių jausmų mišiniu, ir ne- 
paisant išgyventos bei legendomis apipintos Heideggerio gyveni- 
mo atskirybės, jo pateiktoji pamatinė ontologija nėra kažkokia nu- 
klydusi plokštė, neturinti jungčių su aplinka. Daugeliu, taip pat 
ir lemiamų, atžvilgių ji yra dalis didesnės, visai atpažįstamos jau- 
senos Slinkties. 

Heideggerio atliktoji individo susvetimėjimo moderniojoje 
visuomenėje ir kančios, kuri yra šio “nuopuolio” bei dehumaniza- 
cijos požymis ir kartu korektyva, analizė, be abejo, yra dvigubos 
kilmės. Pirma, ji kyla iš didžiosios pesimizmo ir perspėjimo [ad- 
monition] tradicijos augustiniškojoje krikščionybėje. Heideggerio 
požiūris į žmogų glaudžiai susijęs su Augustino, Liuterio, Pascalio 
ir Kierkegaard 'o traktuote. Labai realia prasme Sein und Zeit yra 
Kierkegaard'o Arba - arba bei Baimes ir drebėjimo XX amžiaus re- 
priza ir plėtotė. Dalinis atsiskyrimas ir originalumas atėjo tik tada, 
kai Heideggeris ėmė kvestionuoti svarbiausią Žmogaus ir jo sąmo- 
nės padėtį Dasein tiesoje. Heideggerio pateiktoji vertybių ir indi- 
vido egzistencijos linkmės materialistinėje masinio vartojimo visuo- 
menėje kritika turi ir antrą pagrindinį šaltinį - sociologinį. Ji netie- 
siogiai arba tiesiogiai remiasi Durkheimo anomijos samprata, so- 
ciologinėmis analizėmis, gvildenančiomis asmeninės autonomijos 
suirimą per industrializavimą, ir ypač Marxu. Kaip įrodė Reinhar- 


tas Maureris ir Lucienas Goldmanas, Heideggerio išmanymas apie 

marksizmą yra nuodugnus net ten arba būtent ten, kur požiūriai 
kontrastingai ar net polemiškai išsiskiria. Sunku įsivaizduoti kai 
kuriuos būdingiausius Heideggerio tekstus apie XX a. miesto žmo- 
gaus nuasmeninimą arba išnaudotojišką, iš esmės imperialistinę 
Vakarų mokslo ir technikos motyvaciją be tiesioginio Das Kapital 
arba Engelso kaltinimų industriniam nežmoniškumui precedento. 

Antra vertus, Heideggerio raštai, net kai jie apšaukiami obs- 
kurantiškais arba dar blogiau, smarkiai veikia visą neomarksistinę 
kritiką, nukreiptą prieš vartojimo etiką, žmogaus pavergimą tech- 
nika ir individo absorbavimą “vienišoje minioje“. Marcuses “vien- 
matis žmogus” yra platesnės Heideggerio das Man sampratos va- 
riantas. Lukäcso esminė idėja apie nuosmukį nuo klasikinio rea- 
lizmo - autentiško tiesos ir pasaulio išgyvenimo - iki mechanistinio 
determinizmo pripažinimo "natüralizme” gana artima Heidegge- 
rio perskyrai tarp autentiško ir neautentiško pasauliškumo. Neo- 
marksistinis naujos, “humanizuotos technikos", grįžimo prie der- 
mes tarp žmonių poreikių ir gamybos dėsnių idealas yra grynai 
heidegeriškas. Jis irgi ragina orientuotis į “techniką su atsako- 
mybe”, grįžti prie klasikinės žmogaus asmens skalės. Net labiau- 
siai niekindamas marksizmą ir pasisakydamas už “daug radika- 
lesnę perversmo sampratą" (būtent - Vakarų metafizikos nuvertimą 
ir grįžimą prie būties atminties), Heideggeris būna artimas revi- 
zionistiniam, iš dalies mesianistiniam XX a. trečio dešimtmečio 
marksizmui. Esama apčiuopiamų sąsajų tarp Sein und Zeit ir Erns- 
to Blocho, taip pat Frankfurto mokyklos "metamarksisty” raštų. 
Jaunasis Lukäcsas irgi rėmėsi Kierkegaard'u. Čia daug prisideda 
bendra kančios ir utopijos atmosfera. 

Tačiau Heideggerio pasisakymas už “naują techniką“ nėra 
įtikinamas. Jis - iki gyvo kaulo kaimo žmogus [agrarian]. Jo pasau- 


lio šerdis - laukas ir miškas. Miškininkas ir valstietis, per amžių 

amžius darniai sugyvenantis su savo aplinka, tampa Heideggeriui 
egzistencinio teisingumo kriterijumi. Čia taip pat Heideggerio kalba 
ir mintis lengvai įsiterpia į daug platesnį spektrą. Agrarinė reakcija 
ir pastoralinė nostalgija yra moderniosios ideologijos dalis. Heideg- 
gerio priekaištai dėl šaknų neturėjimo, jo antipatija didmiesčiams 
ir kosmopolitizmui turi tikslių atitikmenų ne tik nacionalsocialis- 
tų, bet ir Barrėso bei Pėguy raštuose. Jo apeliavimas į tamsias jė- 
gas, kurių Žmogui reikia semtis iš žemės gyslų, beveik neprideng- 
tas tikėjimas kraujo ir tautos lemties paslaptimi, panieka komer- 
cijai tikrai primena D. H. Lawrence'o pasaulėžiūrą ir Jūngerio arba 
Gottfriedo Benno leksikoną. Aukštindamas senovinį valstietiškos 
gyvensenos deramumą, karštai reaguodamas į amatų aureolę bei 
niekindamas akį rėžiantį turgavietės ir biržos blizgesį, jis puikiai 
įsiterpia į ištisą pajautų ir doktrinų skalę - nuo Yeatso ir Fugitive 
[Pabėgėlių] sąjūdžio JAV Pietuose“ iki pat Ortegos y Gasseto (anks- 
ti susižavėjusio Heideggeriu) ir F. R. Leaviso? račiaus dirbtuvių. 
Visos šios dvasinės slinktys byloja apie tą patį maištą prieš mer- 
kantilųjį liberalizmą, tą patį “senovinių šienpjovių“ ilgesį. Tai 
Rousseau idėjų variacijos, o jų politiniai siekiai reakcingi. Heideg- 
gerio įnašas į šią didelę pykčio ir svajų tradiciją iš dalies yra me- 
taforiškas tikėjimas, kad senovės dievybės arba jų įkūnijamos gy- 
vastingos tvarkos jėgos savybingai glūdi žemėje bei miške ir kad 
jas galima prikelti bei paleisti į dinamišką žaidimą (pasak jo, žemę 
reikia vėl paversti Spielraum - "žaidimo erdve“). 


Heideggerio “/pirmykštiškumas" ,jo nepaliaujamas raginimas 


* Po Pirmojo pasaulinio karo Vanderbilto universitete (Nashville) susibūrusi 
jaunų (vėliau išgarsėjusių) literatų regionalistų grupė (A. Tate, R. P. Warren), 
leidusi žumalą The Fugitive. 


` Leavis (1895-1978) - anglas kritikas, akcentavęs moralinį literatūros aspektą. 

grįžti prie būties, mąstymo ir sakymo tiesos, kurią jis įkurdina 
(vėlgi, manau, iš dalies metaforiškai) senojoje ikisokratinėje Graiki- 
joje, be abejo, yra vienas įspūdingiausių, asmeniškiausių jo onto- 
logijos elementų. Bet ir čia jis ne vienišas. Kaip jis pats tvirtina, mė- 
ginimas nuversti tradicinę metafiziką ir atmesti platoniškojo idea- 
lizmo ir aristotelinio pozityvizmo klaidas turi ištakas Nietzsches 
antisokratiškoje polemikoje bei jo apoloniškųjų ir dionisiškųjų jėgų 
kovos dialektikoje. Heideggeris teigia, kad Nietzsche nuėjo nepa- 
kankamai toli, kad “valia valdyti“, užuot peržengusi Vakarų me- 
tafiziką, tėra jos natūrali ir nihilistinė kulminacija. Tačiau paties 
Heideggerio mintis remiasi Nietzsches mąstymu. Ir, užsiminęs 
apie tokią kalbos būklę, kai žodis tiesiogiai atitiko daiktų tiesą, kai 
per žodžius tvieskė šviesa, dar neaptraukta miglos ir neiškreipta 
nudėvėtos jų vartosenos dulkių, jis tiesiog atkartoja 1894 m. Mal- 
larmė sąmojį (jį Heideggeris ir pamini viename vėlyvųjų tekstų): 
“Po Homero didžiojo nukrypimo nuklydo visa poezija“. Taigi 
Heideggeris teigia Anaksimandro, Parmenido ir Hėrakleito kalbos 
numinotinį tikrumą, o Mallarmé mini Orfėją, kurio, kaip Žinia, 
nėra išlikę nė vieno žodžio. Kiek šis “pirmykštiškumas" , ši žmonių 
gyvenimo ankstesnės autentiškumo stadijos aksiominė intuicija, 
siejanti Heideggeri su 1848 m. rankraščių Marxu, su Totemo ir tabu 
Freudu bei su Mythologigues autoriumi Lėvi-Straussu, prilygsta 
sekuliariam Edeno ir Adomo nuopuolio variantui, yra svarbiau- 
sias klausimas. Jo tyrinėjimas atvestų prie moderniosios kultūros 
šaknų. 

Būtent dėl to, kad Heideggerio veikalai, nors ir labai saviti, 
turi daug sąsajų su ankstesniais ir to meto sąjūdžiais, jų poveikis 
savo ruožtu buvo toks greitas ir platus. Jį pajuto net tie filosofai, 
kurių tikslai ir metodai radikaliai skiriasi nuo Heideggerio keltųjų. 


K. O. Apelis dviejuose įstabiuose straipsniuose parodė, kokios ryš- 

kios Wittgensteino ir Heideggerio sąlyčio plotmės akcentuojant 
kasdienybę, kokios nušviečiančios analogijos tarp Heideggerio 
“ontologines skirtybes” ir Wittgensteino atskyrimo to, kas gali, 
nuo to, kas negali būti išsakoma. Kiti pabrėžė formaliosios logikos 
nuvertinimą, bendrą Heideggerio ir Wittgensteino lingvistinio po- 
zityvizmo kritikai; be to, per dažnai pamirštama, kad Gilberto 
Ryle'o Sein und Zeit recenzija leidinyje Mind (1929) buvo nuodug- 
niai atidi. Dar kiti artimų bendrumų su Heideggeriu randa Johno 
Dewey antitradicionalizme. Kitaip tariant, gali būti, kad Heideg- 
geris giliai įsismelkė net į tas filosofijos sroves, kurios rodė atvi- 
riausią priešiškumą jo filosofinei veiklai. Dar per anksti apie tai 
spręsti. 

Antra vertus, jo įtaka pokario egzistencializmui buvo itin 
didelė. Sartre’o filosofiniai raštai iš esmės yra Sein und Zeit komen- 

taras. “Angažuotumas”, “įsipareigojimas”, “prisiėmimas”, “būties 
laisvė”, “autentiškumas”, “žmogaus mirties neatimamumas” - visas 
šis Sartre’o, Camus ir nesuskaičiuojamų jų epigonų repertuaras 
heidegeriškas iš pašaknų. Kone tokio pat masto buvo ir įtaka teo- 
logijai. Per Karla Rahnerį tarp katalikų, per Bultmanną tarp pro- 
testantų Heideggerio ontologija, vaisingo dviprasmiškumo žmo- 
gaus “nuopuolyje į pasaulį” samprata, Heideggerio hermeneutika 
arba jo būdas "įsiklausyti" į pneuma, kalboje slypinčios dvasios 
kvėpavimą, turėjo milžinišką poveikį. Savo ruožtu teologija reiškė 
teises į Heideggerį kaip saviškį. 

Heideggerio Das Man analizę, idėją, kad individas turi įgy- 
vendinti savo laisvę santykyje su mirtimi, perėmė tokie psichoa- 


nalitikai kaip M. Bossas ir L. Binswangeris*. Šiuolaikinės "egzis- 


* Šveicarų psichiatrai, sukūrę atitinkamai Daseinsanalytik ir Daseinsanalyse siste- 


mas. 

tencines terapijos” mokyklos Sveicarijoje ir JAV savo kilme bei me- 
todika yra heidegeriškos. Tai pasakytina ir apie psichoanalitine 
lingvistiką, išplėtotą Lacano bei jo mokinių Prancūzijoje (ypač 
Derrida), per kurių veikalus Heideggeris daro didžiulį poveikį 
prancūzų literatūrinei minčiai. Tokio tyrinėtojo kaip Emilis Stai- 
geris heidegerišką poetiką smarkiai užsipuolė Walteris Muschgas, 
bet ji ima skintis kelią visame vokiečių ir Rytų Europos literatūros 
teorijų lauke. Sunkiau nusakomas, bet juntamas Heideggerio sti- 
liaus ir pažiūrų poveikis pačiai poezijai ir prozai - Ilses Aichinger, 
Ingeborg Bachmann, Renė Charo ir ypač Paulio Celano, vieno ta- 
lentingiausių Europos poezijos balsų po Mallarmė ir Rilkes. 

Nors ir aštriai ginčijamas, Heideggerio būdas interpretuoti 
ikisokratikus bei Sofoklį susilaukė įsitikinusių sekėjų, pvz., Karlo 
Reinhardto ir Kurto Riezlerio Vokietijoje, H. Bollacko Prancūzijoje, 
Donaldo Carne-Rosso Jungtinėse Valstijose. Bendresniu aspektu 
hermeneutika, Hanso-Georgo Gadamerio veikale Tiesa ir metodas 
išrutuliotas teksto supratimo modelis, kuris pats dabar labai įta- 
kingas, aiškiai išplėtoti iš Heideggerio kalbos koncepcijos ir prak- 
tikos. Įstabioje 1949 metų esė C. F. von Weizsackeris net pasakė, 
kad galima pagrįsti, jog Heideggerio mokymas apie “pritarimo 
mokslą“ ,jo kritiškas požiūris į dekartiškąjį abstraktaus pasisavini- 
mo idealą pagrindžiamai susiję su naujesniaisiais, “subjektyviais” 
dalelių fizikos aspektais. Fizikui taip pat reikia išmokti "klausytis" 
ir pritarti savajai būties globai. 

Taigi šiuo metu vargu ar yra tokia intelektualinės argumen- 
tacijos ir kalbos įsisąmoninimo sritis, kurioje nebūtų juntama Mar- 
tino Heideggerio esamybė, tegu kartais tik kaip išguitina jėga. 
Dažnai daroma prielaida, kad Heideggeris mes savo šešėlį ant dvi- 
dešimto amžiaus pabaigos mąstymo, kaip Nietzsche metė ant am- 


žiaus pradžios jausenos, neatrodo nepagrįsta. 

Bet galų gale ne tai svarbiausia. 

Kaip vertinti Heideggerio teigimą, esą jis mąstė ar bent inici- 
javo “būties mąstymą"? Kokia Heideggerio “pamatinės ontologi- 
jos“ padėtis šiandieniu požiūriu? Pats Heideggeris žinojo, kad ši- 
taip klausiama apie jo gyvenimo darbo pagrįstumą. Jis grįžo prie 
šio klausimo, o gal veikiau bandė jį galutinai praskaidrinti ketu- 
riuose kolokviumuose tarp 1966 m. rugsėjo ir 1973 m. rugsėjo. 

Jis grįžta nueitu keliu. Sein und Zeit nebuvę siekiama iš naujo 
apibrėžti būtį. Šiuo veikalu manyta parengti Dasein “pagauti, iš- 
girsti būties žodį“. Jo tikslas buvęs padaryti Dasein prieinamą 
svarbiausiam egzistenciniam klausimui. Tačiau net šis parengi- 
mas išryškinąs kardinalų ontologinės skirtybės klausimą: pati būtis 
nėra duotybė, ji nėra kas nors, ką būtų galima identifikuoti su 
atskiromis būtybėmis arba dedukuoti iš jų (“das Sein ist nicht sei- 
end”). Tiriant būtį, nereikia klausti: kas yra šis arba tas? Reikia 
klausti: kas yra "yra" ("was ist das ist”)? Jau šitaip klausiant suvo- 
kiama, kad Vakarų mąstyme šis klausimas nebuvo grynai kelia- 
mas nuo pat ikisokratikų ir kad iš tikrųjų sisteminė Vakarų filosofija 
darė visa, kad tik paslėptų šį klausimą. Bet kartu turi būti suvo- 
kiama, kad žmonių kalba - ar dėl kokio savybingo ribotumo, ar 
dėl to, kad ji pernelyg skvarbiai persmelkta įprastinės logikos ir 
racionalios gramatikos - negali pateikti atsakymo, kuris drauge 
atsakytų į šio klausimo prigimtį, būtų tikrai atsakingas jai ir atitiktų 
normalius suvokiamumo kriterijus. Todėl, pasak Heideggerio, be- 
lieka griebtis tautologijos. 

Bet ar reikia atmesti šią formą? Ar reikia tautologinį apibrė- 
žimą prilyginti beprasmiškam ėjimui ratu arba tuštumai? Ne, - 


atsako Heideggeris šiuo ramiu, apibendrinančiu savo gyvenimo 


3 Būtis nėra esanti. 

momentu. Vadinamasis loginis, vadinamasis analitinis objektyvu- 
mas, arogantiškos pozityvizmo pretenzijos ir verifikuojamumo/ 
falsifikuojamumo (Popperio modelis) iliuzijos Vakarų žmogų nu- 
vedė prie asmeninio susvetimėjimo ir kolektyvinio barbarizmo. 
Mokslo ir technikos pasaulyje, kuriuo jis didžiuojasi, glūdi neviltis 
ir absurdas. Tad visai galimas daiktas, kad “tautologija yra vienin- 
telė mūsų turima galimybė mąstyti, permąstyti tai, ką dialektika 
gali tik paslėpti“. Mes negalime parafrazuoti yra, negalime išaiš- 
kinti būties “esos”. Galime tik tautologiškai teigti: Sein ist Sein ("bü- 
tis yra būtis“). 

O paskutiniu laikotarpiu Heideggeris eina dar toliau, kalba 
dar “tamsiau”. Būtis nėra nei substancija, nei veiksnys, nei okulti- 
nė jėga. Ji yra “viskas”, bet jos ištakos nedaliai slypi niekybėje, tame: 
Nichts, kurio, kaip niekinamai atsiliepė Carnapas ir A. J. Ayeris, 
negalima nei apibrėžti, nei verifikuoti, tačiau kurį, - atkerta Heideg- 
geris, - tiesiogiai pažįstame kančios ir svaigulio akimirkomis. Mes 
galime rašyti “Sein: Nichts”, - sako Heideggeris. Bet ši lygtis nėra 
negatyvi. Nichts nėra nihil, niekybė nėra būties neigimas. To mus 
moko ir pats [angliškas] žodis no-thing-ness, reiškiantis esamybe, 
egzistencinį “čia”, kuris nėra naiviai užsklęstas atskiroje duotybė- 
je, konkrečiame objekte arba jų apribotas. “Das Nichten des Nichts 
"ist" das Sein”: nieko neigimas “yra” būtis. Carnapui toks sakinys ga- 
lutinai įrodo Heideggerio bemintiškumą. Heideggeriui tai (neišven- 
giamai tautologinis) bandymas iš naujo lavinti kalbą ir mąstymą 
(šie dalykai tapatūs), siekiant ontologinio supratimo ir žmogaus 
išgyvenimo šioje žemėje (šie irgi tapatūs). Tik sugebėjęs pakęsti 
šios užduoties paradoksalumą, skandalingą keistumą ir - visais 
įprastiniais filosofiniais-moksliniais požiūriais - komiškumą, Dasein 
bus suradęs kelią į namus. 


Net toks skrupulingai palankus Heideggerio interpretuotojas 

kaip Winfriedas Franzenas daro išvadą, kad "aiškiai nustatyti, ką 
Heideggeriui konkrečiai reiškia Sein, praktiškai iki šiol neįmano- 
ma”. Šioje perspektyvoje tai, kad galiausiai griebtasi tautologijos, 
liudytų neišvengiamą pralaimėjimo pripažinimą. Galbūt taip ir 
yra. Vienoje vietoje Identitūt und Differenz - veikale, kuris, kiek man 
žinoma, išsiskiria iš visų kitų Heideggerio raštų - meistras su at- 
žariu humoru pripažįsta, kad ontologinis ieškojimas, mėginimas 
atskirti būtį nuo būtybių esąs bergždžias žaidimas, kečas einant 
ratu. Žinoma, net tai nebūtinai reikštų, kad žaisti buvo neverta, 
kad šis žaidimas nepažadino labiausiai stiprinančių ir kilninančių 
žmogaus paskatų. Tačiau tai būtų nykus skaičiavimas. 

Bet į Martino Heideggerio būties filosofijos tautologinę šerdį 
galima žiūrėti ir kitaip. Sein ist Sein ir parafrazės arba loginio aiš- 
kinimo atmetimas turi tikslų precedentą teologijos ontologiniame 
baigtinume. Kaip matėme, formaliai tai visiškai tolygu Dievybės 
Savasties išsakymui ir Savęs apibrėžimui - aš esu, kuris esu - bei 
atsisakymui, kurį taip pat išsamiai išreiškė Kantas, kaip ir pats 
Senasis Testamentas, anatomizuoti, analitiškai skaidyti transcen- 
dentinį dieviškumo vienį. Heideggeris pasiryžęs mąstyti už teologi- 
jos ribų. Jis tvirtina, kad jo pamatinė ontologija yra neteologinė, 
kad ji visiškai neturi ką ir kaip pasakyti apie Dievo egzistavimą 
ar jo atributus. Tačiau aš patiriu, jog Heideggerio paradigma ir 
būties bei ontologinio plyšio tarp būties ir būtybių raiška beveik 
visais atvejais pritaikyta terminą Sein pakeisti “Dievu”. Tai neįrodo, 
kad šitoks pakeitimas glūdi Heideggerio sumanyme. Jis pats tokią 
galimybę neigtų. Tačiau bent jo skaitytojui tai reiškia, kad Heideg- 
gerio filosofija, sociologija, poetika ir - kažkokioje miglotoje plot- 
meje - politika įkūnija ir išreiškia "post-teologija”. 

Tokios "postteologijos” sudaro aktyviausius naujųjų laikų 


vakarietiško mąstymo elementus. Mesianistinėje Marxo istorijos 

programos struktüroje ir Freudo Zmogaus bükles interpretacijos 
stojiškame pesimizme galima teisėtai atpažinti dominuojančius 
teologinio paveldo ir metaforikos bruožus. Nietzsches Valios ir 
"amžinojo grįžimo“ doktrinos yra akivaizdžiai postteologinės. Tai 
bandymas nužymėti žmonijos patirtį tuoj po Dievo išblėsimo. Sunku 
išvengti įspūdžio - “įspūdis” čia gal per atsargus žodis, - kad Hei- 
deggerio mokymas apie būtį, apie nuopuolį ir autentiškumą, būtį- 
myriop ir laisvę, apie kalbą kaip logosą yra metateologija, vietoj 
antgamtiškos dievybės teikianti slaptą būties esamybiškumą. Jei 
ir įmanoma paaiškinti okultinį Heideggerio vėlyvųjų raštų ketver- 
tą - "dievai, mirtingas žmogus, dangus ir žemė“, - tai tik kaip me- 
taforišką moduliaciją iš tradicinės teologijos į tam tikrą “imanen- 
cijos paslaptį“. Ši moduliacija, kaip ir visas Heideggerio leksikonas 
bei argumentavimas, kupina teologinio paveldo. 

Daug kam tai atrodys menkas laimėjimas. Logikams ir pozi- 
tyvistams tai galutinai paliudys Heideggerio "misticizma”. Man 
tokie vertinimai neatrodo tinkami. 

Netjeigu, o gal būtent dėl to, kad Heideggerio kelti klausimai 
apie egzistencijos prigimtį ir prasmę taip akivaizdžiai neatsakomi, 
jie yra primygtinai kardinalūs. Be atvangos klausdamas, daugelį 
žmonių elgsenos, visuomenės istorijos ir minties istorijos sričių jis 
padarė naujovišku ir radikaliai provokuojančiu susidomėjimo ob- 
jektu. Heideggerio pastangos - regis, nenusisekusios - sukurti naują 
raišką, išvaduoti kalbą iš menkai gvildentų ir dažniausiai iliuzinių 
metafizinių arba “mokslinių” prielaidų yra didžiai reikšmingos ir 
pasigėrėtinos. Jo pateikta žmogaus susvetimėjimo ir vergystės nu- 
niokotoje gamtoje diagnozė buvo pranašiška ir tebėra nepranoks- 
tamai nuodugni bei įtakinga. Kad ir nesutiktume su savotiška 
Heideggerio nuomone apie Vakarų metafizikos nuo Platono iki 


Nietzsches plėtotę bei dviprasmybę, ji vis dėlto yra stiprus aksti- 

nas. Ji tiesiog verčia permąstyti pačią mąstymo sampratą. Tik didis 
mąstytojas gali taip kūrybingai provokuoti. Ir taip dramatiškai 
(bene teatrališkai?) paaukoti visą gyvenimą intelektinėms ir mora- 
linėms studijoms šiais laikais, be Heideggerio, galėjo nebent Wit- 
tgensteinas. Kadangi Heideggeris buvo tarp mūsų, įsitvirtino min- 
tis, jog klausinėjimas yra aukščiausias dvasios pamaldumas, ir 
mislinga idėja, kad abstraktus mąstymas - tai žmogaus didžiausias 
tobulumas ir našta. 

Šiame didžiuliame, neretai mįslingame ir net nepriimtiname 
veikale daug kas tebėra neaišku. Jis įkvėps būsimas filosofijas ir 
antifilosofijas - produktyviausiai turbūt tada, kai atmetamas. Bet 
pamatinis Heideggerio klausimas išliks; įžvalgiausiai jį apibendri- 


no Coleridge'as, iš anksto kone tiksliai apibendrindamas: 


Ar kada nors kėlei savo mintį, kad pasvarstytum EGZISTEN- 
CIJĄ, pačią savyje ir savaime, kaip gryną egzistavimo veiks- 
mą? Ar kada nors sau masliai tarei: TAI YRA! - tą akimirką 
nepaisydamas, ar prieš tave žmogus, gėlė ar smiltelė? Žodžiu, 
neatsižvelgdamas į šį ar kitą konkretų egzistencijos būdą 
arba forma? Jei tau iš tiesų tai pavyko, tu būsi pajutęs paslap- 
ties esamybę, perėmusią tavo dvasią šiurpu ir nuostaba. Patys 
žodžiai: “Nieko nėra!” - arba: “Buvo metas, kai nieko nebu- 
vo!” - yra prieštaringi. Mumyse glūdi tai, kas šį teiginį atmeta 
tokiu pilnatvišku tvykstelėjimu, tarsi liudytų prieš šį faktą 


savo amžinybės teise. (The Friend“, II, XI) 


Martinas Heideggeris yra genialus nustebimo mokytojas, 


žmogus, kurio apstulbimas dėl paprasčiausio dalyko, kad mes esa- 


° 1809-1810 m. Coleridge’o leistas savaitraštis. 

me, uzuotnebuve, pastatė švytinčią kliūtį akivaizdumo kelyje. Būtent 
jo mąstymas neatleidžia nė menkiausios nuolaidos egzistavimo 
faktui. Miško prošvaistėje, į kurią veda, nors jos ir nepasiekdami, 
vingrūs jo takai, Heideggeris iškėlė mąstymo ir poezijos vienybę, 
vienybę mąstymo, poezijos ir aukščiausio mirtingųjų didybės veiks- 


mo - dėkojimo. Esama ir prastesnių gyvenimo metaforų. 

Martino Heideggerio biografijos datos 


1889 
1903-1909 


1909-1913 
1916 


1917 
1922 
1927 
1928 


1929 
1933 
1934 


1944 
1945-1951 


1951 


1955 


1962 
1976 

Rugsėjo 26 d. gimė Messkirche. 

Mokėsi gimnazijoje, iš pradžių Konstance, paskui Freiburge 
(Breisgau). 

Studijavo teologiją ir filosofiją Freiburgo universitete. 
Apgynęs disertaciją apie Dunsą Škotą, gavo Habilitation (su- 
teikiančią teisę dėstyti universitete). 

Susituokė su Elfriede Petri. 

Gavo paskyrimą dėstyti filosofiją Marburgo universitete. 
Išspausdintas Sein und Zeit. 

Tapo Freiburgo universiteto filosofijos katedros vedėju, šiame 
poste pakeitęs savo mokytoją Edmundą Husserlį. 
Kolokviume Davose polemizavo su Ernstu Cassireriu. 
Balandį išrinktas universiteto rektoriumi. 

Vasario mėn. atsistatydino iš rektoriaus pareigų. 

Paimtas į darbo brigadą. 

Vadovaujantis sąjungininkų valdžios nustatytomis denaci- 
fikacijos taisyklėmis, jam skirtas Lehrverbot (draudimas dirb- 
ti dėstytoju). 

Grįžo į profesoriaus pareigas, pradėdamas seminaru apie 
Aristotelio Fiziką. Paskirtas garbės profesoriumi, iki 1967 m. 
kartais vadovaudavo seminarams. 

Pirmą kartą apsilankė Prancūzijoje, vėliau ten viešėjo 1966, 
1968 ir 1969 m., Thore (Provanso srityje) rengdamas semi- 
narus gerbėjams prancūzams bei savo mokiniams, tarp kurių 
buvo dailininkas Georges'as Brague'as ir poetas Renė Cha- 
ras. 

Pirmą kartą apsilankė Graikijoje. 

Gegužės 26 d. mirė Messkirche. Palaidotas kapinėse, pro 
kurias vaikystėje vaikščiodavo į mokyklą. Išleisti pirmi du 
tomai planuotojo Gesamtausgabe (Visų raštų rinkinio). 

